
(Jurnal din Provincie) 


Moto: „Nu eram nişte fanatici ai anticomunismului de 
peşteră. Vedeam Comunism istoric, iar în comunişti — 
oameni care pot să se preschimbe în Democraţi. În acest 
sens scria [Gyorgy] Konrad despre Imre Nagy, iar Havel 
Despre Frantisek Kriegel. Aşa că mai târziu, după 1989 nu 
ne-a plăcut — nici lui Havel, nici lui Konrad, nici mie — 
fundamentalismul radicalilor anti-comunişti, mai ales al 
celor care în anii dictaturii fuseseră muţi ca peştele, iar 
acum voiau să construiască spânzurători pentru 
comunişti.” 

(Adam Michnik) 


C. Trandafir 


Memoria de rezervă (Argument) 


Jurnalul acesta conţine un paradox: cineva nemulțumit de felul 
lui de a fi, dezordonat şi inconsecvent, scrie zilnic şi telegrafic într- 
un caiet început în 1974, continuă să consemneze puțin mai 
detaliat în altele şi ajunge să noteze şi în ziua de azi. A fost o joacă, 
a devenit un reflex condiționat şi, parcă, o manie. Din îndeletnicire 
strict personală pentru uzul strict personal, totalitatea dobândi 
chipul unei „cronici de familie”, cu antene răsfirate în jur, şi, 
începând cu anul 1990, s-a transformat în jurnal propriu-zis. Adică 
scris pentru a putea fi publicat, dacă e nevoie. Nu m-am ferit 
niciodată de banalități, le-am provocat, le-am înregistrat, mă 
încântă mai mult decât jurnalele „de idei” şi decât jurnalele despre 
lucruri şi întâmplări remarcabile. Ceea ce nu înseamnă că acestea 
din urmă nu se strecoară, asta ține de vedere şi de orizontul de 
aşteptare. Ba observ că anul 1990 este chiar supraîncărcat cu 
evenimente socio-politice, ca într-un fel de eliberare şi de 
entuziasm civic. 

Fără să fi ştiut mai înainte de la cineva şi voluntar, am transcris 
ceea ce-am am observat, nesemnificativ. Acum înțeleg vorbele 
bine chibzuite: „Sensul amănuntelor eşti chiar tu”. Un personaj al 
aceluiaşi scriitor, Sorin Preda, glăsuieşte tot cu mult schepsis: 
„Întotdeauna ne comportăm de parcă ne-ar fi teamă să nu uităm... 
Aşa se face că povestim, că ținem jurnale intime, ne construim în 
jurul nostru ceva ce s-ar putea numi o a doua memorie, o memorie 
de rezervă”. Şi o convorbire cu mine însumi, care s-a transformat 

într-un dialog; cu oricine altcineva. 

Vederea e din Provincie, adevărat - o provincie „centrală”, şi în 
consecinţă, vrând-nevrând, e predominată de aerul provincial, în 
sensul geografic al cuvântului. Aşa s-ar explica de ce multe lucruri 
nu interesează pe cei „dinafară”, decât dacă au şi ei un „ochi” 
poftitor de imagini cu un oarece pitoresc al lor. În absenţa unui 
titular de mare prestigiu, care să stârnească imediat curiozitatea 
intimităţii sale, Jurnalul de față vine cu privirea (proaspătă, se 
zice) a unui ageamiu chiar şi asupra unor întâmplări cu o mai 
largă deschidere. Încât îşi îngăduie să se revendice ca o 
minicronică a anului 1990, pornind de aici şi aruncând priviri cât 
mai departe. 

Eliminările indicate prin paranteză dreaptă [...] nu 
prejudiciază impresiile şi notațiile la cald. Ele, eliminările, sunt sau 
bagatele absolut intime (bune şi ele pentru ahtiații de indiscreții), 
poliloghii, repetiții sau orori sentimental-moraliste. Au mai fost 
efectuate unele îndreptări stilistice, care nu prejudiciază cu nimic 
autenticitatea „originalului”. Ceea ce pare „literar” nu-i decât felul 
meu de a scrie. Indicele de nume, necesare pentru studii şi 
cercetări, au rostul aici nu de a sugera „bogăţia” referențială, ci de 
a oferi eventualului cititor posibilitatea de a se orienta unde vrea, 
de a răsfoi cărticica în orice sens şi de a alege ce pofteşte 
dumnealui. 


C. Trandafir 


Prolog. 22-31 dec. 1989 


În cartea-jurnal, 1989. Vedere din Provincie, am transcris 
numai până pe data de 22 dec. Epilogul de acolo conține numai câteva 
notații dintr-o foarte zbuciumată perioadă, 22-31 dec. 1989. Anul 1990 
urmează să fie, dacă va fi, cuprins în altă carte, la cerința vajnicilor 
cetitori. 

Jurnalul trebuie să cuprindă date exacte, aşa cum le-a perceput 
diaristul atunci. Improvizaţiile ulterioare n-au nici o noimă... 
Însemnările mele sunt din jurnalul ținut şi în acele zile, entuziaste până 
la naivitate, dar şi cu ceva discernământ specific unui spirit critic 
veritabil. În tot cazul, acum nu-mi mai convin momentele frenetice, le voi 
omite prin semnul [...]. N-aş publica acest episod extrem de controversat 
azi. Fiecare deține „varianta“ lui (a partidelor la care s-au îngrămădit 
pentru avantaje de toate felurile), ba că a fost Revoluție, ba că a fost 
„lovitură de stat”. E tot o bulibăşeală ulterioară. Eu n-am decât jurnalul 
acesta, aşa cum l-am scris atunci. Nu voi continua cu notațiile de după 
31 dec. 1989, decât mai târziu şi dacă voi fi solicitat cu mare abnegație. 
A bonne entendeur, salut! 

Ceea ce s-a şi întâmplat. Îmi face plăcere, dar riscul e mare şi tot 
nu-mi displace. 


C. Trandafir 


Ieşirea din subterană 


22 dec. 1989, vineri. Pe la 12 noaptea, ca să mă aerisesc, 
răsfoiesc ultimele gazete literare. Aici, treburile decurg în 
tonalitatea împământenită. Un recital de poezie patriotică şi 
revoluționară adună poeți de seamă: Florin Costinescu, Adi 
Cusin, Ioana Diaconescu, Nicolae Dragoş, Ion Horea, Gheorghe 
Istrate, Mircea Florin Şandru. La Buşteni, fu a XII-a ediţie a 
manifestării „Poarta Bucegilor” cu tema „Patriotismul - 
coordonată permanentă a literaturii române”. Au loc întâlniri cu 
cititorii, simpozioane. lon Rahoveanu scrie despre eroi şi înălțimi, 
Dumitru Bălăeţ, „Soare pe pământ”, Victor Nistea, „Sub arc de 
aur”. M-am săturat de „poezie”, notez dintr-un text în proză de 
Al. S. - „Cuvântul de ordine pentru toate domeniile de activitate 
din țara noastră îl constituie în momentul de față calitatea. 
Aceasta este una dintre marile idei cuprinse în documentele 
adoptate de Congresul al XIV-lea al P. C. R. În raza ei intră nu 
numai producția de bunuri materiale, ci şi tot ceea ce se realizează 
în cultură, «Este, de asemenea necesar - arăta tovarăşul Nicolae 
Ceauşescu - să ridicăm mai puternic nivelul activității de creație 
literară, artistică”. Această frază se cuvine să devină un memento 
pentru toți promotorii vieții spirituale din România” etc. lar în 
lume, O mie şi una de nopti devin film în regia Philippe de Broca, 
rolul Şeherezadei, interpretat de Catherine Zeta-Jones. Donaţie 
Puşkin de colecţii de documente şi cărți. Regizorul filmului Rain 
Man, Barry Levinson, pregăteşte un film nou, Familia, povestea 

unor emigranți în State între anii 1918-1960. 

Mă culc la 2 noaptea, bineînţeles că n-am putut dormi decât cu 
tranchilizante. La ora 5, deşteptarea dintr-un somn iepuresc, 
chinuit. A fost noaptea cea mai lungă şi mai sinistră şi mai 
dătătoare de nădejdi. De altfel, am spus şi repet: regimul nu mai 
are nici o şansă, s-a prăbuşit iremediabil. Până acum era o 
caricatură lugubră, acum e un cadavru. Deviza naţională e în 
aplicare: „Azi în Timişoara, mâine-n toată țara!” Întreaga noaptea 
a continuat carnagiul. Securitatea şi poliția acționează, 
demonstranțţii aşijderea. Morți şi răniți la spitalul Colțea. Poliţia îi 
alungă pe cei care vor să acorde ajutor victimelor. Terenul 
confruntării sângeroase: Universitate, Intercontinental, Magheru, 
Piața Romană, Ştirbey Vodă. Nu se poate evalua numărul 
morților. „Opera” magistrală, „cărțile” genialei lighioane au fost 
făcute praf şi arse. Un corespondent spune că sunt mai mult de 20 
de morţi. În fața Ambasadei americane se află 9 morţi, tineri 
împuşcaţi în cap. Unităţile de securitate şi de altă natură, cu 
blindate, sunt mobilizate, dar se fac declaraţii că nu vor interveni. 
La Arad, se intră în acțiune represivă . Focuri automate în centru 
oraşului, pe Bulevardul Republicii. E de presupus că o grevă 
generală va izbucni azi în toată țara. Au început, chiar în 
dimineața asta, la Budapesta. O petiție arată că până acum 
guvernul sovietic nu şi-a făcut datoria legitimă. Prea stau în 
espectativă. Procesiune cu lumânări. Singurele agenţii care pot 
încă să transmită de la Bucureşti sun TASS şi Taniug... 

Nu mai pot să uit figura scălâmbă a tiranului, ieri, în balconul 
CC, promițând lucruri deşarte, huiduit, cu mâna rămasă 
suspendată în neant, ca şi cum ar fi spus: „Ce-i cu asta, ce s-a-ntâmplat, 
/ Ce-mprejurare mi te-a schimbat?” . Latră că va mai da o sută de 
lei, două, trei, patru, că a luat măsuri să se dea mâncare (?) Şi ce 
caraghios, împopoțonat în blănuri, peltic, speriat, tras de mânecă 
de tovarăşi. Să râzi, să plângi? Să faci ceva să-l spulberi pe cel mai 

sângeros tiran din istoria românească? Lumea asistă înmărmurită 
la cea mai înfiorătoare calamitate din Europa postbelică. Italia 
adoptă oraşul-erou Timişoara. Nu reprimi libertatea unui popor 
cu tancurile, spune Giulio Andreotti. „L'Unita” anunţă că 
organizează o manifestaţie de protest împotriva dictatorilor. 
Pagini întregi sunt dedicate insurecției din România. Manifestanții 
sunt chemați la Columna lui Traian. În Bucureşti se declară grevă 
generală. Studenţii se solidarizează. Nu intervin decât trupele de 
securitate. La Sibiu, în stradă, se află 20.000 de demonstranți. 
„Prinţişorul” a dispărut. Salve de amenințare. Toată noaptea se 
demonstrează, se trage, sunt ucişi doi bărbaţi şi un copil... Se 
mişcă toată țara [...] La Bucureşti, postul de radio nu transmite la 
ora 6! „Europa liberă” e în plină activitate. Aici e singura sursă de 
aflat veşti „în direct” şi cu mare doză de veridicitate. De altfel, la 
radioul şi televiziunea română demult nu se mai acordă vreun 
dram de credibilitate. Minciuna stă cu odioşii la masă. Cele mai 
funeste deformări ce s-au putut imagina vreodată. Miinnchausen 
e un bebeluş. Minciunile personajului sunt delicioase, ale 
„Eroilor” sunt criminale [...] Treizeci şi doi de morţi la Cluj! S-a 
tras şi peste oameni paşnici, din elicoptere... Studenţii au ridicat 
baricade din lăzi de gunoi şi din alte obiecte în fața 
Intercontinentalului. Pe străzi, patrulează tancuri. Bat clopotele, 
femeile cu lumânări în mână şi cu lacrimi în ochi. 

Culmea culmilor. A început radioul bucureştean, unde se 
trăncăneşte despre grija pe care o poartă partidul, secretarul său 
general, tovarăşul Nicolae Ceauşescu etc. Se dă ştirea că ieri a avut 
loc o mare manifestaţie a oamenilor muncii care şi-au exprimat 
dragostea şi ataşamentul față de... Oripilant! Nesimţirea este 
incalculabilă. Tovarăşul, cică, îl trimite pe ministrul Oprea la turci, 
nu se înţelege prea bine de ce. Este condamnată intervenția SUA 
în Panama. Urmează muzică închinată partidului şi „Eroului”. 
O altă „voce” anunţă cifre incredibile: 4632 morţi, 1800 răniți, 

nenumărați arestați [...] Cel mai iubit fiu al poporului o fi dormit 
în noaptea asta, legănat de vise? Totul e să nu se stingă flacăra! 
Postelnicu, Vlad, Stamatoiu, Giani Bucurescu - slugoii dictatorului 
- îşi pătează mâinile cu sânge... În Sighetul Marmaţiei a început 
greva minerilor. România se află în stare de asediu. Dacă nu 
încetează represiunea, începe catastrofa . Din perspectivă 
câmpineană, cel mai tragic moment este moartea multor militari 
tineri de la Unitatea din Câmpina, trimişi să apere aeroportul 
Otopeni. Mare nenorocire! [...]. 

Protestul românilor din diaspora, Eugen Ionescu, Emil Cioran 
(1), George Emil Palade, dr. Ion Vianu, Nina Cassian. Mesaje 
sfâşietoare: monstruozitate, exterminare, măcel, ucigaşi de trupuri 
şi de suflete, stupoare, durere, solidaritate. O renaştere prin jertfă, 
regenerare inevitabilă. „Clopotul libertății sună pentru libertatea 
României”, sunt cuvintele unui senator american, în româneşte! 
Repulsie profundă față de crimele barbarilor, arată alți şi alți 
oameni, instituții, asociații. „Cerem întregii comunități să 
condamne regimul criminal de la Bucureşti” (Academia Româno- 
Americană). Grevă generală la Arad. Sfâşierea stemei partidului, 
armata să treacă de partea poporului, Ceauşescu să demisioneze 
imediat! [...] Simţim o încurajare de la distanță. Dacă şi eu, 
nevolnicul, mă simt în focul luptei, scriind aceste rânduri, mai ales 
cu gândul şi cu inima... telepatic! La Sibiu, armata fraternizează 
cu oamenii revoltați. Pentru numele lui Dumnezeu, armata 
trebuie să fie alături de români. Mulţi, alături! Toată țara 
împotriva bandei de asasini! 

Victoire pleacă la şcoala ei, Diana e programată să facă de 
securitate la şcoala nr. 8. Să fie acolo la ora 7, pe întuneric, să 
păzească şcoala de „huligani“... La Arad, Tg. Mureş, în 
Maramureş, în Reşiţa, Cluj - manifestații de amploare. Intuiesc o 
dirijare, nu poate di ceva absolut spontan.. Şi e bine să fie aşa. E o 
garanţie de a continua şi de a obține victoria.... În acest moment, 

armata a fraternizat cu demonstranții, greva generală s-a declanşat 
în mai multe oraşe. În mod normal, azi Ceauşescu şi clica ar 
trebui să cedeze.... Demonstraţie şi în fața Ambasadei române din 
Berlin, cerând alungarea ambasadorului şi Kremlinului să 
intervină pentru a pune capăt dezastrului. Guvernul vest-german 
le cere concetățenilor să vină în țară. În Timişoara, puterea e a 
muncitorilor. Un mesaj din țară, din Caransebeş, cel mai 
emotionant de până acum, cheamă armată să acționeze alături de 
insurgenți. Nemaipomenit! Azi se va întâmpla o minune! 
Retragerea cetățeanului N. C. mandatul etc., dreptul de cetățenie 
română, dezarmarea securității, arestarea lor, miliția să rămână 
numai cu armamentul necesar şi să-l folosească numai în scopul 
combaterii infractorilor.. Puterea să treacă în mâinile armatei şi 
poporului. Comandanții de carieră să preia conducerea, nu 
locţiitorii politici. Toate forțele care l-au apărat pe Ceauşescu să 
renunțe şi să-l aresteze. Aoleu!... Aceasta pare o acţiune bine pusă 
la punct, concertată de oameni mari şi de armată! 

Soldaţilor care, la Arad, au fost puşi să tragă în studenți, li s-au 
dat... flori. Cuvântul de ordine: „Noi suntem poporul, armata este 
cu noi!” Da, armata, cred eu, a ştiut dinainte de acest revers. Sunt, 
probabil, „capi” şi în guvern şi în partid, sigur în armată! Nu pot 
să mă înşel. Prea se potrivesc multe, pe care nici nu am timp să le 
exprim acum. Nu poate fi nimic absolut spontan.. Greşelile 
enorme ala lui C. sunt cultul deşănțat al personalității, pripeala de 
a trage în mulțime şi luarea cu anasâna, ieri, a oamenilor pentru 
„marele miting”, „organizat de oamenii muncii pentru a-şi 
exprima sentimentul de prețuire pentru cel mai iubit fiu al 
poporului” etc. Helas! 

Vio s-a trezit pe la 8, mai devreme azi ca oricând. Mă asistă. 
Acum e ora 9. Mi-am făcut baie cu apă încălzită pe aragaz... Dacă 
nu cedează, oare, azi, se va întâmpla mâine sau poimâine 
minunea?! La Cluj, ora 9,17, soldaţii şi ofițerii trec de partea 

răzvrătiților. La Timişoara, demonstrație paşnică pentru 
demiterea lui C., autorul genocidului din zilele acestea. Conduita 
lui antiumană şi imorală va trebui sancționată. Locul lui nu este în 
fruntea țării, ci după gratii... La Bucureşti, acalmie. CC al 
partidului e înconjurat de tunuri! Elicoptere deasupra oraşului. La 
Uzina 23 August nu se lucrează. Au venit în Capitală foarte mulți 
țărani. Lupii au intrat în bârlog. Tunurile şi tancurile de afară nu 
mai au decât o putere decorativă. Caraghios! 

les în oraş să-mi iau salariul şi să fac probă la pardesiu. Nu se 
poate să fac probă, că nu-i Lulu. N-am bonul, că mi-am lua 
avansul dat de 700 de lei... Mă întâlnesc cu Mişu. La liceu, dau 
peste un spectacol nostim, Biță dându-i carnetul lui de partid 
directoarei Ghiţă îmi vorbeşte despre „decretul” „preşedintelui” 
în legătură cu „staționarea“. „Care preşedinte?” întreb cu 
nevinovăție. Victoire, consoarta, mă caută şi mă ia acasă, să nu mă 
împuşte cineva pe stradă! Cine? Securiştii!.. „Forţele” au deschis 
focul asupra coloanelor care se îndreaptă spre centrul 
Bucureştilor. Cum mai vine asta? Dar, surpriză enormă, la ora 
12,30, de pe acoperişul C.C. un elicopter zboară cu cei mai iubiți fii 
ai poporului. 

În sfârşit, Eroii au fugit! 


Năpârcile au dat bir cu fugiţii. Crimă şi laşitate şi pedeapsă. Se 
aude că din elicopterul cu care au tulit-o, i-au preluat o maşină şi 
s-au pierdut pe la Titu, prin nişte adăposturi sofisticate! Doamne, 
de n-ar scăpa peste graniţă!... Pe la orele 13, pătrund în 
televiziunea română mai multe persoane, în frunte cu Mircea 
Dinescu, lon Caramitru şi Sergiu Nicolaescu şi anunţă într-o 
euforie nestăpânită că dictatorul a fugit. Toţi lacheii lui, acoliții 
dictatorului au tulit-o care-ncotro.. Clanul cel mai tiranic din 
lumea modernă s-a răspândit ca lupii încolțiți... 

Pentru prima oară, consoarta începu să plângă la o asemenea 
împrejurare socio-politică, e drept o răscruce de anvergură 
istorică. Ea n-are treabă cu poltichia, dar în sufletul ei simte ceva 
capital. E cu adevărat o surpriză extraordinară, fiindcă dumneaei, 
consoarta, nu lăcrimează, de regulă, decât la filmele 
melodramatice. Vecinul Anastasescu se urcă pe acoperişul 
blocului, sare în sus cât este el de rotofei, flutură brațele şi strigă 
din toți rărunchii: „Victorie! Victorie!. De la Balcon, văd că 
Anastasescu a coborât, e şi Sandrino, Mirică, nu-i losifescu, dintre 
vecini, cobor şi eu. În stradă, în fața Hotelului Muntenia, delir, dă 
năvală lume multă, tineri în special, chiuie, strigă, sar în sus, 
aplaudă, huiduiesc, se strâng în braţe, cântă, plâng, scandează: 
„Olé, olé! Ceauşescu nu mai e!” Maşinile claxonează nonstop, 
merg lent cu farurile aprinse, apoi se opresc, fiindcă nu mai pot 
înainta. Zvonuri alarmante. Că vine armata de la Voila, Şcoala de 
Miliție, Batalionul de securitate de la Bălcescu [...] Cu Gherasân şi 
cu Carmen mergem cu puhoiul spre Casa Tineretului, pe traseu se 
rup steagurile roşii, se dau jos portretele „Eroilor”, lozincile. 
Trecem repede pe la Mişu, el e îngrijorat de fiu-său lulică aflat în 
Bucureşti [...] La Casa Tineretului, miting mare, stații de 
amplificare, cu mai multe difuzoare, pusă în funcțiune de Marcel 
Popescu. Reculegere în genunchi pentru victimele din țară. Nu 
mai ştim ce e cu noi. Sunt țeapăn de emoție. Ne îmbrățişăm, ne 
felicităm de parcă noi am fi fost implicaţi direct. Pe jos, portrete ale 
„eroilor”, cărți ale lor (?), rupte cu mâinile, călcate în picioare. La 
balcon, recunosc doar pe Palade, soțul Drinei, pe ofițerul Ion 
Petrescu şi pe inevitabilul Biță. Din păcate, între vorbitori sunt şi 
chipuri dubioase, de arivişti notorii. Începe să miroase şi a „gaze” 
puturoase [...]. La întoarcere, Rodica mă acostează. E în extaz, 
parcă în stare de ebrietate. 

Cei mai înfocați merg spre partea nord-vestică a oraşului, 
sfarmă geamurile, scot cărțile tovarăşului (şi altele) din vitrina 

librărie, le fac zob. Ajung la Miliție, se răfuiesc acolo, se deplasează 
apoi la Primărie, urcă pe grilajul porţii, o tovarăşă strigă: „Măi, 
copii, fiți cuminţi „măi, Tovarăşa vă iubeşte aşa de mult!” Alții 
sparg, încuietorile, dau năvală, îi alungă pe unii, îi păstrează pe 
alții şi întemeiază un Comitet Provizoriu al Frontului Salvării 
Naţionale. Rodica a fost la Consiliu, ăia la „Unitatea” ei, închinăm 
o bere, îmi turuie aşa de multe, încât nu rețin nimic. 

Acasă, cu alde Mirică în vizită, nu ne vine să credem, mâncăm 
varză cu carne grasă. La Bucureşti, străzile nu pot prinde chipul 
cuvântului. La orele 17, începe în Piaţa palatului o uriaşă şi 
adevărată demonstrație. După două cuvântări strangulate de avânt 
şi de emoție (Dumitru Mazilu şi gen. Guşe), manifestanţii sunt rugați 
să aştepte în Piaţă până la constituirea Frontului Salvării Naţionale 
[...] Deodată, începe să se tragă, de unde, în cine, nu se ştie. 
Biblioteca Universitară e în flăcări. Întuneric, fum, gloanţe. „Armata 
e cu noi!”. „Nu plecăm! Nu plecăm”. Revoluţie în stradă, revoluție la 
televizor şi la radio!!! Nemaipomenit! Prima revoluție din lume care 
se transmite la televizor! „Europa liberă”!, pe baricade. Se pare că în 
noaptea asta nu doarme nimeni. Comandamentul principal e la 
Televiziune. Formidabili oamenii din stradă şi cei de la Televiziune! 
În stradă, comandanţi supremi şi spontani, Sergiu Nicolaescu şi Ion 
Caramitru. Oare chiar „spontani”? Seamănă cu un scenariu tragic. 
La Televiziune, în platou, conducător e unul cu ochelari, se zice că-i 
directorul TV, dar nu cred, e un bun orator şi cu o mare prezenţă de 
spirit, însă nu şi un grozav comandant. Dă directive prin radio şi TV. 
La mare înălțime, îi recunosc pe George Marinescu, Victor 
Ionescu, Paul şi nu mai ştiu cum. Armata pătrunde în Palat. O 
voce patetică (n-am mai auzit şi nu voi mai auzi niciodată aşa 
ceva) cheamă poporul în Piaţă: „Nu plecați, frați români! Aştept 
de o viață acest moment. Nu trebuie să pierdem această Revoluţie! 
Veniţi în Piaţă! Acum, ori niciodată! Jos asasinul! Jos călăul!. Jos 
criminalul. Jos Guvernul! Armata e cu noi!” 

Se zice că au intrat în luptă „teroriştii”. Cruntă şi demenţială 
crimă. Televiziunea este asaltată, radioul e pe punct de a fi cucerit. 
Se fac apeluri disperate, bucureştenii vin să apere cu piepturile lor 
televiziunea şi radioul. Armata e puţină. Se trage în popor cu arme 
sofisticate. Intră în acţiune comandouri speciale instruite pentru a- 
i apăra pe tirani. În toată țara, dar mai ales la Timişoara e masacru. 
„Măcel în piață!”, strigă crainicul, la Sibiu, la Arad etc. În 
Bucureşti, canonadă. Se trage din ascunzători special făcute 
anterior, roboți supraantrenați ies din subterane.. Armata trece la 
asalt. Cad victime, adevărații eroi ai României. Se spune că din 
comandouri fac parte libieni, palestinieni. Tinerii în special revin 
în piață şi iar sunt „primiţi” cu gloanţe [...] Se cere ajutor armatei 
de la Ploieşti, Focşani, Buzău, Râmnicul Sărat, Galaţi. 

S-a constituit Consiliul Frontului Salvării Naţionale, din 
componența căruia rețin pe Doina Cornea, Silviu Brucan, Ana 
Blandiana, Mircea Dinescu, Petre Roman, Ion Iliescu, Dan Deşliu, 
gen. Guşe, Ion Caramitru, Sergiu Nicolaescu etc. Ion Iliescu 
prezintă Programul. Excepţional. La televizor, loan Grigorescu, un 
retor extraordinar, comentează. De la curaj şi încredere cad în cea 
mai neagră deznădejde. Tensiunea atinge culmi paroxistice. 
Comandantul armatei, gen. Guşe, spune că va cere ajutor ruşilor, 
dar nu-i bine. Comandourile sunt superdotate, superinstruite... 
„Securitatea” e în panică. La televizor e adus Nicu Ceauşescu, 
hăituit, hămesit, mut. Acuzat că ar fi luat copii ostateci. 

Programul televiziunii noastre e preluat pretutindeni, lumea 
urmăreşte cu sufletul la gură [...] 


23 dec. , sâmbătă. Momentul culminant e pe la orele 3-4, când 
pare că totul e pierdut, dar pătrund amfibii şi tancuri de la Ploieşti. 
Armata e la înălțime, bucureştenii dau năvală în stradă, apără 
punctele cele mai importante. Din ţară, vin veşti bune, de victorie 
indiscutabilă. Sunt chemaţi şi țărani din preajma Bucureştilor... 


19 


1990. Anul şarpelui orb 


Programul CFSN e prezentat de mai multe ori. Crainicii au 
răguşit, sunt epuizați, dar nu se dau bătuți. Au pătruns pe 
culoarele Televiziunii „terorişti”, care sunt capturați de armată. 
Bucureştenii ies cu maşini, cu camioane, pe jos, în prăpădul de la 
Palat şi Biblioteca Centrală Universitară [...] Pe la 6,30 mergem la 
culcare. Ele adorm, dar eu nici vorbă. Program la Radio „Europa 
liberă”. Să zâmbim cu lacrimi în ochi, Victoriei. Acest sfârşit 
reprezintă începutul unei noi ere în Istoria României! 

Trăiască în veci România liberă! Parcă e de necrezut, trăiesc 
într-un vis. Am senzaţia că am murit şi că aceste evenimente se 
petrec în lumea „de dincolo” sau, în mintea mea frenetică, sunt pe 
alte tărâmuri închipuite. Şi totuşi, e adevărat [...] Nu pot să stau în 
casă, ies, nimeni pe stradă. Numai la colțul dinspre ABC, în fața 
Hotelului Muntenia e prietenul Râncu, profesor de istorie, galben 
ca ceara, înspăimântat de ceea ce se petrece în țară, zice el că nu-i 
corect aşa ceva, că se va termina urât de tot, se va întoarce „El” şi 
va fi prăpăd. Pun frica asta a lui pe seama unei gene originare... 
La Primărie nu mă duc, aflu că e tulbureală mare, să se organizeze, 
ce şi cum, să pună mâna pe conducere. Compun şi un Apel care se 
„dă” la difuzoare, Comitet Orăşenesc Provizoriu, militari, gărzi 
patriotice, muncitori, funcționari, intelectuali. Aş vrea să mă 
întâlnesc cu Sandrino, ajung până pe strada Mărăşeşti, figuri 
necunoscute. Mă opresc la Ileana, comentăm şi „servim” vişinată. 
Se vehiculează nume ca Motorca, Horeangă, Bercăroiu, Severin, 
„Capone”, Fălcuţă, Petrescu, Cercel şi alții pe care nu-i cunosc. 
„Prietenul” meu, tovarăşul Paraschiv, primarul, este mătrăşit. 

La Bucureşti, teatru de război. Reporteri cu condeiul, 
magnetofoane, pelicula înregistrează scene de un dramatism 
fierbinte. Ruine, flăcări, gloanțe, „terorişti”, „armata e cu noi”. 
Comunicatul către ţară al Consiliului Frontului Salvării Naţionale. 
Reţin câteva pasaje. 1) Abandonarea rolului conducător al unui 
singur partid şi statornicirea unui aiste democratic pluralist; 2) 


20 


C. Trandafir 


Organizarea de alegeri libere în cursul lunii aprilie: 3) Ţara să se 
numească România: 4) Restructurarea întregii economii naționale 
pe baza criteriilor rentabilității şi eficienței, 5) Reorganizarea 
agriculturii şi sprijinirea micii proprietăți ţărăneşti. Oprirea 
distrugerii satelor; 6) Reorganizarea învățământului pe baze 
democratice şi umaniste. Eliminarea dogmelor ideologice; 
7) Respectarea drepturilor şi libertăților minorităților naționale; 
8) Organizarea întregului comerț al țării, pornind de la cerinţele 
satisfacerii cu prioritate a nevoilor cotidiene a populației; 
9) Promovarea bunei vecinătăți, a prieteniei şi păcii în lume; 
10) Promovarea unei politici interne şi externe subordonate 
nevoilor şi intereselor dezvoltării ființei umane... În țară, pe ici, pe 
colo se mai dau lupte. Din rândul populației şi a armatei mai cad 
victime. In Bucureşti, lupte de stradă în diverse zone. Televiziunea 
şi radioul, în (e)misiune continuă [...] Se întorc mulți dintre cei 
plecați sau expulzați peste graniță. Avalanşă de mesaje, de 
declarații directe. „Europa liberă” ne acompaniază masiv. Nimeni 
nu ne mai poate smulge victoria, orice-ar spune scepticii şi defetiştii! 
Este o colosală izbândă a poporului. Sunt eliberați din închisoare cei 
ostracizați, cum ar fi Petre Mihai Băcanu et. comp. Băcanu parcă e 
un şobolan cu mustață groasă. Apar numeroase publicaţii libere. 
Am spus, parcă, D. R. Popescu a „renunţat” la preşedinţia Uniunii 
Scriitorilor. Un grup de scriitori propun să se înființeze Societatea 
Scriitorilor Români, care să urmeze statutul conceput de fondatorii 
ei, între care Mihail Sadoveanu, Liviu Rebreanu. 

După ce a plecat cu elicopterul spre Otopeni, s-a întâmplat ceva 
şi dictatorul s-a îndreptat spre aeroportul militar din Boteni. A fost, 
apoi, detectat la bordul unui autoturism ce se îndrepta spre Piteşti. 
Cel mai mare geniu al tuturor timpurilor şi nevastă-sa sunt 
hăituiți... Este arestată Zoe Ceauşescu, odrasla alcoolică a 
dictatorilor. Un reportaj o arată pe ea pusă pe fugă, la zid, două 
javre care, se zice, erau hrănite cu carne pentru şnițele, adusă din 

străinătate şi cântărite cu un cântar de aur (?!); tacâmuri din aur, 
inclusiv cuțite (nu-i credibil aşa ceva), dolari mulți (peste 90.000). Se 
pătrunde în bârlogul aurit al tiranilor, din bulevardul Primăverii. 
Opulenţă, obiecte luate samavolnic de la muzee, tuneluri, adăpost 
antiatomic pentru ei doi., ramificații de fugă subterană, care ies în 
lacul Floreasca, unde se află o motonavă rapidă [...] Ajutor 
internațional pentru România eroică. Victoria românilor este 
salutată, cu entuziasm, pretutindeni. Se deschid granițele, năvală 
mare la televiziune: Şobolanii sunt prinşi unul câte unul. 

La Câmpina e găbuit fratele lui Postelnicu, un bişnițar cu 
maşină ultramodernă, e purtat pe stradă cu un Kent într-o mână şi 
cu steagul în alta şi se duc spre Consiliu. Biţă intervine umanitar. 
Trec pe la librărie, pe la şcoală. Directoarea, cu televizorul deschis, 
mă priveşte triumfător, îmi ştie bine pofta. Trebuie să merg la 
Centrul de radiodifuziune, chemat de Biţă, coordonatorul, să 
cuvântez. Sunt invitați mulți oameni să zică o vorbă, două. Biţă a 
răguşit, surescitat. Vine aici şi Gherasân, îmi spune să înființăm o 
publicaţie, că e momentul, ceea ce ne dorim de ani de zile. Zvonuri 
neliniştitoare şi pe la Câmpina: Că vin trei taburi dinspre 
Comarnic, că pe Muscel s-au aruncat gaze toxice, că pe la Floreşti 
trec elicoptere silențioase. Cea mai mare vâlvă o provoacă anunţul 
dintr-o maşină de pompieri că apa de la Paltinu, de unde se 
aprovizionează oraşul, e otrăvită. Merg cu bidonul tocmai la 
izvorul de la „Lac” spre nea Vasile, str. lon Heliade Rădulescu. 

Noapte. Se fac apeluri către cetățeni şi către membrii gărzilor 
patriotice să se alăture armatei pentru lichidarea grabnică a 
teroriştilor. Sunt adresate scrisori de adeziune de către Ministerul 
Învățământului, Ministerul Muncii, Consiliul Culturi ş. a.. Țara 
munceşte, luptă, îşi apără libertatea. „Libertate, te dorim, / Pentru 
tine, noi murim!” 

24 dec., duminică. Nu se mai ştie ziua exactă. Fiecare secundă 
reprezintă un eveniment, fiecare minut - un moment istoric. 

„Scânteia poporului” apare cu articole fulminante. Ambasadorii 
exprimă salutări şi promit ajutoare. Cristian Ţopescu revine la 
televiziune.. Copiii din tabere sunt păziți bine, se dau asigurări. 
Luptele de stradă continuă [...] Merg la Gherasân pentru revistă. 
Dorinţa amicilor mei, scribi, mi se pare ieşită din țâțâni. Mergem 
la Casa Tineretului, unde e o agitație năucă. Totul e răsturnat ca 
într-o revoluție bezmetică, scăpată de sub orice control. Într-o 
cameră, mulți inşi ațâțați urlă, îşi proclamă priorități. Niţă ţipă că 
el a prevăzut primul căderea regimului, mă ia de martor şi mă 
pupă bălos. Alţii tună împotriva lui Dan Teodorescu că s-a instalat 
în fruntea Casei Tineretului. Ne retragem în sala de cenaclu şi 
facem proiectul gazetei, Gherasân, Bebe Văleanu şi eu. Bebe e 
ametit, Gherasân ține să începem cu colectivul de redacție, pe 
foncții. Insist dă fie un număr de „redactori” trecuți în ordine 
alfabetică. Alegerea titlului ne ia mult timp, consumăm efort 
invers proporțional cu importanţa faptului. Zeci de titluri, care 
mai de care mai fistichiu. Rămânem la „Adevărul”, în perspectiva 
numirii „adevărul social şi artistic”, o parafrază la celebra revistă 
interbelică. Mergem la Consiliu şi obținem „aprobarea”, dar să 
venim cu „materialele” pentru a fi văzute! Cenzură? Admitem că 
fiind în viforniță,, e nevoie de prudență. Vin acasă şi scriu „partea 
mea de vină”: Sentimentul etern al libertății. Merg, apoi, la „şambra” 
gherasâniană să vedem ce au scris el, Bebe. Aici se află Adina, încă 
o jună foarte înaltă, Sabdrino, Ghiţă (beat turtă). El, Ghiţă, 
vociferează cu scrâşneli: „Şi cine o să vă conducă acum? Ana 
Blandiana, Mircea Dinescu, Biţă?” Bebe le ia interviuri celor 
prezenți. În haită, plecăm la Comandament şi le prezentăm cele 
trei articole pe care le avem şi ce vom mai scrie, le cerem şi lor să 
scrie câte ceva, le prezentăm numele colectivului de redacție: lon 
Bălu, Sandrino Gavriloaia, Gherasim Rusu, C. Trandafir, H. G. Văleanu. 
Trecem pe la dl. Bălu, ne dă un articol, câte un pahar de vin şi... la 
muncă, pe la casa cui ne are. 

De fapt, ne „legăm” de televizor. Ultimele zvârcoliri ale tiraniei. 
Mercenarii mai fac, încă, victime, dar istoria şi-a dat verdictul. 
Toată noaptea, toată familia, la televizor. Zvon neconfirmat: că 
dictatorul şi nevastă-sa au fost prinşi. 


25 dec., luni. Ziua Crăciunului. Sărbătoare mai puțin 
tradițională şi foarte implicat în realitatea imediată [...] Da, 
năpârcile au fost prinse. Învierea Domnului, moarte dictatorilor! 
Apune anul vechi, răsare Anul Nou! Aşteptăm cu sufletul la gură 
să vedem ce se întâmplă. La şcoală, ora 9, avem întrunire pentru 
alegerea unui Consiliu de conducere. Animaţie, „libertatea“ face 
ravagii şi în rândul oamenilor cu carte, fie ea, cartea, în unele 
cazuri, extrem de puțină. În învălmăşeala asta, intervin şi, pedant, 
spun replica lui Schiller, pe care o repet adesea: „Şi libertatea are 
nevoie de stăpân”. Dna Pridie vrea să pună înregistrarea cu Doina 
Cornea. Cunoaştem şi noi, ne-am adunat aici în sfântă zi de 
Crăciun să facem treabă serioasă. (Apropo, Doina Cornea a vorbit 
din inimă, dar incoerent, mai clar Dumitru Mazilu şi foarte 
subliniat Silviu Brucan: Acesta a refuzat să dețină vreo funcție mai 
importantă în CFSN. Seamănă, la chip, cu Hruşciov, e un cap 
politic, autorul unor poziții împotriva ceauşismului. Au vrut să 
pătrundă în emisie nişte intruşi şi el i-a repezit cât acolo ş.a.m.d.). 

Să mă întorc la şedinţa noastră. Dl. Bălu spune că este 
„indicaţia” să fie alese persoanele din vechea conducere, care au 
experienţă... Trebuie alese şapte persoane. În față, Biță ne explică 
ce fac „ei” la Conducerea oraşului, ca să fie bine. Deviază, apoi, pe 
tema pericolului terorist. Când vede că s-a ajuns la nr. 7 pentru 
Consiliu şi el nu e încă propus (eu am refuzat, la fel Lungu, Dabija, 
Dascălu, Nichifor, Cobrea), Biţă se înalță şi se autopropune. Dar 
fiindcă nu-i corect, Dabija îl propune el. Votat! Încep să înțeleg 
pericolul care urmează. Acasă, sunt invadat de Gherasân, Râncu 
(7), Văleanu, Stanciu, Armaşu. Toţi, ziarişti! Îi rog să treacă la 

treabă, fiecare la masa lui de brad... Zeci de telefoane. Corina 
Drăgan îmi spune că n-are ce căuta Văleanu la gazetă, că a fost 
„turnător” şi altele. Carmen nu-l doreşte pe Râncu, fiindcă nu 
iubeşte revoluția, a avut la şcoala lor o dispută aprigă pe subiectul 
acesta. Nae Stanciu telefonează de trei ori să-l „băgăm” şi pe el în 
Colegiul redacțional. Vine Gherasân să ia textele şi să obțină 
„aprobarea” de la Ploieşti! Treaba miroase a terebentină... Sunt 
extenuat, n-am mai dormit de nu mai ţin minte... 

Dar la televizor, tot felul de minuni, cea mai mare fiind judecata 
„Eroilor” şi, se zice, s-a pronunţat sentința capitală, condamnarea 
la moarte, şi confiscarea averii. Sentința e definitivă şi a fost 
executată!!! Capetele de acuzare: 1) Genocid - peste 60.000 de 
victime; 2) Subminarea puterii de stat prin organizarea de acțiuni 
armate împotriva poporului şi a instituțiilor statului; 3) Infracțiunea 
de distrugere a bunurilor obşteşti, prin distrugerea şi avarierea 
unor clădiri, explozii în oraşe etc.; 4) Subminarea economiei 
naționale; 5) Încercarea de a fugi din ţară pe baza unor fonduri de 
un miliard de dolari depuşi la bănci străine.... Ni se oferă câteva 
imagini la televizor, cum ies şobolanii dintr-o tanchetă, printr-o 
gaură de jos, cum i se ia lui tensiunea şi, apoi, cadavrele lor lângă 
un zid.. Ni se promite că vom avea un film mai lung, nu peste 
multă vreme [...] Televiziunea transmite imagini după imagini şi 
un obsedant: „Peste puțin timp, vom transmite imagini de la 
judecata călăilor”; „Vă rugăm să ne iertați, dar din motive tehnice 
de developare etc. vom transmite mai târziu... În Piaţă, vocea de 
stentor a militarului pe care nu ştiu cum îl cheamă. Revedem 
incinta unde „activa” prințişorul, La Sibiu, băuturi, țigări, bikini... 
Apeluri, moțţiuni de adeziune la Program, reportaje în direct, 
reportaj din Timişoara, morminte, răniți, lumânări, slujbe, 
rugăciuni. Un grup de tineri demonstrează paşnic în fața redacției 
„Scânteia poporului”, exprimându-şi nemulțumirea cu privire la 
folosirea unor şabloane compromise. Se schimbă denumirea în 

„Adevărul” (ne-au luat titlul gazetei noastră!). Televiziunea e încă 
sub protecția armatei şi a poporului. Studenţii se apără şi apără 
diverse sedii. Vigilenţă pe străzi, în instituții, în blocuri, pentru 
apărarea şi stârpirea ultimilor terorişti... Numeroase ajutoare 
pentru români. Noi recunoaşteri ale CESN, presa străină plină de 
relatări ale situației din țara noastră. 


26 dec., marţi. Tensiunea la apogeu. Nu ni se poate transmite 
filmul judecării celor mai iubiţi fii ai popo'ului. Mă culc la 6,30 
când se închide emisiunea. Adorm (cu Napoton) şi mă trezeşte 
Gherasân la 8. Pleacă la Ploieşti. Îl sfătuiesc să colaboreze cu Nae 
Stanciu, să nu-l elimine, e foarte energic, un „luptător până la 
oboseală” (a celor din jur). 

Nu mai adorm. E a doua zi de Crăciun. Duc cu Georgel carnea 
pentru afumat la nea Gh. Stroe. Cezărică o cere pe Diana ... de 
soție. Ehe, s-a schimbat tare modificarea vieţii! [...] Asemenea 
„minuni” au loc o dată la câteva sute de ani... Au fost arestați toți, 
Dincă, Bobu, Postelnicu, toată mafia. 

les la poştă şi fac rost de foi „libere”, cu comunicatul 
condamnării la moarte a cuplului tiranic... Focurile au încetat. 
Sunt prinşi „terorişti”, alții se predau, alţii se ascund... Merg la 
Ghiţă să-i ascult impresia. N-a mai ieşit nici el de mult. „Cu ce 
ocazie?”, mă ia repede. „Trecusem pe la poştă şi țineam să te văd, 
ce mai faci, ce mai spui”. Repetă mereu: „Cine o să vă conducă 
acum, Ana Blandiana şi Biţă?” Îi răspund tăios. „Poate vrei să fie 
tot Ceauşescu, dar el s-a isprăvit”. „Are urmaşi”. „Cine, 
Postelnicu, Dincă, Bobu, Nicu?...” „Dar nu Biţă!” „Bineînţeles!” La 
radio se anunţă că într-o parte a Bucureştilor vrăjmaşii trag. „Care 
vrăjmaşi?” întreabă Ghiţă. Mă ridic să ies, îmi spune să vin mai 
rar, îi răspund că nu mai vin deloc... Vine în schimb la noi acasă 
Bebe Toma cu nişte vin şi cu poezii pentru gazetă! Stăm mult la 
palavre. Telefonează Gherasân şi „glumeşte” că eu stau în pat şi 

am prins mucegai la cur, iar el a alergat toată ziua prin Ploieşti. 
L-au eliminat (că a fost şi Văleanu) pe Stanciu... 

Suntem anunțați iar că în seara asta vom vedea „procesul 
criminalilor” şi împuşcarea lor. Până la orele 24 aşteptăm, când, în 
sfârşit, vedem un spectacol funambulesc. După ce sunt scoşi prin 
orificiul tabului, el cu căciula căzută până sub nas, ea bătrână şi 
jumulită, Muma Pădurii. Procesul. Rechizitoriu violent. El spune 
mereu că nu răspunde decât în fața Marii Adunări Naţionale, că e 
Preşedintele țării, că e Comandantul Suprem al Armatei. „Nu 
“ăspund. Ca cetăţeni, vă spun că popo'ul...”: „Nu-i adevărat, 
minciună în fals!” „P'ovocă'i o'dina'e!” Ea. „Iaca, mi-ați luat şi 
titlul!”, „Dacă te-ar vedea colegii mei!” (Academicienii). El îşi 
roteşte ochii scufundaţi în orbite, se uită la ceas, dă capul peste 
spate. Ea strigă țăţeşte, el o domoleşte. Şi iarăşi consultarea 
medicală, şi iarăşi cadavrele lor lângă zid, cu ochii holbaţi, stinşi... 


27 dec., miercuri. Revoluția continuă, deşi focuri doar izolat se 
mai aud, trase de cei care au pus mâna pe vreo armă şi fac 
mascarlâcuri. E, însă, un avânt nemaipomenit, ca în filmele 
sovietice despre revoluția din octombrie 1917. Deosebirea e starea 
euforică naturală. Ninge. La şcoală, o domnişoară bătrână, cu 
maşină (!), profesoară de nu ştiu ce, „Oiţa”, i se spune, o cheamă 
Toma, vrea să înființeze un sindicat al cadrelor didactice şi caută 
parteneri. Pe nea Vasile Lungu îl acceptă, că-i ca ea brebean, pe 
Tibi Pătran nu-l cunoaşte, mă roagă să-i dau numărul ei de telefon 
de la Brebu şi s-o sune. Pe Vali Dorneanu, secretarul, nu-l 
primeşte, că i-a făcut o mulțime de şicane. laca ce mai aduce 
libertatea. Va trebui multă vreme să învăţăm democrația. În țară, 
multe familii îşi îngroapă morții, răniții gem în spitale, comisarii 
poporului improvizați ies în frunte ca păduchii şi se bat cu pumnii 
în piept. Cea mai mare primejdie pentru democraţie vor fi aceşti 
arivişti profitori, poltroni, unii foşti colaboraţionişti. Nicolae 

Manolescu scrie la gazetă despre „pericolul oportunismului”. Da, 
se vede din cer. Vor putea fi compromise sacrificiile revoluției de 
aceşti demagogi, muşte la arat? Se înființează tot felul de 
organizații, uniuni, comitete, consilii, gărzi. Se constituie un 
Comitet Didactic pe oraş. Participă şi Diana, din partea şcolii ei, 
unde este în Comitetul pe şcoală. Dinu Ispăşoiu e şef la oraş. Când 
o întreb pe Diana ce a fost la adunare, spune că s-a vorbit de 
conducerile şcolilor, de conducerea acestui Comitet Didactic, de 
numirea ca şef suprem a lui Biţă. 

Vin ajutoare de pretutindeni, mai ales din Franţa şi din 
Bulgaria. La Alimentare s-au adus alimente, conserve, delicatețuri, 
cafea, portocale, banane, lămâi şi alte fructe exotice, țigări de tot 
soiul, străine, Apolonia, BI, DS . Coadă imensă la parterul 
blocului nostru. Vine şi Onea, cu o banderolă roşie pe braţul stâng, 
face ordine, îşi umple sacoşa prin față, se duce la altă Alimentară 
să organizeze şi acolo. În casă e cald, lumină, avem apă caldă. Dar, 
mai ales, nu avem dictatură, miroase parfumat şi intens a libertate. 
Apel al Frontului Democratic al Studenţilor din România... 
Ambasadorul bulgar îşi exprimă bucuria pentru victoria 
românilor. „Ceauşescu - mai diabolic decât Stalin”, declară un 
deputat iranian. Relatări cutremurătoare ale atrocităților de la 
Timişoara [...] Ion Iliescu declară că nu a fost cerut ajutor militar 
Uniunii Sovietice. 

Revăd cu Vio „Procesul maimutelor”. Chiar dacă nu intră în 
normele cele mai stricte ale justiției democratice, împuşcarea celor 
doi a fost legitimă, în circumstanţele actuale. „Teroriştii” au 
renunțat abia după ce s-au convins că şeful lor suprem s-a 
scufundat în tenebrele Iadului. Hotărâm să punem un nou titlu 
gazetei noastre: EVENIMENTUL. Nae este la Ploieşti pentru 
grafie, zincografie. Nu reuşeşte în ziua de azi, nu ştiu din ce 
pricină... Decret privind trecerea Ministerului Apărării Naţionale 
în subordinea Ministerului de Interne. Semnează Ion Iliescu şi 

Nicolae Militaru [...] Crăciunul bucuriei, al durerii şi al renaşterii 
noastre. Se filmează în biserici şi catedrale. Slujbe, colinde, colinde. 
Inima omenirii, la unison cu inima viteazului popor român... 


28 - 29 dec. Joi, vineri. [...] La Tipografie. Nae aleargă în 
neştire, aranjăm prima pagină. Ce greu merge. Tipografii de aici 
fac treaba asta pentru prima dată. Ei n-au tipărit până acum decât 
afişe şi invitaţii de nuntă. Se munceşte pe brânci. Nea Vasile, nea 
Costică, tipografii., „Şeful” țăcăneşte la maşină, pe ceilalți nu ştiu 
cum îi cheamă. Punem fiecare câte o sută de lei. Nae Stanciu cu 
fiu-său (popă, elev la seminar) pleacă după mâncare şi beutură, că 
tare ni-e foame şi sete.. Cu noi e şi Decebal Armaşu, energic, se 
duce la Carmen, trimis de Gherasân, să obțină ceva slană, iar de la 
nevastă-mea murături. Bebe Văleanu pune la dispoziție o bucată 
de brânză. Nae a făcut rost de patru sticle cu vin şi una de tzuica, 
salam şi puțină şuncă. Vine şi Onea şi se apucă de mâncat cu o 
viteză nebună. Gherasân îl ia în focuri, Nae îi zice, prieteneşte, 
„tâmpit”, comisarul ameninţă că scoate el singur o... revistă în 
care să povestească tot ce ştie el despre revoluția din Câmpina. I se 
percepe o sută de lei pentru prăpădul făcut în bucatele şi udătura 
noastră. Pe cât e de „problematic“, pe atât e de mâncău. Mie mi-e 
simpatic, are ceva deosebit, dar ceilalți nu-l suportă, probabil 
geloşi pe capacităţile lui paranormale. Încântaţi foarte de revistă, 
dar arată ca o gazetă de perete, literă mare, urâtă, textele puse în 
chenare.... Ninge, ninge. La încheiere, spectacol. Stanciu ia un braț 
de reviste, Bebe alt braț şi o iau la goană spre domiciliile lor, ca să 
nu le ude zăpada apoasă., care curge din cer.. Eu şi Gherasân 
rămânem în urmă, înotând prin nămeți. Nişte câini ne asaltează, 
cad şi Gherasân se amuză. Acasă, adorm automat [...] Din auzite 
şi din citite, aflu de succesul enorm al EVENIMENTULUI... 

Apar în ziare multe din caricaturile lui Mihai Stănescu. Vaclav 
Havel este noul preşedinte al Cehoslovaciei. Viaţa intră în normal, 

se poate spune, numai pe la Comenduire, şi la Câmpina, zarva 
continuă., se bat cu pumnii în pieptul de aramă, îşi declară 
întâietatea şi importanța, dizidenţa față de regimul ceauşist, că 
acum sunt nebuni după binele poporului,. Maculatura ceauşistă, 
la retopit. Continuă memoriile lui Pacepa. Oița nu mai face 
sindicatul. Funeraliile lui Vasile Milea. Unei străzi i se dă numele 
lui. Se nasc copii în maternități. Scriitorii au fost la televizor. 
Dinescu se exhibă. El, sireacul, ştie să scrie, nu să vorbească. 
Întâmpinarea la FSN a lui Gyula Horn, ministru ungur al 
afacerilor externe. Dumitru Mazilu îl primeşte pe trimisul lui 
Mitterand, Georgina Dufoix. lon Iliescu îl primeşte pe Herbert 
Plaschke, ambasadorul RDG la Bucureşti. Gadaffi ne felicită 
„călduros”. Un acolit al dictatorului, lon Radu, încearcă să se 
sinucidă. Ziarişti străini la „Adevărul”. Poate vin şi la 
„Evenimentul”... 


30 dec., sâmbătă. Am dormit puțin, fireşte. Agitaţie mare, 
pentru Anul Nou. Toţi aleargă după mâncare, beutură şi altele 
nemaivăzute. „Evenimentul” încă se vinde ca pâinea caldă, cozi 
interminabile. Sandrino, Ducu, Decebal pe traseu. Nu se mai 
găseşte. Cineva dă zvon că se mai găseşte „la linie” şi un grup o ia 
la goană în această direcție.... 

lau presă, ziare şi reviste. Şi literatura?! Rețin aici un articol al 
lui Radu Enescu despre Mircea Dinescu, versuri de Ana 
Blandiana, un eseu despre poezia acesteia de Marius Lazăr. 
Octavian Paler, în dialog cu Radu G. Teposu, un articol al lui 


Ys 


N. Steinhardt, cronici la „Vară-primăvară” de Gabriela Adameşteanu. 
„Piramida împădurită” de Ion Mircea. Ion Simuț scrie despre 
„Eminescu şi mutațiile poeziei româneşti” de Ioana Em. Petrescu, 
articole despre Creangă de Paul Emanuel Silvan, Marius Lazăr 
şi... C.T. Mircea Malița, „Montesquieu şi spiritul istoric al 


luminilor”. „Cultura la ora adevărului” în Tribuna”. Liviu 

Antonesei scrie „Competenţă şi abilitate”. Laurenţiu Ulici spune 
că a primit un telefon de la un italian care zice: În Italia se spune 
că revoluția voastră e a patra revoluție din istoria omenirii. Prima 
a fost a lui Hristos, a doua a fost revoluţia franceză, a treia 
revoluția din octombrie şi a patra Revoluția Română”... 

S-a desființat pedeapsa cu moartea. Lumea aşteaptă un nou 
Nurenberg. Figuri de toate soiurile la televiziunea română. Mulţi 
nespălați la propriu şi la figurat, nechemaţi, moftangii sau dornici 
de a se băga în seamă [...] Merg cu dna Ciută şi cu Luminiţa la 
familia Stroe să luăm afumăturile. Au şi un vinişor trăsnet. 
Georgel a dispărut, îl găsesc acasă la noi, cu încă un june, îmi 
spune că Bebe Văleanu a fost bătut măr, are fața desfigurată. Îi 
telefonez doamnei Văleanu, iritată mă întreabă cine mi-a spus, 
cine a aflat, de ce mi-a spus, de ce ştie toată lumea... Bebe declară 
(nevestei lui şi altora) că a fost maltratat din cauza 
„Evenimentului”, că vindea gazeta...Unii cred că ar fi luat 
chelfăneală urâtă din cauza unor afaceri de-ale lui pe la Casa 
tineretului, cu discoteca şi nu mai ştiu cu ce altceva.... 

Toată noaptea la televizor. Prima şedinţă a noului Guvern. 
Problema copiilor străzii, orfanilor. Vin oameni la RV cu pâine şi 
preparate din porc.!... Datorii imense, visteria goală. Ultimul gest 
al lui Manea Mănescu: i-a sărutat mâna lui Ceauşescu. 
Preafericitul Părinte Patriarh e luat de barbă, cică a colaborat cu 
dictatura. Ministrul sporturilor, Mircea Anghelescu, la prima 
conferință de presă. Se cer informații în legătură cu aghiotanții 
insectelor otrăvitoare, care nu mai sunt: Marin Neagoe şi Ivan 
Marian [...] Oportuniştii dau năvală, vai ce mulți şi hămesiţi sunt. 
Au pus şi vor să mai pună laba pe „foncții”. Se cere să nu se facă 
Revelionul „în deplasare” şi să nu se folosească petarde. 
Profesorul Ion Mânzatu vorbeşte cu simţire la televizor. Toată 
presa internațională e plină de veşti despre România şi de 
caricaturi ale dictatorilor. Altă lume, altă viaţă... 

31 dec., duminică. Alexandru telefonează de la laşi. Este 
extaziat, i se pare un spectacol de vis. Caterina şi Ghiocel sunt la 
Griviţa, tata e şi el în priză. Numai mama, ea cea mai isteaţă, e 
„dincolo”. Ce-ar mai fi stat ea la televizor, ce revelion ar fi aranjat! 
În „România liberă” e dată matricola elevei Petrescu N. Elena, 
repetentă în anul şcolar 1929-1930. Aşa că „Acad, dr. ing., savanta 
de renume mondial” nu avea decât patru clase, cu note minime. 
Ceauşescu cu chipul lui Hitler. Poporul ar fi vrut o moarte mai 
lentă, sadică, un spectacol al chinului... Consiliul câmpinean e în 
forfotă disperată. După-amiază, la Bebe Văleanu [...] La şcoală, 
unde fac de gardă cu dna Dascălu, vine şi el, Mihai Dascal. Nu 
vrea să facă un articol despre destinul cărții, dă semne de nelinişte, 
a fost secretar de partid pe la Minerva (?). Omul de serviciu de la 
liceu ne citeşte fragmente din Biblie, vrea să ne convertească nu 
înțeleg la ce sectă... 

Bucate sărbătoreşti. Programul de Revelion la TV începe la ora 
20. Ce s-a putut face în grabă. Selecţii retro, excepțional, cu marii 
noştri artişti, cântăreți, dansatori, umor. Nu mai închidem 
emisiunea la 23,30 când apărea bâlbâitul. Iliescu comentează, 
decent, despre revoluția populară care a schimbat soarta 
României. Altă viaţă, altă față. Liberi, liberi... 

1990 


I. Ianuarie. Euforia şi bizareria 


1 ian., luni. Un An Nou într-o eră nouă!.. Vreau să nu fiu 
patetic, am detestat totdeauna simțămintele răvăşitoare. Dar e un 
moment crucial în istoria noastră. Trebuie ceva detaşare, un jurnal 
nu trebuie să fie o ieremiadă femeiască, o zburdălnicie băiețoasă. 
Înseşi fetele, Diana şi Vio(leta) se bucură mocnit, se miră fără 
zgomote. Aşa-i firea lor sau le-am imprimat, mama mai mult, eu 
(teoretic) atitudine neutrală, dar am rămas cam expansiv. Ceva 
umor mă mai salvează [...] M-am născut în capitalismul 
„sălbatic”, copilăria a fost o „tranziție” pe care n-o înțelegeam ce 
este. Îmi aduc aminte că învățam religie, apoi am fost făcut 
pionier. Am parcurs, apoi, patruzeci de ani de adolescenţă, 
tinereţe şi maturitate, de „dictatură a proletariatului” şi a „iepocii 
de aur”. Acum fu Revoluţie şi trecerea la un alt sistem, capitalist 
(9), democratic (?). Ce urmează? Să fie orice, bine că s-a terminat 
cu „cea mai frumoasă dintre lumi”. Experienţă, nu vorbă. Am 
apucat să trăim clipe cu adevărat senzaţionale. Înălțătoare [...] 
Avem şi zăpadă şi ger. Mai greu cu circulația. Avem căldură, 
lumină, portocale... Culcarea a fost pe la 7, eu mă deştept, ca de 
obicei, mai devreme decât toți, pe la 10. Ascult la radio, trec la 
televizor. Şi, tot ca de obicei, să fac o retrospectivă a anului trecut. 

Anul trecut a fost un an unic în lume. A continuat masiv 
procesul de restructurare. Estul se echilibrează, mai mult sau mai 

puţin. Toate ţările (în ordine Polonia, Ungaria, RDG, 
Cehoslovacia, Bulgaria - estul) îşi fac reforme mari. Schimbări 
ameţitoare. Numai noi, în cătuşe. Ceauşescu se opune violent 
oricăror reforme. Chinezii trag cu tunul în manifestanți. Mama 
moare în luna februarie. Pentru noi, pentru mine e o pierdere 
incomensurabilă. Parcă mi s-a dărâmat ființa. Vio a terminat anul 
al treilea la arhitectură, Diana a intrat în anul al doilea în 
învățământ. 

Îmi cam pierdusem stăpânirea de mine, ceea ce sună cam rău 
pentru cineva care mizează pe echilibru, mai bine zis pe judecata 
lucidă, pe provocarea situațiilor relaxante, ironie, umor, spirit 
ludic. Ajunsesem, contre pied, irascibil în momente polemice, deşi 
fac eforturi de când mă ştiu să fiu flegmatic, „olimpian” à la 
Maiorescu, zâmbitor pe urmele lui Zarifopol, „imperturbabil”, pe 
sfert, ca E. Lovinescu, spiritual ca toți aceştia plus Oscar Wilde 
(aşa îmi spune dl Grigoriu) şi Cioculescu. Vrabia mălai visează şi 
calicul praznicul. Nimic din toate acestea nu e sau toate s-au 
pulverizat. Ajunsesem la crize: „Vor pieri groaznic, să vă văd ce-o 
să faceți”?, am urlat către acoliți, chiar şi către oameni pe care-i 
preţuiesc (avocatul Marin, Titi Butoi, Mişu Cosmineanu). 
Cunoştințele nu mă mai suportă (nu-mi pasă), turnătorii mă 
provoacă. Paranoic? 

Nu, „clonţos”, am dat şi dau vina pe spiritul critic amplificat. 
Îmi place sociabilitatea, mă înțeleg bine cu colegii, cu cenacliştii, cu 
oamenii în general. Numai pe proştii aroganți nu-i suport, pe 
mitocanii în ultimul hal. Oază de conversaţie zilnică fu „Europa 
liberă”. Prieten la distanță, dna Svetlana Paleologu-Matta, 
corespondent cu Adrian Marino şi cu o sumedenie de condeieri 
[...] 1989 a fost Anul Eminescu, Veronica, Ion Creangă, o sută de 
ani de la trecerea lor în neființă. În simulacrele de comemorare s-au 
băgat „geniile” dictatoriale [...]. N-am reuşit să mă apuc de 
studiul „Eminescu” din perspectiva tematică-mitologică, măcar că 

am adunat la notițe, un vagon. N-a fost publicat nici ce am scris, 
„lon Creangă şi lumea ca spectacol”. Poate din cauză că planul 
editorial era ridicol de restrâns. A fost şi „numele rău” de care mi- 
a şoptit Valeriu Râpeanu. De la George Bălăiță, Liviu Călin, 
Mircea Ciobanu am rămas numai cu „admiraţia” de circumstanță. 

Am început noul an şcolar la cules de struguri, prune, mere, 
cucuruz, la scos sfeclă şi la sortat cartofi. La şcoală, frig, în 
Bucureşti Congresul al XIV-lea, la Timişoara a izbucnit răzmerița 
şi dictatorii au fugit. Țara e o imensă scenă cu milioane de actori... 


2 ian., marți. Rezumatul anului 1989 îmi arată că e cazul să-mi 
surdinizez „sentimentele”, adică să pun batista pe țambal. Să revin 
la proiectul meu de observator care notează ce se întâmplă, ce află, 
sine ira et studio, fără mânie şi părtinire. Numai aşa e posibil să văd 
aproximativ corect, chiar dacă nu se poate scăpa total de 
subiectivitate, e imposibil. Nu ştiu în ce măsură voi reuşi să mă 
păstrez în bună măsură nonpasional, obiectiv. Ştiu că pentru cei 
care vor ajunge să citească aceste însemnări nu va fi nici o plăcere. 
Ce fel de jurnal e acesta, fără ardoare pro sau contra, fără tensiune, 
fără nimic picant, senzaţional? Totul aproape tern, de-o 
monotonie care te pune pe fugă. Realităţile politico-sociale pe care 
mi-am propus anul acesta să le cuprind într-o minicronică vor 
rămâne pentru menirea principală a unui jurnal: aducerea-aminte. E 
plăcut să priveşti în urmă, cu nostalgie şi uimire, nu mai vin cu 
argumente de autoritate pentru ceea ce înseamnă cunoaşterea 
trecutului pentru înțelegerea prezentului şi prospectarea 
viitorului [...] 

Zi liberă în toate sensurile. Stăm în casă şi cu ochii cât cepele la 
televizor. Presă nu avem, aud că muzeograful Onea, bunul meu 
amic, nu-i lasă nici azi pe tipografi în pace, cică scoate el o fițuică 
de patru pagini, format mare, cu o cronică detaliată a „revoluţiei” 
de la Câmpina. Ilie Murgulescu, fostul ministru al învățământului, 

a spus despre „Codoi” că a fost analfabetă sadea şi dă relații 
despre Cabinetul 1 (al dictatorului) Se fac nişte precizări ale 
general-colonelui Victor Stănculescu, ministrul economiei. Noi 
imagini din timpul Revoluţiei, de la Timişoara, Sibiu, Bucureşti. 
Fetele, Diana şi Vio, stau mult la televizor, abia pe seară ascultă şi 
dumnealor puțină muzică bună. Greu putem lua legătura, pe 
rând, cu cumnatul Gicu Fătu, cu fratele Alexandru şi cu Tase 
Călin, ziarist acum la „Deşteptarea”. Toţi par a se simți niţel 
deranjați (de fapt, foarte ocupați, grăbiţi, problematici), intuiesc eu 
cu logica mea afectivă. Pardon... 

Viața în viteză. Graba strică treaba. Decret-lege privind 
constituirea, organizarea şi funcționarea Guvernului României. 
Decret-lege privind înregistrarea şi funcționarea partidelor 
politice şi a organizațiilor obşteşti din România. Normalizarea 
merge anevoios, discordia grabnic, în paşi gimnastici... 


3 ian., miercuri. Am început să pregătim nr. pe 1990 a gazetei 
noastre, „Evenimentul“. Ne întâlnim, ne agităm, noi „ziariştii”, 
se calculează „veniturile financiare”. Marele Onea a tăbărât pe 
băieţii de la Tipografia Schela, îl socotim un intrus, vanitos şi 
lacom, şi-l tratăm ca atare. Bebe Văleanu şi Nae Stanciu încă mai 
au de difuzat câteva exemplare din numărul anterior (tiraj 7000 
de exemplare!). La şcoală domină animația, de mirare parcă-şi 
ține vântul respiraţia. Presa publică discursul de Anul Nou a lui 
Ion Iliescu. Altă mâncare de peşte față de clămpăneala 
„genialului Cârmaci”. In contul „Libertatea” depun mulți 
oameni mărinimoşi. Departamentul Securității Statului a fost 
desființat. Adrian Păunescu e dat în poze cu „Prinţişorul”, 
toastând chercheliți. Alte imagini, de haz şi de necaz. 
Reproduceri cu savanta repetentă, o cioară pe care cineva o 
vopseşte ţine în plisc o pancartă inscripționată „Comunism”. 
„Încă un palat comandat de o minte în delir: Palatul 

Pionierilor”. Destăinuiri despre Dincă Balcon, zis lon Teleagă. 

Dintre membrii CPE al PCR au fost arestați şi sunt în prezent 
cercetaţi numai acei membri care au fost legaţi în mod direct de 
măsurile represive şi abuzive. Ne vizitează, între alții, Laurent 
Fabius, preşedintele Adunării Naţionale a Franţei [...] Adunările 
publice sunt autorizate, ca modalități de manifestare a libertății 
de opinie, doar după înregistrarea acestora la poliție, pentru 
ordine şi desfăşurarea normală a activității economice. Vine în 
România vicecancelarul REG, oaspete de elită. Românii, fiind 
foarte curioşi din fire, ar vrea să ştie dacă au fost sau nu 
înmormântate trupurile genialilor Conducători împuşcaşi. A luat 
ființă Asociaţia foştilor deținuți politici din România (AFDPR). 
Silviu Brucan acordă un lung interviu televiziunii române, 
reporter Carmen Dumitrescu. Declară că Gheorghe Apostol, unul 
dintre semnatarii Apelului celor şase, i-a trădat pe ceilalți cinci. 
Exilat de Securitate la Dămăroaia, cu familia sa, Brucan a fost 
protejat şi ajutat pe ascuns de toți oamenii din cartier. Cristian 
Topescu a revenit „la post”. Dirijează acum un excelent 
„Caleidoscop”. Mihail Şora vorbeşte la televizor despre situația şi 
perspectivele învățământului românesc. N-am ce face şi expediez 
un „program” preţios în legătură cu felul cum trebuie să arate 
şcoala noastră de acum încolo... 


4 ian., joi. Fițuica lui Onea e monumentală. Scrisă în întregime 
de el însuşi, vrea să devină „apropitar”, să beneficieze populaţia 
Câmpinei şi buzunarul lui. Muzeul nu-i mai convine, l-a părăsit ca 
pe o iubită infidelă sau rablagită. La tipografie, se spune că a 
„bătut” 10.000 de exemplare a 3 lei bucata. Dintr-un condei, 30.000 
de mangoți. E ceva, calcul impecabil care îi irită pe Gherasân şi 
Nae, nu mai puțin pe mine. Prindem în „Evenimentul” o aluzie, 
suntem gingaşi cu marele patron de presă. 

S-au împlinit două săptămâni de la Victorie. Aniversare, 

desigur. Televizorul e cea mai grozavă fascinație a românului 
casnic [...] Ajutoare pentru România nu chiar de pretutindeni, 
cum sună clişeul. La o „coadă” din Timişoara e prinsă o tânără 
„teroristă”, burduşită cu cartuşiere şi pistoale. Ştire, cred, de 
senzaţie. Reportaj de la Peleş. La ordinea zilei, SIDA. Dezvăluiri 
palpitante despre „periculosul psihopat”, pe când trăia. lon 
Iliescu e invitat oficial în Ungaria, Petre Roman acordă interviu 
unui ziar polonez. Eugen lonescu promite că va vizita România. 
Revista „Săptămâna” şi-a încetat apariția, în locul ei pare-se că 
foaia care se iveşte se cheamă „Azi”, sub conducerea Grupării 
„Pentru dialog social”. Din această grupare, au luat cuvântul 
Andrei Pleşu, Alexandru Paleologu, Ştefan Aug. Doinaş, 
Octavian Paler. Amicul Cezar Damian a înregistrat fulminantul 
text al lui Liiceanu, „Apel către lichele”, din care reproducem în 
„Evenimentul“ un fragment, iar aici o secvenţă: „Lăsaţi o 
respirație mai lungă între ultimul omagiu pe care la-ţi scris, între 
ultima şedinţă în care v-aţi exprimat entuziasmul pentru 
realegerea la cel de-al XIV-lea Congres şi adeziunea grăbită pe 
care ați venit s-o dați în zilele în care timişorenii nu terminaseră 
să-şi îngroape morţii şi în care...” Tonalitatea e de Cântarea 
României, poemul în proză al lui Alecu Russo, evident cu sens 
invers, ca la Simion Ştefan sau la cronicari. Alături am pus un 
pasaj din „Note aforistice asupra lichelei” de Paul Zarifopol, 1930. 
„Licheaua reuşită ajunge totdeauna a fi «le monsieur en place». 
Este, prin esenţă şi predestinare, preşedinte, director în Academii, 
comisiuni, comitete şi comiţii. Pune adică laba pe orice funcțiune 
pe orice funcțiune cu specialitate imprecisă, cu minimum de 
obligații şi maximum de retributie, funcțiuni care se instituie fatal 
în orice societate (...) Licheaua figurează mai cu seamă ca domn 
important, care iscăleşte şi încasează”. 

Se aude că Ilie Verdeț ar fi vrut să facă un guvern după 
fuga lui Ceauşescu, un guvern „fără Dăscălescu”. Dar şi 

Dăscălescu ar fi vrut să facă un guvern fără Verdeț. Cazuri de 
sustragere a „ajutoarelor. La televizor, hoţi în costum vărgat. 
Bişnițarii au pus stăpânire pe zona Intercontinentalului [...] 
Din jumătate în jumătate de oră, chiar şi mai des, vin grupuri- 
grupuri sau inşi singuri pe micul ecran şi-şi spun păsurile, îşi 
exprimă adeziune, aduc pâine, flori, ţuică. Alții critică, alții se 
constituie în partide, îşi expun „programele” care seamănă 
până la detalii între ele. Cu aparatul de filmat prin vilele şi 
palatele celor mai iubiţi fii ai poporului. 


5 ian., vineri. Sunt atâtea vâltori că nici nu mai am timp să 
notez consecvent, cum mi-am propus. De fapt sunt momente 
când gata-gata să renunţ. Mi se pare din ce în ce mai inutilă 
inițiativa. Am citit multe lucruri bune, dar şi rele (mai puține) 
despre cei care țin jurnal. Dacă n-aş fi căpătat deprinderea asta 
cam maşinală şi, de acea, destul de „neserioasă”, m-aş lăsa 
păgubaş. Lumea luptă-luptă şi eu... scriu. Antipatică situație. Dar 
ce mă fac, oare, cu uitarea scrisă în legile omeneşti? Asta-i... Apoi, 
mai există şi puzderie de presă, ce s-au înmulţit, Doamne, 
„pobliciştii”, poate se alcătuiesc şi corpusuri de documente, sigur 
se scriu cărți în temă.... 

Timpul se încălzeşte, avem lămâi, portocale (obținute la cozi, 
dar există încă), se fumează Apolonia, BI, DS şi alte minuni. 
Există căldură în case, apă caldă, luminaţie. La Primărie, 
deconturi, plăți, deschideri de credite, încasări, pregătirea 
bugetului, nu mai ştiu ce. La Bucureşti, zilnic apare câte o lege, 
eventual două-trei. lată şi „Contemporanul”. Din nou, figura lui 
„Gavroche”, cum l-a botezat „Paris Match” pe băiatul înfăşurat în 
tricolor la Revoluţie. Mihail Şora poartă un dialog despre şcoală, 
animație printre elevi, cum vor fi ei, ce vor face. Apare Vărul 
Shakespeare de Marin Sorescu, necenzurat. Renaşte cercetarea 
pedagogică şi psihologică [...] 

Primul vânător al țării n-avea nici o milă, ucidea cu arma cu 

lunetă de la distanțe mici mistreți, urşi, capre negre. „Prinţişorul” 
$ $ La 
prefera fazanii. Partidele se înmulțesc şi devin din ce în ce mai 
„duşmănoase”. Televizor e supraaglomerat de fotogenici, Iliescu, 
Roman, Mazilu, Brucan, Surdu - în prim plan. În decor sfumato, 
Coposu, Raţiu, Câmpeanu. Aşa ceva mai rar... 
7 


6-7 ian., sâmbătă-duminică. La noi, timpul capătă tot mai mult 
aură primăvăratică. În alte părți a nins mult şi sunt troiene, 
dificultăți de circulație. Alegeri, peste tot alegeri. Vechiul Consiliu 
al Frontului Orăşenesc e dizolvat. Nici nu avem cui să-i luăm un 
interviu, de aceea ne limităm la ale noastre. Am pus la punct nr. 1 
pe 1990. Tipografia nu ne mai serveşte, „are probleme”, probabil 
câştigă mai bine de la alte surse... Neostenitul Nae Stanciu se 
angajează cu afacerea asta complicată, la o tipografie din Ploieşti. 
Sandrino nu are timp să ne ajute, e tot într-o mişcare browniană. 
Se cam dă de partea tinerilor care, neputincioşi fiind, nu fac 
altceva decât să cârtească. Doar Cristi Oprescu, fost secretar pe la 
UTC, se oferă să „ajute”, dar toți strâmbă din nas. Dan Preda, în 
care ne-am pus multă speranţă, stă mai mult la Bucureşti, pentru 
a prinde un serviciu, iar când vine în Câmpina, se duce să-l ajute 
pe Onea la corectură. 

Găsesc „România literară” nr. 1 pe 1990. „Gavroche” la loc de 
frunte. Ştefan Aug, Doinaş scrie despre „Fazele revoluției 
noastre”. „În sfârşit, toate iluziile sunt permise”, îşi închipuie 
Andrei Pleşu. Alexandru Paleologu polemizează cu „slujitorii lui 
Antihrist”, în față cu Patriarhul Teoctist. Octavian Paler scrie 
despre „dificultatea de a fi liber”. Florin laru publică un lung 
poem, „adio, la Galaţi” Alți semnatari: Nicolae Manolescu (cronică 
la „A cincia roată la căruță” de V. Em Galan), pe Ion Băieşu îl 
cutreieră imaginea tovarăşului Dulea, Gheorghe Grigurcu - temă 
mare, „Moralitatea şi oportunism” (atenţie!), Gabriel Liiceanu 

despre „”putere şi libertate”, Adrian Marino şi „rănile revoluției 
culturale”. Altă viață, altă față. 

La Institutul Politehnic se ține primul miting liber al studenților. 
Principalele propuneri sunt: pentru îmbunătățirea sistemului de 
învățământ superior şi pentru o viață universitară autonomă. 


8 ian., luni. Alegeri şi la şcoală. Nu-i de înţeles de ce homo 
politicus Biță nu-i pe listă. DI Ion Bălu e preşedintele frontului 
nostru. Nea Vasile a obținut 1 vot, eu 17, cu toate că am refuzat de 
la început să fiu trecut pe listă. E ceva în neregulă şi în privința 
Consiliului orăşenesc, Biţă, cel cu instincte de zoon politicon, pleacă 
la Ploieşti, la Bucureşti. Şi a reuşit. 

Scriu despre „noblețea angajării cinstite” editorialul „Cuvântul 
şi adevărul”, depre presa câmpineană de la origini până în prezent 
(„Câmpina”; „Strada”, „Cucul Prahovei”, „Urmuz” etc) şi cum s- 
a pus ea mereu în slujba adevărului. Cezărică crede că se află în 
„era libertăţii”, George Râncu are „viziunea Unirii”, Nae cade în 
extaz poetic, scriu versuri „simţitoare” Petruş Luncaşu, Vasile 
Ilinca, Emanoil Toma, Ştefan Alexandru. Reproducem din lon 
Stratan Vagonul de cursă din ciclul „Ceferiada”. lon Bălu scrie un 
text comparativ-festivist, „Eminescu şi Creangă”, iar Gherasim 
Rusu Togan „M. Eminescu şi B. P. Hasdeu”. Cităm pe Eminescu, 
Geo Bogza şi Constantin Noica. George Severin alcătuieşte rubrica 
„Sport” cu clasamentele de la sfârşit de an. Prof. dr. Emil Papahagi 
(fratele lui Marian Papahagi) ne vesteşte că pentru oraşul 
Câmpina „Crucea Roşie a oraşului Kehl din REG, oraş situat pe 
Rin, la numai 6 km de Strasbourg (sediul Consiliului European), a 
luat iniția tiva generoasă de a acorda un ajutor de urgență”. O 
stradă din acest oraş se numeşte „Câmpina”. 


9-11 ian, marți-joi. Fermecătorul Nae ia „materialele şi le duce 
la tipografia ploieşteană. La fel de interesantul Gherasân pleacă în 

Ardeal, spune că se interesează de pământ, că le-a muncit cu 
„mânile istea, frații, muma şi tata, Moisă, care are găvanul 
ochiului gol din război, sara îşi scoate ochiul de sticlă şi-l pune în 
pahar” . Şi îşi arată mâinile groase ca nişte baroase, cu degete 
scurte şi butucănoase (rime folclorice). 

Pe unii vecini ai noşti, din bloc, îi interesează ce spune Ion 
Iliescu la radio-televiziune despre situația țării în prima 
săptămână din 1990, pe cei mai mulți îi captivează detaliile 
privitoare la procesul de divorț dintre Nicu şi Poliana Cristescu. 
Studenţii nu mai doresc nici o măsură luată „de sus”. Prim- 
ministrul român, Petre Roman se află la Sofia pt. a 45-a sesiune a 
CAER. lon Gheorghe Maurer mărturiseşte că l-a ajutat pe 
Ceauşescu să urce în jilt. Eugen Ionescu este extaziat de revoluția 
română. Actualei puteri din România nu i se poate cere să facă 
totul şi într-un timp atât de scurt, declară Radu Câmpeanu. 

„Unirea Tricolor” (Dinamo) vrea să devină echipa unei mari 
iubiri, glăsuieşte Mircea Lucescu, la TV, antrenorii: Cârțu, 
Ştefănescu, lordănescu. 

Victoire şi Diana sunt la Pechea, Vio e acasă şi se binoclează 
toată ziua la televizor, pentru muzică bună, maxim o oră. Dacă nu 
se potolesc cei care îşi bun brasardă roşie pe braţ şi se aşează în 
față peste tot, le vom trece numele în numărul următor din 
„Evenimentul” (aici îl trec pe fratele Onea, ceilalți nu merită să 
ocupe loc în jurnal). Ministrul Învățământului răspunde cu 
promptitudine la cererile studenților. Un deziderat mai vechi şi 
îndreptăţit al câmpinenilor, înființarea unui muzeu orăşenesc e pe 
cale de a se înfăptui. Ziariştii de la „Evenimentul” propun ca sediu 
pentru acest muzeu Casa cu lei de lângă Poliția orăşenească [...] 


12 ian., vineri. Azi e zi de doliu național, slujbe, ceremonii 


pentru morţii de la Revoluţie... 
Spre seară, izbucneşte o manifestaţie spontană cam violentă, în 

Piaţa Palatului. Manifestanţii sunt extrem de nervoşi. Nu se 
înțelege ce i-a stârnit şi nu-i clar ce vor pentru că sunt puhoi, 
strigă, agită braţele, nu se sfiiesc să țină în mâni sticle cu 
răcoritoare sau energizante, steaguri sfâşiate, suporturile de lemn 
şi alte obiecte contondente. Pe o tanchetă se urcă mai mulți dintre 
ei şi ţipă indistinct, până vine Dumitru Mazilu, lansează în 
microfon strigături: „Jos comuniştii!”, urmat de corul 
protestatarilor, „Moarte securiştilor!”, însoțit de cuvântul 
„moarte” izbucnit din mii de piepturi şi repetat. Nu se mai 
înțelege altceva decât „Să vină lliescu!”, „Să vină televiziunea!” 
Aproximativ 15-20 de minute în şir. Vio se nelinişteşte, Carmen 
telefonează debusolată. Îi răspund că nu înţeleg ce e, o 
manifestaţie mai dârză, aşa-i în democraţie, mai ales când nu 
există poliție şi jandarmerie organizate care să „protejeze” pe 
manifestanţii spontani, neorganizați [...] 

„Să vină lliescu!”, „Laşul!”, „Huoooo!”, şi ritmic: „Jos! Jos! Jos!” 
Se formează o delegaţie, intră înăuntru (televiziunea priveşte 
mulțimea învolburată şi-i însoţeşte pe delegaţi la tratative: 
scoaterea PCR în afara legii, arestarea foştilor securişti şi nu mai 
rețin ce [...] 


13-14 ian., sâmbătă-duminică. Ne vizitează „Europa liberă”, 
una dintre cele mai mari forțe ale revoluţiei române. A venit N. C. 
Munteanu, îi vedem chipul, vocea e celebră. E simpatic la 
înfăţişare ca şi la vorbă. În „România liberă” e fotografiat cu ţigara 
în gură şi cu paharul în mână, în semn de salut. E şi P. M. Băcanu, 
cu mustata stufoasă à la Schopenhauer, mic, slab şi frumos ca un 
şobolan opărit. Întrebare. Ce va face de-acum înainte „Europa 
liberă?” [...] 

Am găsit însemnările rătăcite, scrise pe hârtii izolate, 
hieroglific... 

Din ajutoarele trimise de prieteni de peste graniță, cele mai 

multe intră în posesia unor indivizi care încep specula bieţilor 
nevoiaşi. 

Tase îmi spune la telefon ceva despre „extaz”, „coşmar”, Mao 
Tzedun, Ilya Ehrenburg, Eugen Ionescu, „dramatismul 
evenimentelor”, „oportunism”. 


[Mai departe, însemnările au fost trecute pe coli separate care 
s-au rătăcit. Regret, dar poate e mai bine aşa...] 

II. Februarie-martie. Fără vâsle 


1 febr., joi. La şcoală, oarece dezmăț, mai ales în pauze când 
elevii dau muzica la maximum pe culoar. La noi, e încă întipărită 
tradiția liceului de mare ținută. Dar cei mai slabi de înger se 
inspiră de la televiziune şi de pe la celelalte licee şi e o fojgăială 
„revoluționară” ca-n filme. Lume în schimbare, „democratică” şi 
„liberă” (fără să se ştie ce înseamnă astea). Chiar unii profesori, 
speriați sau călăuzitori, îi stimulează. Ornarea veche, devastată, n- 
a fost înlocuită cu una nouă. E mizerie. Libertatea se manifestă şi 
prin chiul. Cu unele excepții, unde profesorii sunt bine apreciați şi 
continuă să facă lecţii serioase. Şi la obiectele pentru bacalaureat, 
mai cu seamă. Nişte elevi de la „N. Grigorescu”, fac întruniri 
(„Criterion”!, fără să ştie ce înseamnă asta cu adevărat). Aşa se 
explică şi indecenţele de la clasă, când merg la ore. 

Vine Gherasân, mă ia la Tipografia de la „Schelă”, la meşterul 
Chirobocea, fost elev de-al meu la seral. Aici e şi Bebe Văleanu, 
agitat şi sobru. Tiparul avansează la revista noastră. Mergem, 
apoi, la dl. Petruş Luncaşu, cu țuici şi cu politichie. E zbucium cu 
temperanţă. Gazda, om blând de altminteri, pledează sfios pentru 
rege, ţărănişti şi liberali. Bebe e anticomunist. Neajungându-ne 
desfătarea, ne orientăm către „Parapet”, aici cu mai mult aplomb. 
Martorii la proces. Telefon de la Sterian Vicol, tatonează orientări, 
cere colaborări, întâlniri la Galaţi. 


2. febr., vineri. La ore până la 13. Acasă citesc presă grămadă, 
nu mă mai pot desprinde până la 18. Nu rețin aici decât bătălii 


45 


1990. Anul şarpelui orb 


libere şi democratice, majoritarii sunt „fesenişti”, minoritarii zeci 
de partidulețe caraghioase şi două-trei mai temeinice. Nu intru în 
amănunte, că sunt şi alte chestii de consemnat, mai umane. lată, 
conspectez din Sociodinamica culturii, Condiția umană, Universul 
cărților, Robert Escarpit - De la sociologia literaturii. ... Diana are ore 
la seral, nesimțitul Beul o tratează cu ticăloşii. Doru Victorian îmi 
ține cele două ore de la seral. Eu trag barca pe uscat. 

Mă întrețin cu un domn prezentabil, cu barbă tunsă scurt, Ion 
Badea. Îmi aduce versuri de-ale sale. E bun, dom'le! Unele sunt 
haik-uri, altele poezii scurte fulgurante. De invidie, Diana îmi arată 
două povestiri trăsnet, de-ale ei. Ce plonjare ludică în fantastic! De 
bucurie, citesc din Memorii de Mircea Eliade şi citez: „În mijlocul 
anului, după o scurtă pregătire, am dat un examen cu Locusteanu 
şi am fost transferat în cursul modern. La despărțire, Banciu mi-a 
spus: - După doi an şi jumătate de Real, trebuie să fii printre 
latiniştii D-tale. Cel mai bun matematician. Nu uita că matematicile 
se învaţă şi la Modern, deşi numai o oră pe săptămână. Dacă nu vei 
fi la înălțime, te las corigent. S-a ținut şi de data aceasta de cuvânt” 


3 febr., sâmbătă. La ore, dirigenţia e cea mai antrenantă, chiar 
dacă la obiect (româna) metoda dezbaterii continuă să facă 
minuni. „Educaţia” de la dirigenţie nu-i nici morală, nici politică, 
nici în dorul lelii. Cum e? Nu-i loc de spus. E bine. Feţii mei nu vor 
să se mai termine, deşi sunt a XII-a, „criterionoiştii”. Le citesc şi 
câteva fragmente din Memoriile lui Eliade: „Prin clasa a VI-a (le 
explic cum era atunci cu clasele, n.m.), aveam deja vreo 500 de 
volume, majoritatea din Biblioteca pentru toți, Minerva, şi Lumea. 
Dar aveam şi cărți mai scumpe: Souvenirs entomologiques a lui 
]. H. Fabre, Die Insekten a lui Brehm, tratatele de chimie, „clasicii 
transformismului”, aproape tot ce găsisem din Bibliotheque 
scientifiques, volumele cu copertă de la Flammarion sau din 
Bibliothèque philosophique de la Felix Alcan. Mama îmi dădea 

săptămânal o mică sumă, de buzunar, dar nu mă refuza niciodată 
când îi spuneam că aş vrea să-mi cumpăr o carte mai scumpă. 
Adesea, mă ruga să nu-i spun nimic tatii. Războiul îi sărăcise şi ca 
să ne poată ţine la şcoală, închiriaseră aproape toată casa. La 
început, chiriaşii au fost doi profesori francezi, membri ai Misiunii 
Culturale, apoi nişte funcționari unguri de la o societate din 
Transilvania, în cele din urmă de la Camera de Comerţ italo-română. 
Aşa l-am cunoscut pe Giovanni Costa, tocmai în perioada când 
învățam italieneşte. Datorită lui, mi-am putut comanda toate 
cărțile italieneşti de care credeam că am nevoie”. 

Trec pe la librărie, nu-s decât „fetele“, frumoase şi 
respectuoase. Le tachinez că nu ştiu cum să se poarte în libertate. 
Mă solicită să le spun eu cum ar trebui şi mă supun dorinței 
dumnealor. Că sunt vestale şi că e cazul să întrețină focul etc. 

Nu sunt în stare să lucrez cum mi-am propus, presa m-a prins 
în tentaculele ei, captiv ca un... „Iraduc” poetic (cu textul în 
ruseşte alături) din Vîsoțki, tradus mot-ă -mot de Victorian rusește. 
Fac un „Mozaic” vesel şi o poştă a redacţiei tot cam la fel (vezi 
Evenimentul anul II, nr. 3). La televizor, imagini, vorbe, solemnități, 
comicării involuntare, protest împotriva televiziunii. Un luga 
bărbos revendică, o oră, să fie televiziunea liberă. 

A luat ființă la Câmpina Partidul Naţional Liberal, situat în 
strada Karl Marx nr. 30, având program zilnic între orele 15-20. 
Preşedintele provizoriu al organizaţiei orăşeneşti este avocat 
Ştefan Viţelearu, secretară Corina Drăgan. Deocamdată, n-au 
„program”. Cică e cum au spus Brătienii... „Considerăm că 
precizările făcute în ziarul «Adevărul» din 31 ianuarie 1990 la 
rubrica «Pentru dialog» în care s-a publicat declarația domnului 
Radu Câmpeanu, preşedintele P.N.L., au înlăturat şi ultimele 
confuzii ce au rămas ca urmare a mitingului din 28 ianuarie”. Am 
aflat că PNL-ul câmpinean numără 5 membri. Le dorim să se 
înmulțească, dacă vor să fie bine. 


Vye 


1990. Anul şarpelui orb 


S-a împlinit ceea ce îşi doresc dintotdeauna intelectualii şi literații 
din spaţiul mirific al Văii Prahova (care sunt legiune): editarea unei 
publicații intitulate, în tradiție hasdeiană, REVISTA NOUĂ. A adus- 
o Florin Dochia la Casa de cultură, iau un exemplar acasă şi citesc cu 
interes. Trec aici colectivul redacțional: lon Dan Nicolescu, 
Constantin Hârlav, lon Stratan, Florin Toma, Florin Dochia, loan 
Mihai Cochinescu. Trăind şi nemurind, vorba lui Creangă, vom auzi 
numai de bine? A mai apărut, miercuri 31 ianuarie, LUCEAFĂRUL 
(serie nouă?, săptămânal literar-artistic al Uniunii Scriitorilor. 
Redactor şef - nici că se putea mai bine decât atât - Laurenţiu Ulici 
- Criticul tinerilor scriitori de atâta amar de vreme, omul care a pus 
pe Nobel contra Nobel, Preşedintele tuturor juriilor literare din țară, 
hidalgo-ul în expansiune italiană, neîntrecutul jucător de şah, bridge, 
table şi ţintar... („Toţi cititorii-şi pun o întrebare / În legătură cu 
acest mister: / E patronată de-un luceafăr, oare, / Sau e sub zodia lui 
Lucifer?”). În „România literară” a reapărut rubrica, de succes, 
Ochiul magic, prilej pentru acelaşi Citron să scrie un catren: „Dac-ar 
vedea-o Alecsandri, / Rebreanu şi-alţii, s-ar mândri; / Însă ar fi, 
desigur, tragic / S-o vadă ei cu... ochiul magic!” Nr. din 1 februarie 
arată măsura acestei prestigioase reviste. Semnează aici nume de ți- 
i mai mare dragul:. E. M. Cioran, lon Caraion, Monica Lovinescu, 
Herta Miller, Ion Negoiţescu, Kovács Albert, Mircea Iorgulescu, 
Emil Hurezeanu, Ana Blandiana, Al. Paleologu, Octavian Paler, 
Eugen Simion, Nicolae Manolescu, Alexandru George, Geo 
Dumitrescu, lon Pop, Val Gheorghiu... Suntem mereu amenințați 
cu apariția „revistei” verva, a incredibilului Onea. Prietenul nostru 
e „dulce”: infatigabil şi irefutabil! 


4 febr., duminică. Vreme primăvăratică. Dar stau în casă şi tot 
conspectez, de data asta pentru Creangă. Pentru revizia cărții din 
1989, netipărite. Mai robotesc şi la materiale pentru gazetă. Aduce 


ys 


şi Cezar text, despre „Convergență”, democrație pluralistă, oho, 

apropierea între sisteme (W. Bukingham, P. Sorokin, Raymond 
Aron, A. Touraine , D. Bell, Georges Burdeau, A. Kiinzle). Stanciu 
dă telefon de la Ploieşti şi mă vesteşte că „Prahova liberă” ne laudă 
foarte. Onilă a dispărut în ceață. Vedem un film cu un savant care 
a „făcut” un om. Pygmalionul! România-Algeria, 0-0. 

Zadarnic s-au agitatără atâta profitorii de emulaţiune, viguroşii cu 
sălaş în furtună. Mica-mare înțelegere s-a produs: constituirea 
Consiliului Provizoriu de Uniune Naţională (CPUN). Orice s-ar 
spune, e nevoie de conciliere şi dialog pentru a putea organiza şi 
consolida noile structuri „democratice“. Desigur, nu asistăm la o 
idilică şi nezdruncinată îmbrățişare, e numai un fel de coincidentia 
oppositorum. Între platformele partidelor există atâtea apropieri, încât 
mai degrabă se poate vorbi de „consens”, cu termenul lansat de 
„emanatul” Iliescu. E drept, sunt cinci degete la o mână şi nu 
seamănă nici unul cu altul. Dar aparțin aceleiaşi mâini. Nu-i bun 
împăciuitorismul, dar haosul e mai păgubos. Sunt accidente de 
tranziție, dar ar fi păcat să domnească discordia. Şi ca să nu se creadă 
că sunt părtinitor (cu cine?), voi da cuvântul lui Dan H. Oprescu: 
„Înainte de a invoca exercițiul libertăţii, cred că mai curând ar trebui 
evidenţiată lipsa de încredere. Timpul scurs după 22 decembrie a 
transmis tuturor sentimentul tulburător al unei descătuşări limitate 
(...) O propagandă a fost efectiv înlocuită prin alta. Totul pare menit 
să ne bage bine în cap că«impetuozitatea şi animația unor izbucniri 
naturale nu sunt altceva decât erezia unor minorității needucate 
politic (...) Întreaga evidentă abilitate argumentatorie şi întreaga 
inteligență şi capacitate a domnilor Iliescu şi Roman nu vor putea 
niciodată suplini acest rest de bună credinţă şi franchețe încă 
nematerializate”. Şi tânărul Dan C. Mihăilescu în Neofanatism: „ÎL 
întâlnim peste tot. Pasivitatea de ieri - radicalismul de azi. Obedienţa 
mioapă a trecut în intransigență oarbă, tăcerile mocnite au devenit 
locvacitate mitraliantă (...) Una este răspunsul dat cu fermitate 
exceselor diferitelor partide (există şi o legitimitate a violenţei în fața 

violenței) şi cu totul altceva este lupta împotriva ideii de opoziție (...) 
Unitatea națională e, desigur,o utopie, dar una benignă. Însă a crede 
în omogenitatea fiecărei structuri sociale este o aberaţie şi de-a dreptul 
un pericol. A vede în toți tinerii nişte derbedei, în toți muncitorii nişte 
inculți, în toți intelectualii nişte mercantili neputincioşi, în toți țăranii 
nişte hrăpăreți ş.a.m.d. este o mare greşeală”. „Şu, pe negândite, s-a 
ivit veninoasa intoleranță. Noi am făcut revoluția - spun muncitorii. 
Noi am făcut revoluţia - spun studenții. Noi am făcut revoluția - 
spun ostaşii. Şi toți sunt tineri şi toți uită că revoluția au făcut-o toți, 
umăr la umăr, cot la cot, pentru ca toți să fie liberi şi mulțumiți. 
Dar iată că o categorie socială este pentru moment mulțumită, pe 
când alta, nu; şi solidaritatea minunată din primele zile dispare şi 
face loc unui raționament cel puţi eronat dacă nu aberant: dacă noi 
suntem mulțumiți şi voi nu sunteți, atunci voi sunteți împotriva 
noastră, a ţării, a revoluţiei” (Dan Munteanu). 


5 febr., luni. Cinci ore, una la literatură universală: Orientul 
antic. Acasă, vin fetele la consultație. Adina nu vine. Tulburări - 
zaveră, dar noi ne pregătim pentru admitere la facultate. Laura e 
cea mai bună dintre ele, din toate punctele de vedere [...] La 
Redacţie, Nae Stanciu e „vesel“, Gherasâm e nervos că nu-i „ies” 
banii. Facem sumarul şi macheta pentru nr. din februarie.. Încă un 
episod din serialul „Zile şi nopți”, polonez. Telefon şi de la Viorel 
Dinescu şi-mi spune despre „Porno-Franco”, „Porco-Franco”. 
Prietenul are umor mult, malițios peste poate. 

Livius Ciocârlie aduce „Glose la Cioran”, Florin Manolescu scrie 
despre „generaţia războiului” (Geo Dumitrescu), Cornel Mihai 
Ionescu: „Orfismul tăcerii în poezia lui Wolf Aichelburg”, Ştefan 
Agopian, o proză delicioasă: Fric., iar Maria Luiza Cristescu, Îngerii 
maculați... 150 de ani de la naşterea lui Maiorescu. Eugen Ionescu 
despre Însemnări zilnice de Titu Maiorescu: „Un jurnal, un document, 
îmi pare mai mult interesant, mai expresiv decât o operă de artă care 

nu este decât un document ornat sau un document scos în afară de 
viață”. Z. Ornea scrie despre Casa din Strada Mercur 1, Sediul Junimii 
bucureştene şi locuinţa familiei Maiorescu: „Am mai apucat această 
casă. Prin anii cincizeci aici funcționa - tristă ironie! - o instituție 
politică (era sediul raionului U.T.M. I. V. Stalin) şi o frecventasem 
adeseori (odată cu N. Labiş). Foarte tânărul Horia Gârbea (prezentat 
de Laurenţiu Ulici) publică un text pentru teatru, „Bolnavul 
încercuit”. Monica Spiridon: „Postmodernismul mereu pe tapet”. 
Poezii de Günter Grass, Wystan Hugh Auden, de poeți francezi 
contemporani, Pierre Vandrepote, Peter Kral (în traducerile lui Petre 
Stoica şi Constantin Abăluţă). Să tot citeşti, nu doar politichie. Şi un 
poem de Miroslav Holub, Pe scurt despre teoria relativității: „Albert 
Einstein, discutând - / (cunoaşterea e descoperirea / celor ce trebuie 
spuse) - discutând deci / cu Paul Valéry / a fost întrebat: // 
Domnule Einstein, cum vă păstraţi / ideile? Le scrieți îndată / ce v- 
au venit? Aşteptaţi / până seara ? Sau dimineaţa? // Albert Einstein 
răspunse: / Monsieur Valéry, / în meseria noastră ideile sunt atât / 
de rare, încât măcar una de ai / cu siguranţă n-o s-o mai uiţi / Nici 
peste un an” Şi „Sport” de Fănuş Neagu, un fragmenţel numai: 
„larna dă geană prin geană, se apropie reluarea campionatului şi 
Federaţia de fotbal se face că n-aude cererea multor iubitori al acestui 
sport pentru a desființa echipa Flacăra Moreni, suită în divizia A de 
Postelnicu. Umbra criminalului semianalfabet, făcut iepure pe hotar 
de ocnă, ne va sta în spinare la fiecare meci al Flăcării. De părerea 
noastră sunt şi o parte din jucătorii echipei”. 


6 febr., marţi. Merg la Policlinică. Prea târziu. Obţin totuşi 
biletul de intrare nr. 2 pentru mâine. Cu Victoire aranjăm presa, 
capsăm, legăm. Îi scriu doamnei Paleologu cuvine jubilative. Cu dl 
Z. Ornea şi cu dl. Vârgolici sunt sobru. Adina renunţă la filologie, 
vrea acum psihologie, ceea ce e foarte bine. Cezărică vine cu idei: 
să scriem în Franţa. Vedem piesa (indescifrabil) de Maurice 

Druon, cu Ştefan Iordache, Rodica Tapalagă, Octavian Cotescu. 
Nu pot scrie aici decât: Excelent [...] Partide la televizor, de toate 
neamurile. Demonstrație organizată de Sindicatul din Televiziune 
condus de Iuga bărbosul. Cer eliminarea lui Aurel Dragoş 
Munteanu, şeful de la televiziune [...] 

Cum trebuie să arate un cotidian, după opinia conului 
Paleologu? „În general, nu avem exercițiu şi ştiinţa libertăţii presei. 
Aceasta e o artă, este o ştiinţă, este o profesiune care se învaţă în 
timp şi se acumulează prin experiență. Mai întâi, ziarul 
independent, ziarul mare, e un ziar nu de patru pagini, ci de cel 
puțin douăsprezece pagini, care trebuie să aibă toate rubricile, şi 
cele de scandal, şi cele de fapte diverse, şi cele de reclame, şi, 
bineînţeles, articole de fond, ştiri, relatări etc.” Televiziunea 
română (a început să fie privită de unii chiorâş) a prezentat în 
ultima vreme trei mari „spectacole“: pitorescul tulbure al 
demonstrațiilor, magnificența patinajului artistic (mă-nebunesc, 
maman!) şi grotescul procesului în adânc de noapte. În meciul cu 
Algeria, Hagi a fost eliminat din joc, pe bună dreptate, vedetism. 
Finalmente, formația noastră a câştigat cu 0-0! Descoperim cu 
plăcere că insul cu fițuica („Câmpina liberă”) ne numeşte „colegii 
de la Evenimentul”! Colegi cu marele poblicist? Noi suntem nişte 
ageamii care scoatem în comun o modestă publicaţie, fără „vervă”. 
Colegii domniei sale sunt Eminescu, Arghezi, Teodorescu-Branişte, 
N. D. Cocea, Pulitzer, Vadim Tudor, Nicolae Dragoş. Am preluat 
rubrica Sport (Suporter): „Mult iubita noastră echipă națională de 
fotbal, calificată la festinul suprem, se pregăteşte intens. Până 
una-alta, se lasă - în mod strategic, pesemne - chelfănită de echipe 
de club, din Pisa, Marsilia. Vorba venerabilului nenea Zaharia 
Trahanache: „Într-o soțietate fără prinţipuri, trebuie şi nițică 
diplomație”. Ştim noi ce facem: le întunecăm vigilența adversarilor 
de pe gazon şi, când ei se vor lăsa pe-o ureche, le umplem căruța 
cu boabe. Aşa că rămâne să mai adunăm experienţă de la algerieni, 

Insulele Feroe, Avântul Şotrile (...) Dar până atunci, ne aşteaptă, cu 
braţele deschise şi cu zâmbetul pe buze, Mundialul 1990, Italia. Hai 
România!... Şi mai este şi returul campionatului intern. Şi mai sunt 
şi PETROLUL, şi POIENIȚAI!... 


7 febr., miercuri. La Policlinică obțin certificat, la parohie 
palavre (politice, religioase, şcolare) cu Protopopul Costică, om 
înalt de vreo 1,90, tânăr, frumos. La librărie, pun cărți deoparte 
pentru zile albe, de la poştă (dna Elvira) iau presă de toate soiurile, 
destul de soioase... Vine Laura cu o sticlă de vişinată [...]. Mişu 
mă încântă şi mă corupe, mergem „Sus” şi ne preocupăm cu 
câteva „coniace” mici şi cu ciorbă de burtă. Acasă lucrez şi... 
adorm! Ciudăţenie! Serbarea Dianei, Cezărică e manager. Meciul 
de fotbal Miinchen-România (2-1). Hagi înscrie golul nostru. 

Scriu despre polemică şi pamflet, Am terminat de tradus 
(fradittore, cu Doru Victorian) din Vladimir Vîsoțki (zece ani de la 
moartea poetului-cântăreţ, căsătorit cu Marina Vlady. „O, morții 
noştri nu ne lasă în necaz, / Eroii noştri stau ca santinelele... / 
cerul se-oglindeşte în pădure şi în iaz - / Şi-n copaci străluminează 
stelele. // Loc ar fi fost cât trebuie-n bordei, / Timpul, cu el, mai 
lesne se înfruptă... / Acum visez sihastru şi fără de temei / Şi-i tot 
aştept întoarcerea din luptă” (1963). Avem text şi de la Hristu 
Cândroveanu (Descinderi în noapte), publicăm în serial Amintiri de 
Mircea Eliade, Schimbarea zodiei de Lucian Blaga. Ştefan Unatinsky 
găseşte „repere ale normalului la Neptun”. Gherasân invită la 
„decriptări” ale cărții lui Nicolae (Ştefan?) Baciu, Ialta şi 
crucificarea României din ciclul Căderea Europei 

Care mai e situația din şcolile câmpinene?, mă întreb şi răspund 
cam nemulțumit. Tot Gherasân ne informează că în zilele de 29-31 
ian. 1990, mesageri ai oraşului francez Epinal şi ai întregii văi ai 
Mosellei, au adus oraşului Câmpina şi unor sate din împrejurimi, 
un frățesc ajutor, constând din alimente, medicamente, 

echipament medical. Ziaristicul nostru arată cum au fost primiţi 
solii, cu pâine şi sare, fireşte, dă nume galice şi ține un discurs. 
Serbăm ziua de naştere a Dianei. Cu modestie înțeleaptă... 


8 febr., joi. Deşteptarea la 5. Lâncezesc, în timp ce ascult 
Radioul. Toată ziua citesc de toate, de la ziare şi reviste, la 
fragmente din cărți pe care le conspectez. Viața socială e plină de 
mişcări haotice, politichia incendiară, divergențe ce riscă să 
explodeze. Mihai Lupoi, cel care a chemat armata la revoluțiune 
(?), a fost destituit din funcția de ministru al Turismului. Îi facem 
lui Cezărică „Legitimaţie” la ziar şi „Delegaţie” pentru a merge la 
Ambasada franceză. Diana e foarte angajată în luptă, merge la ore 
şi dimineaţă şi după-amiază. Victoire întârzie, e la Carmen. Mă 
mir ce discută, că soața n-are treabă cu chestiunile socio-politice de 
care e foarte interesată Carmen. 


9 - 10 febr. vineri - sâmbătă. [...] Vine Gherasân, vorbeşte mult 
şi cu accent transilvan despre Nae Stanciu, despre hârtia obținută 
de la francezi şi despre... Vasile Paraschiv. Apoi stau mult la 
televizor, şedinţă mare (numeric şi ca timp) de constituire a CFSN. 
Spectacol de bâlci. Îmi place, ca şi marelui Nenea Iancu. Unde eşti, 
nene, să-i vezi? Putere, bani, bătălia broaştelor cu şoarecii 
(Batracomiomahia), fără umor [...] Plouă toată noaptea , autumnal 
[...] Tot plouă. Asta nu-i împiedică pe Diana şi Cezărică să plece 
la Bucureşti, la Biblioteca Americană, la un seminar cu delegația 
Institutului Naţional pentru Problemele Internaţionale, organism 
al Partidului Republican din SUA şi reprezentanți ai partidelor şi 
mişcărilor politice nou înființate în România. 

Am dormit prost, lucrez prost. Toma aduce nişte cârpe, o 
farfurioară şi o biblie, nu spune în ce calitate, dar se înțelege bine 
că e propagandist pe la nu ştiu ce sectă. Purtăm o discuţie hazoasă 
pe tema confraților în politichie, şi o controversă pe temă 

religioasă. Reiese că n-are treabă cu secta decât în măsura în care 
are un ce profit. Amicul e aşa de ipocrit, încât dacă n-ar avea şi 
ceva umor, ar fi numai o secătură absolută. Îi imită, caricatural, pe 
Biță, Gherasân şi Nae. Nu merge nimic bine: nu-i nici un fel de 
presă, sunt singur, fac baie şi încerc să dorm, nu se poate, 
Conspecte şi caleidoscop la televizor. Nu mai plouă. Concertul de 
la Viena, prima parte: Placido Domingo, Ileana Cotrubaş, Viorica 
Cortez, Mariana Nicolesco. 


11- 12 febr., duminică, luni. Vio în vacantie. Ea e cu televizorul, 
eu definitivez textul despre umorul lui Creangă (Râsul popular)... 
Întâmplări mărunte, cu Stanciu şi Văleanu, cu Stan şi Bran, un 
episod din romanul foileton. De bulibăşeală politică a început să mi 
se acrească. La şcoală vâlva se acutizează. Pare că nu mai e nevoie 
de învățătură. La clasele mele încă ţin bine aproape. Nu fac nici un 
fel de compromis, iar docimologia e folosită cu schepsis. Darurile 
second-hand devin agasante şi prilej de japcă. Întreprinzători fac 
rost şi pe spezele lor şi de alte şi întemeiază „buticuri”, chioşcuri, 
tarabe. Din folclorul copiilor: „Iliescu să rămână, / Dar să nu mai 
dea din mână!” Doina Cornea, simbolul național al rezistenței 
împotriva dictaturii ceauşiste, solicită comunității internaționale să 
suspende ajutoarele acordate României şi clauza națiunii celei mai 
favorizate (v. La Tribune de Geneve). Întrebat de un reporter de la 
Expres: „Care consideraţi că ar trebui să fie platforma 
intelectualului în actuala conjunctură?”, Eugen Simion răspunde: 
„Deocamdată, asist la desfăşurarea de forțe în Parlamentul nostru 
provizoriu. Citesc ziarele şi remarc fulgerătoarele metamorfoze ale 
unor conştiinţe româneşti. Ieri vorbeau despre «marele cârmaci», 
azi jură pe democrație. Am impresia că bătrânul Caragiale nu a 
fixat numai un stil al comediei, dar şi al existenței noastre 
naționale. Oricum, vreau să precizez că a da un milion de lei din 
bugetul național fiecărui partid (partiduleț cât unghia, n. m.) mi se 

pare aberantă. Asta nu înseamnă că nu am speranța că democrația 
românească va învinge. Cum? lată o temă pe care ar merita să o 
discutăm, dar nu acum”. Oui, monsieur Eugen Simion! James Backer, 
secretarul de stat american, în vizită la Bucureşti, e asaltat de 
partiduleţe şi rugat, act istoric de generozitate, să nu se mai acorde 
României „confiscate” clauza naţiunii celei mai favorizate. 


13 febr., marți. Un an de la moartea mamei...Plec la Bucureşti. E 
vreme primăvăratică. Îmbulzeală cum nu s-a mai văzut. Ar trebui 
timp şi spaţiu să mă mir ca Dinicu Golescu sau ar fi nevoie de talent 
ca să-i imit pe Caragiale tatăl şi fiul. Şi încă este iarnă, e drept, 
primăvăratică, dar ce va fi la primăvară-vară-toamnă!.. Urmele de la 
cutremur s-au îmbogăţit cu cele din decembrie '89. Incendieri, 
dărâmături, găuri de armament. În troleibuz, înghesuială şi 
murdărie ca în trenul personal. Pe acelaşi traseu, Gară-Universitate- 
Magheru, cotit la Muzeul Literaturii, unde e Flavius. N-am uitat să 
trec pe la Librăriile Eminescu şi Sadoveanu, obicei vechi. Văd chipul 
şi mai jerpelit al Universităţii, intru pe culoar, nu-i decât o doamnă 
babă la un panou, trec şi pe la Arhitectură, e mai „deschis”, dar se 
cunoaşte c-a fost răzmeriță. Trec pe lângă Patriciu, cunoştinţă mai 
veche, îl salut. În partea dinspre Piaţa Universităţii afişe, grafitti în fel 
şi chip, caricaturi, lozinci, înjurături, obscenități. Dezolant. Dar e 
libertate şi „democraţie originală”. Flavius e mai rătăcit ca niciodată, 
parcă şi pupilele i s-au dereglat. Îmi spune cum a fost el la revoluție, 
îl ironizez că nu are nici o rană, cum şi acum luptă pentru o nouă 
revoluție, că tot comuniştii şi securiştii sunt la putere. Mă fac că nu 
înțeleg. Care Putere? Mormăie nişte nume despre care n-am auzit 
sau am auzit dar numai atât. Bem câte o votcă mare, cu apă minerală 
[...] La BAR, în sala mare din dreapta, cărturari puţini şi în vârstă. 
Nu cunosc pe nimeni. Altădată, mai erau domnii Micu, Datcu, 
Cazimir, doamna Crina Decuseară, mai veneau şi ieşenii (dintre 
cunoscuți, Dan Mănucă, Remus Zăstroiu). Clădirea Televiziunii are 

semne de rea purtare, iar în stânga şi în dreapta, cum merg; spre Casa 
Scânteii, blocuri ciuruite. La Casa Scânteii (pardon, Casa Presei 
Libere), tot cunoscuții cu sau fără mustață: d-nii Dimisianu, 
Ungheanu, prietenii Ulici, Chirilă, Kivu. La întoarcere, pe Calea 
Victoriei, îl recunosc pe Ion Dichiseanu, e cu cineva, îl salut şi el 
răspunde zâmbind profesional, cearcănele i s-au amplificat. În 
Librăria Minerva, repede-repede, găsesc Dialoguri literare de Şerban 
Cioculescu. Athenee Palace e jumulit, Comitetul Central ca după 
bătălie, vizavi, clădiri schilodite, Biblioteca Universitară mutilată. 
Pluteşte, parcă, fum dens deasupra Bucureştilor... Lume, gură- 
cască, cu probleme ca mine şi răvăşită, murdară... 


14-16 febr., miercuri-vineri. La şcoală din nou. Ore de 
dimineaţă şi de după-amiază. Îi povestesc lui Doru ce am văzut la 
Bucureşti. Cezărică aduce „documente” cu norvegieni!? Preocupări 
intense, inclusiv „Maiorescu” pentru „Contemporanul”, solicitat de 
urgenţă. Olimpiada e în fierbere... Militaru e schimbat cu 
Stănculescu... Demonstraţii la televiziune. Petru Popescu îl 
intervievează pe Iuga [...] La Casa de cultură şi la „Lac”, împreună 
cu năzdrăvanul Nicolae Stanciu. lau Scriitori români de azi, IV, de 
Eugen Simion. Mă prind de carte, pe sărite citesc despre lorgu 
Iordan Dinu Pillat, Grigore Hagiu, Eugen Uricaru, Mircea 
Nedelciu. Şi de ici, şi de colo... Opriţi timpul, clipa asta 
minunată!... Timpul trăirii. Cu Bebe Văleanu, la Tipografie şi la 
„Parapet”. Amici vechi şi noi: Mişu şi Florin Cosmineanu, cu finul 
lui Mişu, alte figuri surâzătoare [...] A sosit „Evenimentul” şi e 
mare zburdălnicie cu difuzarea. La Bebe acasă, Unatinski, 
Gherasân, şampanie. Şedinţă parlamentară mai civilizată. 
Gherasân e cu finanțele. Nu mai pot lucra decât vag, cu fetele la 
televizor, totul e captivant, deşi parcă e numai o repetabilă povară 
[...] Reproduc din „Evenimentul” o epigramă a dlui Luncaşu. Unui 
politician: „Stupidul calcul te îmbată / Ca fumul gloriei pe Nero, / 

Dar din vedere se constată / Că tot ce spui... egal cu zero!” Curaj 
postrevoluționar în literatură, că în ziaristică e mai mult dârzenie. 
Cron, mai cuminte, despre „Contemporanul”: „Creadă orişicine 
cum o vrea / De-i ca vinul, ori ca altceva: / E-o revistă fără de 
pereche, / Şi contemporană, dar şi veche!” În Capitală a apărut 
săptămânalul „Evenimentul”! Colegii capitalişti au neglijat 
provinția în privința botezării pruncului dumnealor. Oricum, 
„Evenimentul” de la Câmpina va fi totdeauna cu două luni înainte. 


18 febr., duminică. Încă o zi de relaxare. Trebuie să merg, la şcoală 
pentru Olimpiadă la literatura română (clasa a IX-a: 1) Caracterul 
latin al limbii române, 2) Structura nuvelei „Alexandru Lăpuşneanu”; 
clasa a X-a: 1) Poezia iubirii şi a naturii la Eminescu, 2) Un fragment 
din Creangă pentru comentat (jocul); clasa a XI-a: 1) Să se 
caracterizeze Dionis, 2) comentariul unui fragment din „O făclie de 
Paşti”; clasa A XII-a: Tema geniului la Eminescu şi Macedonski, 2) 


ys 


Comentati „Slova de foc şi slova făurită”. Stau la şcoală, e un fel de a 
spune, până la orele 13. Onilă a făcut o „gaşcă” de specialişti pentru 
a edita revista „verva”, obsesia noastră, „verva şi conserva”. 

În Bucureşti, altă demonstrație de protest mai aspră decât cea 
din 28 ianuarie. Sunt rupte cordoanele de militari, sparg 
geamurile şi uşa de la Guvern şi protestatarii pătrund în interior. 
Lozinca mobilizatoare: „Jos Iliescu!” Dezolant. Stăm mult pe 
baricade, luptăm la televizor. Ok! Hoch! Yes, sir! Jos pălăria! 
Filmul „Undeva, cândva”, cu Christopher Reeve, Jeane Seymour, 
Cristopher Plummer, ne scoate din vijelie revoluționară şi ne 
introduce într-o lume de superbă ficțiune, „romantică”, dramatică 
şi de iubire mirifică. Tânărul dramaturg Collier este abordat de o 
femeie în vârstă, îi dăruieşte un ceas cu medalion unde e o femeie 
răpitor de frumoasă. Mai târziu când tânărul ajunge pe o insulă 
exotică, într-un hotel descoperă aceeaşi fotografie. Începe 
povestea, căutarea, întâlnirea şi... 

19 febr., luni. Până merg la ore, la 10, bat la maşină texte pentru 
„Evenimentul” următor. Dăscălimea năucită de protestul de 
aseară. Spun că ne aşteaptă zile ca în Liban, că românii se apropie 
greu de democraţie, nu ştiu cu ce se mănâncă asta. Lupta se dă 
împotriva comuniştilor de la conducere de către ceilalți 
„democraci” care nu sunt la putere. Părerea mea? Nu i-am iubit 
niciodată pe comunişti şi acum îi detest, dar pe poftitorii de a le 
lua locul nu-i cunosc, îi ştiu numai pe magnificii de aici. Şi-apoi 
nu-i obiectivul acestui jurnal de a pătrunde ițele încâlcite ale 
politichiei. El, jurnalul, observă, atitudinile să se deducă. Dar e 
posibil aşa ceva? 

La Consiliu, are loc o întrunire cu minerii din Valea Jiului, care 
au venit să apere Guvernul, dacă poliția nu-i în stare. Cer linişte să 
poată „munci în pace”, cer ei. Ameninţă că vor veni iar dacă 
răbufneşte anarhia. Şi mai dau şi sfaturi: „bucureştenii să treacă la 
treabă pentru reorganizarea şi consolidarea țării”, iar „Ministerul 
de Interne şi al Apărării Naţionale să asigure liniştea publică”. 
Incredibil ce se întâmplă”! Simțul umorului cu care mă laud vrea 
să cedeze? Turneul din Anglia al echipei de fotbal Steaua 
(dragostea mea) a avut o vervă extraordinară: nimeni n-a vrut să 
joace ce ea. Ca să nu se spună că au fost chiar de pomană pe 
malurile Tamisei, băieții au pus de două-trei „miuţe”. 

Filarmonica din Minchen ne oferă, sub bagheta lui Sergiu 
Celibidache, daruri muzicale: Verdi, Richard Strauss, Brahms, 
Bruckner, Wagner. Totuşi lumea asta e frumoasă! 


20 febr., marți. Ziua noastră metodică, a profesorilor de 
română, dar plină de acţiuni. Deşteptarea la ora 6 şi activitatea 
non-stop până la 15, pentru revistă, pe care o pun la punct. Cred 
că aici e vorba şi de spirit ludic. Pentru mine, nu-i nici o ambiţie, 
colaborez la multe reviste din țară, am publicat cărți la edituri 

mari. Vin Gherasân şi Stanciu să ia macheta şi textele pentru 
tipografie (17.000 ne-au luat! Voi reveni). Controverse politice, 
condamnare a minerilor, atacuri la CFSN. Tu rămâi la toate rece, 
cu o baie relaxantă [...] 

Diana are un tânăr elev la meditație. Nae Stanciu distribuie 
vreo 300 de exemplare ale revistei în câteva minute, ceea ce n-am 
făcut noi în cinci zile... Marx ne-a învățat că comunismul (scuzați!) 
poate triumfa numai în țările capitaliste dezvoltate. Lenin a spus: 
comunismul poate învinge şi în țările slab dezvoltate. Honecker a 
demonstrat: comunismul poate fi învingător numai într-o 
jumătate de țară. Jivkov a demonstrat cum comunismul poate ieşi 
învingător într-un singur sat: Praveţ. Ceauşescu a dovedit că, 
sigur, comunismul se poate construi numai cu o singură familie 
(din „Moftul român”, an I, nr. 1). 

E ziua de naşterea a fermecătoarei Vio. Vai, ce-a crescut 
mititica! Ne distrăm cum putem. Fetele mai cuminţi, cu şampanie, 
eu mai viguros, şi cu ajutorul câtorva tării. 

21 febr., miercuri. Nicolae Manolescu scrie în „România liberă” 
că manifestaţia a fost „normală”. Vinovată e Televiziunea. Mai 
declară criticul că nu face nici un fel de politică, numai literatură. 
Totuşi, intelectualii trebuie să facă politica literaturii, cum spunea 
Ion Heliade Rădulescu! Care literatură / cultură nu-i de clasă. Ce-ar 
fi să faci o politică anume, când pe scenă sunt vreo 30 de formaţiuni. 
Şi în vremuri ca acestea (şi ca acelea de sub totalitarism), indiferența 
nu-i bună deloc. Excesele sunt păgubitoare, că s-a împărțit țara în 
zeci de fâşii. Duşmănia pare să înece România. Altceva e 
multipartitismul modern, care nici nu trebuie să fie câtă frunză, câtă 
iarbă. Acum e o harababură, lucrurile se vor aşeza. Câte partide 
sunt în statele civilizate? Două în SUA, trei în Anglia, puţine de tot 
(nu ştiu câte) în Franţa, Italia, Suedia, Olanda, Norvegia, Finlanda... 
Dar pe noi politichia ne omoară. 

M-am luat cu vorba şi am uitat că militez pentru spiritul 
polemic şi pamfletar, dar nu suport dictatura cuiva,..... nici 
violențele nătânge, dezbinarea veninoasă, după cum nocivă tare 
este împăcarea oportunistă. De aceea, mai bine merg cu Gherasân 
şi Florin Cosmineanu la „Nina Bardezi”. După-amiază, la Casa de 
cultură, ne amuzăm. Mare comedie, ce spunea şi cum spunea un 
om de teatru din Câmpina despre Biță cum umblă ca un..... cum a 
renunțat la catedră şi, acum, este „liberal”, vicepreşedinte. Despre 
Gherasân care pretinde fortissimo pământ, vreo 20 de ha. Şi 
despre Stanciu, țărănist, care strigă cu vocea lui de trâmbiță 
slogane religioase. Cu Nae Stanciu, mergem la minunea aceea 
numită „Lac”. 

Vio a plecat la Bucureşti. 


22 febr, joi. S-au împlinit două luni de la începutul decisiv al 
Revoluţiei. Calciu declară că n-a zis nimic despre răsturnarea de 
guvern. Ameninţă că va informa presa occidentală. Nişte membri 
ai uni formațiuni oculte lansează un apel cu amenințări teribile. Să 
te cruceşti, nu alta! 

Onilă ne trimite, prin dl. Bălu, o țidulă să i-o publicăm în 
„Evenimentul“, conform „dreptului la replică”: „Grupul de 
intelectuali, oile albe, vă salută: Be-he-he-heee-even”. ÎI vom da la 
„Poşta redacţiei”. Nae îmi aduce După Socrate de loan Buduca, să-i 
fac recenzie pentru „Contemporanul“. De unde până unde?! Tot 
Nae vrea să reducem „Mozaicul“ şi să introducem mărimile 
oraşului. Şi o replică dură la adresa „Evenimentului” ot Bucuresci, al 
lui Paul Tutungiu. La cenaclul Casei de cultură. Nu insist, că e numai 
umor involuntar, cu producții „pe noua linie”. Moşii şi mucoşii. Mai 
pasabile sunt epigramele. A telefonat Vio dă la Bucuresci, e bine, îi 
spun să-mi şi scrie ce e pă la ei, etudianții. Am primit alimente de la 
„Comenzi”. Durerea de la ceafă e de la tensiune, desigur. 
Demonstraţie la Timişoara, cer demiterea lui Iliescu şi Chiţac. 

23 febr., vineri. Dna Gabriela Teodorescu mă invită la Ploieşti 
în Comisia de organizare a Olimpiadei. Trec pe la Gherasân şi-l 
invit ca şef la corectură, că Inspectoratul nu poate fără el. ÎI anunț 
şi pe dl. Bălu, cum mi-a spus dna Teodorescu, dar dânsul e deja 
anunţat. Excelent! 

Fac rost de presă, iau peşte marinat şi de... țelină. Citesc „Scriitori 
români” de Perpessicius (5, ed. 1990). ŞI presa. Unele ziare ţipă de 
„huliganism”. Altele se arată încântate. Mitinguri, demonstrații, 
greve (inclusiv greva foamei, de vreo cinci zilei, în față la I.M.F. fac 
grevă foamei cei care nu au fost admişi în 1989). La laşi, copiii 
protestează că li s-a luat teatrul de păpuşi. Ei au scris pe o pancartă: 
„Andrei Pleşu FSN = Manea Mănescu PCR”. Alte placarde: 
„Mihai Şora = Ceauşescu”, „Iliescu = Ceauşescu”, „FSN = PCR”. 


24 febr., sâmbătă. Puah, ce cald e! Temperaturi de peste 18-20 
de grade. Deşteptarea la 5,30. La Ploieşti, cu o dubă, vreo 20 de 
„olimpici”. DI. Bălu şi eu suntem admişi în cabină. Subiectele au 
fost făcute de „găzari”, umblă vorba că le-au anunţat elevilor 
participanți din urbe. Zvonuri! Presupun că e mâna dlui Bălu, 
structuralist înfocat. Eu sunt un fel de şef la a XII-a şi nu ştiu nimic 
despre asta. Aduc numai obiecţii la formulări. Ifose: „rostiri”, 
„diegeză”, „semnificat”, „semnificant”. Clasa a IX-a: 1) Comedia. 
„O scrisoare pierdută”, 2) Structura nuvelei „Alexandru Lăpuşneanul”; 
clasa a X-a: 1) Liric, epos şi rostire în opera lui Creangă (impropriu!), 
2) Comentaţi versurile (din „Luceafărul”); clasa a XI-a: 1) Ceva 
pretențios în legătură cu fantasticul la Eminescu, Creangă şi 
Caragiale (!), 2) Comentarea unui text de T. Vianu despre 
„Sărmanul Dionis”; clasa a XII-a: 1) „Absolutul la Eminescu” (!) şi 
2) Versuri din Bacovia şi Blaga, de comentat. Manevre. 

Mă aduce târziu acasă, cu maşina lui, Giurgincă de la Breaza. 
Mă relaxez cu Teleenciclopedia şi cu Filmul „Asul aşilor”, Jean-Paul 

Belmondo în rolul de antrenor de box al echipei Franţei la 
Olimpiada din 1936. Ajută pe nişte evrei, un copil mai ales, şi face 
tot felul de giumbuşlucuri, inclusiv cu Hitler şi cu soră-sa. 

Tara e în fierbere. Ziariştii s-au înmulțit grozav. Unii n-au 
şcoală, ca în anii 60. Cică Paul Tutungiu fuse un cântăreț al 
ceuşiadei. Nu pot să adorm de oboseală: Pastilele, artificialele... 


25-26 febr., duminică, luni. Vine, vine primăvara. Păsările 
călătoare se întorc la cuiburi: Mihaela Mihai (sora lui Doru 
Stănculescu?!), Nicolae Covaci, Sergiu Celibidache , marele nostru 
concetățean, ne spune că „talent este peste tot, dar ştiinţă nu. Mulţi 
confundă muzica cu sunetul. Sunetul e o otravă dacă îl 
întrebuințezi ca sunet. Este vorba de o trecere de la sunetul 
material la sunetul spiritual”. Ce vorbe în potopul de zbierături! 

Statuia marelui Stalin a fost dislocată din fața Bibliotecii Publice 
din Ulan Bator. Prof. A. Palaghiţa ne dă un text despre istoria 
şcolii din Câmpina, de unde preiau un citat (V. A. Urechia, Istoria 
şcoalelor, IV, 1902): (În 1817 se cerea) «...să se orânduiască 
învățători români la toate oraşele celor 12 județe şi să li se dea leafă 
fiecăruia 250 taleri pe un an, iar la cele 7 oraşe, adică Târgovişte, 
Câmpulung, Ploieşti, Câmpina, Urziceni, Găieşti şi Roşiori de 
Vede, aflătoare în eparhia Sfintei Mitropolii, P. Sf. Sa Mitropolitul 
să fie însărcinat cu aşezarea unor profesori capabili”. lar în 
testamentul căminăresei Maria Bujoreanu, stăpâna unei moşii la 
Câmpina se stipula, în 1827: „... pentru cheltuielile cele 
trebuincioase peste an, la şcoala ce am făcut în Câmpina, la vechea 
biserică din han, am orânduit venitul cu deosebit înscris, care are 
a se urma întocmai precum acolo orânduim”. Tempi passati. 

Cezărică scrie scrupulos cum fu la seminarul despre valorile 
democraţiei de la Biblioteca Americană. De la cele 32 de partide 
înscrise până acum la noi au fost aprox. 50 de reprezentanți. 
DI W. D. Harris îi învaţă cum politica e ştiinţă şi artă. Râsul lumii! 

Gherasân, greco-catolic, laic, deplânge soarta coreligionarilor. 
Apoi facem o „băută” de răsună Valea Prahovei. Morţii cu morții, 
viii cu viile. 


27-28 febr., marţi, miercuri şi toată luna Martie, fără notații în 
jurnal, nu mai sunt decât câteva informații (subscrise) din „Evenimentul 
social şi artistic”. Ce s-a întâmplat cu marea mea consecvență nu ştie nici 
pământul, dacă nu ştie nici diaristul. Mie îmi pare rău. 


Pâinea noastră cea de toate zilele continuă să fie crudă, cenuşie, 
nisipoasă şi fărâmăcioasă. Unde sunt brutăriile de altădată?, se 
întreabă nostalgicii. A apărut Partidul Liber-Schimbist (PLS) sub 
conducerea prof. Ştefan Cazimir, care în curând va edita 
„Răcnetul Carpaţilor”. Platforma e sobră: Dacă nu am avea gaşca 
noastră, am adera şi noi la alta. Nicolae Manolescu arată cum e să 
ai atitudine nefiind nici al unui partid: se răfuieşte cu 
Televiziunea, scrie în „România literară” despre Omul de bronz, 
alias Lenin, şi redactează „Ochiul magic”, un fel de „Mozaic” al 
nostru, îi pune la punct pe lulian Neacşu, Gelu Antemir (?), E. V. 
Gugui (?). Narcis Zărnescu, colegul şi concitadinul nostru 
bucureştinizat, fost redactor al „Săptămânii”, este redactorul şef al 
revistei „Oblio” (Partidul Naţional Democrat). lon Stratan a fost 
cooptat în colectivul de redacție al revistei „Contrapunct”. 
Demonstraţii zilnice, conflicte de stradă. lureşul se întețeşte, 
campanie electorală la sânge. Lucian Vasilescu, colaboratorele 
nostru (Autoportret cu tine, Poem după natură), are un moto 
exclusivist după Boris Vian: „Există doar două lucruri: dragoste şi 
muzica. Restul s-ar cădea să dispară, căci restul e hâd”. „Mansarda 
era acum numai a mea, plină numai cu lucrurile mele. Între pat şi 
masa de lucru, o măsuţă pe care păstrasem colecţiile de reviste - 
Ziarul Științelor Populare, Revista muzicală, Orizonturi şi altele (...) 
Deasupra măsuței prinsesem în perete, cu pioneze, copii după 

fresce tombale egiptene, executate cu diferite cerneluri; urme ale 
entuziasmului cu care citisem cărțile lui Maspéro şi Alexandre 
Moret. Sub măsuţă, o lădiță cafenie în care-mi păstrasem 
corespondenţa cu prietenii, caietele deja scrise şi, la fund, de tot, 
camuflat ca să nu-l descopere tata, jurnalul”. 

Şi cum zice Gherasân, „vocea unei profete. Martha Bibescu”: 
„Va veni o vreme când acest popor, care n-a fost cunoscut până 
acum, va fi luat în seamă. Din această țară, trecută sub tăcere, vor 
răsuna cântece şi muzică. Neamul acesta va renaşte şi lumea se va 
mira ca de o minune să afle, în sfârşit, tot ceea ce el posedă în 
conştiinţa universală”. 


4 martie, duminică. La Casa de cultură are loc vernisajul celei 
de a IX-a expoziţii personale a pictoriţei Margareta Brateş, pictură, 
acuarelă, desen. S-a născut în 1911 în Bucureşti. Urmează 
Academia de Arte Frumoase din Bucureşti, avându-l ca profesor 
pe Jean Al. Steriade. Din 1942, se stabileşte la Câmpina, în oraşul 
îndrăgit de Grigorescu, Luchian şi Sava Henţia. În cea actuală, o 
adevărată explozie de culoare, poezie a peisajului, a florilor. 
Câteva titluri. „Primăvara la Câmpina”, „Căpiţe la Brebu”, 
„Ţărancă din Rucăr”, „Lalele albe”, „Flori de măceş”. Prezintă 
Şt. Dumitrescu. 

Cella Delavrancea (fiica lui Barbu Ştefănescu Delavrancea şi 
preferata lui I. L. Caragiale) are venerabila vârstă de 102 ani, 
talent muzical strălucitor şi optimism pilduitor: „Mulţumesc lui 
Dumnezeu că mi-a îngăduit să trăiesc iar mândria tineretului şi 
a poporului viteaz, care scapă țara de ruşine şi de povara unei 
dictaturi criminale. Plâng pierderea atâtor vieți! Sângele lor 
limpezeşte pământul patriei umilit de distrugerea onoarei şi a 
credinţei. Mă rog Domnului să pot citi noile manuale de istorie 
în şcoli”. 

Duminică am plecat la Bucureşti. Poveste cu suspans şi happy 

end. La ora 14 m-am dus la autobuz, în centru. La 14,30 a venit 
mult doritul mijloc de locomotie. Ne-am înghesuit, strivindu-ne. 
Nărăvaşa „măgăoaie” nu se urneşte, fiindcă multe persoane se 
află pe scară. La 14,37 plecăm. Inima îmi bate puternic în piept. 
Mai prind, oare, trenul de 15? Ajungem „la linie”. Stupoare. Un 
tren „face manevre”, adică stă şi blochează trecerea. După 10 
minute, se îndură să plece, dar noi suntem sfârşiți. Mai sunt cinci 
minute până la plecarea trenului din gară, iar de mers cu 
autobuzul vreo 7-8 minute. Ajungem la destinaţie când orologiul 
indică 15,05... Norocul nostru că trenul are întârziere 15 minute. 
Sunt Fericit! 

Primii au fost tot timişorenii. Studenţii care au colaborat cu 
Securitatea s-au spovedit în fața colegilor. Asemenea „destăinuiri” 
au mai fost făcute. Ar trebui să le ia exemplu puzderia de lucrători 
la cooperativa Ochiul şi Timpanul. Cei mai mulți s-au înscris în 
partide politice, în conducerea lor chiar, ca să lupte împotriva 
comunismului şi Securităţii. Ce spuneți, amicii mei? 


31 mart., sâmbătă. Azi e zi scurtă, dar eu tot supraîncărcat cu 
treburi sunt. Ne agităm cu minunata noastră revistă. Ne-am mutat 
la Câmpina cu Tipografia şi Nae Stanciu „asistă” cum ne 
zbuciumăm. Gherasân a plecat iar la „Sâghii”, Bebe Văleanu face 
fite. De fapt, declară că se retrage din redacție. Unitate! Unitate! 
[...] Politica e pe planul întâi. lon Raţiu e acuzat că a vrut să vândă 
Transilvania! Lupta politică e mai mult decât grotescă. Sciziune la 
liberali, succese FSN-niştii, care au declarat că nu se constituie în 
partid. Mare, mare zbatere după conflictele tragice de la Tg. Mureş. 
Ca ziarist şi din convingeri de natură intelectual-morală, nu mă 
dau cu partidele. E bine ca scriitorii să aibă simpatii, dar să 
păstreze, când scriu, echidistanța necesară. O literatură politică 
părtinitoare nu face decât să reediteze prostiile proletcultiste de 
prin anii 50 şi „ataşamentul” de mai departe... 

III. Aprilie. Intrarea în tunel 


1 apr., duminică. Ele, domnițele, sunt la Poiana Braşov, eu 
singur acasă. Să continui de-ale cetitorului şi-ale scribălăului, dar 
nu prea se poate, e vreme frumoasă, mă simt uşor după 
spectacolul de ieri cu retragerea „confraţilor” de pe aliniamente. 
Cu bestialitățile de la Tg. Mureş s-a lămurit, nici nu prea mă 
interesează, e libertate să facem ce ne taie capul. Facă-se! Mai bine 
merg la meciul de fotbal Poiana-Steaua Mizil. Pe traseu, iau presă 
(s-a mai potolit lumea de-atâta ziaristică). Politichia e încă 
furibundă cu accente cam demenţiale... 

Una din porţile principale de intrare în oraş, Autogara, este 
poluată în toate sensurile. Indivizi colorați, murdari şi suspecți au 
instalat aici tarabe şi autoremorci. Muzică de un prost gust 
desăvârşit,murdărie, obiecte mizere, jecmăneală, naivii cad pradă, 
poliția nu există. Crucea primitivă şi pancarta umilă din centrul 
oraşului fac imagine tristă cu imaginea ceasului electronic. 

La stadion, lume cunoscută în general. Echipa e mai puţin de 
recunoscut, ne dezamăgeşte îndeajuns: chelfăneală cu 0-1! Abătuţi din 
cale-afară, în frunte cu dl. Spulber, ne îndreptăm spre ocine. Ne aşteaptă 
mângâierile de la televizor, duminică, de! Încăierarea e spectaculoasă, 
tragi-comică. Totuşi aşa este: românaşii au haz şi provoacă necaz. Toţi 
vin din comunism şi se acuză reciproc. Vin dumnealor din excursiune, 
au pierdut „Isaura” (două episoade începând cu ziua de azi). Nu 
putem sta până la sfârşitul filmului „Domnul Klein”, cu Alain 
Delon şi Jeane Moreau. Dar e cald şi au apărut tântarii, la mine mai 
ales. Mă războiesc zadarnic cu unul. Sanepidul nu-i cu noi! 

2 apr., luni. Ultima săptămână a trimestrul al doilea. Încărcată 
peste măsură, ca de obicei... Va trebui să renunt la o clasă. De trei 
săptămâni am câte 27-28 ore pe săptămână, strivitoare. Şi încheieri 
de situație, care presupun o mulțime de angarale. Unii încă dau 
teze, rămâneri în urmă cu notarea. Diriginta de la a IX-a C, 
ingineră (!) TCM, îi pune în discuţie pe profesori, ca în Senat. 
Despre mine spune că nu le „dictez” şi că sunt prea exigent. Elevii 
au nevoie de notițe după dictare ca să aibă după ce „învăța” 
(memora). Replica mea e cam răutăcioasă. 

Tipografia merge foarte greu, se defectează, o repară unul cu 
greutate... Nr. 6 e în general consacrat lui Nichita. Vineri şi 
sâmbătă a fost la Ploieşti mare întrunire pentru „Fundaţia Nichita 
Stănescu”. O elevă de-a noastră a participat acolo şi n-a adus 
nimic! Aşa că pagina 5 va fi cu poza poetului şi cu versuri ale lui. 

La Tg. Mureş n-au încetat ostilitățile. Ungurii nu se liniştesc, 
românii nu întorc şi celălalt obraz. Victima minoritarilor noştri 
maghiari e un Mihăilă Cofariu, cel puțin numele sună strict 
româneşte. Sunt chestii mai subtile [...] S-a înființat al 70-lea 
partid politic. Nene lancule, eşti cu noi! Deviza Partidului Liber 
Schimbist: „Caragiale e cu noi” Ca glumă e bună, dar de la sublim 
la ridicol nu-i nici un pas. Furați de peisajul vieţii politice nord- 
danubiene, am înființat şi noi un „partid” (mişcare, comitet, 
comițiu, asociaţie, front, sindicat, formaţiune, confrerie, 
întovărăşire, trib, şirag, clan, gaşcă, clică, şleahtă, tagmă, 
bisericuță, cârd, liotă, ciopor, ciurdă, echipă, familiuță, 
încrengătură, neam, seminţie...), cu numele lui de botez P.A. T. 
(Partidul Adversarilor Tuturor) - mai traduc într-un fel: Partidul 
Amanțţilor Tineri. Nu a aderat decât nea Vasile Lungu, profesorul 
de matematică. DI Dabija nu a fost şi nu vrea să fie în nici un 
partid. Refuză categoric şi serios. La partidul „Numele 
trandafirului” a răspuns pozitiv numai Umberto Eco. În numele 

globalizării. Neserioşi, cele 70 de partide chiar îşi varsă sângele pe 
arena bătăliei electorale. 

Procesul lui Nicolae A. Ceauşescu, general locotenent. Ce grade 
mari au avut şi mai au unii români cu clase nu prea multe! E 
Nevinovat! Roman foileton: „Sânge şi orhidee”, american, cu Kris 
Kristofferson, Jane Alexander, Sean Young, Jose Ferrer, Susan 
Blakely, Harvey Koster, Henry Bal. În 1937, în Hawai patru 
băştinaşi găsesc la marginea drumului o femeie dezbrăcată şi 
aproape moartă. O duc la spital şi dispar imediat să nu dea 
declaraţie şi să fie suspectaţi că au maltratat o femeie albă. Dar aşa 
vor hotărî autoritățile, că ei sunt vinovații... 


3 apr., marți. Fiind zi metodică, mă ocup de revistă, merge din 
ce în ce mai greu. Au fugit „ziariştii”, am mai rămas io şi 
Gherasân, şeful şefilor, omul cu finanţele, cu hârtia. Foarte harnic 
şi priceput în ipostaza de colaboratore: Cezărică Damian. 
Colaboratori sunt, românii s-au născut poeți şi pricepuți şi la alte 
forme literare. Rebusiştii predomină scena: Petruş Luncaşu. Gh. 
Ispăşoiu, lon Miclescu, Petre Băneşti - maeştri în toată legea. 
Gherasân e scriitor total, Văleanu pohet, poheţii răsar de unde nu 
te aştepţi, de la dl doctor Moruzi la elevi ca Dragoş Zisopol. 
Istoricul George Râncu scote în relief contribuția mareşalului 
Antonescu în războaiele de reîntregire. Acum iar s-a defectat 
linotipul. Cei doi lei-paralei mergem la Consiliu şi vorbim cu dl 
Pelceac, preşedintele Frontului şi cu dl Biţă, vicepreşedintele. Ne 
promit sprijin, nu se ştie cum [...] 

Primim de la doamna Svetlana Paleologu-Matta un pachețel cu 
„şocolată” şi bombonele. Scrie tinereşte, ne invită în Elveţia, vorba 
vine. Mă întreabă ce mai face Adrian Marino. Îi mulțumesc de 
invitație, îi scriu ce e pe la noi, că dl Marino este extrem de ocupat 
cu politica (țărănistă parcă, semne de fanatism, deşi scrie că 
poziţia de centru este cea mai bună), nici nu mai vrea să audă de 

literatură. 

Din nou la dl Pelceac, de data asta cu Bebe Văleanu, Chirobocea 
(Nae Stanciu şi Unatinski vin la finalul tratativelor). DI. Preşedinte 
face o scrisoare la „centru” pentru unirea tipografiilor. 

Acasă la Bebe, ziaristică, politică şi ţuică. Din discuția politică 
reiese că n-au auzit de „Țiganiada”. Hilaritate! Părerea mea nu 
interesează, se zice că e prea teoretică, ei vor ceva concret. Nae 
Stanciu e entuziast de dimineaţă şi îşi susține formațiunea 
țărănistă cu o retorică radicală. Şi-l face de râs pe Bebe, care-l 
priveşte întrebător şi-şi ridică des ochelarii pe nasul mic şi strâmb. 
Unatinski e cu minoritățile şi regalist. Nu reiese ce hram poartă 
Bebe. Fonfăie fragmente de propoziţie incoerente. 

Frumosul Berzea e încântat că public (în serial) „Scrisori din 
America” de la o amică de-a lui (două trei vorbe de-ale ei şi 
compus textul de mine, de-o autenticitate infailibilă). De la poştă 
iau nişte reviste pe care Ambasada Germaniei i le expediază 
Dianei, prin nu ştiu ce combinaţie. 


4 apr., miercuri. Ore multe şi obositoare. Corectarea tezelor şi 
extemporalelor e cel mai neplăcut lucru. Le restitui caiețelele. 
Diana îşi face nişte documente pentru a pleca la Călimăneşti. Meci 
de fotbal Dinamo-Anderlecht, în semifinalele Cupei Cupelor.. 
Meciul are loc la Bruxelles, jucăm bine, dar fără tendinţe de atac, 
ci mai mult bazat pe pase care-i fac pe belgieni spectatori. Primim 
un gol. Eliminare Klein [...] S-a stins din viață Lev laşin, unul 
dintre cei mai mari fotbalişti ai tuturor timpurilor, supranumit 
„păianjenul negru”. Diego Maradona a fost amendat de clubul 
său, A. C. Napoli cu 4000 de dolari (o nimic toată pentru el), după 
ce fusese nu de mult „sancționat” cu 14.000 de dolari. Absenţe de 
la antrenamente, aroganță. Şi se mai compară cu Pelé! Bietul 
Dumitru Graur şi cu un operator de televiziune s-au călătorit în 

din vară la Mundial. Au conversat şi cu câțiva fotbalişti, „piticul 
atomic” n-a voit să le acorde nici o privire. 

Răzbunare față de „epoca-lumină” în Câmpina noastră: e cald 
ca în „Cuptor” de Bacovia, dar caloriferele sunt fierbinţi, nu poți 
să pui mâna pe ele în acord cu becurile publice care „ard” ziua în 
amiaza mare. Şcolile generale câmpinene anunţă că au înființat un 
sindicat „liber” al Învățământului şi se adresează tuturor 
profesorilor de la licee dacă vor să se afilieze şi ei. Nu vor. E mâna 
vreunui activist care n-are ce face la ore. N-or fi Dinu Ispăşoiu, 
Toma sau Nuţa? Cred că presa „diversionistă” incită când anunţă 
abia acum că în ziua de 7 ian. 1990 postul de radio maghiar din 
New York, acuza Ungaria în Comunicatul său că n-a intervenit cu 
armată, în timpul Revoluţiei române, în scopul de a ocupa 
Transilvania şi de o „realipi” Ungariei. Ca să vezi! 


5 apr., joi. Ore şi mai multe. Trei inşi şi trei inse au indicat 
scorul exact Anderlecht-Dinamo (1-0) şi câştigă concursul dotat cu 
bani de la ceilalți care au pierdut, o nimica toată. 

Apare „Evenimentul” nr. 6. Împreună cu Gherasân şi doi 
tipografi, mâncăm mici şi bem vin la „Parapet”. Un domn erudit 
face de râs revista noastră. Zice că e un „colaj”. Întrebat ce 
înseamnă „colaj”, răspunde cu seninătate: „literatură greoaie”. 
Panoramic. Primăvară foarte veselă. La patiseria „Bucegi“ s-a 
dat ordin ca berea să fie servită între orele 10 şi 14. E bine, acum 
sunt liberi elevii şi muncitorii de la schimbul II. Suntem în plină 
primăvară şi Bulevardul seamănă cu o pădure devastată. 
Cartierele oraşului sunt pline de praf, gunoaie, containere 
deversate. Sediul FSN e chiar la parterul nostru, într-o încăpere 
de 2/3. Cel al PNȚ, în plin centru (vital). Celelalte formațiuni, 
nu se ştie. De la gară la Băneşti, nici o sursă de apă. Lupta de 
clasă se ascute. 

Abia aştept vacanța să mă apuc de treabă. Telefoane de la 

Galaţi: ce hotărâre am luat în legătură cu catedra de la 
Universitate. N-am luat. Ne vizitează prieteni de la Chişinău 
(Vladimir Beşleagă, Dumitru Matcovski) în frunte cu I. Oprişan. 
Acasă la dl Teodor Onea, om de treabă şi încă verde. Aici e şi 
marele adversar întru gazetărie, Octavian Onea. Ne batem pe 
umăr, mi-e simpatic, dar tot capiu e.. Oprişan doarme la noi. Se 
plânge că merge greu cu „jurnalul literar”. Mă îmbie să dau 
concurs la catedra de la Universitatea bucureşteană. Thank you! 


6 apr.,vineri. Consiliu profesional pentru acordarea notei la 
purtare elevilor „cu probleme”. Obicei prost, de pe vremea 
dictaturii, acum mai democratic, zice-se, cu participarea unor elevi 
„liberi” la Consiliu. Ba între ei, unul Gâlă, chiulangiu şi 
impertinent, corigent la română şi matematică. 

Clocot electoral. Un Brătianu face dizidenţă la liberali. „Dacă ar 
ajunge Câmpeanu la putere, ar instaura cea mai feroce dictatură 
din Europa”. Nu mai apune! Liderul penelist pare paşnic. Ion 
Raţiu e jovial, un domn fercheş , agreabil. Ion Iliescu politician 
versat, împăciuitorist, zâmbeşte cu gura până la urechi, stârneşte 
deopotrivă cea mai aprigă antipatie (bine organizată) şi cea mai 
largă simpatie. Brucan e vizionar, ştie multe, dubios. Petre Roman, 
cult, diplomat, dă iama în bibilici. Cele mai rele de muscă se 
emoționează în felul lor: „Nu vrem bani, nu vrem valută, / Vrem 
ca Roman să ne...”. Altele mai cuminţi tânjesc: „mă emoționează 
până în mijlocul palmelor!” Ceilalți de prin față, fac zgomot mare, 
dar sunt şterşi din toate punctele de vedere. Butoaie goale date de- 
a dura. Scuze. 

Amicii au dispărut. Gherasân iar pleacă în Ardeal. Un om care 
îşi iubeşte atât de mult locul de obârşie - mutat în Câmpina pe 
vecie! E singurul care mai citeşte cărți, ceilalți numai ziare. Numai 
pe Costică Radu îl mai întâlnesc, vesel, bâlbâit, prietenos. Cum să 
nu ne cinstim la „Parapet”. Ghiţă Badea (Corbul) a intrat în 

pământ. Îi ura pe toţi, acum i-ar împuşca pe toți. Alde Biţă, 
Ciupală, Palade, dintre cunoscuți, sunt în politică până la gât. 


7 apr., sâmbătă. Spaniolii au trimis la şcoala noastră ajutoare în 
îmbrăcăminte second-hand. Elevii noştri, mai selecți, nu poftesc, fac 
mofturi. Nepotul Lefter ia un pulover şi o giacă. Pentru Vio iau o 
rochie fistichie, o fustă pantalon şi o fustă obişnuită drăguță. Sper 
să se amuze. 

Nae, în piață, le arată difuzorilor anemici cum se procedează: 
„Luaţi Evenimentul! Evenimentul! Evenimentul de la Câmpina! 
Adrian Păunescu mort în Ambasada sovietică!” Cumpărătorii se 
năpustesc puhoi. „Luaţi Evenimentul! Adrian Păunescu şi-a 
deschis local la Breaza! Lambadaaaaa! Lambadaaa!” În gazetă nu 
se scrie despre aşa ceva [...] Îl pierd, umblă zbrehui. Acasă 
primesc telefon de la nevastă-sa, din Ploieşti. „A dispărut de 
câteva zile. Şi-i bolnav de inimă!”, se tânguie dumneaei. 

Vine Vio şi pleacă împreună cu Diana la Călimăneşti. Rămân cu 
Adina şi se bucură de atenţia din „Evenimentul”. 


8 apr., duminică. Floriile. Mi-am propus să lucrez toată această 
vacanţă, dar constat că nu pot nici măcar să scriu în jurnal cât şi ce 
trebuie. Să zicem că azi e duminică şi Floriile. Semne de dublă 
sărbătoare. Lumea se aprovizionează intens, se găsesc alimente, 
nu prea multe, oricum în condiții mai civilizate. Victoire face 
mâncare, Vio arde gazul, ba acolo, ba dincoace la televizor. Fata 
asta are o patimă cu imaginile şi imaginaţia. 

Mergem la Flori, fina noastră. Au televizor în culori şi, ca de 
obicei, mâncare multă şi băutură diversă. Ne simțim excelent, fina 
harnică şi frumoasă, finul Caisă (Dan), nici una, nici alta. Numai 
pimitor şi bun tovarăş de voie bună. Moda Miss-lor: Miss-Fotbal 
(Cerasela Anghel), Miss-Dunărea (o clujeancă), o Miss (nu ştiu 
care), va merge într-o excursie în Franţa (ploieşteaca Niţă). Vom 

organiza şi noi Miss-Evenimentul! 

Acasă, cu Vio, scriem şase afişe pentru Miss-Evenimentul 
(marți 10 aprilie, ora 17, Casa Tineretului). S-au prezentat pentru 
participare 7 fete, una mai frumoasă decât alta. Ca regizor, le dau 
indicaţii prețioase şi un chestionar cu 50 de probleme de cultură 
generală. La asemenea afront, două se retrag. După marele 
Congres al Partidului Liber-Schimbist (si dă-i, si luptă!), stimabilii 
se duc în pelerinaj la Ceşmegiu, la statua patronului Nenea lancu 
să-l informeze despre marea ispravă. Caragiale le-a pus mâna pe 
creştet şi le-a declamat: „Bravo naţiune! După lupte seculare care 
au durat aproape trei luni, iată visul nostru împlinit. Am luptat şi 
am progresat: ieri obscuritatea, azi lumina! Ieri bigotismul, azi 
liber-pansismul! Ieri întristarea, azi veselia!... lată avantajele 
progresului! lată binefacerile unui sistem constituțional!” „Curat 
constituțional!” au răcnit din rărunchi liber-schimbiştii şi s-au dus 
la sediu, unde e şi redacția oficiosului „Răcnetul Carpaţilor”. 
Restul gazetarilor se înarmează până în dinți, cu sângele în priviri, 
în numele democraţiei dâmboviţene, bahluiene, begaiene şi alte 
fluvii naționale. 

9 apr., luni. Vio pleacă la Bucureşti. Conducând-o la gară, îi 
spun că musai să-mi telefoneze şi chiar să-mi scrie cum merg 
treburile la capitalişti. Taciturna se codeşte. E rece. Până acum a 
fost foarte cald. E şi secetă, vrem ploaie! Domnul nu-i cu noi, se 
odihneşte după Revoluţie sau are treabă cu alţii. Telefon de la 
Diana. Şi la Călimăneşti e rece. 

De la Secţia Câmpina a PNȚ - c. d. primim un text foarte serios, 
despre istoria partidului într-o pastilă. Onilă s-a făcut „apropitar”. 
Părea că dăduse ortul popii şi dintr-o dată a răsărit el ca pasărea 
pupăză din propria-i căptuşeală, uzând de aceeaşi „vervă”. E mort 
după cultură şi după money, money, money. Normal, legea aspră 
a profitului. Colac peste aceeaşi pupăză de mai sus, alături de 
numele său cel scump, în colectivul de redacție îi trece pe bieții 

loan Alexandru, Pavel Balmuş, Vladimir Beşleagă, Geo Bogza, 
I. C. Chiţimia, Victor Crăciun, Ion Horaţiu Crişan, Vasile 
Malaneţchi, Vasile Leviţchi, Andrei Strâmbeanu, Vasile Tărățanu, 
Mihai Ungheanu. Monumentalul patologic ne-a făcut praf de 
invidie! Ion Iliescu, emanatul, a depus o coroană de flori la 
Mormântul Eroilor Revoluţiei din Timişoara. Nu se ştie cine i-a 
dat foc. Coroanei de flori. Ziaristul Nae Stanciu cu fiu-său, Dragoş, 
iau cadouri de la catolici, au şi ei nevoie de promovare. 

Filmul „lisus din Nazaret”, cu Robert Powell, Valentina 
Cortese, Cristopher Plumer, Anthony Quinn, Rod Steiger şi alte 
nume de rezonanţă. Un fel de superproducţie cu lisus. Minunată 
poveste! 

Studioul electoral. O mamă dilie şi-a făcut fiul sonat lider de 
partid (Partidul Naţional Progresist). Şeful are 19 ani, n-a fost la 
şcoală, are maşină, maică-sa îi face rost de june pentru 
împerechere. 

Regele Mihai vrea să vină în țară să-şi vadă strămoşii... 


10 apr., marți. Victoire pleacă în excursie cu elevi de-ai ei şi cu 
Florin Cosmineanu. E frig rău, şi plouă, şi ninge, şi ninge, şi plouă. 
M-au invitat, dar prefer Câmpina şi Miss-Evenimentul. Cu Bebe, 
la tipografie, nu merge treaba, nici n-au început. Trecem pe la 
domnul Luncaşu, tot politichie şi ţuică. Tuica e straşnică, discuţiile 
anoste, ei sunt partizani (pars-partis), eu lupt pentru independenţă, 
cinste, dreptate, adevăr, democrație, unitate în diversitate (vorbe 
goale, idealism în gura unui spirit critic) [...] La Bebe acasă, numai 
ceva gustare şi tot ţuică, fără politică. 

Îmi iau versurile şi mergem spre Casa Tineretului Liber. 
Concursul de preselecție pentru Miss-Evenimenul. Câteva fete şi 
mai mulți gură-cască. Eu cu Bebe şi dr. Moruzi, jurizanți ca la mari 
concursuri. Una din fete e cam goală, alta foarte vopsită, iar Mirela 
e cea mai arătoasă. Facem poze, bărbaţii nu vor, eu sunt obligat, ca 

şef al întâmplării artistice. 

Plouă. Ne adăpostim la „Muntenia” [...] Obţinem două texte de 
la dl. Mircea Pelceac, preşedintele CPUN Câmpina, despre cererea 
de locuințe, reglementată de... etc., despre ajutoarele din 
străinătate, discuția cu ICSM Câmpina şi cu Întreprinderea de 
panificație, privind proasta calitate a pâinii, despre amplasarea 
statuii lui N. Grigorescu şi construcția unei şcoli în exercițiul 
bugetar 1990... 


11 apr., miercuri. Mă trezesc prea dimineaţă. Vreme rece, 
umedă. Bebe a dispărut niciunde. Îi dau „scheme” lui Chirobocea. 
Facem paginile 1 şi 6, scriu „Consultări pentru bacalaureat şi 
admitere la clasa a IX-a” (Literatura veche şi Creangă - „Amintiri 
din copilărie”)...Vin excursioniştii degerați. Noroc e că soața 
doarme oriunde şi oricât. Arată proaspătă şi înghețată. 

Revista „22”, serioasă, a Grupului pentru Dialog Social se 
întristează sub conducerea lui Stelian Tănase, om tulbure, fără 
dram de echilibru [...] Folclor din Piaţă: „Moşule cu papion, / Dă- 
te jos de la balcon!” Ion Raţiu a fost propus de PNT- c. d. să 
candideze la preşedinţia ţării (nu loan Alexandru, cum se 
preconiza). Riposta FSN: „lliescu-apare, / Soarele răsare”. 
Electorale în trombă, bombă după bombă până ce sucombă. 

Din memoriul către CPUN şi Guvernul României adresat de 
Timişoara: „Toate dosarele întocmite de securitate în timpul dictaturii, 
pe bază de denunțuri politice şi dovezi de activitate anticomunistă, să fie 
înaintate cetățenilor. Până ce fiecare dintre noi nu-şi va avea în mână 
propriul dosar de Securitate, nu vom avea sentimentul real că am ieşit 
din epoca Ceauşescu (...) Cerem publicarea în presă a listei 
informatorilor şi colaboratorilor pe întreprinderi şi instituții. Să-i 
cunoaştem, să-i judecăm moral, să-i iertăm şi să le dăm posibilitatea de a 
se reabilita. Numai în felul acesta va dispare definitiv climatul de 
tensiune şi suspiciune din interiorul colectivităților”. Rămân partidele 

fără membri!.. Amicii şi cunoscuții au aflat de cerința asta, malefic 
o propun „dezbaterii” în grupul ziariştilor câmpineni. Sunt de 
acord, dar întrunirea pe această temă nu are loc, deocamdată, din 
lipsă de cvorum. Suntem numai trei lulele... 

12 apr., joi. „Am fost informatorul Securității”, declară unul, 
fără să-şi dea numele. Aveau nume conspirative, primeau soldă. 
De aia aveau ăştia bani la teşcherea?! [...] Dan Iosif e comparat cu 
Romulus Zăroni. Religia - o frază pe buzele tuturor demagogilor 
oportunişti, farisei. La televizor şi în alte părți - altă lume, fețe 
bisericeşti. E Săptămâna Mare. Vacanţă. Emulaţie. Politică la 
sânge. Într-adevăr, românii pun în politică o pasiune fără margini. 

Îmi telefonează Carmen şi spune că a câştigat pariul: a venit 
Gherasân. El zice că are multe să-mi povestească. Aştept cu 
înfrigurare... 

Nu apare la timp „România literară”. Nicolae Manolescu, în 
polemică acerbă cu „Baricada”. Extrem de neinteresant. Punctul 8 
din Proclamaţia de la Timişoara: „Se interzice pentru primele trei 
legislaturi consecutive candidatura pe orice listă, în alegerile 
centrale şi locale, a foştilor activişti comunişti şi a foştilor ofițeri de 
Securitate. De asemenea, se interzice foştilor activişti ai PCR 
candidatura pe aceeaşi perioadă, la funcția de Preşedinte al 
României”  [...] Multe mitinguri, multe proteste, mulți 
propagandişti de partid, mulți bişniţari, foarte puțină muncă. Un 
Corneliu Buzinschi (şi câți ca el!) Tună şi fulgeră împotriva 
„disidenţei nomenclaturii”, ce-o fi însemnând asta? Dr. Ion Coja ia 
apărarea Transilvaniei cea „râvnită de unguri”. FSN îşi ia ca 
emblemă trandafirul albastru. Altă lozincă la modă: „Competență 
şi valoare, / Criterii de guvernare”. Guvernul Roman a împlinit 
100 de zile [...]. Doru Braia, rudă cu Mia Braia? „lisus din 
Nazaret”. Robert Powell e întruchiparea perfectă 
(cinematografică) a lui Cristos... 

13 apr., vineri. Vinerea Mare. Prima oară când se vede că 
Vinerea este Mare. Noi pătimim din cauza „Evenimentului”, că 
nu-l tipăresc, au pe rol o fițuică de la Sinaia: „Cumpătul”. Au plătit 
bine, nu ca noi, aşa că rămânem mai apoi. La Bebe, cu Gherasân, 
ne povesteşte în două-trei fraze cum fu, cu pământu', cu fraţii, cu 
tatăl Moise, orb din război, are găvanul ochiului gol, cu 
„autoritățâle”, „no, mă, pe tot îi doare în cur”. Pe masă ţuicile curg 
râu... 

Social-democrația: „Precizăm că nu-l (re)cunoaştem pe domnul 
Cunescu şi nu-l vom sprijini în compromiterea social-democrației. 
Interviu cu lon Caramitru, vicepreşedintele CPUN şi preşedinte al 
Uniunii oamenilor de teatru din România. Retorism. În tumultul 
străzii, bişniţari, ţigani, sindicalişti, activişti, poeţi rataţi, ex- 
maiori. „Dimineaţa” lui Al. Piru e... fesenistă. Timişorenii nu prea 
sunt de acord cu Proclamaţia de la Timişoara! Temeri pentru 
inflație. Un fel de neoterorism moral. Răzvan Teodorescu, 
preşedintele RTVL, declară că televiziunea este imparțială, el 
personal nu e de partea niciunei formațiuni politice, e de partea 
democrației. Era aşteptat regele Mihai, dar nu va mai veni, oprit 
pe aeroportul de la Zürich la hotărârea CFSN. Vin numai două 
fete de-ale lui. Vine şi Vio. 


14 apr., sâmbătă. Mergem, eu şi Gherasân la Casa de cultură, 
apoi la Consiliu să tratăm iar cu autoritățile, în special cu dl. 
Pelceac. Agatha e liberală, o invit la Miss-Evenimentul, 
cochetează, aprobă dacă o popularizăm în „Evenimentul” pe 
maică-sa, şefa Partidului Republican din Câmpina... În colaborare 
cu vicepreşedintele Biţă, mergem la un coniac, se ataşează Ghiţă 
Badea şi Dan Preda, nedespărțiți, Castor şi Pollux. 

La televizor, rugby Italia - România (îi învingem), doamna 
Istrati (filmată, simpatică) despre soțul domniei sale, Panait Istrati. 
„Studio electoral” şi ultimul episod din „Isus din Nazaret”. 

Apropierea nu-mi aparține. Componentele familiei se hotărăsc să 
meargă la Inviere cu finii Pătrşcu. Hristos a înviat! 


15 apr., duminică. Prima zi de Paşti. Presa e politică şi 
religioasă. Îi duc lui Bebe şi lui Gherasân nişte texte. Atmosferă 
destinsă. Ne îndrăgim ca fraţii. „Doamne, ajută!”, grăieşte 
ardeleanul lăcrimând, la fiecare păhăruț. Nu ştiu dacă la greco- 
catolici e Paşti, tac, ne adresăm urări de sănătate şi fericire [...] 

Plecăm, cu autobuzul, la ora 12, spre sudul Moldaviei. În gară 
la Ploieşti, mă plimb cu Vio, vreau să-i cumpăr ceva, dar nu sunt 
decât bagatele numite, incorect politic, „turcisme-țigănisme”. În 
tren, toată lumea conversează sau se ceartă pe motive politice. 
Până la insulte şi crize de nervozitate. Cei mai cu unor se amuză 
discret sau prea evident. 

Din gară, vorbesc la telefon cu Gicu, şi Gina, soţia lui, cumnații 
mei. Şi cu Vicol, cel mai mare poet gălățean. Nu ne vom putea 
întâlni miercuri, zice, pentru că el pleacă la Conferința Scriitorilor. 

Spre Pechea, în autobuz, o fostă elevă dă fidele informații 
politice din târgul-comună, unde s-au născut soția şi Vio. Soacră- 
mea, văduvă dintotdeauna, e în mare vervă. Bigotă, îşi face cruci 
cât mai des şi apăsat. 


16 aprilie, luni. La iubitul prieten Titi Costin, soțul Caterinei, 
rudele noastre. Nu ştiu de ce dragul Titi se arată ostracizat. Vine 
la noi. Soacră-mea, fiică de negustori pecheni, are băuturele, ne 
serveşte cu „un vişinat”. 

Cu Vio, plecăm la plimbare şi în vizite. Prima dată, îl întâlnim 
pe Vicu Cazacu, profesor de sport, nas prea mic, ochi prea rotunzi, 
un vinişor prea bun. Acasă la nea Ionel, vărul meu. Tanti Săndica 
pleacă pe la finii lor cu „de împărțit”, noi ne ospătăm cu cozonac, 
ouă roşii, miel nu mai putem. Apoi, ajungem la colegul Lucică 
Trifan, profesor de limba rusă din 1963 aici, la liceul din Pechea. 

Stau la bloc, la etajul 1! El, un bărbat mai frumos decât Alain 
Delon, zâmbeşte diafan şi tace. Ea, Viorica, este expansivă, nu pot 
s-o depăşesc la sporovăială. Subiectele principale: şcoala şi politica 
la Pechea. La domnul Drăghici, fostul meu profesor şi coleg, iar 
ouă, iar vin. Profesorul e splendid. Păr alb, de pe la 40 de ani, 
sprâncene dese negre, ochi rotunzi, vioi, seamănă cu Radu 
Câmpeanu. Tot politică, la ordinea zilei, ca tot românul. Sunt cam 
fesenişti şi el şi Lucică. De altfel pe aici, mai toți sunt cu Ion Iliescu 
şi cu Petre Roman... 

Plecăm la Griviţa, sat mare şi frumos, cu oameni negospodari şi 
gospodari. Tata, sora Caterina, nepotul Ghiocel. De-atâta efort, 
adorm la televizor. 


17 aprilie, marți. Tata e cam supărat că nu plouă. Abonat la 
„Adevărul”, merge spre stânga. Domnul Căpraru, învățătorul 
meu, după care a fost la pârnaie, arată vajnic. Parcă nu-i vine să 
creadă, câte a pătimit. Schimbăm repede subiectul şi trecem la 
arte. E pictor autentic, nu diletant. La literatură îi întrece pe mulți 
dintre profesorii de specialitate [...]. Nea Victor de la magazin e 
pilit, îmi dă 2 kg. de zahăr, 2 litri de ulei şi alte mărunţişuri. Ca şi 
cum aş face o anchetă socială, îl întreb cu cine votează şi-mi 
răspunde scurt: „cu p... mamei lor”; „Nu vă supăraţi dom’ 
profesor, vă ştiu om de viață, simpatic, scriitor, hi, hi, hi, hă, hă, 
hă!”. ÎI asigur de toată prețuirea mea. Mă întâlnesc cu Nelu Stan, 
profesor de sport, e şef la fesenişti. În deal la Talea (Dumitraşcu) 
Preda, profesor de filosofie la Tulcea, acum jurnalist. Dar a plecat. 
Dom’ Marin Preda, Marin Borşan, fost contabil la CAP, 
Gheorghică Neamţu (are chioşc, diverse), sunt oameni „luminoşi 
şi sensibili”. Aşa le spun eu şi râd de se prăpădesc. Nu mă iartă 
cu politichia, parcă suntem la Poiana lui locan, deşi eu nu-i 
provoc. Se binedispun pe seama lui „Căposu” şi „Raţu”. De 
Câmpeanu n-au auzit... 

Cu maşina lor destul de veche, vin ieşenii, în mare vâlvă, 
fratele Alexandru şi cumnata Lili. Caterina se duce cu „de 
împărțit”. Fratele îi înjură delicat pe „măscărici”. Se pare însă 
că e de dreapta (?), fiindcă sudalmele se îndreaptă către FSN. 
Dar renunțăm repede la subiect, că avem multe alte de vorbit şi 
de făcut... 


18 apr., miercuri. Unii merg la Tecuci, la un „procest”, Victoire 
la plimbare, Lili prepară mâncăruri, e specialistă. Eu, obicei prost, 
citesc presă, manevrez televizorul din timp în timp. Tata 
„lucrează” prin curte, prin grădină, pâş, pâş... Returul meciului 
de fotbal Dinamo-Anderlecht. Mă tulbură mai mult decât se 
cuvine. Arbitrul olandez ne anulează un gol, nu acordă o lovitură 
de la 11 m. , înscriu belgienii. Descalificare cu ajutorul acestui 
cioclu, conațional cu antrenorul echipei Anderlecht. 

Vin în mare vervă, călătorii. Era s-o piardă pe Mona, cățeluşa 
albă şi pufoasă. Consoarta pune la poştă bani Dianei şi pleacă la 
Pechea... 


De aici încolo, până pe data de 4 mai, jurnalul nu mai 
consemnează nimic. În schimb, sunt scrisorile de la Vio, din 
Bucureşti, şi Mozaicul întocmit de mine în gazeta câmpineană 
„Evenimentul social şi artistic”. Reproduc mai departe parțial, 
ceea ce cred că reprezintă oarecare interes pentru o vedere din 
Provincie cu extindere mai largă. Alte surse nu folosesc, pentru 
că aici e vorba totuşi de un jurnal personal. 


Din scrisoarea Vio(letei): „Am ajuns cu bine la Bucureşti. 
Aglomerația e mai mare decât a fost vreodată. Avem mâncare din 
belşug, colegele de cameră au adus şi ele tot felul de preparate 
pascale. Facem „chefuri” cu bunătăţi şi cu cola. Mi-ai spus să 

povestesc despre atmosfera generală şi specială de aici, de la 
Facultatea noastră „arhitectonică”, aşa cum îi zici tu (devine 
sentimentală!) Mă uit în ochii oamenilor, să văd dacă s-a schimbat 
ceva în expresia lor. Sunt mai deschişi, mai sinceri, mi se pare, că 
s-a petrecut marele eveniment din decembrie... (Nu aşa, îi spun la 
telefon: imagini concrete, atitudini concrete...). 


Din Mozaic. Sterie Corina, elevă la Şcoala generală nr. 2 din 
Câmpina (prof. Râncu Emilia) a obținut locul I la faza națională a 
Olimpiadei de istorie. E o recidivă a profesoarei, căci acelaşi loc a 
fost obținut în 1988 eleva sa Fodac Florina. 

Walt Whitman previne: „Rezistaţi cât mai mult, supunețţi-vă cât 
mai puţin. Cine acceptă supunerea fără să întrebe, va fi cu 
deosebire robit. Odată cu desăvârşire robită, nici o Națiune, Stat 
sau localitate de pe pământ nu-şi mai dobândeşte în veci 
libertatea. 


Întrebăm. S-a desființat Sanepidul, căci mizeria din jurul 
blocurilor e de groază. Pe str. Maramureşului, între blocurile de 
garsoniere, proprietarii caselor din apropiere îşi depozitează 
gunoaiele şi reziduurile de la porci şi cotețele de păsări în 
apropierea zidurilor. Mirosuri pestilențiale, roiuri de muşte şi de 
țânțari au invadat locuinţele. Dar Primăria şi IGO-ul ce zic? 


A apărut recent „Evenimentul de Râmnicu Vâlcea”. Le place 
ziariştilor din România acest cuvânt: evenimentul. N-ar fi exclus să 
mai existe în țară publicaţii astfel botezate. Lipsă de informaţie şi 
de imaginaţie. Pentru că „Evenimentul de la Câmpina s-a născut 
primul, pe 25 decembrie 1989. Dar ei nici nu vor să publice 
evenimente cu adevărat, ci informaţii locale, înştiințări, 
comunicări, anunțuri vânzări-cumpărări, matrimoniale şcl. 

Folclor jurnalistic senzaţional: John F. Kennedy trăieşte. 
Gloanţele trase asupra lui în 1963 nu au fost fatale. Preşedintele se 
lasă congelat şi, acum, după 27 de ani, se încearcă aducerea lui 
treptată la viață. Astăzi, celebrul preşedinte american ar fi avut 73 
de ani, dar va arăta ca de 42 de ani câți avea în ziua atentatului de 
la Dallas. 

Profesor” scrie: „Ne-au invadat ploieştenii cu tot felul de 
momeli. Liceul forestier şi-a declarat deja adeziunea la un sindicat 
județean, în dauna unui sindicat profesional local”. Gelozie 
sindicală. Sindicalită. 

Hagi (intervievat de „Europa liberă” în legătură cu posibila lui 
plecare la un club italian - Juventus, Fiorentina, A.C. Milan, 
Napoli), declară că se simte bine la Steaua. Dacă va merge la vreo 
echipă din „calcio”, o va face după participarea echipei naționale 
la Coppa del Mondo. Apropo de acest subiect drag nouă, 
Cămătaru, acum suplu ca un balerin, spune că echipa României 
este printre cele mai tinere şi mai talentate dintre cele care 
participă la marele festin. Vom trece, spune el, de grupă şi vom 
ajunge în optimi. 


P.N. L. Câmpina se adresează tuturor „oamenilor de bine” să se 
înscrie în acest partid şi să continue „revoluţia“. Deocamdată sunt 
330 de membri, printre cei de frunte numindu-se. Ing. Neguţoiu 
Adrian, ec. Maria Ichim, ec. Mihai Ciornei, prof. Ion Ghica, prof. 
Ion Drăgan, ing. C. Chițu, ing. Mircea Pelceac. 


Electorale democratice. Coroana de flori depusă de Ion Iliescu 
la Timişoara a fost arsă, lon Raţiu este bruscat la Buzău, Darie 
Novăceanu este molestat la Bucureşti, ziarul „Adevărul” este ars 
în Piaţa Universităţii, slogane „Cine este fesenist, / Este prost sau 
securist” 

Pe 24 apr., mare spectacol, lume, lume, buluc, muzică, 
animație, concurente superbe la Miss, juriul cel mai competent 
posibil, două ore de reprezentație non-stop, s-au impus 
următoarele splendori de pe aceste meleaguri: Mirela Toma, Nagy 
Izabela, Monica Dumitrescu, Ruxandra Ilie. 

IV. Mai. Gustul amar al democrației neaoşe 


4 mai, vineri. La tipografie îl găsesc şi pe responsabilul sinaiot 
de la „Cumpătul”. N-are treabă cu ziaristica. E de pe alte tărâmuri 
„Evenimentul” e în cumpănă, aşteaptă. Nici nu este aici 
linotipistul. Fotograful lancu, tânăr foarte serios, ne face nişte 
reproduceri cu celebre picturi-nud, ademenitoare. 

Pregătirea pentru banchetul clasei a XIII-a seral, mă ajută 
Diana. La ora 15 plecăm cu autocarul la Poiana Braşov. Ghid e 
dl colonel (sic) Duminică. Mihaela Pridie e cu copiii ei, Mihăiţă 
Lăpuşneanu, adjunctul, soții Năstase, soții Preda, soții Gane (el 
dirigintele). Popas la mănăstirea „Sinaia”. Ajungem la Poiană, 
hotel Şoimul, cu Mihăiţă în camera 408. Fiind televizor (cum să 
nu?), vizionăm tenis România Anglia. Segărceanu câştigă. La 
masă, apoi, cu băieții şi fetele ne bucurăm de tinereţe şi libertate. 
La ora 1 merg la odihna binemeritată. Voi dormi ca pruncul după 
atâta zvăpăială. Dar Mihăiţă sforăie demult ca o trompetă 
hodorogită. Nu reuşesc să-l potolesc. Aşa că mă apuc de o carte. 
Nu pot citi. Vai şi-amar de cheful meu. De necaz, îl scol pe coleg 
la ora 5. Mă boscorodeşte, dar îl înțeleg şi conversăm despre 
mersul învățământului românesc în democrație. Tema lui 
preferată. Chiar ajunge să se enerveze. 


5-6 mai, sâmbătă-duminică. Televizorul arată că la Brăila, 
Radu Câmpeanu şi peneliştii sunt şicanați, molestați. Eu, necăjit 
dar încrezător în viață, mă plimb de unul singur prin stațiune, de 
la 8 până la ora 9, când toți sunt proaspeţi şi plini de voie bună, 
puşi pe gustări şi alte chestii. Unii pleacă la socrii dlui Gane, eu 


85 


1990. Anul şarpelui orb 


merg la „Favorit” unde are loc Congresul ziariştilor. E aici şi 
Ministrul Turismului, nu vreau să-i rețin numele. Provincial, nu 
cunosc decât câteva figuri, mai ales după nume şi fotografii. 
Narcis mă instruieşte, umblând printre grupulețe aflate în picioare 
sau la măsuţțe. Prospecte, proiecte, obiecte, scheme, dileme, 
sisteme [...] 

La ora 16, începe banchetul propriu-zis. La banchet ca la 
banchet: mici discursuri, „mulți ani trăiască”, mesele şi frapierele 
pline, muzică, dans. Fără pereche, îmi permit să fiu afabil cu 
Adriana, mai ales că nici nu-i eleva noastră. Şi ea e fără partener, 
frumuşica. „Zeii în hohote lungi se porniră cu toții... / Astfel ei de 
cu seară şi până în zorii zilei / Benchetuiau...” De fapt, până la ora 
23 e spectacolul festiv şi dansant. Într-o cameră, cu familia Gane, 
Năstase şi ghidul dl Duminică. Ne distrăm în continuare, de data 
asta şi cu politichie. Nefiind motive de controverse, talentul meu 
histrion se manifestă prin diferite tipuri de discursuri, însoțite de 
urări, toți într-un glas: trăiască libertatea şi democrația! Le atrag 
atenția că nu-i de glumă... 

Ghidul îmi asigură o cameră unde să dorm singur, nu înainte 
de a urmări Eurovizion. Câştigă Toto Cutugno. Morfeu e o zeitate 
formidabilă. 

Duminică (ziua) nu e prea frumoasă. Rece, dar se poate juca 
fotbal. Eu mă simt excelent. Am dormit nu mai puţin de 6 ore, 
nemişcat! Mă plimb, mă relaxez. lar masă comună, lungă, iar 
dansuri. Adriana e timidă, Petreasca, urâtă. Poze. 

La 12 plecăm şi facem diferite popasuri. Domnul colonel, 
ghidul, este formidabil, ştie multe, se descurcă admirabil. Târziu 
acasă, adorm tun, atipic. Şi o constatare pentru insomniaci: numi 
când eşti odihnit, dormi bine... 


7-8 mai, luni-marţi. Păcat că echipa noastră de tenis a pierdut 
la mustață calificarea în Cupa Davis (3-2), Cosac nu-i de-ajuns. 

Pentru spectacol, Năstase-Țiriac [...]. 

Plouă. Manifestanţii se întărâtă rău. Unii sunt de speță joasă şi 
hoți în toată regula, strecurați printre cei care manifestă electoral, 
ca să le strice şi mai mult fața. Diana, trecută pe lista de 
conducători fesenişti. Eroare. Ele n-au fost niciodată, niciunde 
membre. N-au vrut, inspirate de firea lor şi de mine [...] Proces la 
Timişoara, alde Coman, Pacoste şi o boxă întreagă. Prima parte 
din filmul „Şatra” lui Loteanu, cu Svetlana Toma şi Grigore 
Grigoriu. Tari de tot românaşii moldoveni. 

Ziua partidului unic şi biruitor. Sărbătoresc în Piaţa 
Universităţii „golanii”, cum le-a zis Ion Iliescu, supranume 
adoptat cu mândrie. Ziarul „Azi” iese negru pe alb cu o 
„declarație de adeziune” la Securitate, de prin 1966, a lui Radu 
Câmpeanu! Presa noastră liberă e de partide şi nu mai e credibilă. 
Trebuie să ai cap propriu şi limpede, o bună posibilitate de 
înțelegere şi de selecție. Fără spirit critic nu poți fi decât plastilină. 

La Tipografie, „lucrăm” mai bine de o oră, rămâne în 
continuare Gherasân. Onilă şi-a spânzurat fițuica în geamuri, cu 
lipici sau scotch... Cică Iliescu nu se poate întâlni cu reprezentanții 
manifestanţilor din Piaţa Universităţii, nu se înțeleg asupra orei, el 
vrea ziua, ei vor seara. Petre Roman e în compania elevilor care nu 
vor să mai susțină bacalaureatul, după vacarmul social din anul 
şcolar 1989-1990. 

Victoire şi Diana merg la spectacolul de la Casa de cultură, cu 
Stela Popescu şi Arşinel. Răzvan Teodorescu de la Televiziune este 
amenințat brutal de cine? Se zice că sunt Arhangheli Mihaili! Nu 
iau de bun tot ce se scrie şi se spune. Dar mai ştii? In chestii de astea 
sunt inocent... Ion Raţiu e întrebat dacă vor (ţărănişti) ca armata să 
ia puterea. „Dacă e nevoie”, grăieşte venerabilul. Mulţi electorali, 
candidați pentru Parlament. Un sondaj prezentat la televiziune 
arată un procent de 80% pentru FSN şi Iliescu. Partidul Revoluției 
Române cere să se respecte art. 8 din Proclamaţia de la Timişoara. 

Teatru „Hagi Tudose”, cu Constantin Rauţchi. Ce mare e acest 
actor, despre care (iar) se spune că trage prea mult la măsea şi de 
aceea e bolnav... 


9 mai, miercuri. Ziua Victoriei. Manifestări în toată țara ca 
odinioară... 95 de ani de la naşterea lui Blaga. Bebe mă invită în 
juriu la Miss-Disco. Refuz, pune o jună, Nicoleta Rusu, să mă 
momească. Nu-i cu putință. 

Mi se iau ziarele de pe masă, la cancelarie. Lecţii viguroase, cum 
este „G. Călinescu, romancier”. Consiliu profesoral, două ore, 
dezbateri de tot soiul, unele ridicole. Se îngrămădesc mulți la 
vorbărie. Nu şi nea Vică Gavriliţă care clipeşte des. Obicei străvechi: 
cu Victorian, Banu, Florică Năstase, nea Vasile la „Parapet”. 

Feseniştii dau puhoi la Ploieşti, unde a venit Ion Iliescu: 
„Iliescu, nu uita, / Noi suntem de partea ta!”, „Iliescu, nu ceda, / 
Noi pe tine te-om vota”. Şi tot aşa... Gheorghe Zamfir la televizor: 
„Aicea este țara mea / Şi neamul meu cel românesc, / Aicea eu să 
mor aş vrea, / Aicea vreau eu să trăiesc”. Cei din Piaţa 
Universității procedează ca la cenaclul Flacăra cu sens invers: 
„Noi de-aicea nu plecăm, / Nu plecăm acasă, / Până nu ne 
câştigăm / Libertatea noastră”. Cântă, strigă din rărunchi, bat din 
palme, dansează, se aşează în genunchi, în fund, se înalță spre cer, 
se prind de mâini şi se desprind şi bat pământul tropotind nu prea 
uşor... Raţiu şi Câmpeanu îi cer lui Iliescu să renunțe la 
candidatură, că, dacă o face el, renunță şi ei [...] 

Meciul din Cupa Cupelor, Sampdoria-Anderlecht (2-0, goluri 
înscrise de Gianluca Viali). Ne-au răzbunat italienii pe cioclul 
olandez... 


10-11 mai, joi-vineri. Frumoasă zi joi. Mă irit la Tipografie, 


linotipul se strică din cinci în cinci minute, ei tipăresc programe de 
fotbal pentru Moreni. Corectez toate paginile, nu putem apărea 

nici mâine, cum ar fi fost normal. Nae vinde monografia Câmpinei 
în piață, Gherasân e supărat pe el, va pleca din Câmpina şi vrea... 
plata. Şi pe Onilă pe care, spune, l-a atacat verbal. Punem în 
discuție schimbarea casetei redacționale... Zincurile au ieşit 
mizerabil. 

Campania electorală e neaşteptat de dură. Piaţa Universității 
vuieşte, vacarm. Cer amânarea datei alegerilor. Se face o 
contramanifestație de asociația nu ştiu cum (ce care susțin ca data 
alegerilor să rămână 20 mai). Plastic şi sperios scrie Ana 
Blandiana: „Feţe congestionate de duşmănie, ochi ieşiţi din orbite, 
pumni bătuți spasmodic prin aer, degete încleştându-se şi 
încercând să linşeze, priviri negre de ostilitate, voci gâtuite de 
isterie, ură dezlănțuită, ură incapabilă să se mai ascundă,, să se 
mai stăpânească, să se mai întrebe (etc.) In mijlocul acestei mări 
cataleptice convulsionate de uri iraționale, câteva insule de 
insomnie: Piața Operei din Timişoara, Piața Universităţii din 
Bucureşti şi cei - atât de mulţi şi atât de puţini - care s-au 
solidarizat cu ele...” 

Regele Mihai, decent la televiziune, dar parcă are un cartof în gură. 

Filmul „Alegerea unui preşedinte”. Se luptă doi pentru scaun, 
unul este intolerant, altul (Henry Fonda) nu vrea să recurgă la 
manevre incorecte şi-şi oferă voturile unui al treilea... 

Dar viața literară ce mai face? Oarecum. „Convorbiri literare” 
are program clar, exprimat de amicul Al. Dobrescu, red. şef: 
„Când soarta democrației e în pericol, scriitorul să-şi lase la o parte 
proiectele artistice, să coboare în piața cetății şi să vorbească. Nu 
răspunderile artistului au întâietate, ci acelea ale cetățeanului au 
întâietate”. Ca să vezi! Altfel, revistele se mai ocupă de literatură, 
dând „cezarului” politic ce-i al Cezarului: România literară, 
Luceafărul, Steaua, Transilvania, Contemporanul, Viața 
Românească. Zece ani de la moartea lui Marin Preda (scriu Eugen 
Simion, Valeriu Cristea, Al. Ştefănescu). A încetat din viață, la 

vârsta de 78 de ani, Paulette Goddard (partenera şi soția lui 
Chaplin, apoi soția lui Erich Maria Remarque). 


12 mai, sâmbătă Am visat urât (că a murit tata), mă deştept 
tulburat. Victoire şi Diana pleacă la Bucureşti să se întâlnească în 
primul rând cu Vio şi în al doilea cu noile magazine şi cu mişcarea 
revoluționară din Capitală... 

Am primit de la Facultatea de litere invitația de a mă prezenta 
să susțin miercuri prelegerea, în vederea concursului pentru 
ocuparea postului de Conferenţiar la Catedra de „Istoria literaturii 
române”. Nu pot concura dacă acesta e, de fapt, postul lui Florin 
Manolescu, un om şi cu carte şi cu inimă mare (conducătorul 
ştiinţific al tezei de licenţă a Dianei, iar acum şi al tezei lui Dan 
Preda). Apropo, Dan şi-a schimbat lucrarea despre avangardism 
cu una despre Zarifopol. Nu concep, nu-i rezonabil să concurez cu 
Florin Manolescu pe postul său! Scriu acest lucru la Secretariatul 
Facultăţii, ca să-şi facă dumnealor treburile, miercuri, cum e bine. 
(Preşedintele Comisiei e dl. prof. Dumitru Micu, cunoştinţă mai 
veche şi a mea). Am cale liberă la Galaţi, unde pot obține şi o 
locuinţă şi să ne mutăm în oraşul nostru (de la Dunăre). 

Vin două eleve de-ale mele, Nistorică Oana şi Nilă Lora, care 
vor susține probe pentru admiterea la clasa de filologie (treapta a 
doua). Fete harnice şi pe deasupra frumoase. Se împlineşte 
previziunea mea (proastă?) că va sosi o vreme când „umanioarele” 
vor birui. La Liceul „Nicolae Grigorescu” (şi la toate marile licee 
din țară) reapare secția filologică. N-au venit ziarele, dar vine 
Adina, E ziua ei de naştere. Stă mult şi bine... 

Se înmulțesc accidentele rutiere, bişnița şi actele de 
criminalitate. E o zbatere penibilă. La „Agenda electorală”, tot 
felul de neghiobii. O muscă îi chinuieşte rău pe crainici. Acel 
Brătianu se dă politician serios, decent, clarvăzător, bine 
intenționat. 

Teleenciclopedia şi filmul „La revedere, prietene!” (cu Alain 
Delon şi Charles Bronson, Bernard Fereson, Stephane Bony, 
Brigitte Fossey), spectacol de Varietăţi, România-Basarabia (Vor 
veni...). Lituania, Letonia şi Estonia îşi dau mâna pentru obținerea 
independenţei şi pentru a contracara blocada sovietică. Diana a 
venit la ora 23, mami a rămas să o sforăie pe Vio, la căminul ei. 


13 mai, duminică. Îi telefonez lui Flavius la Bucureşti. E 
surescitat, virulent politic, îl chem la rațiune, suferința lui devine 
atroce. Să se însoare, şi sigur se va linişti, mototolul. Îi fac un 
slogan ah hoc: Fără inteligență viaţa e foarte tristă. Şi Bebe e 
„disident“, nu se înţelege în ce cauză, acum pleacă la Costineşti cu 
miss-urile alese de el. 

Ajung la meciul Poiana-Prahova. (80 de minute conduc 
adversarii noştri şi numai în 6 minute înscriu poienarii trei 
goluri!... Trec pe la Gherasân să-l consolez. Trece printr-o acută 
criză de conştiinţă, o dramă a derutei, inexplicabilă. „No, mă, mi-am 
dat şi chimeşa de pe mine, îmi dau şi cioarecii şi izmenele, nu'ş ce 
mai vor, bag brişca în ei...” „Cine, fratele meu orb?” Mormăie 
nişte nume & sume şi epuizăm nişte păhăruţe. 

Iliescu, Câmpeanu şi Raţiu n-au ajuns la o înţelegere să renunţe la 
candidatura pentru prezidenţiale. Ba, se implică mai cu foc. 

Becker ia bătaie la tenis de la un spaniol aproape necunoscut, în 
finala din chiar țara sa (RFG). Vine Victoire şi ne povesteşte de la 
Bucureşti, cum a fost la Neluşa, naşa ei de botez, la Petre Buruiană, 
fostul meu coleg, profesor de arabă şi altele. A fost şi în Piața 
Universităţii, şi ieri, şi aseară, şi azi. Zice că e promiscuitate, 
mizerie, au arborat portretul lui Eminescu sub care au scris 
„golan”. Nu cred, e sensibiloasă dumneaei, îi explic că mitingiştii 
nu pot fi eleganti şi chipeşi, aşa se întâmplă în țările democratice, 
confruntări dure. N-ai văzut filmele „capitaliste“, când se ciocnesc 
ei de sar scântei? Intelectualii de frunte ai țării (Gabriel Liiceanu, 

Gabriel Andreescu, Ana Blandiana, Petru Creția, Ştefan Aug. 
Doinaş, Stelian Tănase şi toți de la GDS) sunt alături de aceşti 
manifestanți pentru democrație, or fi „paraziți”, dar „sublimi”. 
Degeaba fac eforturi, nu poate concepe aşa ceva, nu înțelege 
subtilitățile democraţiei. Şi doar nu-i comunistă, fesenistă, 
securistă, e o simplă profesoară de română la V-VIII, navetistă... 
Vedem împreună „Doctor Fischer din Geneva”, by Graham 
Greene cu James Mason, Alan Bates, Greta Scacchi. Alan are o 
mână beteagă, o întâlneşte pe ea, fiica doctorului, se căsătoresc, 
tatăl e un mizantrop, care vrea să pedepsească mai ales pe bogații 
lacomi, dar ajunge la inumanitate, fata moare, doctorul va suferi o 
înfrângere în orgoliul lui bestial, după ce dă şi el o lecţie lăcomiei 
oribile. Până la fantastic! Am uitat de toate cele ale lumii de față. 
Moralist, îi şoptesc sobru consoartei: „Vezi, e în mai multe feluri...” 


14-15 mai, luni-marţi. Adorm târziu şi mă trezesc dimineaţă. În 
tot cazul, pentru un insomniac e „bine”, un fel de reglementare 
prin ocupații mai lejere. Nu mă atinge nici forfota politică 
paroxistică, iau distanța necesară, estetică. 

lar li s-a defectat măgăoaia tipografică, iar întârziere. Corectez 
pagina 3. Poate apare azi, cum sună anunțul publicitar. Mi-a 
stricat dispoziția. O recapăt la şcoală, la clasă şi în cancelarie, cu 
Doru şi Gelu. 

Prezența unor membri GDS la televizor e interpretată în presă 
în mai multe feluri, două esenţiale: pe de o parte, au fost magnifici 
(„magie a cuvintelor simple”), adevărații domni ai democraţiei, 
luciditate, rațiune, gândire limpede şi profundă; pe de altă parte, 
acuzații politicianiste, procese de intenții, refulări, mistificări 
grosolane, ridicoli [...] 

În sfârşit, apare revista noastră, adevărat ca o naştere, cu 
dureri. Arată bine, cel puțin hârtia de bună calitate. „Patron” , de 
data asta, Lucian Blaga, poezii ale lui (şi 9 mai 1895), comentariu 

Viorel Cernica. Silviu Cratochvil scrie despre originea denumirii 
localității Câmpina. 

În Parlament vorbeşte bine Andrei Pleşu. Consideră că toți 
românii sunt marcați de ceauşism, inclusiv apucătura lozincilor 
versificate, de tipul: „Iliescu nu uita, / Noi pe tine te-om vota”, 
„lliescu-preşedinte / Şi va fi ca înainte”; „Răţoi-vulpoi” ş.a.m.d. 

Cu dl. Muscaliuc, nea Vasile şi încă doi veterani la „Victoria” - 
politică şi delicatese. Şeful țărănist de aici i-a promis marelui 
contabil că-l face proprietar,asociat cu un american. Omul este 
extaziat de perspectivă. ÎI dezumflă ceilalți domni. „Să mă creadă 
ei aşa de fraier!?” se întreabă mirat proprietarul. Pe urmă, 
sărbătorim, la Tipografie, apariția Evenimentului. (Nu se mai 
aude nimic de „Evenimentul” lui Paul Tutungiu - „securistul de 
Bucureşti”, cum îl mângâie Cezar Ivănescu [...] 


16 mai, miercuri. Elevii de la a X-a A se miră că trebuie să 
citească şi „lon” şi „Moromeţii”. Cei mai mulți sunt de o 
infantilitate nostimă, deşi unii au peste 1,75 înălțime. 

La „Fântâna cu Cireşi” (restaurantul „Muscel”), lume multă 
cunoscută, un fel de adunare electorală, asortată tot cu de-ale 
gurii. Cu Mişu, ajungem la dl. Lupaşcu (interbelic). „Nene, aşa îi 
spune Mişu, d-ta care ai şi experiența necesară, care ai şi suferit 
pentru concepțiile politice, cu ce partid votezi acum?”. Dom’ 
Lupaşcu, brusc, parcă un pic speriat: „Pentru nici unul, nene, prea 
vor toți să-mi dea... pământ!” 

„Lovesc tare! Îi voi distruge! Voi fi necruţător!” Aşa amenință 
viteazul Onilă, cel cu „verva şi conserva”. Ştiindu-se ce forță 
enormă are, i se răspunde cu om parafrază după Topârceanu: „Vrei 
să ne spânzuri, va să zică? / Când am aflat, în adevăr, / Îți dăm 
cuvântul că de frică, / Ni s-a zbârlit un fir de păr!” 

A venit şi Vio acasă. Depune că la ei la Arhitectură e grevă [...] 

17 mai, joi. les după presă. Coadă cum n-a fost vreodată. Lume 
în excitație, veselie şi izbucniri primare. În aşteptarea marelui 
spectacol al întâlnirii dintre cei trei candidaţi la preşedinţie, 
palpitaţiile se simt chiar fără vorbe. 

Mergem la datoriile noastre didactice. Şi dăscălimea e în 
fierbere. Plouă. Au început să aranjeze secțiile de votare. 

La „şambra” lui Gherasân (e şi Unatinski, țărănist implacabil), 
unde facem macheta, „sumarul” numărului următoare al 
„Evenimentului”, ocupația noastră de bază. El pleacă iar în 
Ardeal, iar i s-a îmbolnăvit cineva, cred că se eschivează de la vot 
şi bine face. El, am mai spus, trăieşte o dramă a incertitudinii, 
propaganda violentă îl sufocă, el e om paşnic, cu scaun la cap, e 
naționalist ca toți ardelenii... 

La confruntarea televizată, cei trei lei-paralei. În față, Radu 
Câmpeanu, Ion Iliescu, Ion Raţiu (alfabetic). De partea cealaltă, 
Răzvan Teodorescu, Emanoil Valeriu, Victor lonescu. Trei ore 
durează reprezentația. Oameni civilizați, nu sunt „răi”. 
Programele lor sunt aplaudabile: pentru democrație. Câmpeanu, 
sobru, puțin nervos. Iliescu scapă câteva formulări şedințomane. 
Raţiu, zâmbitor, nonşalant, pomeneşte cum s-a întâlnit cu Carter. 
Prin telefon, se cere prelungirea discuţiei. Într-adevăr, e captivantă 
pentru noi cei care n-am mai văzut asemenea întâlnire. Nici în 
filme, deşi am văzut „Alegerea unui preşedinte”. Această întâlnire 
ar fi fost, poate, mai potrivită cu vreo două săptămâni mai înainte 
spiritele s-ar mai fi potolit, bezmeticii nu şi-ar mai fi făcut atâta de 
cap. Dar aşa e ritualul. 


18 mai, vineri. Devotat întocmirii mărețului „Eveniment social 
şi artistic”. Se vede că aşa mi-e dat: scrofulos la datorie. Nu şi la 
cea cotidiană. Paradox. Duc 80% din texte la Tipografie. Amicii 
lucrează la o „publicaţie” de la Băicoi, se numeşte „Noi” şi 
rimează. Peste noapte, au devenit ziarişti. Vai de pădurile noastre! 

Adică, ei contribuie la aranjarea treburilor politice în țara asta. 
N-ar fi rău dacă ar fi bine, dar politică fără cultură nu se poate, sau 
se poate face mult rău [...] 

Telefon de la Vicol. Îmi cere imperativ să-i dau colaborare, zice 
iar că mă face membăr al Uniunii. Să-i trimit de urgenţă cărțile 
mele şi două-trei recomandări etc. Marţi să merg la Bucureşti, să 
fac rost de referinţe etc. Dragul de el, mă iubeşte la nemurire... 

Manipularea e forța electorală de bază. Vicleşugurile sunt ca un 
bumerang. Dar nu există altfel de propagandă electorală 
multipartinică. Dacă ar fi mai civilizat, bine ar fi, mai târziu 
probabil... 


19 mai, sâmbătă. Sâmbăta nu se mai fac ore. Nici Tipografia nu 
lucrează. Textele duse ieri vor intra în atenție marți. 

lau presă cu braţul. Sigur, nu sunt comentarii la prestația celor 
trei prezidențiabili. Aşa-i rânduiala. Deşi totul pare liniştit, se 
resimte mare freamăt, la chioşcurile cu presă, la piață, la 
alimentară, pe stradă. 

Respiro. Chiar dacă, în astfel de momente atitudinea pare de 
babă care se piaptănă.....Vreme ploioasă, picură. Merg, totuşi la 
meciul de fotbal Poiana-C.S. Botoşani (1-0, înscrie Stan). Mereu cu 
acelaşi domn Spulber, cu opinii inatacabile, şi gruparea noastră 
ascultătoarea pe drumul lung şi plăcut al întoarcerii. 

Şi a fost finala Cupei Dinamo - Steaua. Partidă de zile mari, joc 
palpitant, cu o evoluție spectaculoasă a scorului, zece goluri (6-4). 
Fără şase titulari, Steaua fără şase titulari a fost strânsă des în 
corzi, dar a renăscut tot de atâtea ori, dând o replică de echipă 
reputată. Între timp, vor avea loc finalele din cupele europene la 
fotbal. Dar de aici noi lipsim, în schimb italienii, fraţii noştri de la 
Râm, sunt peste tot şi n-ar fi exclus să câştige toate trofeele. 
Selecționabilii naționalei noastre s-au retras să-şi umple piepturile 
cu mult aer şi să se întocmească într-o echipă care va avea un 

cuvânt de spus la marea confruntare... După Blaga, patronul 
revistei este Arghezi şi pentru că pe 21 mai împlineşte 110 ani: 
„Scriu aici, uituc, plecat / Ascultând glasul ciudat / al mlaştinii şi 
livezii / Şi semnez: Tudor Arghezi”. Profesorul Gh. Luncă face o 
„radiografie a dictaturii”, iar Cezar Damian scrie despre „Statul de 
drept şi societatea civilă”, termeni care trebuie să intre în 
conştiinţa românilor. 

Vedem filmul „Fabricantul de sticlă”, cu Humphrey Bogart şi 
Audrey Hepburn. 


20 mai, duminică. Duminica orbului şi a primelor alegeri 
democratice în ultima jumătate de secol. Zi istorică. Vio nu a 
plecat, poate să voteze aici. De la ora 6 se strânge lumea să 
participe la eveniment. Se fac „cozi” interminabile, ca la 
Alimentarele din epoca de aur. Primii din familie la vot, la ora 8, 
eu şi Diana, apoi Victoire şi Vio. Zeci de ziarişti la Câmpina (mii în 
țară) şi observatori. La primul sondaj (România-RFG), avantaj 
Frontul şi Iliescu. 

Film serial, poliţist (Steeve McQuinn). Îi învinge pe toți, 
evident. La fiecare început de oră, timp de 15-20 de minute se dau 
imagini de la urne, din ţară. Afluxul nu mai conteneşte. În studio, 
Victor Teodoru şi Florin Mitu, la centrul de sondaj, Florin Bănescu. 

Între timp, mai putem face şi altceva, să mâncăm, să ne 
îmbăiem, să citim, să vedem „Isaura”, fetele chiar se plimbă. 

Se face ora 23 şi încă nu s-a încheiat votarea. Sondajul îl situează 
în frunte pe Ion Iliescu (peste 80%), pe locul al doilea pe Radu 
Cămpeanu (aprox. 10, pe al treilea Ion Raţiu (aprox. 4%). FSN, 
peste 66%. 


21 mai, luni. Sfinții Constantin şi Elena. Alegerile au fost 


fraudate, zic perdanții. Au fost schimbate urne, au fost puşi să 
voteze morții [...]. La şcoală şi la tipografie, de mâine începe 

treaba. Cu Doru Victorian, Dinu Ispăşoiu şi Banu, la o plimbărică, 
deviem la Doru acasă. Fac xcinste cu ocazia zilei onomastice, 
primesc flori şi mici cadouri simbolice. 

Acasă vin finii Pătraşcu şi familia Mirică, vecinii. Masă frugală 
cu ce se poate. În fundal, fotbal (Egipt-România, 0-1, gol 
Cămătaru), filmul „New York, New York”, muzical de Martin 
Scorsese, cu Lisa Minelli şi Robert de Niro, Lionel Stander. 

În timpul numărătorii voturilor, se confirmă sondajul. Unii se 
bucură, alţii sunt trişti. Această diferență de scor este suspectă, 
alfabetul democraţiei e greu, ca o naştere. Cu jubilaţii ceauşiste sau 
cu ură şi violențe, tunelul care duce spre lumină e lung şi 
prăpăstios [...] Dar eu nu sunt analist, politolog, sociolog, 
vizionar, nici măcar perspicace, ci simplu observator de la 
provincia cea mică... 

Fetele pleacă la Bucureşti cu Mirică. 

22-23 mai, marți-miercuri. De la tipografie la „Parapet” cu 
Bebe, Dan Preda, Kili, nea Stelică, fac cinste de ziua onomastică 
[...] „Dreptatea” spune că alegerile au fost trucate. În Piața 
Universității Ministrul Justiţiei este luat la trei-păzeşte şi bruscat, 
acesta se refugiază la Intercontinental. Carmen şi Olivia în vizită, 
damele hotărăsc să nu facem politică. Şi se face cu vehemenţă. La 
televizor, „Femeile vesele din Windsor”. Eu sunt cu Anda la 
consultație, pe teme de literatură şi limbă română. 

Două teze, a X-a A şi a Xl-a A. Dezbateri în legătură cu 
banchetul la clasele a XII-a. Duc „zincurile” (Caragiale, Arghezi) la 
tipografie. Aici e şi Gherasân, supărat foc pe toată lumea, că mama 
lui e bolnavă, că Frontul are prea mare avantaj, că m-am purtat 
aspru cu Carmen, că... La „Nina Bardezi” lucrurile se simplifică. 

Telefon de la poetul Rică Vicol, să-i fac o postfață. Aprob 
pozitiv şi rămâne în coadă de peşte. 

La televizor, oameni de diverse categorii, nu-s mulțumiți de 
alegeri, au fost împrăştiate manifeste prin Bucureşti. Profesorul 

Mânzatu adoptă o voce blândă. 

Petrolul învinge pe braşoveni acasă la ei (2-3), Argentina 
câştigă meciul cu Israelul (1-2), naționala noastră a plecat în Belgia. 
Finala Cupei Campionilor Europeni la fotbal: A.C. Milan-Benfica 
Lisabona (1-0, gol înscris de Rijkaard). Şi astfel, toate cupele 
europene au intrat în vitrinele italienilor. 


24 mai, joi. Ascult Europa liberă, prietenii mei de peste zece 
ani. Românii n-au o conştiinţă politică (deocamdată), sunt 
manevrabili. La şcoală multă tevatură, despre malversaţiunile 
politicienilor. Declaraţie „bombă” face Exc. Sa Al. Paleologu, 
ambasadorul român la Paris, se declară „ambasador al golanilor”. 
Cu Berzea şi Kili la un coniac: națiunea română e nenorocită, 
moldovenii sunt nişte dobitoci, mai răi decât animalele. Dacă ar 
avea o putere, ar lovi cu harapnicele în plebea gregară, ar trage cu 
mitraliera [...] Parcă citează din „Dreptatea”: „popor de dobitoci”, 
pasiv, obedient, somnolent, manipulabil, conservator, laş, 
amnezic, resemnat, sclav al burţii, constitutiv ignorant, trădător. Îi 
acuză pe americani că ne-au vândut iar, pentru că n-au făcut 
declarații de votare frauduloasă. 

Azi e Înălțarea. Morţii noştri sunt cinstiți cu venerație. 
Manifestaţie de protest împotriva rezultatului alegerilor. 
Profesorul de istorie Zaharia desluşeşte conflictele politice la 
români. Conferinţă de presă, Răzvan Teodorescu. Ce-i în ziare, nu 
mai preiau observaţii care se bat cap în cap, să le zboare creierii. 

Mai bine să mai punem mâna pe carte, să mai privim prin 
revistele literare. În „Adevărul literar şi artistic”, texte limpezi de 
Eugen Uricaru, Alex Ştefănescu, Florin Mugur. În „România 
literară”, N. Manolescu e mai calm, „votul a fost mai mult unul 
sentimental decât unul politic”, „Viitorul nostru depinde acum de 
doi factori opuşi. Unul este felul în care îşi va ține FS.N. 
promisiunile de democratizare politică şi de libertate economică. 


98 


C. Trandafir 


Al doilea este capacitatea opoziției de a-şi crea, în anii ce vin, 
formaţiuni politice în stare să ofere o alternativă valabilă”. Şi 
criticul se „bucură”, chipurile, că Ion Iliescu a folosit cuvântul 
„golani” şi nu „porci” sau „câini”, cum ar fi sunat... şi citează 
dintr-un „incalificabilă tabletă”. De ce n-a făcut Socrate politică? 
Maria-Luiza Cristescu răspunde citându-l pe Socrate însuşi. Nu-l 
mai reproduc. Căci despre literatură e vorba. Pe mâine... 


25 mai, vineri. Jurnalul are şi un dezavantaj: dacă îl ţii chiar 
zilnic, se repetă, devine extrem de monoton [...] Din nou, cu 
„Evenimentul”, ore, ochelarii de soare de la dl. Nanu, cumpăr 
zarzavaturi, legume (şi roşii, castraveți, ciuperci!). Cu Gherasân şi 
Titi Butoi, numai o bere la Grădina „Muntenia”, unde au început 
şi muzicanții să tune. 

Azi s-au dat rezultatele votării (Ion Iliescu - 85,07%, Radu 
Câmpeanu - 10,6 %, Ion Raţiu - 4,29%; FSN (67,02%), UDMR 
(7,20%), PNL (7,06 %), PNȚ (2,50%). Dar despre literatură era 
vorba. Aşa se şi întreabă ancheta României literare: „Literatura, 
încotro?” Răspund îngrijoraşi şi încrezători: Radu Tudoran, 
Nicolae Breban, lon Bogdan Lefter, Mircea Cărtărescu, Mihai 
Ispirescu, Constanţa Buzea, Platon Pardău. Versuri (ample) de 
Magda Cârneci şi Emil Hurezeanu, Eugen Simion despre Cugetările 
lui G. Ibrăileanu, Alex. Ştefănescu despre romanul Valul şi stânca 
de Gabriel Chifu. Geo Bogza, din Trapez: „Fiu al unui arhitect, m-aş 
fi încumetat să fiu arhitect. Fiu al unui aviator m-aş fi încumetat 
poate să fiu aviator. Fiu al unui poet, nu m-aş fi încumetat să fiu 
poet”. Fragment din Nopți albe şi zile negre de N. Carandino, 
despre Iuliu Maniu. Ion Pop îl intervievează pe Michel Deguy, 
poetician şi filosof, fragment din Patimile după Piteşti de Paul 
Goma. Scurte informaţii despre „celibatarul Mark Twain”, 
scrisorile lui Nabokov, o sută de omonimi ai lui Shakespeare în 
Marea Britanie (!) Nu-i interesant? 

26 mai, sâmbătă. Eliza mă ajută să iau repede presa la o coadă 
mare, sigur aş sta mult şi nici n-aş mai „apuca”. Trecere scurtă cu 
Bebe Văleanu pe la tipografie, nu e nimeni aici. 

La televizor (ce sursă ciudată!) se desfăşoară „procesul” lui 
Nicu Ceauşescu. Slăbit, cu gura strâmbă ca taică-su, ochelari, tuns 
scurt, în haine civile. I se dă voie să stea pe scaun, fiind după 
operație. Neagă cu unele „scăpări” se exprimare: „el însăşi”, „moniţie”, 
n-a făcut nimic rău. Când aude de „genocid” se crispează a râde [...] 

Telefon de la conu' Mihăescu (cel mai apropiat coleg; şi prieten 
al meu de la facultate), a candidat ca senator la liberali. Vrea să mă 
mobilizeze în luptă alături de el, de liberali, ştiind ce viziune clară 
am şi forță de convingere. El vrea să fie senator, iar eu 
propagandist. Încerc să-l lămuresc că eu nu sunt şi nu voi fi cu nici 
un partid, ci cu nişte considerente cam laxe: libertate, democrație, 
cultură. Ca scriitor şi ziarist nu pot fi de-o parte sau alta, ci pentru 
ceea ce cred că e normal pentru toți, voi acționa totuşi, fără 
încrâncenare dar cu polemică acid-ironică şi cu pamflete împotriva 
politicianismului, a pornirilor dictatoriale, a violenţei şi inculturii 
etc. etc. Pentru că mi-i prieten, îmi cer iertare şi agrementez cu 
oralități mai populare [...] Altfel, totul e lamentabil, la granița 
fanatismului. M-a luat gura şi pixul pe dinainte... 

Să trec la banalități. Lungă emisiune de după-amiază, 
culminând cu meciul de fotbal Belgia-România (golurile noastre în 
a doua repriză, Rednic şi Lăcătuş) şi un documentar „tele“, 
„Castelele lui Dracula”, care a participat la festivalul de la 
Auxerre. Continuă procesul beizadelei cu audierea martorilor. 
Târziu, citesc (tot presă ca fraierul), obosit, nu pot adormi decât 
foarte greu şi superficial. 


27-28 mai, duminică-luni. Plouă. Umblu la telefon, nu găsesc 


nici pe Oprişan, nici pe Vicol, dau, însă, de Flavius. E „dărâmat” 
că au clacat țărăniştii. Acum el, zice, fost strivit de dictatură, 

protestează în Piața Universităţii. Nu voi putea dormi la el marți, 
când voi merge la Bucureşti, fiindcă locuinţa lui e o paragină, mai 
rău decât un depozit bombardat. 

Poate găsesc un loc în revista noastră şi pentru un interviu al lui 
Mircea Dinescu, dar cotidianului Liberation. Scurte fragmente 
aici: „Dacă alegerile ar fi avut loc acum două luni, partidele 
istorice ar fi obținut mai multe voturi. Intelectualitatea a făcut o 
greşeală susținând spectacolul cabaret din Piaţa Universităţii, care 
a împins în brațele F.S.N. oameni care nu-şi fixaseră încă 
preferințele pentru alegeri. Este absurd să dai lecţii de demnitate 
afişându-ţi disprețul pentru marea masă a poporului...”; „În Piaţa 
Universităţii intelectualii au deschis gura în fața ziariştilor 
occidentali, dar au întors spatele clasei muncitoare. Această 
revoluție de bulevard pe bază de Lambada nu are ecou în rândul 
populației”; „Intelectualii afirmă ca masa, poporul este prost. 
Afirmaţie care constituie o mare greşeală. Nu putem importa, cu 
ajutorul domnului Raţiu, un alt popor”. 

Văd, cu Diana, filmul „Metroul” cu Isabelle Adjani şi Christopher 
Lambert. 

Apare, după un efort de o zi întreagă, „Evenimentul”. 
Consultaţii, organizarea banchetului. Îi telefonez lui Oprişan şi-i 
anunţ descinderea în Bucureşti, pentru recomandări şi interviuri. 


29 mai, marţi. Plouă. Am pierdut umbrela şi plec la Bucureşti 
cu ziar deasupra capului. În autobuz, Cerasela, Bebe, Niţă de la 
Casa Tineretului. Trenul vine la timp, dar e supraaglomerat. Stau 
cu Bebe pe culoar, la fereastră, fumăm şi discutăm ba despre 
revistă, ba politicale. Ajungem repede, luăm autobuzul care ne 
duce până la Universitate. Piața se autonumeşte acum a 
„Golanilor”. Vorba lui N. Manolescu: dacă Iliescu le spunea 
porci sau câini? Corturile din fața Teatrului Naţional sunt 
plumburii din cauza ploii. „Golanii” (de ambele sexe) stau în 

corturi, aşteptând soarele, culcați pe pleduri, acoperiţi cu pături, 
cu cafele sau sucuri, fumează. Cei care nu stau acoperiţi se joacă 
table, barbut, cărți, alba-neagra. Afară sunt vânzătorii de ziare, 
țigări, şi tot felul de mărunțişuri, gen talcioc. Caricaturi, 
Pancarte: „Noi gândim, nu muncim” (replică la zicerea „Noi 
muncim, nu gândim”), „Jos lliescu!”, „Jos comunismul!”, 
„FSN=PCR=KGB” [...] 

Bebe şi cu Niţă rămân la „Liberali”, eu merg la Vio, căminul de 
pe str. Rosetti, fătuca doarme la ora 9, cealaltă colegă de cameră 
lucrează! Se înalță din scutece, se aranjează şi gustăm ceva, nu 
vrea să mergem la vreun bufet. 

La Uniunea Scriitorilor nu s-a deschis bufetul pentru clătit 
gura. Îl caut pe Oprişan la BAR, îmi schimb viza pe permis. Ajung 
la Flavius, ne bucurăm de revedere, vreau să dau un telefon, vine 
Fănuş Băileşteanu şi face scandal că umblăm la telefon, că are 
copii... E prima oară când îl văd, sper să fie şi ultima. La US, 
bufetul s-a deschis şi s-a umplut. Ni se aprind fălcile politice. 
Flavius e patetic, Fănuş masiv, Dan Deşliu figură de majordom, 
Chişu neschimbat, Prelipceanu foarte înalt, Simona Cioculescu 
(...), Uricaru, copil masiv . La Cartea Românească, aceeaşi 
problemă: nu-i Mircea Ciobanu. Prin Cişmigiu, la Gambrinus, 
bere, Flavius, la bord cu cevaşilea, se dedă la filipice. 

Plecăm. Oprişan m-a invitat la restaurantul „Dorobanţul”, 
unde se află cu Vasile Malaneţchi, cu fiul lui Victor Crăciun şi un 
alt român moldovofil. Molcomi. Flavius mă duce iar în Piaţă, 
acum s-a înseninat puțin afară. Îmi face o demonstrație de cum 
demonstrează el, strigă tare că pe Iliescu îl cheamă de fapt Ilievici, 
că Roman este evreu spaniol, Cazimir lonescu mongol... 

Din nou la Vio, din nou la „Dorobanţul”. Plouă, plouă. Prietenii 
mă aşteaptă, intrăm într-un salon mare, rezervat, dansatoare cu 
vagi umbre de îmbrăcăminte. Un grup de turci se îmbată (nu 
ştiam că turcii beau alcool), aruncă bani, sticle, sar ospătarii şi 

evacuează sala. Plecăm şi noi, 250 de căciulă. Cu prietenul Oprişan 
spre apartamentul lui, departe... 


30 mai, miercuri. Astea da nimicuri, dar de prin '80 mă dedau 
la banalităţi (chiar dacă nu fantastice), în ciuda festivismelor, 
tonurilor înalte, zbieretelor, aplauzelor şi invectivelor. 

Amicul-gazdă doarme încă, eu citesc „Jurnalul Naţional” nr. 
21. La telefon, dl. Crohmălniceanu spune că nu acordă interviu 
absolut nimănui, cel puţin un an. Îmi scrie o recomandare, am 
nevoie de trei. 

Îmi dă recomandare şi interviu Al. Piru, ne cunoaştem de la 
Bacău, de la Câmpina. Şi Mircea Ciobanu, care e la Cartea 
Românească şi promite că va publica „Amplitudinea lecturii”, 
cartea mea, „marginalizată” de vechiul regim odios. 

Trec pe la Piața Universităţii să cumpăr presă, din pasaj. O 
zguduitură violentă, cutremur. Toţi o luăm la fugă spre ieşiri. Sus, 
Vio şi o colegă de-a ei, speriate. Lumea a ieşit în stradă, circulația 
s-a blocat, poliția încearcă să degajeze măcar bulevardul. 
Magnitudinea, 6,8. Mă despart de Vio şi plec la Câmpina. 
Noaptea, pe la 3, un nou cutremur... 


31 mai, joi. Lumea îngrijorată. Ce-o fi cu atâtea zgâlțâieli? După 
ore, sărbătorim apariția unui nou nr. de revistă „social artistică”, 
nr. 11, cu Eminescu în frunte. O reproducere (Cupidon încingând-o 
pe Andromeda” de Johsua Reynolds) e aşezată incorect. 

Politichia dă semne de liniştire. Piaţa mai zumzăie. Elevii se 
pregătesc de banchete, de încheierea anului şcolar la ieşirea din 
văgăună şi intrarea în tunelul înflăcărat. Memento: „Secretul 
democrației este în ultimă instanță un secret al proporțiilor şi 
constă în înțelepciunea de a nu da nimănui o parte de putere atât 
de mare încât să poată naşte ispita de a o lua în întregime. Un 
secret care, după cum se vede, se învaţă greu” (Ana Blandiana). 

Îmi fac timp să citesc şi să scriu: Alecsandri şi Eminescu.. Mihai 
Zamfir îi face „o lectură afectuoasă” bardului de la Mircești. Ion D. 
Sârbu: „L-am văzut pe Blaga plângând”. „În labirint, cu paharul 
clătinat, amarnic, / lupul, adult (pentru / care iei 300 de lei dacă 
/ îl împuşti), cu ghearele lui / tocite pe găurile cucutei, fluierând 
a / pagubă // hm!.. dar tu, cu centură de purpură, plecată / în 
vizită / la bunica...” (Liviu loan Stoiciu). Asta nu-i poezie socială, 
nu-i aşa? Nu există literaturi mici (Erich Wolfgang Skwara). 


10% 

V. lunie. Jocul şi infernul 


1-3 iun., vineri-duminică. Nu mai văd fețe senine, toți sunt 
puşi pe harță, încrâncenați - şi a început vara. Şi elevii sunt 
stresaţi, ştiu ce-i macină. Dar la literatură sunt, în general, 
netulburați. Doar că îi interesează notele acum la sfârşit de an 
şcolar. Unde mai e veselia, umorul („specific românesc”)? Cu 
Doru Victorian (mai ales să fie cu noi şi Gelu Luncă) ne mai 
relaxăm, dar şi el, Doru, se îngrijorează de starea limbii ruse, 
obiectul lui. Îl liniştesc, are şi româna, la V-VIII merge de 
minune... 

Poate azi şi mâine să ne fie cu bucurie. Mergem cu seraliştii 
(XIII D) la mare, unde are loc banchetul. Ghidul nostru e tot dl 
colonel Duminică, cel care a fost la Poiana Braşov cu noi. Ştie tot, 


ys 


face de toate. Ne-a luat în „diligență” (autocar) bere, pusă bine la 
„cramă”. „Vizitiul (Rusu) e şi el om vesel. Facem un popas, apoi 
altul mai îndelung la „Privighetoarea”. Partenerul meu (sau eu al 
lui), Doru, glumeşte tot timpul. Constanţa, Mamaia, Saturn 
punctul terminus. La hotel „Diana” e închis, ne cazăm la „Hora”, 
eu în camera 209 cu „iubitul” Victorian. Dar armeanul preferă 
mult genul feminin, le boscorodeşte, nici nu mă lasă să ațipesc 
după baie. 

Vreme închisă, trebuie să facem turul Litoralului. Şi tot plouă, 
nu ne piere cheful, pe mine ploaia mă destinde. Doru mă poartă la 
hotelul vecin, unde are multe cunoştinţe. Şi începe banchetul 
propriu-zis, adică masa festivă. Profii vin primii, absolvenţii après. 
Fetele foarte gătite, lasă gura apă, fac ochii bulbucaţi. Cerasela, 
mini, are picioare splendide, sâni apetisanţi, top-model. Mihaela 

are o rochie vaporoasă, de pe alte meleaguri, primită „la pachet”. 
Maître d'Otel, dl Duminică, ba ajută şi la servire şi la debarasare. 
Nepoata d-nei Preda, directoarea, dansează cel mai bine Lambada. 
DI Preda ţine la mine de la începutul începuturilor, acum mai 
mult, ca s-o „trec” pe Diana. Doamnele profesoare Pridie şi Şerban 
se scapă la politică, sunt tratate cu refuz. Sorin Modrogan şi Doru 
Gheorghiţă (şeful clasei) se travestesc în dame. Se dansează mult, 
distracție, nu glumă [...] 

Autobuzul ne duce până la debarcader. Plecăm în promenadă 
pe Dunăre, Tulcea, Brăila, Galaţi. Discursuri la microfon, veselie, 
spre admiraţia celorlalți pasageri aflați în minoritate. La Galaţi, 
plimbare pe faleză. Ne preia autocarul nostru şi urmează drum 
lung, epuizant. Mihăiţă şi Doru (româna şi rusa) dorm zdravăn, 
nici nu aud cântecele zvăpăiate ale mulțimii... 


4 iun., luni. Ziua mea de naştere. lar spectacol la şcoală: “Mulţi 
ani trăiască”, flori, cărți, îmbrăţişări, pupături. 

lar iau presă multă (Contrapunct, Zigzag, Expres, Cuvântul, 22, 
Baricada, Dreptatea, România liberă). Mă împinge o curiozitate 
feminină sau una intelectuală? [...] 

Felicitări de la prieteni şi cunoştinţe: Adina, Dan Preda, 
Sandrino, Gherasân, Bebe, Nae, vecinii Mirică, losifescu de la I, 
geograful Anastasescu de la IV, dl Tătulescu, Mişu, Costică Radu, 
maistrul lon Chirobocea... 

Acasă nu lungim „sărbătoarea”. Dumnealor la serialul „Părinți 
şi fii”, eu nu l-am urmărit, aşa că mă îndeletnicesc cu ziare şi 
reviste. Rețin numai „Ochiul magic”, N. Manolescu contra Dan 
Zamfireascu („rapsod al cultului personalităţii”, critic al „agenţilor 
occidentali” Raţiu şi Câmpeanu); răspunsul dlui Corneliu Coposu 
dat lui Dorin Tudoran, „remarcile” Ruxandrei Zamfirescu 
referitoare la comentariul lui N. M. prilejuit de apariția la televizor 
a lui Gabriel Liiceanu. Prefer Fragmente critice de Eugen Simion şi 

cronica literară a lui N. Manolescu despre Pe culmile disperării de 
Emil Cioran. Şi... proza lui Cornel Ungureanu. [...] 


5-7 iun., marți-miercuri-joi. Bebe îmi arată o machetă pentru 
„Evenimentul estival”, o înşiruire de rebusuri şi caricaturi, plus un 
serial SF (sau polițist). Nu-i cazul. Dispută Gherasân-Văleanu. 
Bebe vrea să „tragă” revista la Casa Tineretului, unde e şef, şi s-o 
transforme într-un buletin al cenaclului (care nu există). 

Fetele de la consultație au un fel aparte de a fi. Hermina are 26 
de ani, arată de 18 şi nu se pricepe de fel la gramatică. Anda şi 
Mioara sunt bune, bune, dar prea sfioase. 

„Îngerii” din Piaţa Universității se întărâtă mai abitir. [...] 

Seară de teatru: „Omul care a văzut moartea”, cu Petre 
Gheorghiu, Coca Andronescu, Florin Zamfirescu, Mihai Dinvale, 
Mişu Fotino. 

Din nou, telefon de la Rică Vicol, solicită „prefața”, nu zice 
nimic despre numerele din Porto-Franco care mi se cuvin. 
Onorariu? Nici pomeneală. „Evenimentul” se clatină. Lupte 
intestine. Difuzarea nu mai merge cum mergea, financiarul 
Gherasân fierbe, Nae dă telefon şi recomandă să-i publicăm pe 
preoții de la care el a perceput o sumă mare de bani... 

Vremea se încălzeşte văratic [...] Iliescu, Roman şi Victor 
Stănculescu sunt la Moscova pentru...Tratatul de la Varşovia. 

Vine Vio acasă, dar va pleca mâine pentru sesiunea de 
examene. Îmi face portretul dormind în fotoliu (o glumă pentru 
„Evenimentul”, cu legenda: „UN redactor în plină acțiune”). Trec 
pe la Protoierie să iau un text pentru revistă. Nimeni nu se 
grăbeşte. Nici cei de la Moscova, unde domină zâmbetul inefabil 
şi interminabil al lui Iliescu. 

Cine e inspectorul Tomescu pe linie de teatru, de care se plânge 
Radu Băieşu? Cică el, Ştefănescu şi d-na Creţu sunt din clanul 
Tamarei Dobrin. Despre A.E. Baconsky n. 1925) scriu cu 

profesionalitate Gabriela Omăt şi Eugen Simion. „Opoziția, 
instituție indispensabilă” (Walter Lippman). Ossip Mandelstein, 
Valéry Larbaud, Wole Soyinka, Salman Rushdie, Camus - unde 
sunt poeţii de altădată, care asigurau jurnalului meu ode ceauşiste 
de un umor gigantic? 


8-9 iun., vineri-sâmbătă. Deschiderea festivă la Coppa del 
Mondo, Italia! Ar fi fost bine să vedem color, că e şi Diana. 
Spectacol grandios, cu dansatoarea, mingi uriaşe, manechine. Sunt 
aici preşedintele Italiei, Argentinei, Braziliei, Camerunului, prim 
ministrul României Petre Roman [...] 

Cea mai mare surpriză a tuturor timpurilor fotbalistice, 
Camerunul învinge Italia, în deschidere, 1-0! Maradona a 
îngenuncheat... 

Cică au fost descoperiţi bandiții aceia care au violat o femeie, au 
maltratat-o şi au scris pe spatele ei „Jos Iliescu” ?! Adevăr sau 
diversiune? Oricum, nelinişte generală. 

Vedem filmul „Domnul“, cu Jean Gabin, Lisellote Pulver, 
Mireille D'Arc, Philippe Noiret... Citesc presa, dumnealor se 
culcă, nu pot adormi ca toată lumea normală... 

Şi trebuie să merg la foto Zisopol, cum s-a fost stabilit, să fac 
poză pentru panou. Şi nu e „fața” mea cea mai bună, după 
insomnia de astă-noapte. Noroc că maestrul Zisopol o mai 
„reperează”. Nepotul din clasa a XII-a E (Filologie), unde sunt 
diriginte, îşi aranjează echipamentul pentru banchet, Diana merge 
la cununia colegei sale Dana Năstase. Dorm o jumătate de oră şi-s 
bun de benchetuială. Transmisiune de la Roland Gaross. Pilotul 
elicopterului cu care au fugit dictatorii face mărturisiri la 
televiziune, se dă erou. Seamănă la fason cu „tătucu”. 

Începe ceea ce aşteptăm cu sufletul la gură, primul nostru meci 
la Cupa Mondială după 20 de ani. Sunt singur şi nu-mi convine, să 
fi fost măcar Diana, emoțiile s-ar mai fi redus. Avem şi nişte 

indisponibilități: Dan Petrescu, Iovan, Hagi suspendat pentru jocul 
acesta... În prima repriză, sovieticii sunt mai activi, Lung salvează 
în trei rânduri, dar înscrie Lăcătuş! În repriza a doua mai marcăm 
o dată (Lăcătuş - lovitură de le 11 m.). De-acum încolo, derută în 
tabăra ruşilor, jocul este total la discreția băieților noştri. Gică 
Popescu, Lăcătuş, Sabău bagă spaima în apărare adversarilor. 
Ratăm patru ocazii mari, din 7, 10, 6, 11 m. Nu-mi convine deloc 
această imprecizie sau uşurinţă, nici nu ştiu cum să-i spun. 

Tot azi se deschide prima sesiune a Parlamentului României. Îl 
disting pe Ion Raţiu la deputați, zâmbăreț. Afară, manifestaţie: jos, 
o nouă revoluție, sânge, armata să treacă alături de ei. La armată 
se depun jurăminte, a trecut de partea puterii neocomuniste. 
Strategie perdantă [...] 

Banchetul are loc la Cantina „Petrolului”, cântă formația 
„Meteor” [...] 

Începând cu ora 22, vedem meciul Italia-Austria (1-0), fapt 
pentru care soția pleacă acasă. Abia pe la 7,30 nu retragem şi noi. 


10-11 iun., duminică-luni. Vine Mişu să ne ia la Meliceşti. Nu 
pot, merge numai Diana... Nuţa apare s-o lămurească pe Victoire 
să meargă la ruşi, de unde să aducă... îmbrăcăminte! În Parlament 
neînțelegere. loan Alexandru s-a rugat în genunchi pentru „pace”. 
Democraţia, după 50 de ani de totalitarism, trebuie învățată... 

Alte meciuri: Emiratele Arabe Unite-Columbia (0-2), Brazilia- 
Suedia (2-1), RFG-lugoslavia (4-1), înregistrare Cehoslovacia-SUA 
(5-1). Văd direct Costa Rica-Scoţia (1-0). Campionatul surprizelor 
colosale. Iar târziu în noapte, Anglia-lrlanda (1-1). 

Manifestanții şi guvernațţii nu ajung la nici o înțelegere... 


12-13 iun., marţi-miercuri. Dar noi nu mai citim o carte, oameni 


buni? Ce-i cu depravarea asta? Ore, gazeta, vin invadatorii. Mai 
întâi, Sorin Modrogan cu care fac exerciţii „teatrale”. Se pregăteşte 

pentru regie. Nu înţelege că numai cu un regizor poate ajunge la 
regie... Pe sus, cu taxi-ul, la altă agapă de sfârşit de an seral: dl. 
Năstase, Lulu Panait, Laurenţiu Pană şi alții. Elevii de clasa a VIII-a 
de la şcoala nr. 1 dansează Lambada... Meciuri, meciuri la 
Mondiale [...] 

În Piaţa Universităţii, meci mai contondent, intervin forțele de 
ordine şi-i expulzează pe protestatari. Dascălii (nu toți) se bucură 
de „inițiativa mai hotărâtă a legii”. Vin „băieţii” (între 20-30 de 
ani) de aseară şi repară de zor şi cu spor robinetele şi prizele. 

Telefon de la Vio, zice să fim liniștiți că ea e în siguranţă. De ce 
spune asta? N-am mai fost atenți la întâmplări naționale. În Piaţa 
Universității, între Universitate şi Arhitectură incendii, ard autobuze, 
maşini, fum, alergături, ciocniri, imagini terifiante. La Televiziune, 
devastări, sechestrări, se întrerupe emisiunea. Poliția nu intervine. Se 
face apel la populație pentru sprijini? După ceva timp, se reia 
transmisiunea, o casetă înregistrată din elicopter arată un Bucureşti în 
flăcări şi fum, clădirea Poliţiei... Ion Iliescu cere ca „elementele 
democratice să ia atitudine față de atacurile extremiste etc. [...] 

Se reia transmiterea meciului de fotbal Argentina-URSS, foarte 
important pentru grupa noastră. Dasaev nu joacă, Pompidou este 
accidentat şi înlocuit cu Goicoichea. Argentinienii înscriu în prima 
repriză... 

În pauză, imagini din interiorul Televiziunii; devastări, distrus 
cabinetul medical, geamuri sparte... Au venit grupuri de 
muncitori, cer ordine, militari răniți, oameni bandajaţi... Toată 
noaptea asalturi asupra Ministerului de Interne, sediul poliției, 
Casa de Modă (?), pentru lucruri scumpe cărate cu braţele şi cu 
maşinile. Aşa se vede: fanatism, vandalizare, huliganism. 
Coborâre în Maelstrom. Un anotimp în infern [...] 


14-15 iun., joi-vineri Crainicii de la Europa Liberă spun că 
acestea sunt semne ale democratizării, că Opoziția acționează 

legitim. Dar oare e mâna Opoziţiei? Românii nu înțeleg, asta, n-au 
văzut aşa ceva decât în filmele de groază. Poliția română e „timorată”. 
Ion Iliescu cere populaţiei bucureştene ajutor. Debandadă. 

Se aude că vin minerii şi vin. „Spectacolul” e degradant, nu se 
poate povesti. [...] 

Totuşi fotbalul îşi continuă spectacolul. Azi joacă România cu 
Camerunul. Şi aici ne paşte eşecul. Camerunezii înscriu de două 
ori, noi o dată prin Balint. Hagi, modest... 

Minerii au instaurat spaima şi ordinea cu bastoanele şi cu 
lopățelele. Vorba vine. Au scotocit prin locuri obscure, caută 
„armament”. 

Vio vine acasă, minerii au pătruns şi în cuibul lor, Arhitectura. 
Nu vrea să ne spună mai mult domnişoara sau n-are ce să mai 
spună. Are reacții retractile, dar nu anxioase. Ba chiar e liniştită 
sau simulează. E modul ei de a se detaşa. 

Încheieri de situaţii la şcoală. Scurt Consiliu profesional. Se 
aude că minerii au plecat în Valea lor... 

O mică agapă cu elevii de la a X-a A, la Satul de Vacanţă. Borza 
fizicul, Victorian rusul, nea Vasile matematicul, prof.-ingineră 
Apostol, câțiva părinți ai elevelor, muzică, gustări, demonstrații 
de dans. Peisaj extraordinar. Ne plimbăm şi cu o drezină, din 
păcate nea Vasile îşi fracturează (scrânteşte) piciorul. Plouă, îmi 
place când plouă. Ne întoarcem acasă cu un autobuz. 


16-17 iun., sâmbătă-duminică. Din partea conducerii Uniunii 
Scriitorilor: „PROFUND tulburată de evenimentele grave care au loc în 
aceste zile pe străzile Bucureştiului, conducerea Uniunii Scriitorilor din 
România îşi exprimă îngrijorarea față de violența, din orice parte ar veni 
ea, care a luat proporții cu totul dăunătoare ideilor de democrație, cultură 
şi civilizație. Apelăm cu toată seriozitatea la instaurarea unui climat de 
înțelepciune şi dialog pentru curmarea tensiunii conflictuale şi a 
instigărilor care favorizează această stare de lucruri, fiind convinşi că 

numai echilibrul politic şi social, atitudinea conciliantă şi respectul 
libertăților individuale pot oferi o soluție pentru ieşirea din criza în care 
ne aflăm”. Etc. 

Prea multă agitaţie. Trebuie să merg la şcoală să închei nişte 
situații. DI. Gâlă, şef la „Prahova liberă”, îmi aduce zincuri. Sterian 
Vicol îmi solicită nişte „lucrări” de urgenţă... Stau la televizor într-o 
stare de sfârşeală. lon Raţiu a fost vizitat de mineri acasă şi bruscat. 
Radu Câmpeanu militează pentru pace. Se aud „ştiri” despre arme, 
droguri, bani falşi, 6 morţi, mulți răniți. Şi festival de meciuri de 
fotbal. „Colombo” mă încântă, adorm numai cu două pastile. 

Merg la Uzina electrică, unde e un domn Manta care ne face 
tablou (clasa a XII E). Trec pe la dl Petruş Luncaşu şi pe la Zisopol. 
Un film cu Rod Taylor, cum prind ei nişte bandiți care au pus 
stăpânire pe un tren... Copilării din parte-mi. 

În „Ochiul magic”, N.M. versus E. Barbu, Corneliu Vadim 
Tudor. „Există în oportunism o latură pozitivă?”, întreabă Bujor 1) 
„Oportunismul Nedelcovici. Răspunde explicabil: 1950-1964”, 2) 
„Oportunismul naiv: 1964-1971”, 3) „Oportunismul ruşinii: 
19711989”. După umila mea părere, nu există nici un fel de 
oportunism pozitiv. Ion Simuţ, la obiect cu mitul biografic 
eminescian: „Un mod de a fi în lume”. E frecvent în pagini Tudor 
Cristea şi consemnez că după câte ştiu e omul nostru din provincia 
mică. „Eugen Ionescu: „Imaginație nu înseamnă evaziune. A 
imagina înseamnă a construi, a face, a crea o lume”. Yes! Prietenul 
Dustin Hoffman e delicios deghizat în damă, „Tootsie” (iar 
partenera Jessica Lange, premiul Oscar!). Doi avocați belgieni 
avansează ipoteza că Molière (autorul de comedii) a „copiat” după 
Corneille (autorul de tragedii); („Mizantropul” = „Cidul”). 
Fantezie pură. 


18 iun., luni. Victoire se duce la Ploieşti, Diana la şcoală, Vio 
rămâne cu Oana, la 12 pleacă la Bucureşti, eu la Tipografie. 

Linotipistul Tică e bolnav, la un medic din Sinaia. 

Ajung la „Mon Jardin”. La o masă, Georgel Ciută şi un fin de-al 
lui, la alta, liberali în frunte cu Biţă şi Kili, la alta ţărănişti. Georgel, 
fesenist furios, se ceartă cu adversarii, abia îl stăpânesc să nu ia 
bătaie! 

Meciul România-Argentina. Tensiune, calcule. Dacă pierdem, 
ne-am ras. La fel şi Argentina, campioana mondială en titre. Un 
meci egal ne-ar plasa pe noi pe locul al doilea. La treabă, băieți: 
Lung, Klein, Andone, Gică Popescu, Rednic, Rotariu, Lupescu, 
Hagi, Sabău, Lăcătuş, Balint. Luptă ai noştri ca leii, până în 
minutul 70 când, la un corner, un cap argentinian înscrie. 
Dezamăgire sfâşietoare. Ai noştri se năpustesc şi, în minutul 75, 
Balint înscrie! Delir. Tot oraşul izbucneşte în strigăt: Goooool! Dar 
mai sunt 15 minute, şi argentinienii nu concep să fie pe locul al 
treilea, necalificabil. În acest timp, URSS înscrie de patru ori în 
poarta camerunezilor. Titanic, menţinem scorul egal. Ne-am 
calificat în optimi!... Într-un avânt patriotic, stradalii manifestă 
gălăgios până spre ziuă... Concomitent, la televizor se transmite 
şedinţa Parlamentului. Se ia hotărârea constituirii unei comisii 
parlamentare care să investigheze gravele incidente din 13-14 
iunie. În Piaţă încă mai sunt turbulenți, probabil şi pentru a serba 
victoria fotbalistică a României. 

Ministrul de Interne, Doru Viorel Ursu, cere să se aprobe 
soluționarea legală a situației conflictuale. 


19 iun., marți. Ascult Europa liberă. Reiese că toată lumea este 
împotriva României, fiindcă s-a săvârşit o grozăvie de către 
guvernarea ceuaşisto-comunistă [...] Compun pentru „Evenimentul” 
Coppa del Mondo - Mozaic. Victoire pleacă la Ploieşti cu dosarul 
ei de transfer însoțit de un bileţel pentru inspectorul şi poetul 
(colaboratorele nostru) lon Dumitru. La Tipografie Chirobocea 
nu-i, Tică n-are nici un spor, Gherasân ţine să introducă un text în 

locul altuia cules. Prea devreme se răceşte treaba cu gazeta 
noastră. Reapare „România liberă”, acelaşi ton de la Europa 
Liberă. „Adevărul” e opinie contrară. 

Vine Sorin Modrogan actorul-regizorul, apoi Anda Lopătaru 
pentru consultație. Şi Diana ajută şcolerii, un băiețel, apoi două 
fete. Sunt anunţat să merg mâine, ora 8, la Liceul nr. 2, pentru 
examenul de bacalaureat. Meciul de fotbal RFG-Columbia. Atacă 
dezlănțuiți sud-americanii în frunte cu „blondul” Valderama (nu 
ştiam că Gulitt e sudist!). Dar vest-germanii sunt deja calificați... 
Presa italiană şi nu numai ea apreciază superlativ prestația echipei 
noastre, astă-noapte. Vine Vict. de la Ploieşti, nu era acolo poetul 
lon Dumitru (Deşirna). Vedem „Stâlpii societății”, cu Victor 
Regengiuc, Gina Patrichi, Irina Petrescu, Silvia Popovici, George 
Cozorici, Virgil Ogăşanu, Alfred Demetriu, Marcel lureş, Marian 
Hudac, Traian Stănescu, copilul Brătilă. 

20-21 iun., miercuri-joi. Examenul de bacalaureat, scris. 
Subiecte: 1) Evocarea artistică a satului în Ion sau Răscoala de Liviu 
Rebreanu, 2) Versurile: „Ce-ţi pasă ţie, chip de lut...”, comentariu. 
Sunt în ambele comisii de la liceul nr. 2. E şi Diana într-o comisie, 
şi dna Stănciulescu... Până la corectură, după-amiază, trec pe la 
Tipografie, pe la dl Luncaşu, pe la Uzina Electrică pentru tablou 
şi-i las fotografiile profesorilor [...] 

Din nou la corectură. Cel mai mare spor îl are Diana, se 
serveşte „Havana” Relaxare acasă cu politichie. GDS e foarte 
supărat pe guvernamentali. Se mai spune că rectorul de la 
Arhitectură este implicat în mişcările revoluționare din Piaţă. 
„România literară” s-a scumpit (7 lei) . 

N. M. (cu care îmi permit să votez, deşi mi-am propus să fiu 
echidistant, numai împotriva fanatismului de oriunde ar veni el) 
presupune trei scenarii: 1) cel al oficialității („a conspirației, a 
tentativei de lovitură de stat, organizată din timp de forțe de dreapta”, 
„de tip legionar, neo-fascist, iar în spatele bandelor de huligani care au 

incendiat sediul poliției şi au devastat clădirea televiziunii s-ar afla 
organizații politice din țară, intens sprijinite, moral, material şi chiar 
logistic din exterior”); 2) cel al Opoziţiei - o parte a ei („că FSN însuşi 
a pus la cale atât manifestarea din 13 cât şi reprimarea din 14-15, pentru 
a discredita principalele partide, presa lor, presa independentă şi pe 
intelectualii disidenți. Totul n-ar fi decât un plan de preluare a puterii 
într-o singură mână, spre a se grăbi instalarea unui regim neocomunist”; 
dar „e dificil de crezut că un partid care abia a ieşit victorios din alegeri 
- şi ce victorie! - , ar dori să suprime o opoziție mult prea slabă spre a fi 
realmente jenantă, şi aceasta cu prețul unui scandal internațional de care 
n-avea absolut deloc nevoie acum”); 3) o variantă a scenariului dintâi, 
cu elemente împrumutate din cel de-al doilea, („forțe iraționale din 
FSN şi chiar din unele grupări din opoziție” „ar putea fi la originea 
tentativei de destabilizare a puterii...„prin specularea şi manipularea 
nemulțumirii anumitor pături sociale, îndeosebi a tineretului studențesc, 
a unor categorii de intelectuali, ca şi a unor radicali anticomuniști”). 


22-23 iun., vineri-sâmbătă. larăşi la corectură. Jalnic. Plouă. La 
cabinetul dl dr. Preda. „Evenimentul” pe piață. A rămas numai 
Gherasân cu difuzarea, enervat (dosădit) rău, publicaţia are zilele 
numărate. Dl. Duminică susține cu infinită discreție să am grijă de 
loaza de fiu-său, la oral. (Dar dacă nu „ia” scrisul?). Belgia-Spania, 
joc frumos (1-2); Islana-Olanda (0-0), se va trage la sorți pentru 
stabilirea locului. Noi vom juca ori cu Olanda, ori cu Irlanda... 

Zi de odihnă. Diana pleacă la banchet cu elevii lor de-a VIII-a. 
Ce-oi mai fi făcând vio cu „arhitecturalii” ei? Noroc că are colege 
de cameră cumsecade, fete liniştite... Ajung pe la „Cotul Donului” 
cu dom’ Muscaliuc. Aici lucrează cumnată-sa Rodica şi o prietenă 
de prin Tulcea. Avem prioritate, mai ales că lipoveanca vrea să 
vină la seral şi s-o „introducă” pe soră-sa la zi. Acasă, la dl 
Muscaliuc, soția sa ne face saramură de peşte. 

Acasă e şi Nuţa, îmi arată că în „Adevărul” scrie că Flaviu 

Sabău, bunul meu coleg, a fost prins în Piața Universităţii cu 
aparate de înregistrat, cu un cuţit şi cu alte „ustensile de atac”. Îi 
dau telefon şi-i citesc din ziar. E prăbuşit. Neagă. E ceva dar nu 
cred că într-atâta. Un om aşa de fin, ca o fată mare de sfios, ajunge 
într-o asemenea situație? 

Ştefan Agopian observă că în Parlamentul țării nu au întrat 
scriitori „disidenţi”, ori nu au participat (Blandiana, Doinaş, 
Deşliu), ori nu au obținut voturile necesare: Paler, Dinescu, 
Liiceanu, Pleşu, Stelian Tănase, Creţia. În schimb, au intrat 
Daniela Crăsnaru, Al. Piru, Romulus Vulpescu, C. Sorescu 

Camerun-Columbia în optimi. Câştigă camerunezii. Maradona 
spune că sunt „vrăjitori“. Erou. Roger Milla, de vreo 34 de ani. I se 
va face statuie în Camerun. Cânt împreună cu Diana: „O iubesc pe 
Clementina, / O fată din Camerun, / Are ochii ca cicoarea / Şi 
obraz ca de lăstun”. 


24-25 iun., duminică-luni. Cu amicul Vicol, să-i dau un 
interviu pentru Porto-Franco, o „prefață” pentru volumul lui 
selectiv. Ultimul test ca fata dlui Carzol de la Telega. Oboseală, 
mărunțişuri, „Escrava Isaura”, instalarea Preşedintelui Iliescu, 
constituirea Guvernului. Două meciuri formidabile: Brazilia- 
Argentina (0-1), RFG-Olanda (2-1). Carriocas joacă mai bine samba 
decât tangou, dar câştigă acesta din urmă. Maradona e fluierat tot 
timpul de torinezi, e faultat, nu face mai nimic, dar geniul e geniu, 
dă o pasă strălucită lui Caniggia şi acesta îi execută pe brazilieni, 
care au fost superiori. Lazaroni, antrenorul, va fi „ghilotinat”. 
Samba se transformă în doliu. Urmează „artileria grea” a lui 
Beckenbauer şi „portocala mecanică”.. Rijkaard şi Völler sunt 
eliminați. Klinsmann, excepțional, înscrie şi Brehme (11 m gratuit 
pentru olandezi). Modeşti, Gulitt şi Van Basten. 

Asta e bucuria. lar umorul, de la lucrările de admitere la 
Treapta I şi de la bacalaureat. Reproduc aici numai câteva 

„monstre” din vreo 50 câte am colectat. Bacalaureat: „George care 
este iubitul Anei îl omoară pe lon şi astfel romanul se sfârşeşte cu 
bine”; „Ion moare până la urmă într-o moară de apă aruncat de 
Belşug care îl prinsese la Ana”; „Florica e o fată drăguță cu ochi 
albaştrii”; „Mihai Eminescu contemplă aceste versuri ca şi cum 
chipurile oamenilor ar fi de lut”; „În romanul Răscoala poetul 
Liviu Rebreanu descrie ca acțiune următoarele. Pe o moşie era un 
boier care viola toate fetele de pe moşi fete care au rezistat până la 
un punct după care nemaiputând s-au răsculat”; „În romanul 
Răscoala este descrisă răscoala țăranilor începută de Gh. Doja 
continuată de Horia, Cloşca şi Crişan şi înăbuşită în sânge în 1907 
deoarece aceştia au fost traşi pe roată”; „Versul Ce-ţi pasă ţie chip 
de lut se referă la chipul galben şi moale”; „Mihail Eminescu este 
unul dintre poeții universali ai literaturii române de după primul 
război mondial”; „Vasile Baciu este deznădăjduit apelează la Ion 
ajungând la un consens”; „Femeia este imaginea înfierbântată al 
unui prototip nerealizabil”; „Versurile dovedesc că Cătălina n-a 
avut nimic cu Hiperion”; „tatăl lui Ion fuseseră un țăran care se 
căsătorise cu Zaharia”. 


25 iun., marți. Politica se axează pe atacuri viscerale ale 
Opoziţiei şi ale unei „puteri din umbră”, în frunte cu intelectualii 
cei mai activi ai țării (Nica Leon, Nicolae Cerveni, Dumitru |, 
Marian Munteanu, Dumitru Mazilu, Dinu Patriciu) şi cei mai 
„dotați” (f. mulți). Imperative: arestarea şi judecarea lui Ion Iliescu, 
Răzvan Teodorescu, Emanoil Valeriu pentru genocid, o nouă 
revoluție pentru constituirea unui stat cu adevărat democratic... 

Începe meciul din optimi România Iranda. Apare şi Gherasân, 
dar el n-are a face cu fotbalul, stă bine mersi, pentru că a venit, la 
taclale şi la bere cu familia feminină... Nu joacă Lăcătuş. Meci 
dramatic, suntem mai bun decât adversarii noştri, se vede de la o 
poştie sau aşa văd eu, subiectiv, dar nu înscriem şi recurgem la 

proasta tactică a temporizării. Cămătaru, Balint şi Răduciou nu-s 
în formă. Hagi, singur şi individualist, îi bombardează pe 
irlandezi dinafara careului. Aşa ajungem la prelungiri şi la lovituri 
de pedeapsă. Hagi, Rotariu, Lupu şi Popescu înscriu. Dar ratează 
Timofte. Şi aşa Timofte intră în istoria fotbalului şi ai noştri se 
întorc acasă [...] 


26-27 iun., marți-miercuri. Amintiri şi reflecții ale lui Lucian 
Boz despre Ion Vinea, fragment din proza Gemenii de portul Mircea 
Cărtărescu. Fără pedanteria urâtă, notez nişte nume găsite chiar azi 
pe traseul revuistic-literar artistic: Akira Kurosawa, Marguerite 
Duras, Georges Simenon, Puşkin, Henry Roth, Simone Signoret, 
Boccaccio, Stefan Heym, Rossini, Giovanni Papini, Eugen lonescu, 
Nichita Stănescu, N. Steinhardt, Alexandru Ivasiuc, Geo Bogza, 
Ana Blandiana, Mircea Zaciu, Constantin Țoiu, Ioana Ieronim, 
Mircea Ciobanu etc. etc. Din păcate, literatura actuală e înăbuşită 
de traduceri kitsch, documentul expulzează ficțiunea, critica 
literară aşteaptă alte vremuri sau cedează definitiv. Esteticul? O 
nefericire, o mistificare veche, acum e nevoie de o „est-etică”, de o 
nouă morală politică. Totuşi au fost şi mai sunt şi modele pe lumea 
asta, artistice şi nu numai. Putem merge înainte, inclusiv cu 
banalitățile noastre de toate zilele, nicicum cu fanatism şi violențe. 
Spun asta că se ţipă şerpeşte aici şi către Occident: „ni s-a furat 
revoluția”, „noua revoluție culturală comunistă a pus stăpânire pe 
ideologie”, dar mai ales pentru că prietenii francezi ne fac de râs, 
ca să nu mai spun de unguri. Păcat. 

Două meciuri, Spania-lugoslavia (1-2), vai sărmanii iberici, 
Diana ţine cu plavii, şi Anglia-Belgia: 1-0 în prelungiri, ultimul 
minut! 

Preşedintele Iliescu l-a desemnat pe Roman prim-ministru, să 
facă Guvernul. Scandal în presă, în Parlament, discordie între 
persoane în orice loc s-ar afla, decizii de a lupta „cu ghearele”. 

Trec pe la şcoală, pe la Gherasân şi cu el pe la „Nina Bardezi”, 
unde e şi „Don Pasquale”. La librărie, „Evenimentul” e căutat, dar 
nu înțeleg ce se întâmplă cu difuzarea. 


28-29-30 iun., joi-vineri-sâmbătă. Reuşesc să pun la punct 
plicul pentru Vicol. Gherasân zice că „nu mai mere” cu gazeta 
noastră [...] Asalturi asupra Inspectoratului şcolar pentru 
repartiții. Georgel (fesenistul) e cu Berzea (țărănistul) la o halbă 
cu bere. Îi felicit, ne amuzăm pe chestia asta. Iau de la poştă un 
pachet cu extrase ale textului meu despre Creangă din „Memoriile 
Academiei”, expediat de prietenul şi harnicul I. Oprişan. 

La şcoală, comentarii pro şi contra în legătură cu programul 
Guvernului prezentat de Petre Roman în Parlament. Şi despre cei 
22 de miniştri. Mai toți au doctoratul şi sunt relativi tineri. Glumă: 
„Nici nu mai e nevoie de policlinică la ministere dacă toți sunt 
doctori”. Petre Roman (e şi ziua lui azi) pleacă în Elveţia, la o 
reuniune, să mai pudreze fața şifonată a României, țară săracă, 
singură. Cassandrele văd numai negru înaintea ochilor. 

Scrisori de la soră-mea şi de la iubitul Tase. Tase care ne invită 
la nunta feciorului său, Alexandru (Ducu), pe 6. 7, 8, iulie. Dar 
urmează examenele de trepte. Şi tare m-aş duce la Bacău, si văd pe 
miri, mai cu seamă pe socrii mari!. Îmi închipui ce ţintă solemnă 
va avea scriitorul la nuntă, dacă şi în baie stă în poziție de drepți... 

Primul ministru însuşi a recunoscut că la originea provocărilor 
care au dus la incidentele sângeroase din 13-15 iunie a stat fosta 
securitate. Mircea Zaciu: „Adevărul, documentul netrucat intră în 
contradicție cu esenţa totalitarismului”. „Numai discursul 
adevărat face posibilă tăcerea autentică” (Martin Heidegger). 
Alberto Sordi a împlinit 70 de ani. „Îmi simt vârsta dintr-un singur 
punct de vedere: nu mai pot vrea planuri de lungă durată, nu mai 
pot spune peste zece, cincisprezece ani... Rămân totuşi realist”. 

Doina Cornea, Mihai Băcanu, Octavian Paler se află în turneu 

prin mai multe țări. Totuşi săptămâna pe care o încheiem ne-a mai 
adus la graniţele normalității, fără de care nimic nu-i posibil. 
Roman a propus un moratoriu pe următoarele şase luni, pentru ca 
guvernul să se poată concentra asupra programului. Se pare că 
înşişi adversarii politici recunosc calitatea echipei de tehnocrați. 
Premierul a şi plecat la Innsbruck, la altă reuniune. 

Gicu ne anunţă că vine luni la noi, cu Virginica şi cu băieţelul 
lor. Călduri foarte mari. 

VI. lulie. Vară fierbinte cu pâclă 


1-3 iul., duminică-marţi. Ce mai e pe la Câmpina? Avem 
Sindicat liber în învățământ. Avem şi echipă de dans acrobatic 
(instructor Ninel Ghica), şi formaţie rock, „Paralela 45”. 
„Evenimentul cultural şi artistic” totuşi se învârteşte... Pâine cu 
gust suspect, de azbest, bere Azuga, fabrica de suc de lângă 
brutărie a expirat Ce mai doresc câmpinenii? Pace, fabrică de 
lactate, şcoală la Turnătorie, a doua stație de benzină, un 
complex hotelier pe Muscel. Caniculă. Cu Mişu Cosmineanu, la 
plimbare spre Fântâna cu Cireşi. Nu-l putem lua şi pe nea Vasile 
Lungu, e cu piciorul în ghips. Loc mirific în suferință de 
renaştere... 

Tot cu Mişu, se adaugă Florin şi Gharasân, ajungem la marele 
politician Alin Ciupală, şeful PSD Câmpina. Bărbat înalt, ochi 
albaştri, nas drept, amabil, plin de cărți rare, cel mai dotat în 
privinţa asta. În biblioteca lui e ca un sanctuar. În grădină, colț 
de rai, vin de calitate superioară, ademenire la PSD-Cunescu. E 
aici şi o mare căpetenie pesedistă fin Bucureşti. Discutăm, 
fireşte, politică. Bucureşteanul ne relatează de la evenimentele 
tragice din 13-15 iunie: „ La un moment dat, plecăm din Piaţa 
Universităţii la Ministerul de Interne şi ne întoarcem înapoi. Ne 
hotărâm să mergem, organizat, la sediul poliţiei, iar de aici ne- 
am întors la Arhitectură... Mai mulți manifestanți se duc la 
Televiziune, strigă nu ştiu ce şi se întorc, de acolo, în Piaţă...” 
„În plimbare?” întrebăm noi, ziariştii. „Da şi au protestat 
împotriva neocomuniştilor, păcat de sângele vărsat, a 

televiziunii care a mințit, a manipulat poporul”. „Dar ieşeau 
flăcări şi fum”. „Înscenare, au dat foc la cauciucuri şi la o maşină 
veche să arate că «golanii» sunt huligani” [...] 

Examene la treapta I. Sunt în tandem cu Dinu Ispăşoiu, la 
Energetic. Gigi Gaman ne stimulează de la frigider... Vin 
oaspeţii de la Galaţi şi numai eu şi Georgel ne deplasăm la 
Telega, aşteptaţi cu fervoare. În maşina dlui Anei ajungem la dl 
Carzol. Aici se petrec fapte care ne cutremură, ca la marile 
aniversări... 

Pentru că suntem prinşi în examene, oaspeții pleacă „în 
lume”, pe Valea Prahovei, Sinaia, Buşteni, Predeal şi se întorc la 
ora 17. Sunt obligat să le „consult” pe Anda şi Cristina. Gicu şi 
Virginica joacă table pe balcon. La ora 21 vedem prima 
semifinală Italia-Argentina. Înscrie Schilacci, egalează Caniggia. 
Prelungiri şi lovituri de la 11 m. Italia plânge, Argentina râde. 
Maradona a ratat 11 m! 


4-5 iul., miercuri-joi. Terminăm de corectat, după aceea şi un 
litru de coniac. Aduc acasă „perle” de la treaptă şi le citesc 
actoriceşte, cu suspansuri. Aici trec parțial: Treapta I (subiecte: 
„Despărțirea lui Nică de satul natal” şi comentariul strofei a 
doua din poezia „Vara” de George Coşbuc): „lon Creangă este 
unul din marii poeți români după eliberare”; „Copilele îşi saltă 
poalele în vânt în semn de pace”; „Legătura dintre om şi natură 
este violentă”: „În poezia Vara poetul introduce şi mei cu 
zâmbetul lor melancolic şi blana care simbolizează căldura”; „Pe 
tot parcursul lecției Nică pare vesel cu ajutorul metaforelor şi 
comparațiilor”; „Un băiat face mişto de moş Luca că calul lui era 
foarte slab”; „Nu putea să-şi părăsească comuna unde a copilărit 
toată viaţa lui”; „Coşbuc are privirea unui om beat fermecătoare 
şi liniştită”, „Când a plecat Nică din satul lui na mai avut cu cine 
să se joace decât cu Eminescu”; „” Poetul face legătura dintre urs 

şi bârlogul său şi copil şi sânul mamei”; „Ion Creangă a fost 
prieten cu N. Labiş şi şi-a petrecut vacanţa la Socola”; „Lui 
Eminescu îi place să se ducă în codru să se întindă în iarbă şi să 
asculte cum îi sună apa în cap”; „Eminescu e tot cea dat mai 
mult fundul Moldovei”; „În sat erau multe şcoli privatizate de 
preoți”; „Poezia Vara este foarte frumoasă şi aşezată pe două 
coloane”; „Nică întâlneşte multe obiective în față. La Beleşti se 
opreşte cu câteva idei”; „Mama este frământată de greutăţile de 
peste ea”; „Mama îl trimite la moş Luca să vadă dacă este apt de 
drum”; „la spus lui moş Luca că caii lui nu pot merge că cară un 
drob de sare”, „G. Cojbuc se simte cel mai bine în sezonul 
estival” Etc. 

A doua semifinală, RFG-Anglia. Spectacol. Se ajunge tot la 
lovituri de la 11 m. Câştigă refegiştii. E incorect sistemul acesta 
cu loviturile de la 11 m. Să pierzi dintr-o greşeală emotivă, te 
cuprinde o tristețe iremediabilă. A greşit şi „butoiaşul 
atomic”... 

Ultima fază a examenului e cea mai neplăcută. Sumedenie de 
rubrici, adunări, împărțiri, tabele, fără nici o eroare, că se 
anulează! Mă Ajută Diana şi juna şi drăguța laborantă Roxana. 
Nepoţelul de la Galaţi se joacă. Viaţă pierdută. 

Cu greu pot fi determinat să voiajăm la Fântâna cu Cireşi. 
Ajungem şi la Plaiul Câmpinei, prin păduri, la Satul de Vacanţă, 
la Liliana Pârvu. E prea mult pentru o ființă umană, cum mă 
consider... 


6-7 iul., vineri-sâmbătă. Rudele pleacă. Sute, mii de fițuici în 
care se defulează talente propagandistice. Oralii elimină venin 
sau dulcegării. Glumeţii îşi fac loc cu greutate. Iliescu într-o 
discuție cu Roman: „Măi dragă, tu să spui că au venit singuri!”. 

Andrei Cornea îi supără pe cei de la Ambasada Venezulei din 
Bucureşti, i se ripostează inteligent: „Stereotipiile, clişeele, în loc 

să lumineze conştiinţa românească, nu pot decât să o împingă şi 
mai mult în întunericul din care se părea că a ieşit începând cu 
16 decembrie 1989”. 

„Scrisorile deschise” , interviurile, jurnalele au devenit o 
modă, adevărată furie. Cele mai căutate sunt cărțile scriitorilor 
noştri din diaspora, cele mai citite ale unor autori „de succes”. 
Cine sunt „nouăzeciştii” şi ce vrea ei? Astea discutăm noi, 
cenacliştii, vreo 10 minute la întâlnirea „festivă” de intrare în 
vacanţă după atâta inactivitate. Puţini, dar buni. În rest, se spun 
epigrame, rondeluri vesele, după ce Bebe citeşte o poveste 
vânătorească. Întreb de ce nu se mai scriu ode, imne şi, în 
amintirea recentă a acestor avântate lirisme, le citesc emfatic 
poemul 


Primăvara epocii de aur 


Sunt douăzeci de ani cât douăzeci de veacuri 
De când o primăvară fără de sfârşit 
Ne-mpodobeşte țara şi inimile noastre 
Din cauza Conducătorului iubit. 

Si primăvara încă-i mai frumoasă 
Când ne surâde EA, fără egal, 

Soţie credincioasă şi mamă iubitoare, 
Savantă de renume mondial. 

ÎI va iubi de-a pururi toată țara, 

Toată suflare cu-o dragoste nebună, 
Că ne-au adus pe lume primăvara 

Şi EL şi EA, pe rând sau împreună! 


Imi cer scuze pentru emoție şi cenaclul îşi încheie semestrul 


triumfal la „Valea Prahovei” cu diverse tării şi slăbiciuni. 
Mari demonstraţii şi pe la bulgari. Petăr Mladenov e obligat 

să demisioneze. În Polonia, program de austeritate, la noi tot 
felul de acte sociale, parazitism, obrăznicie, furt, bişniţă, 
devastări (o livadă cu vişini şi caişi), incendieri (un magazin, un 
siloz), violenţă, violuri. Noi credem presa. La Câmpina e linişte, 
doar țigănismele sunt înfloritoare şi înțepăturile de stânga şi de 
dreapta. 

Partida pentru locurile III şi IV: Italia-Anglia. Câştigă 
preferata noastră, eu, Diana şi Vio (căci a venit şi dumneaei 
acasă). Studenta mai are examene, le va pregăti la domiciliu... 


8-9-10 iul., duminică-marţi. A început Congresul PCUS. 
Suntem cu ochii pe ei. Multe speculaţii, mari agitaţii. Se vorbeşte 
despre schimbări radicale, răsturnarea lui Gorbaciov, ba chiar 
ultimul Congres al PCUS. 

Vrem să mergem la Băile Telega, dar vremea s-a răcorit şi 
începe să plouă. Stăm în casă, Vio „studiază” după metoda 
„ardegazorum”, eu - la fel. N-am mai citit o carte ca lumea de 
prin decembrie. Presa şi televizorul, surse fundamentale de 
(in)cultură. Filmele şi câteva spectacole de teatru mai contribuie 
cu ceva la luminarea minții. Grupul „Divertis” ne amuză 
cu...terorişti. Comic superb. Dar se creează noi locuri în 
învățământul superior, la teatru (îl anunț pe Modrogan), 
cinematografie, arte plastice. Se înființează şi o universitatea 
ecologică particulară, rector un anume Drymer. 

Sergiu Cunescu declară: „noi nu ne vom reorienta politica”. 

Marea finală, RFG-Argentina. Eu ţin cu RFG ca țară 
europeană şi pentru că sud-americanii au câştigat tot timpul la 
mustață. Chiar nemtii câştigă cu un gol în prelungiri, lovitură de 
la 11 m. (arbitru mexican), lovitură care nu prea s-a justificat. 
Per total, nemţii au fost îndreptățiți să câştige. Mathäus a înscris, 
el cel mai bun jucător. 

La băile de la Telega cu Diana, Vio rămâne la studii leneşe. 

Mă întorc la Câmpina, ora 16, 30, să mă întâlnesc cu Nae, care 
nu vine... 

În „Amfiteatru”, I. Negoiţescu scrie despre N. Steinhardt. 
Unele publicaţii (Baricada, Zig-zag, Phoenix, Expres) imaginează 
scenarii thriler, fantastice-fanatice. Invadatorii de la Televiziune 
au fost nişte „gură-cască” brutalizaţi de nu se ştie cine. 

Vio continuă să se pregătească. A mâncat sâmburi de caise şi 
s-a cam „intoxicat”, dar îşi revine, arată chiar foarte bine. Nu-i 
arde de învățat cum nici mie să aplaud la priveghi. Preferă să 
converse cu mine pe teme politice! Surprinzător. 


11-12 iul., miercuri-joi. De la bilunar, „Evenimentul” apare 
lunar şi un timp se opreşte [...] Furtuni, tornade, grindină în 
județele Bistrița-Năsăud şi Tg. Mureş. Ucrainienii se desprind 
de „matcă”. Cresc preţurile, se scumpesc benzina, hârtia. 
Conflict în PNL - Câmpeanu şi cei mai în vârstă îi 
exmatriculează pe cei mai tineri. Aceştia, tinerii, ies pe sticlă şi 
blamează PNL-ul. Confederaţia sindicală „Frăţia” acordă vot de 
încredere programului guvernamental. URSS reduce 
exporturile la petrol. Mihai Lupoi a cerut azil politic în Elveția. 
La Letea, muncitorii au intrat în grevă, hârtia în criză. „Vatra 
Românească” (aici o fi Gherasân?) organizează manifestaţie pe 
străzile Capitalei pentru „drepturile elevilor din Ardeal”, 
ostracizați, zice-se de maghiari. Legea privind reorganizarea 
ministerelor şi salarizarea funcțiilor din guvern. Un senator 
liberal, Voica, se declară victima unui atentat [...] 

Căldură mare, dinamică socială. Lumea se transformă 
văzând cu ochii. În Albania au loc operaţiuni cosmetice în sânul 
conducerii comuniste. Cartierul diplomatic din Tirana e 
înconjurat de poliţişti. Congresul de la Moscova continuă 
spectaculos. Cine va fi şeful PCUS: Gorbaciov, Ligaciov, Lech 
Wałęsa se irită de guvernarea Tadeusz Mazowiecki. Primul vrea 


126 


C. Trandafir 


să candideze la alegerile prezidenţiale, să se situeze în fruntea 
protestelor sociale... 

În „România literară” nr. 27, Ion Iliescu acordă un lung 
interviu lui Nicolae Manolescu. Trebuie citit, nu povestit. Scuze, 
parafrazez şi spicuiesc la maximum, deci simplificator: 
Întrebare: Care a fost cel mai de preț capital politic al 
dumneavoastră? Răspuns: Cred că am rămas cel cunoscut nu de 
mult, unii şi-au mai schimbat părerea, sper să fie numai o 
chestiune conjuncturală. Întrebare: Credeţi că se poate realiza 
un anumit consens în privința strategiilor de dezvoltare sau, 
invers, vor continua tendințele contradictorii? Răspuns: 
Diferenţele de opinii şi confruntările de idei constituie regula 
jocului într-o veritabilă democraţie. Dincolo de aceste orientări 
politice diverse, este imperios ca obiectivele de interes național 
să se constituie într-o platformă de acțiune comună a tuturor 
celor interesați în progresul societății româneşti. Întrebare: 
Credeţi că regimul actual a putut să adauge vechilor clivaje 
altele, specifice? Răspuns: Regimul actual s-a născut împotriva 
regimului totalitar, deocamdată se observă, cel puţin, libertatea 
de expresie. Aşa se face că acei care au un complex al lipsei de 
curaj de odinioară să exprime opinii proprii, atitudini 
independente, vor acum să-l acopere printr-o exacerbare a 
exprimării „curajoase“. Ei recurg la opoziţie de dragul opoziţiei. 
Procesul de construcție a unui regim democratic este foarte 
complex, în cazul nostru exploziv. Întrebare: Ce spuneți despre 
zilele de 14 şi 15 iunie, când inclusiv gazetarii erau căutați de 
echipe mixte de mineri şi poliţişti pentru a fi pedepsiţi? 
Răspuns: Se va discuta mult pe tema aceasta, dar nu se va 
ajunge la o concluzie valabilă dacă se va despărți efectul de 
cauză, 14-15 de 13. Observare: Discursul cu rebeliunea 
legionară din 13 iunie n-a mai fost susținut aidoma, s-a mai 
nuanțat. Răspuns: Da, am avut de-a face nu cu o rebeliune 

legionară, ci cu o acțiune de tip legionar, prin violenţă şi 
fanatism, cu intenția de destabilizare politică, având ca 
precedente 12 şi 28 iunie, 18 februarie. Este absurd să se afirme 
că guvernul a pus la cale totul; unde e logica acestui 
raționament, ca guvernul să-şi creeze singur dificultăți grave 
după o victorie netă? [...] Discuţia se întinde pe cinci pagini de 
revistă, despre pericolul fundamentalismului, nevoia de un 
(utopic) partid al incoruptibililor care să reducă tot mai mult 
venalitatea, despre necesitatea unui schimb larg de idei, încă 
despre manifestările din Piața Universităţii („Golaniada”), 
despre procesul şi condamnarea Ceauşeştilor, despre terorişti, 
despre nevoia de presă liberă... 

50 de ani de la pogromul din Dorohoi. Prăbuşirea 
inexplicabilă a unei aeronave AN24. Multe cazuri de tâlhărie. 
Tunelul infernal. Ar trebui căutată şi găsită o cale care să arate a 
normalitate. Dacă aşa arată noul sistem, oamenii se vor sătura 
repede, urmează ceva urât, nedemocratic. Deşteaptă-te, 
române!.. 


13-14-15 iul., vineri-duminică. lertare, aseară eram mofluz. 
Eu obosesc, mai ales că nu mă recuperez prin somn, dar îmi 
place să cred că dramul de umor mă ajută decisiv [...] 

Gorbaciov reales în calitatea de secretar general. 
Conservatorii atacă. A murit John Evans, considerat cel mai 
bătrân om din lume (113 ani). Cred că sunt şi mai bătrâni pe 
lume, dar nu-s cunoscuți. Tragere la sorți în Cupele europene, 
Dinamo-Saint Patrick (Irlanda), Steaua-Glenteran Belfast, 
Petrolul-Anderlecht (!), Universitatea Craiova - Partizan Tirana, 
Poli Timişoara - Atletico-Madrid (?). Comunicat: Nu există 
cadrul legal pentru înființarea de Universităţi private. Guvernul 
conservator ungar este supus criticilor aspre ale opoziției lor. 
Nu-şi rup coastele, nu-şi varsă sângele. „Grupul celor 7” se 

întâlneşte cu Bush. Un lakovlev îl acuză pe Gorbaciov că i-a 
furat ideea Perestriokăi. 

Vine Muscaliuc şi mă ia în...Deltă. Mergem, de fapt, în 
comuna Carcalău din județul Tulcea dincolo de Măcin, la 
familia Condrat, socrii lui Fane care o ţine pe Katia, sora 
Maruşkăi care a dat examen la treapta a Il-a în Câmpina şi n-a 
făcut absolut nimic. Se face rost de foarte multă bere (48 de 
sticle), plecăm pe la ora 22 şi mergem, şi mergem, patru inşi în 
noapte, cu maşina... 

La ora 3 suntem la destinație. Lipovenii stau foarte bine şi 
sunt extrem de primitori. Chef, mă culc pe la 5, ei pleacă la 
pescuit. La 8 merg şi eu la Dunăre. DI Muscaliuc a prins... un 
peştişor. Rămâne mai departe, eu cu Fane şi cu şoferul (Adrian 
Ancuţa) ne întoarcem acasă, privim la televizor spectacolul de 
ziua națională a Franţei. 

Mă simt mai bine, profit de borşul de peşte (un ceaun de 15 
1), de saramură, peşte prăjit cu mujdei. Au aflat că fiică-sa a 
căzut cu 3,20 şi fac haz de necaz. Condrat ne dă câte un peşte 
mare de 4 kg pentru acasă. Eu m-am mai odihnit, dar dl 
Muscaliuc nu, moţăie, oprim la Brotăcei, la Buzău, pe la popasul 
de dincolo de Băicoi. Aici e un lac şi dumnealor se apucă iar de 
pescuit. Vreo 3 ore. Nici un peşte. 


16-18 iul., luni-miercuri. Diana mi-a luat presa literară. 
Citesc la orizontală. Spicuiesc în jurnal. Dan Deşliu îi înfruntă pe 
Eugen Barbu şi Corneliu Vadim Tudor („gunoieri”). Cu citate 
din opera acestora. Eugen Florescu este luat la refec de N.M. (de 
fapt, „discursul de esență totalitară”). Empatici, Alex. 
Ştefănescu apropo de proza lui Ion Băieşu şi G. Dimisianu față 
de cei 60 de ani ai lui S. Damian. Just şi bine scris eseul lui 
Nicolae Breban, „Răzbunarea în literatură”. „Teatrul şi proza lui 
Asachi” (fragment din Istoria critică a literaturii române de 

Nicolae Manolescu). Interviul lui cu Iliescu, publicat pe 5 iulie a 
turnat gaz pe foc. Mulţi-puţini sunt cuprinşi de o tristețe 
iremediabilă. Revoltă în gânduri şi-n simţiri... Dylan Thomas, 
portret în oglindă. Caietele Annei Ahmatova conțin numeroase 
notații despre Nicolai Gumilev, poetul dispărut în mod tragic, 
tatăl unicului copil al Ahmatovei. 

Un parlamentar francez ajunge la Jilava unde e Marian 
Munteanu. Nica Leon e ras pe cap şi urlă sărmanul de atâta 
nedreptate şi incultură. Ligaciov înfrânt absolut. La Kremlin se 
iscă o demonstraţie neautorizată. Conferință de presă a 
premierului Petre Roman, caută un mod de conciliere cu 
programul său apreciat, după câte înțeleg, de multă lume. „Cei 
24” s-au întâlnit la Bruxelles, nu ne acordă „ajutoare“. Cobele 
autohtone au vizibilitate şi audibilitate mai bune[...] 

Trec pe la Tipografie, unde treaba merge alene, la uneltele 
vechi de pe vremea lui Pazvante Chiorul se adaugă indolența 
„maiştrilor”. Cu dl Muscaliuc trecem pe la poliție pentru un 
„caz” demn de prezentat în „Evenimentul”. Un anume Cârjan 
face matrapazlâcuri, acum o facere dubioasă cu pepsi [...] 

De la Liceul Mecanic iau solda pentru corectare, normă 
dublă, 3000 lei (Diana 1000). Se cuvine o întrunire cu amicii la 
„Parapet”, care răsar ca la comandă: Mişu şi Florin Cosmineanu, 
Biță, Gherasân cu o cunoştinţă a lui. Lichide asezonate cu 
politică fără măsură. Şi aveam atâta treabă, dar e concediu, 
domne. 


19 iul., joi. Vremea e închisă, dar călduroasă. O consacru în 
întregime maldărului de jurnale care s-au adunat de trei zile de 
când nu am mai avut răgaz. Citesc despre modelul suedez 
social-democrat. Aşa mai vii de-acasă! Vom ajunge noi la stadiul 
acesta, după 50 de ani de totalitarism şi după locul (geografic) şi 
firea noastră, când va zbura porcul. Nu-s sceptic, dimpotrivă, 

dar ce s-a întâmplat şi ce se întâmplă mă pune pe gânduri. Nu 
mai spun de elita autoproclamată, GDS şi alte grupuri şi 
grupuleţe luptă vârtos cu bumeranguri. Piaţa Comună nu ne 
acordă sprijin, cum s-ar cuveni. Petre Roman glăsuieşte la Paris 
cu Mitterand şi cu primul ministru Michel Rocard. Ministrul de 
externe Roland Dumas observă că nu e de nici un folos ca 
România să fie izolată. De partea noastră se mai situează 
italienii, spaniolii şi chiar grecii. Este publicată o scrisoare a d-nei 
Margaret Thatcher, „doamna de fier”, către lon Raţiu, unde se 
arată foarte nemulțumită față de români şi încântată de familia 
Raţiu. E o chestie personală, se bănuieşte că e o „auto-scrisoare”. 

Silviu Brucan se distanțează de FSN şi de Guvern. Are el 
schepsisul lui, că-l duce mintea. Invitatul TV este Adrian 
Severin din partea Guvernului, o doamnă (domnişoară) din 
partea PNL. Primul vorbeşte despre măsurile guvernului pentru 
însănătoşirea economiei țării. Dar cu hârtia ce ne facem? E drept 
că se face o risipă groaznică, cum n-a fost şi nu va mai fi. 
Liberala e mânioasă de ruptura „grupului Patriciu” din PNL. 

Îi telefonez, acasă, lui Grigore Răcaru, şef pe la Universitatea 
gălăţeană, fost coleg de grupă cu mine. Nu-i în zonă, e numai 
soția lui. Pentru a obține un număr de telefon într-un oraş e o 
adevărată aventură. Nae a făcut zincuri cu Alecsandri. Suntem, 
din nou, cover country în presa occidentală. L'Express titrează pe 
copertă: „La grande dâsilusion”. În Criterion (revistă de arte, 
litere şi filosofie), oho, interviu cu Eugen lonescu, Mircea 
Eliade - inedit, estetica interbelică a lui Noica, un eseu de 
Dumitru Stăniloaie („Ironia şi umorul românesc”), Delacroix, 
Brâncuşi şi problema avangardelor europene de Vintilă Horia. 
Nici o deziluzie cu aşa ceva. Restul e tăcere. lar „Criterionul” 
întemeiat de Bălu pe aici, îndrumător din umbră al lui fiu-său 
şi acesta al unui cuib de elevi (care nu ştiu ce înseamnă asta), ar 
fi o chestie rizibilă dacă n-ar fi dezgustător. Adio, Europa? Nici 

vorbă... Apostazia din „România literară” nr. 27 întețeşte 
nervii. Dacă n-ar fi vorba de un critic mare şi inteligent, l-ar 
trimite la ghilotină. Eugen Simion nu-i mare şi, dacă e 
„apolitic” de stânga, e luat în pleasnă? 


20 iul., vineri. Un țânţar sau doi mă chinuiesc toată noaptea, 
în zadar alerg după ei, lovesc în dreapta şi în stânga, se ascund 
vampirii. Încerc cele mai subtile stratageme, ultima fiind 
mutarea în camera de alături. Greu prin firul subțire, 
inconsistent, care se rupe des. Plouă. De la „Energetic” iau 
retribuția pentru „treaptă”, parcă mă simt mai viguros. Mă 
instalez la o masă, înarmat cu „corectura”. La „Cotul Donului”, 
„băieţii” se distrează straşnic, mă alătur, citim „monstrele” de la 
„treaptă” [...] Victoire A fost să cumpere carne, nu se ştie de 
unde a luat-o, probabil de la Predeal, că n-a stat decât şase ore. 

„Pachete de legi” unul după altul. În „România liberă” e 
reprodus un text din publicaţia iugoslavă „Politika”, în care se 
spune că România e pe drumul cel bun”. Tot pe drumuri, în 
America, se află Doina Cornea şi Mihai Băcanu, convorbind cu 
preotul Gheorghe Calciu-Dumitreasa et comp. Prin Franţa, 
umblă Petre Roman, „cocoşeii” ne au cel mai mult la inimă. 

S-a întors „Xantipa” la „Azi”. Încă mai sunt secrete de la 
Malta, pentru care doi diplomați cehoslovaci sunt expulzați din 
Olanda. Mari mişcări cu economia de piață, cu privatizările, 
ecouri de fond al evenimentelor din 13-15 iunie. 

„Una este să vrei să fii fals şi alta să nu poți să fii cu adevărat” 
(Sf. Augustin). „Întrucât un politician nu crede niciodată ce 
spune, este surprins când alții îl cred” (Charles De Gaulle). 
Cristian Popescu se supără pe clişee, loanid Romanescu se 
aşează „la caprele cuvintelor, tânărul Horia Gârbea scrie ba 
teatru, ba proză, ba comentarii la cărți (acum despre Călin 
Vlasie, Mihai Eraclide, Viorel Marineasa), Mircea Martin o 

girează pe Daniela Moraru, sibiancă, studentă la Medicină, 
Laurenţiu Ulici - pe Radu Andriescu. Fragmentul din 
„Labirintul interpretărilor” de Nicolae Balotă îl are în vedere pe 
Augustin Buzura. Mircea Eliade la Svarga-Ashrâm cu Mac 
Linscott Ricketts, Ion Simuţ comentează „La anii treizeci” de 
Eugen Uricaru, Z. Ornea despre Ilarie Chendi [...] Vreau să 
spun că în România, la vreme de război democratic, se mai 
găseşte şi altceva decât politică şi bagatele de la Câmpina. 
Filmul sovietic „Zilele de lucru şi de sărbătoare ale Serafimei 
Petrovna”. Interesant. Ruşii ştiu să facă filme, „gogoliene”, 
„cehoviene”, cu personaje banale în ambianţă cotidiană. 


21-22 iul., sâmbătă-duminică. A început procesul CC-ului şi 
guvernului Dăscălescu. Unii nu s-au prezenta din motive de 
boală (ex. Constantin Dăscălescu). Avocatul Stănculescu îşi face 
meseria, contestă nu ştiu ce, îl recuză pe judecător. Procesul va 
fi reluat pe 23 iulie. Liliana Pârvu ne-a adus peste două kg. de 
peşte proaspăt. 

Vio vine şi ea astăzi, Diana merge la nunta altei colege (Mon 
Jardin). În „România mare” durități amuzante ale lui Vadim 
(„Popa Tokes”). Televiziunea română îi prezintă pe cei cinci 
„Mister Coppa del Mondo”: Baggio, Răducioiu, Maldini, 
Berthold, Giannini. 

Membrii Asociaţiei „21 Decembrie” aprind lumânări şi se 
închină la Monumentul Eroilor. Studenţii participă la o nouă 
demonstrație azi, că nu li s-au rezolvat doleanțele din 13 iulie. O 
întreb pe Vio cum s-a întâmplat şi mă dezamăgeşte că ea (şi nici 
colegele ei) nu participă la demonstrații. 

Toată familia la filmul „Caravane” (cu Anthony Quinn, 
Jannifer O'Neil, Michel Sarazin). Cam tras de păr. Filmul şi 
sportul au rămas (de pe vremea lui C.) lumina sufletească (şi 
mintală!) a provincialului. Bărbaţii mai au şi crâşma. Acum 


133 


1990. Anul şarpelui orb 


politica, iar domniţele dezbaterile lungi între ele. 

Dumnealor dorm mult, eu prefer să scriu epistole (la modă!) 
şi un scenariu. Petre Roman spune cum s-a zbătut la Paris să 
contracareze bălăcăreala compatrioților noştri. 

Fetele pleacă la Tuşnad. Mă vizitează dl Lupaşcu, doreşte să 
devină membrul al Uniunii Scriitorilor. În Piața Operei se 
demonstrează pentru Marian Munteanu şi „Jos Iliescu”. Se 
spune că un oficial străin i s-a adresat preşedintelui cu „domnule 
Jos Iliescu”. 

Azi, un fenomen rar: eclipsă totală de soare, filmată din avion, 
în Finlanda. Un film copilăros, „Călătorie fantastică”, în corpul 
unui om pentru a i se face operație, se joacă şi Raquel Welch. 

Vorbeşte matematicianul Mihai Botez, fostul disident 
autentic. 


23-24-25 iul., luni-miercuri. lar m-a răvăşit un țânţar. Nu 
exagerez, nu-s ipohondru, dacă e un țânţar în oraş, la mine vine. 
Am mai spus, la o întâlnire scriitoricească, două autobuze 
încărcate, la o cherhana, m-au coşit tântarii, nimeni nu s-a mai 
plâns. Dovezi palpabile, umflăturile produse de înțepături. A 
fost o mirare [...] Consoarta pleacă la Pechea, eu rămân singur. 
De la librărie cumpăr o carte despre „învăţare“ şi alta despre 
„Bucureşti la început de secol XX” de Ion Bulei. După popasul 
cu Mircea Dabija şi dl Luncaşu, acasă bat la maşna de scris un 
text „Ştefan Petică” pentru „Porto-Franco”. Îl expediez lui Ion 
Chiric. Şi, în fine, citesc „Bucureşti...” 

Am de lucru chestii serioase şi nu mă pot debarasa de drog: 
presa. Aşa se face că pierd timp mult, la Tipografie, cu 
Gherasân, cu dl Tătulescu la „Mon Jardin”. Restaurantele (şi 
Grădina) se închid de vineri seara şi se deschid luni. Marfa o 
dau bişnițarilor la suprapreț şi aceştia o vând la un preţ şi mai 
mare. O bere de 7 lei o dau cu 10, iar „comercianţi” o vând cu 

15-20 de lei. DI Tătulescu strigă să i se restituie cele 42 de ha ale 
lui tatăl său [...] 

Demonstrație de protest a „Cămăşilor albe”, studenți şi cei ce 
se mai adună, pe baricadă e şi dl Mihail Şora. UDMR susţine sus 
şi tare că România nu mai trebuie să se numească „stat unitar”. 
În Parlament se hotărăşte ca ziua de 1m Decembrie să fie ziua 
națională a României. 

Vin fetele de la Tuşnad. S-a umplut casa. Hărmălaie ca la 
demonstrație, ospăț şi filmul „America, America” de Elia Cazan, 
cu Stathis Giallelis, Frank Wolf, Elena Karam, Lou Antonio 
(Actori necunoscuți. Elena Karam n-o fi Ileana Caraiman?) 


26-27 iul., joi-vineri. Gata, a răsărit gazeta noastră. Bebe 
Văleanu sugerează că va distribui el o parte, ia un teanc şi-l duce 
la Casa Tineretului. „Naşul” Mişu mă invită la finul Rusen, e şi 
profesorul Nichifor, comandantul meu de la Convocarea 
militară. 

Domniţele sunt acasă, imediat tragem către un film, „Suhul 
aurului” de Dan Piţa, cu Eliza Petrăchescu, Ernest Maftei, Lucia 
Boga, Dora Ivanciuc, Liviu Rozorea. Realism clasic. George 
Pruteanu pamfletează, „Acuz”, în „Contrapunct”. Pamfletez şi 
eu. Suntem răi, veninoşi, incorecți, brutali [...] 

Merg la Muzeul Grigorescu, să văd dacă se pot distribui 
câteva exempălare din „Evenimentul”. Ajung şi la Şcoala de 
Poliție, locotenent-colonelul Olteanu e supărat că au făcut 
„elevii” dumnealor demonstraţie. Îl consolez că mitingurile 
astea au devenit un gest reflex fără nici un ecou. Imitaţiile n-au 
niciodată valoare. Ca viitori poliţişti, la şcoală, nu sună bine, 
într-adevăr. 

La Telega, cu Mişu, duc doamnei Foidaş 500 de exemplare de 
la gazeta noastră, cu un articol-reclmă despre Miraculoasele Băi de 
la Telega.” Această apă face minuni” (Marie Ladany, Laussane); 

„Mi-a rămas în suflet. Vreau aici o căsuţă” (Dieter Schneider, 
RFG);; „Aceste băi n-au asemănare nicăieri în lume” ((d-na 
Bencard H.D.M.);'După 12 băi, nu m-a mai durut coloana 
vertrebală, genunchii şi umărul drept. Am fost la mare, la Felix, 
dar aici sunt cele mai bune băi” (Dr, lon Rândaşu); „Am avut 
prilejul să cunosc numeroase locuri turistice din ţară şi din 
străinătate. Mărturisesc, la Telega m-am simțit cel mai bine” 
(Aristotel Bunescu); „Îmi place, dincolo de orice,peisajul. 
Natura se îmbină armonios cu această unică sursă de sănătate” 
(Leopoldina Bălănuţă). Pariez cu Mişu şi Doina că Mihaela va 
intra la Filologie. Cu Ion Chirobocea, Lică şi Laurenţiu de la 
Tipografie, le fac puţină curte cu bere. 

Pictura lui Joshua Reynolds, „Cupidon încingând-o pe 
Venus”, e reprodusă invers în gazeta noastră! Un grup de 
navetişti protestează împotriva mijloacelor de transport precare. 
Invocă şi „arealul autohton” al frumuseţilor naturale nebănuite: 
Valea Doftanei, Brebu,, Valea telegii, Poiana Câmpina, Bobolia, 
Provița, Măgureni. În Grădina „Muntenia”, jos în coasta 
Hotelului „Muntenia”, lângă blocurile cu opt etaje, lăutarii fac 
nopți albe oaspeţilor şi locuitorilor din imediata apropiere. 


28 iul., sâmbătă. Cozi uriaşe la pâine. N-am scăpat de 
peisajul național şi social al „cozilor”. Umblând după pâinea 
noastră ce de toate zilele, ajung până la coasta „Lacului“ spre 
Muscel, la nea Vasile . I s-a scurtat ghipsul sub genunchi, stă în 
pat şi citeşte. E profesorul de matematică, excelent, care citeşte 
cel mai mult „probleme” de cultura generală [...] 

Bat la maşina de scris textul despre Eminescu pentru 
„Memoriile” Academiei, coordonate de I. Oprişan., colegul de 
liceu şi prieten la cataramă. Îmi telefonează Mihaela Gavrilescu, 
şefa clasei mele, şi-mi vesteşte că a intrat la Litere. Una la mână. 
Să vedem mai departe. 

Mişu insistă să particip la întâlnirea cu Sergiu Cunescu şi 
Stănescu de la sediul lor, al PSD. Suntem vreo 10-12 persoane. 
Cunescu e un om liniştit. În schimb, Alin Ciupală şi av. Marin 
fac un tărăboi ca la miting: pogrom, linşaj, revoluţie. Sergiu 
Cunescu spune cum a vorbit dânsul cu Ion Iliescu şi că acesta 
are... umor. Se repede Ciupală: „Ce umor? Totală lipsă de umor, 
rânjeşte, ucide, minte, trebuie adus în fața tribunalului, acuzat 
de genocid, împuşcat, el e devină, nu Ceauşescu!”. Discursul 
pesedist e fascistoid. Eu şi finul Rusen dăm bir cu fugiţii. Detest 
violențele din ce parte ar veni, fără să fiu conciliant. Spiritul 
critic refuză deopotrivă ferocitatea şi indulgența bleagă. Şi Alin 
Ciupală a fost activist PCR, muzeograf la Doftana. Avocatul 
Marin e în vârstă, a pătimit teribil de pe urma fostului regim [...] 

Doina îmi telefonează că Mihaela a intrat la Litere! A doua la 
mână. Doina plânge, se duce după Mişu să-l scoată de la 
întâlnirea sângeroasă. Sergiu Cunescu, obosit la culme, venea de 
la Braşov, a plecat şi el înainte de finala apoteotică. 

Nu mai are loc gala finală a Festivalului de la lurmala, unde 
am fost şi eu, la unica ieşire din țară, URSS. În loc, se transmite 
spectacolul de la Mundial, cu Jose Carreras, Placido Domingo şi 
Luciano Pavarotti - dirijor Zubin Mehta. Grandios. Filmul 
„Şotron” (Hopscotch), cu Walter Matthau şi Glenda Jackson. 


29-30 iul., duminică-luni. Începe un motocros zbârnâitor. les 
la balcon, lume puhoi, concurs în toată legea. Bâzâie de nu se 
mai aude om cu om. Continui să bat la maşina de scris. Dar vin 
Doina şi Mişu, n-au stare, e duminică. Prietenul Stan Lucian cere 
nişte „Evenimente” pentru poetul-inspector lon Dumitru 
(Deşirna). Au venit vecinii Mirică de la mare, au adus peşte, ne 
invită la ciorbă şi saramură. 

A murit Bruno Kreisky. Juniorul nostru la tenis a câştigat 
campionatul european. Accident grav la Tg. Mureş, , în drum 

spre talcioc, un pod se prăbuşeşte din cauza afluenței, un mort şi 
70 de răniţi. Slabă prezenţă la Referendumul din Ungaria pentru 
a se hotărî cum trebuie ales Preşedintele, de parlament sau prin 
alegeri generale [...] Domniţele la musical-ul, „Mary Poppyns”, 
de Robert Stevenson, cu Julie Andrews, Dick Van Dyke... 

A murit Feticu, linotipistul. N-are mai mult de 35 de ani, 
„aranjasem” pregătire cu fetița lui pentru a intra la liceul 
„Grigorescu”. Trei decese la Tg. Mureş [...] A avut loc mitingul 
studenților de la laşi împotriva Guvernului şi a lui Ion Iliescu. E 
vreme frumoasă, umblu după mărunțişuri, ziare, reviste (şi 
Manuscriptum), roşii, zarzavat. Scrisori de la Grigore Răcaru şi 
Radu Mihăescu de la Porto-Franco. 

În Peru a câştigat prezidențialele Alberto Fujimori în dauna 
lui Mario Vargas Llosa... 

VII. August. La porțile Orientului balcanic 


1 aug., miercuri. „Într-un jurnal trebuie să transcrii tot ce 
observi, să nu te laşi intimidat de amănunte, de lipsa lor aparentă 
de sens. Nici amintirile, în definitiv, nu au vreun sens. Sensul lor 
eşti chiar tu” (Sorin Preda, în „Plus-minus”, 1988). 

Opoziția se plânge că Puterea pune bețe în roate în difuzarea 
presei lor. Am băut vin roşu, sunt marcat şi de moartea lui 
Constantin Feticu (Lică), linotipistul de 37 de ani, şi de aceea 
resimt tensiunea crescută. Am comandat coroană şi cu Gherasân 
mergem la înmormântare, la Valea Doftanei. Să-ţi plesnească 
inima, nu altceva! Nu trec pe la Policlinică, acasă stau la 
orizontală, nu citesc nici presă, privesc în tavan [...] 

La o nouă confruntare, Opoziția îi reproşează preşedintelui 
Iliescu: 1) intoleranţa față de Opoziţie; 2) boicotarea sistematică a 
presei independente: 3) subminarea campaniei electorale şi a 
alegerilor (Patriciu spune că alegerile au fost pierdute din cauza 
propagandei „neghioabe”); 4) războiul dus împotriva elitei 
intelectuale; 5) refuzul dialogului cu protestatarii; 6) menţinerea 
neschimbată a foste procuraturi; 7) inventarea organelor de 
represiune... Jana Morărescu alcătuieşte o scrisoare deschisă 
adresată lui Ion Raţiu şi „prietenei” cu care se laudă „Mister 
Papillon”: Margaret Thatcher. Cei care au căzut la ASE 
stigmatizează, amenință că dau foc la Instituţie. Se întâlnesc 
Eduard Şevarnadze şi James Backer. Jelio Jelev a fost ales 
Preşedintele Bulgariei. 

2-3 aug., joi-vineri. Tensiunea este aşa de mare, că mă tem. Nu 
dorm, prefer să stau treaz. Merg totuşi la cardiologie: 20/12. Din 
fericire, electrocardiograma arată bine. Dr. Popovici are o 
problemă cu băiatul lui, vrea să-l mute la altă clasă. La „gardă”, 
injecții cu magneziu, cu nu mai ştiu ce, pastile. La orizontală, citesc 
presa. O, România (Aurel Dragoş Munteanu) conduce Consiliul 
de Securitate. 

Plouă. Adorm. 

Irakul invadează Kuweitul. Parlamentul român, în vacanţă, nu 
şi Comisia de anchetă a evenimentelor din 13-15 iunie. Primăria dă 
autorizație să se construiască pe teritoriul mânăstirii Văratic 
„localuri“, mai precis, cârciumi. 

Merg din nou la Policlinică, e foarte amabil dr. Popovici despre 
care gurile rele spun că e... „nebun”! Reţetă: clonidină, nefrix, 
rudotel. Nu mă pricep, dar parcă sună a pastile pentru reglarea 
capului, nu a inimii. Gherasân e supărat foc - şi eu - că Văleanu 
ține ascuns la Casa Tineretului teancul de 1500 de reviste 
„Evenimentul”. Opinia publică internațională e oripilată şi 
revoltată la culme de invadarea Kuweitului. Alte manifestări ale 
celor care n-au intrat la facultăți. 

Citesc romanul „Dealul” de Mircea Mihai (gălățean). 
Generalul Iulian Vlad e trimis în judecată pentru complicitate la 
genocid. E ziua de naştere a lui Mircea Druc, prim-ministrul 
Republicii Moldova. Adrian Păunescu (în „Strada”): „Nu e 
nevoie să ne omorâm unii pe alții, că murim şi aşa”. Stă acasă, 
adversarii luptă cu „umbra” lui. Dar Păunescu nu poate să 
hiberneze (şi vara!) în vizuină multă vreme, el e făcut să 
trâmbiţeze, să bată toba. O revistă, „Charlot”, publică o pagină de 
femei goale şi un poem (inedit!) de Nichita Stănescu. Amicul 
Mircea Muthu are tema lui predilectă: literatura şi mentalitatea 
orientală. Umberto Eco: Il pendolo di Foucault, despre ezoterism şi 
viață. Spectacol de ficțiune şi erudiție. Jean Baudrillard: 

„Televiziunea nu cunoaşte zi şi noapte. Ea est veşnică. 

Televiziunea reprezintă spaima noastră de întuneric, de noapte, 

de cealaltă parte a lucrurilor”; „Ce este trist cu inteligența 

artificială este că ea este lipsită de artificiu şi în consecință de 
SI, 


inteligență”; „Un comentariu negativ îți poate da mai multă 
satisfacție decât adularea, cu condiţia să izvorască din invidie”. 


4-5 aug., sâmbătă-duminică. Clonidina are efect soporific. Nu 
voi mai folosi somnifere. Din partea Uniunii Scriitorilor: 
„Conducerea U.S. şi unii membri ai Comitetului Director şi al 
Consiliului Uniunii, au avut o întâlnire cu Preşedintele Republicii, 
domnul Ion Iliescu, în cadrul căreia i s-a expus situația gravă 
actuală a culturii naționale, a cărții de literatură şi a publicațiilor 
literar-culturale, din pricina obstacolelor continue în obținerea 
spaţiului tipografic, hârtiei şi a unor condiții normale de difuzare. 
A fost depus un Memoriu în acest sens, solicitându-se soluții 
urgente şi eficiente”. Livius Ciocârlie îşi reia jurnalul. Al. Dobrescu 
de la Convorbiri literare apune că nu înţelege nimic din ceea ce se 
publică în gazeta „22”. Hannah Arendt: „Adevărul, mereu înfrânt 
când se opune fățiş puterii, oricare ar fi ea, posedă o forță proprie; 
orice combinaţie ar încerca deținătorii puterii, ei sunt incapabili să 
descopere sau să inventeze un substitut viabil. Persuasiune şi 
violența pot distruge adevărul dar nu-l pot înlocui”. 

Neserios, văd serialul polițist „Pe străzile din San Francisco”, 
cu Michael Douglas etc. Irakienii în expansiune, aproape de 
Arabia Saudită. Interviu cu lon Hadârcă, vicepreşedinte al 
Frontului de Unitate Naţională al Republicii Moldova... La Cluj, 
cei respinşi la medicină cu media sub 7,95 fac greva foamei, 
pretind să li se acorde şi lor locuri ca la Sibiu, unde s-a intrat cu 
media 7,15. Varietăți cu Radu Gheorghe, Silvia Dumitrescu, Dana 
Berța, Loredana Groza, Cezara Dafinescu, Oana Sârbu, Ion Albu, 
regia Titus Munteanu. 

Mă simt ca în zilele mele normale, puțin cam tulbure după 
clonidină. Telefon de la Viorel Dinescu, aranjăm întâlnirea de 
duminica viitoare de la Galați. Din Album duminical, rețin 
apariția la Chişinău a primului abecedar cu litere latine. Irakul dă 
să se retragă din Kuweit când saudiții intră în alertă. A murit 
Ettore Maseratti, la 96 de ani, şeful fabricii de automobile pentru 
curse. Călduri mari, incendii în Toscana. la foc şi un cargou 
francez, Saint Clair. 


6-7 aug., luni-marţi. Lunea nu apare presa, nu ies din bârlog. 
Nu reuşeşte nici prietenul Gherasân să mă scoată, cu toate 
insistenţele: „No, mă, eşti în vacantie, nu sta în cortel cu c... în sus, 
că s-ar putia să prinzi mucegai. Merem să biem şi noi o țâră”. Când 
să continui pamfletul, apare finul Dan, nici el nu-i mai 
convingător. Pun la punct „documentele“, pentru a începe 
lucrurile esenţiale: rescrierea lui „Creangă”, „Amplitudinea 
lecturii” („Starea şi mişcarea”), scenariul, romanul. Cam mult. 
Vorba mamei, Dumnezeu s-o ierte: „Face planul ca tiganul şi 
porneşte pe la anul”. Mi s-a înfundat urechea stângă. Saddam 
Husein pune un guvern marionetă în Kuweit, iar Bush se supără 
tare, anunţă sancțiuni drastice, Cuba se opune. Francisc Vaştag 
câştigă titlul mondial la categoria lui. Ministrul de externe al 
Coreei de Sud vine la Bucureşti [...] 

Pentru sectorul cultură adăugăm o piesă de Tudor Popescu, 
„Transmitem în direct”, cu Dorel Vişan, Şerban lonescu, Rodica 
Mandache, Magda Catone, Emilia Popescu, Valentin Uritescu, 
Virginia Mirea, Valentin Teodosiu. Actorii, de linia întâi, piesa 
pasabilă şi mai mult decât atât. 

Preşedintele Pakistanului a demis-o pe doamna Benazir Bhutto, 
premierul, a suprimat şi Parlament, din cauza corupției. Mari 
puteri au orientalii din cel mai înalt vârf! Aventura militară 
irakiană continuă. Pe la noi să vedem ce mai urmează. 

Deocamdată, Georgel mă presează cu telefonul, să ne întâlnim să 
„vorbim” cu Tibi Pătran pentru o loază corigentă. La Policlinică, 
doamna Uta surâde, dl dr. Popovici îmi consultă tensiunea: 15/8. 
E bună. lau de la poştă revista Dianei, „Prisma”. Program 
administrativ, gospodar de ocazie [...] 

S-au împlinit o sută de ani de când a fost construită clădirea 
Primăriei din Bucureşti. Primarul Ciurel cuvântează cu mândrie şi 
arată ce speculă grozavă e prin Bucureşti. În țară sunt temperaturi 
de peste 30 de grade, la Câmpina e oarecum răcoare, nu cred să fie 
mai mult de 22 de grade la prânz. 


8-9, miercuri-joi. Mă amuz cu Paul Grigoriu, la radio: „Au 
trecut, iată, 14 minute de când noi ne lăudăm că e ora 6”, 
„Radiodifuziunea română vă întreține speranţele, pentru toți care 
speră Timpuri noi” (e o formaţie de muzică uşoară). Umblu. De la 
librărie cumpăr „Avangarda română” de lon Pop, pe la şcoală aflu 
că tabloul de promoţie nu-i gata. Gherasân spune că pleacă în 
Bulgaria cu Carmen [...] Am prins drag de program (pogrom) 
administrativ: arde mâncarea pe aragaz, bat covorul de-l rup, spăl 
batistele mele. La Reflector, abuzurile unor mărimi în comuna 
Axinte Sever, Tökes se răneşte în accident de maşină, Irakul nu se 
retrage, embargo şi mari deplasări de forțe americane. 

Plec la Bucureşti, de mult îmi doresc. În gară, pleacă spre 
Bulgaria numai Carmen cu mama ei, le-a condus Gherasân şi 
bătrânul Gherovici. Până la Ploieşti mergem în picioare. La 
Universitate, pe liste, le detectez pe fetele „mele”. Prietenul 
Oprişan îmi spune, la telefon, să ne întâlnim la BAR. Deocamdată, 
numai ghinioane. Mircea Ciobanu nu-i în localitate, e cald şi pe 
Magheru nu găsesc răcoritoare, Ulici nu e la „Luceafărul”. La 
BAR, iau două cărți („Spaţii literare” de Valeriu Cristea şi „lon 
Creangă” de Zoe Dumitrescu-Buşulenga). Nu vine prietenul 
Oprişan La Muzeul Literaturii, Flavius îmi dă de înţeles că eu l-aş 

fi „turnat”. Fanatic şi mârşav totodată! Crede că aşa cum este el 
pot fi şi eu!...Cum e posibil? Caut să-l lămuresc de enormitatea 
bănuielii. Nu-i clar unde l-am „turnat”: la Bucureşi, la Câmpina, la 
poliție, la securitate, la „partid”, la Muzeul Literaturii? Eu 
consemnez „indiscreții” în jurnalul intim, dar nu ajunge la el nici 
musca. Pare să accepte, spune cum a încasat o bătaie soră cu 
moartea. E bolnav şi ridicol, săracul... Să mergem să bem ceva, îl 
refuz, am 20 de zile de când nu mai pun limba pe alcool. La 
editura Minerva nu-i nimeni (august, totuşi, provincialul nu ştie 
asta?), la „Eminescu” îl găsesc numai pe Adrian Angelescu. De la 
librăria Minerva iau cartea lui Mircea Scarlat despre Creangă. Pe 
trotuar şi în pasaje, staționează tineri, unii fac greva foamei că n-au 
intrat la facultăți [...] 


10 aug., vineri. [...] Tot singuratic, fac o ciorbă cum m-a învățat 
Eliza. Gust detestabil. Mă gândesc la tata. A împlinit 82 de ani în 
iunie, e singur (vecin cu sora Caterina), dar se descurcă, are chiar 
talent în privința gastronomiei. Şi e sănătos. Aşa se arată, deşi în 
iunie spunea, cu umorul lui sec, că a trăit prea mult, că setul acela 
de farfurii e al nostru, câmpinenii. A cedat vechitura de frigider 
unor vecini... 

Petre Roman relatează cu cine s-a „întreținut”, numai primi- 
miniştri, că în septembrie vom dobândi ceea ce ni se cuvine. În 
„Adevărul” e o statistică surprinzătoare, potrivit căreia „revoluția 
tinerilor” din decembrie a fost mai mult a maturilor: au fost 9 victime 
în rândul studenţilor, 10 la sută au fost străini, mai mulți elevi, restul 
de 90 la sută, oameni de peste 30 de ani. Cei mai mulți, muncitori [...] 
Pe un țărm eşuează sinucigaş zeci de balene, fenomen inexplicabil. 
Refuz cu gingăşie vişinata vecinului Mirică. A fost aleasă conducerea 
FRF: 1) Preşedinte de onoare, Mircea Anghelescu, 2) Preşedinte 
executiv, Mircea Sandu. Recital Mirabela Dauer. 

Proiectul Legii Presei stârneşte numeroase comentarii. 

Calomniile, atacurile la persoană, denunţurile, vulgaritatea s-au 
înmulțit, efect al tensiunilor sociale şi politice, rod al democraţie şi 
bumerang pentru ea însăşi. Pentru prima dată citesc un fragment 
(tradus de Mihai Ursachi şi Magda Teodorescu) din romanul 
Dracula al lui Bram Stoker. A doua ecranizare a Lolitei de Vladimir 
Nabokov. Rolff Liebermann, 80 de ani: „Am fost totdeauna, din 
convingere, un om angajat social Când eram foarte tânăr, m-am 
situat la stânga. Raporturile au devenit ceva mai reci în momentul 
când ruşii au atacat prin surprindere Finlanda.. Atunci, idealurile 
noastre au fost puse sub semnul întrebării, dat angajarea socială a 
rămas. Nu am aparţinut niciodată unui partid. Cred însă că arta se 
situează la stânga. Ea zdruncină convențiile. Nu există artă fără 
provocare - Schiller, Goethe, Beethoven, revoluționari neliniştiți...” 


11 aug., sâmbătă. Nu mai fumez de 11 zile, iar până atunci destul 
de puțin. Se şi simte abstinența, dorm mai bine. E şi linişte. Cumpăr 
un pepene de 4kg, 40 de lei. Merg să iau epigramele de la dl 
Luncaşu, e în pat cu cataplasme [...] Telefon de la conu' Mihăescu, 
colegul de grupă, vine să mă convertească la liberali, măcar că eu i- 
am spus de mai multe ori că nu voi mi fi niciodată membru de 
partid. La televizor, de pe malul Atlanticului vorbeşte Nadia 
Comăneci cu Aristide Buhoiu. Nu pot să cred statistica din presă, 
prea mulți morți ai Revoluţiei, prea exacte cifrele, prea discrepante: 
1) elevi, preşcolari, 58; 2) studenţi, 9; 3) muncitori, tehnicieni, 518; 
4) intelectuali, 38; 5) fără ocupaţie, 127; militari, 139; militari în 
termen, 134; străini, 7. Bărbaţi, 957; femei, 72; sub 15 ani, 17; între 15- 
20 de ani, 170; între 30-50 de ani, 378; peste 50 de ani, 113. Total: 1030. 

Terorismul politic face ravagii: Trujillo - Bogota - Gavilla. 
Ministerul Învățământului nu vrea să facă nici o concesie pentru 
cei care vor să intre la facultăți cu medii mici, peste numărul 
planificat de locuri. 

12-13 aug., duminică-luni. În Golf, conflictul se întețeşte, nici 
vorbă ca Irakul să se retragă din Kuweit. La reuniunea statelor 
arabe se cere retragerea imediată şi necondiționată a invadatorilor. 
Americanii umplu Arabia Saudită, turcii sunt pe picior de război 
cu Irakul, Israelul concentrează trupe la graniță. Numai Libia şi 
mai nu ştiu cine aprobă Irakul pentru salvarea islamului de 
americani şi sionişti [...] 

La noi, propaganda nu e în vacanţă. Mişună tot felul de figuri 
patibulare, paraziți, bişnițari, hoți. Nu-i vorbă că lumea 
cumsecade predomină, dar parcă sunt într-o stare de nelinişte [...] 

Nu l-am găsit toată dimineaţa la telefon pe Viorel Dinescu, dar 
pornesc spre Galaţi. În gară aştept trenul vreo oră şi jumătate şi 
plec, în sfârşit, cu rapidul, la 14,25. Nu-i Viorel în gară, nici în față 
la „Dunărea”. Întâlnire, în schimb, cu Victoire şi cu Rică Vicol. 
Mergem la cofetărie, ne cazăm la Gicu. Prima etapă a Diviziei A la 
fotbal. Nu pot să dorm de un sforăit din adâncul ființei [...] 

Nu-l găsesc pe Viorel, dar pe Grig Răcaru da. E cam ciudat, ne 
invită la „Continental”, depănăm amintiri din facultate, se 
confesează că are probleme familiale. Locul meu la Facultatea 
gălăţeană e dorit de toți, în funte cu amicii universitari şi 
conducători mult iubiți, Valentin Turlan şi Dumitru Tiutiuca. 
Întâlniri cu scriitori, vizită la Poligrafie unde este editura Porto- 
Franco [...] 

Din nou, întâlnire la Griviţa cu tata, fratele Alexandru, cumnata 
Lili, sora Caterina, nepotul Ghiocel. 

Piesa de teatru „Birlic“ de Tudor Muşatescu şi Sică 
Alexandrescu, teatrul din Braşov, în rolul titular cu Costache 
Babii, excelent. 


14-20 aug, marţi-luni. Vara la ţară. Cu de toate şi absolut 


neimportante, nimicuri nici într-un caz dificile. Fleacuri bune 
pentru un roman pastoral-democratic [...] 

Instalăm „biroul” în grădină sub umbrar, cu hârțoage diverse... 
La bostănărie, unde mergem în plimbare, şi acasă sunt pepeni din 
belşug şi consumaţie în exces. Facem plajă, eu neghiobeşte că 
trebuie să fiu doftoricit cu comprese şi alifii. Inflăcărarea 
organismului. De sfânta Maria vine soacră-mea (Maria), ei 
sărbătoresc, eu stau sub tratamente, înfăşurări cu prosoape ude, 
ceaiuri, pastile, somn [...] 

Aproape de vindecare, mă retrag în grădină, dumnealor se 
cinstesc cu ţuică, mănâncă pui la grătar, beau bere... E aşa de cald, 
că nu mai pot sta în grădină cu Mona (cățeluşa mică-mică, albă), 
intru în casă şi văd filmul „Căruțaşul Heuschel”, după Gerhart 
Hauptmann, cu Wolfgang Reichmann. 

Vine Nicu, rubedenie cu noi (acelaşi nume), gard în gard, tânăr 
vesel, nu se dă în lături de la un păhăruț-două. Mama lui 
(văduvă), fraţii şi surorile sunt „pocăiți”. El e în vacanţă singur cu 
mama lui şi se simte bine în compania noastră. li place mai mult 
de Alexandru, vorbăreț şi cu destul umor. Se dau la politică, 
rezultă că Alexandru e „golan“, împotriva Puterii feseniste, a votat 
„pentru contra”. Nu reiese dacă Nicu e „membăr” pe undeva, dar 
se contrazic în termeni şi atitudini. Îmi solicită arbitrajul şi explic 
repede (nu agreează prelegeri dăscăleşti), că un arbitru este 
neutru, că fiecare joacă aşa cum se pricepe şi cum ar trebui, că de 
obicei în țările cu democraţie veche şi avansată nici un candidat nu 
câştigă din primul foc, e o finală şi-l alegi pe cel mai bun, tăindu-l 
pe celălalt etc. Restul participanților la dezbatere declară că nu-s 
împotriva nimănui, doar soră-mea nu-l suportă pe Dică Căluian 
(nu din cauza cacofoniei), de pe aceiaşi uliţă, care se dă cel mai 
deştept, e cu țărăniştii, care nu-s țărani, şi a lipit pe gard afişe cu 
„Ochiul”. Lili, sfioasă, nu recunoaşte că a votat cu maghiarii, deşi 
e unguroaică, Alexandru spune pe ton agresiv că n-a votat cu 
nimeni şi că nu va vota vreodată cu „idioţii” ăştia. Aruncă o vorbă 
mai spurcată pe care nu o reproduc aici din jenă, n-am ajuns încă 

să mă dezinhibez... În acest timp, Saddam Hussein e ameninţat cu 
lichidarea, americanii şi alte forțe se înmulțesc în Arabia Saudită, 
Alexandru proroceşte izbucnirea, în curând, a celui de al treilea 
război mondial. Apoi adoarme şi sforăie ca un şacal, dacă aceştia 
sforăie. Noi ceilalți vedem filmul „Înghiţitorul de săbii” de Alexa 
Visarion (după Sahia), cu Mircea Albulescu, George Constantin, 
Victor Rebengiuc, Ştefan Iordache, Mitică Popescu, Ştefan Sileanu, 
Leopoldina Bălănuţă, Tamara Buciuceanu, Gelu Nuţu, Dinu 
Manolache. Toţi unul şi unul. 

Tata trebăluieşte, ei (fratele, soția, sora, cumnata) se duc la 
Tecuci să se plimbe, să cumpere de-ale lor şi presă pentru mine. 
Este extrem de cald. N-au găsit reviste literare, „ce crezi că 
tecucenilor de asta le ard?” Îmi aduc ziare şi reviste umoristice 
care mă fac să suspin: „Rezon”, „Papagalul”, „Scaiul”, „Bing- 
bang”, „10 hohote de râs” [...] Țânţari şi alte gângănii, cald, „acolo 
era să mor / de urât şi de-ntristare, / Beat de soare / Şi pârlit 
îngrozitor”. Nici vorbă. E minunat acasă, în satul nostru 
postcomunist. Au devastat totul: fermele, sediile CAP, livada cea 
mare, copacii (pădurea de la Blăjeri e ferfeniță), instalaţii, sistemul 
de irigație, dalele şi ţevile. 

Pe 18 e chiar niţel răcoare. Chiar îmi face impresia că avansez 
ceva în treabă scriptologică. Înseilez despre receptarea lui Creangă 
- dezvolt capitolul. Universitatea de Vară de la Vălenii de Munte. 
Îl vedem şi-l auzim pe lorga, cuvântează şi preşedintele Iliescu, 
cred că e şi Costică Radu pe acolo, nu lipseşte de regulă. Apoi, 
„Jack Spintecătorul”. Plouă. 

Încerc să-l conving pe Alexandru să mă ducă la Câmpina cu 
limuzina lui. Nu se dă bătut. Maşina lui e obosită, La Iaşi o face pe 
taximetristul, câştigă „bini”, n-are nici un fel de autorizaţie. 
Victoire pleacă la Pechea. Irakienii nu pleacă din Kuweit. Şi 
Iordania declară embargo. Arabii comuni sunt pentru „Războiul 
sfânt” al lui Saddam Hussein care le cere femeilor din Irak să 

cedeze toate bijuteriile. Restul e de partea Consiliului de Securitate 
unde noi „dirijăm” prin Aurel Dragoş Munteanu. Nu-i clar de ce 
străinii, presa germană în special se referă la un puch iminent al 
armatei române. Armata dezminte. Festivitatea promoției la 
Academia Militară. La PNȚ se fac unele restructurări. 

Tata şi cu mine suntem bucuroşi că plouă. Nepotul, absolvent 
de liceu, nici gând n-are să se pregătească de vreun examen. Vrea 
să rămână la ţară, visează la întemeierea unei „Societăți” de 
construcții. Ne supărăm toți pe el, nici că-i pasă, acum e bostănar. 
Intocmesc o recenzie la cartea lui Mircea Scarlat (Dumnezeu să-l 
țină în pază) despre Creangă. Vine la noi Ticu Lupuşor, adventist, 
„poet” la cenaclul „Perpesicius” din Brăila şi Poiana Mărului, 
unde e şef Marcel Crihană. Avem cunoştinţe comune de la Brăila. 
Imi citeşte o poezie, vrea să le citească şi pe celelalte, evităm, şi 
discutăm despre afaceri, vrea să facă un atelier foto, cu legături 
pretutindeni unde sunt frați adventişti, mulți prin Prahova. Ne va 
vizita în curând La Câmpina şi ne va face zeci de poze [...] 
Alexandru şi Ghiocel se duc iar la Tecuci după cumpărături şi-mi 
aduc presă nouă şi, surpriză mare, o "Românie literară” de la 
prietenul pot Dionisie Duma. 

Mă gândesc la amicul Tase când citesc cum se plânge Marcel 
Marcian că n-a fost adjudecat pseudonimul „Clement” pentru 
Bacovia. Ba şi prietenului Theodor Codreanu i se ripostează că 
face din Edgar Papu un „persecutat”, când de fapt Theo nu vrea 
altceva decât să apere protocronismul. Transcriu din textul Anei 
Blandiana: „Citim cu toții zilnic kilograme de insulte, murdării şi 
monstruozități revărsate peste o listă, selectată cu grijă, de nume 
schingiuite, transcrise scălâmbăiat, supuse deriziunii şi batjocurii, 
fără să fi adus nici cel mai firav argument în sprijinul acuzațiilor 
lansate, fără să răsară nici un muşchi pe obrazul neruşinării 
absolute. Pentru ca o calomnie să prindă, să fie crezută, 
acceptată,reluată, lansată la bursa ordurilor, nu mai e nevoie 

demult ca ea să fie, cât de slab, înrădăcinată în real, ca ea să 
pornească de la un cât de infim grăunte de adevăr. Ura se 
înmulțeşte demult prin seminţe sintetice, logica e socotită demult 
o noțiune neglijabilă şi exclusă din socoteli”. Gheorghe Grigurcu 
scrie, plastic şi neologistic, despre poetul Virgil Mazilescu, lar 
Elena Zaharia-Filipaş despre „Zmeura de câmpie”, romanul lui 
Mircea Nedelciu. Doamna Crina Bucşan s-a consacrat de mult 
Iuliei Hasdeu, acum despre zilele ei pariziene. Postume de Marcel 
Gafton, omul nostru de la Pechea. Yves Bonnefoy prezentat şi 
tradus de Ştefan Aug. Doinaş. Într-o clinică din Paris a încetat din 
viață Georges Conchon, scriitor de Premiul Goncourt. 

La televizor văd, în emisiunea „Gong, cum Andrei Şerban 
pune în scenă la „Naţional” o trilogie grecească. La Muzeul 
Istoriel Literaturii Române s-a deschis o „cafin6”, cu spectacolul 
dat de trupa de „clovni” a lui Mihai Mălaimare. Marian Papahagi 
vorbeşte, admirabil desigur, despre autonomia universitară, 
despre universitățile particulare. Vedem un spectacol, „laşii în 
carnaval”, la Cluj, în regia lui Victor Ion Frunză. 


21-22 aug., marți-miecuri. [...] Mă pregătesc de plecare. 
Hotărârea mea irevocabilă produce stupoare, sunt acuzat de 
labilitate comportamentală. Autobuzul spre Galaţi opreşte extrem 
de des, uneori la poarta cuiva, la Smârdan se opreşte de tot. 
Trebuie să luăm „ocazii”. Şi-i o căldură toropitoare. N-o cunosc 
decât pe dna educatoare Drăguş. Cu diverse mijloace de transport, 
ajung la „Mioriţa”, nu cunosc pe nimeni, trec strada la red. 
ziarului „Viaţa liberă”. Aici e Radu Macovei şi Katia Nanu, care 
depune mare atenție pe prezența mea, deşi se spune că e prietena 
frumosului Radu. O invit la Câmpina, va veni, zice, o aştept cu 
interes. A venit şi Viorel Dinescu de la Bucureşti. Are vin bun, 
ciudă pe Vicol şi ironii generale. El pleacă spre satul lui, eu spre 
urbea cea mai însorită din Europa. La coborârea din tren, îl 

întâlnesc pe deputatul Palade... 

Florin Daia mă asigură că mi-a luat el presa cât am lipsit. Uită 
s-o mai aducă. Librărițele mă ispitesc cu cărți, dna Alexandu, la 
şcoală, a difuzat puține „evenimente”, dl Şuliuc îmi scoate dopul 
din ureche, la Policlinică. Acum aud mai bine decât trebuie. Diana 
e la şcoala ei (!), Vio la televizor şi la radio (!), Victoire la 
cumpărături, huse pentru fotolii, un covor mare, o mochetă. Cea 
mai mare plăcere din viața ei e să cumpere [...] În acest timp, 
Cristian Popescu scrie un text incitant: „Cum l-a omorât George 
Bacovia pe Gheorghe Vasiliu”, iar Tase „bacovistul” nu ştiu ce mai 
scrie,probabil adună fişe. Deocamdată, un prim fragment din 
„Criza spiritului”, de unde extrag un citat: „Zeii, cu bunăvoință, 
ne dau fără a ne cere nimic în schimb, un prim vers; dar noi trebuie 
să-l modelăm pe cel de-al doilea care trebuie să se armonizeze cu 
celălalt spre a nu fi nedemn de fratele său supranatural. Toate 
resursele experienţei şi ale spiritului nu sunt de prisos pentru a-l 
face comparabil cu versul care ne-a fost dat în dar”. 

Demonstraţie la Bucureşti, „sublimii” se stabilesc în Piața 
Universităţii, „la locul nostru”. Festivalul de muzică uşoară 
„Mamaia”, prezintă Octavian Ursulescu, regia Titus Muntreanu. 


23-24 aug., joi-vineri. „Polemizez” cu Florin Iaru şi Octavian 
Paler în „Acţiunea”, despre care dânşii n-au habar. Am început să 
scriu „Jurnalul unei adolescente”. Mă ajută şi ele, în special Diana. 
Treabă grea, dar vom învinge. 

La Actualităţi, Petre Roman conversează cu un deputat 
american. Participă şi Augustin Buzura. Societatea se animă. Un 
tânăr de 19 ani înfige cuțitul într-un bătrân şi ia banii. O 
domnişoară se dă drept cadru medical, intră în case, mai ales la 
bătrâne, le dă diazepam până la toropire şi deces, le sustrage ce 
vrea din casă. În Golf e cea mai mare concentrare de forţe militare 
de la al doilea război mondial încoace. Rezistența kuweitiană atacă 

Ambasada irakiană din Kuweit. Palestinienii sunt de partea lui 
Saddam, israelienii promit că va vi vai şi amar de Irak dacă atacă 
țara lor. Mărturii despre 23 August. „Poetica intimităţii” de Eugen 
Simion continuă, jurnal, Simone de Beauvoir. Nicolae Manolescu 
se pronunţă în legătură cu „proza” lui Noica „Rugaţi-vă pentru 
Alexandru”. Doina Uricariu publică o convorbire realizată, în ziua 
de 4 mai, cu regele Mihai: „Românii trebuie să cunoască 
adevărul”; „Dar eu spun că o ţară fără un trecut nu poate să aibă 
un viitor”. 

În seara asta, concurs de creaţie la Mamaia. În Piaţa 
Universității, noi ciocniri, arestări. Ne place mult Laura Stoica din 
Târgovişte, cu melodia „Dă, Doamne, cântec”, şi mai aplaudăm pe 
Adrian Enache din Galaţi. Diana şi Vio rămân în fața ecranului 
mic mult timp. 

25-29 aug., sâmbătă-miercuri. Scriu un articol despre Al. 
Paleologu, „Boierul marxist”. Memoria peliculei: Marin Preda la 50 
de ani. Ne pregătim pentru campionatul european de atletism de la 
Split. Scene cu pictorii care strivesc sub picioare un trecător, opresc 
circulația, lovesc maşinile cu roşii, pepeni, fructe, ouă, pietre. 

La concursul de creaţie ne încântă „Ave Maria” de Cornel 
Fugaru în interpretarea lui Gabriel Cotabiță. Nunta de la Grădină 
mă canoneşte până târziu în noapte, când mă ut în camera fetelor, 
jos, pe o salteluță. Lupte de stradă, bătălii în presă. N-am primit 
răspuns la scenariu, nici măcar confirmarea de primire. Finala 
concursului de creaţie şi interpretare de la Mamaia: I Laura Stoica, 
II Adrian Enache, II Alina Perletta Toma. La compoziție: „Ave 
Maria”. 

Saddam Hussein ia nişte ostateci, se filmează cu ei [...] Mirela 
Roznoveanu obține interviuri din America (acum de la Virgil 
Namoianu), România e condusă de un „stat poliţist”. Seară de 
teatru, „Un domn bine” de Walter Hasenclover, cu Dan Condurache 
(excelent), Anca Sigărtău (nostimă, drăguță, cam plinuţă), Rodica 

Mandache (năzdrăvană), larina Damian, Silviu Stănculescu, Dan 
Puric, Sorin Gheorghiu. 

Bat la maşina de scris „Agresivitatea ca atitudine critică” 
(Dobrescu versus Maiorescu). Suntem sclavii filmelor, în lipsă de 
alte posibilități de relaţii cu artele. Acum, „Miercurea cenușii”, cu 
Elisabeth Taylor, Helmut Berger, Keith Axter, Henry Fonda. Ea, 
bătrânică, merge la institutul d înfrumusețare, îşi aranjează 
splendid figura, oho, dar soțul tot n-o mai iubeşte. Articolul 
despre Lucian Raicu îl expediez la „România literară”, special lui 
N. Manolescu. Să văd dacă e receptiv. La inteligenţa lui, ar trebui 
să fie. Compun şi o replică pentru Gheorghe Grigurcu. 

Nuţa vine şi ne povesteşte ce a făcut ea prin Belgia, despre 
obiecte mecanice sexuale. Ele fac ciocolată pentru Vio care pleacă 
pe 1 sept. În URSS. Se adună Parlamentul pentru a comemora 50 
de ani de la Diktatul de la Viena. lau cuvântul Radu Câmpeanu, 
Victor Surdu, Domokos Geza, Dumitru (preşedintele „Vetrei”). 
Fotbal URSS-România. Ruşii îi primesc foarte rău pe ai noştri şi 
noi îi răsplătim, le dăm două „boabe” (Lăcătuş şi Lupescu). 


30-31 aug., joi-vineri. Mergem toți patru la Meliceşti 
(Melisburg, cum îi spune Mişu). Florin are un bidon, s-ajungă. Ei 
adună pere pentru ţuică (prune nu prea s-au făcut), noi urcăm pe 
cărăruie, prin tufiş şi arbori, culegem mentă, găsim alune, nucile 
nu-s de soi, mâncăm mure, urcăm până la biserică. Aici e şi 
cimitirul, şi şcoala. Sărim pârleazuri ca la cursa cu obstacole. După 
masa de rigoare, Mişu se culcă, noi mergem la „Crucea 
domnitorului” [...] 

Discursuri despre unitatea națională, manifestații paşnice în 
țară, mai aspre în Piaţă. Primarul Ciurel dialoghează cu 
„Ssublimii”. „Cele ce se petrec acum în Piaţa Universității mi se par 
un avertisment de care trebuie să țină seama, în egală măsură, atât 
guvernul cât şi opoziția. Manifestaţiile tulburi politice, spontane 

sau nu, se cuvin analizate cu atenție, întrucât ele dovedesc atât 
slăbiciunea partidului de guvernământ cât şi a partidelor de 
opoziţie” (Cristian Teodorescu). În sfârşit, am intrat în posesia 
revistei „Tribuna”, red. şef, Augustin Buzura. Mai aflu de aici 
mărturii despre Nichifor Crainic. „Prind” „primăvara Neagră” de 
Henry Miller (zece povestiri). Yes, Cristian Popescu: „În timpul lui 
Ceauşescu era imposibil să nu faci politică. Da-ul sau nu-ul politice 
echivalau cu cele morale. Dacă stăteai la coadă, dacă te-nghesuiai 
în tramvai, dacă sorbeai din nechezol, dacă te uitai (la televizor), 
dacă auzeai (la radio), dacă trăiai - făceai politică. Adică erai de 
partea lui Ceauşescu. Toată tinerețea mea am făcut politică. l-am 
făcut într-un fel sau altul jocul lui Ceauşescu. Şi m-am săturat. 
Gata! Pentru mine asta a însemnat schimbarea istorică: începând 
cu anul 1990 pot, în sfârşit. Să nu mai fac politică” („Greaţa”, la 
rubrica „Antipolitica”). Deci, antipolitică... 

Brucan şi Militaru acordă interviu în „Adevărul”, de unde 
rezultă că ei au avut un rol mare în organizarea disidenței 
anticeauşiste. 

Finala campionatului european de atletism. Noi, mai la urmă. 
Inclusiv Sorin Matei care s-a deranjat la coapsă. 

VIII. Septembrie. Toamnă gri, toamnă gri 


1-2 sept., sâmbătă-duminică. Prima zi de toamnă. La „Petrol” 
pentru examenul de „treapta I”. În comisie suntem patru persoane, 
două echipe: eu, dna Ilie, Dinu Ispăşoiu şi prof. Matei. Spre 
amintire, iată subiectele. 1) Caracterizarea lui Tudor Şoimaru din 
romanul „Neamul Şoimăreştilor de Mihai Sadoveanu, 2) Strofă din 
„Plugarii” de Octavian Goga, comentariu; 3) Se dă textul: 
„Împărați pe care lumea n-a putut să-i mai încapă / Au venit şi-n 
țara noastră şi-au cerut pământ şi apă”. Se cere: a) sublinierea şi 
felul predicatelor; b) să se împartă fraza în propoziţii şi să se arate 
felul lor; c) să se analizeze morfologic şi sintactic: „pe care”, „i”, „şi- 
n țara”; d) să se alcătuiască o frază în care „de“ să introducă şi altfel 
de propoziţie; e) Să se scrie familia de cuvinte a substantivului 
„pământ”. Mişu, Badea şi Chiriacescu mă abordează cu prietenie. 

De-ale noastre. Vio pleacă la Bucureşti şi, de aici, în Rusia. 
Dan Preda ne invită la nuntă. La atletism abia de luăm o medalie 
de argint, la săritură în lungime. Costică Radu mă invită la Casa 
de cultură, servim vin şi povestim despre sexul frumos şi slab... 

Englezii dau imagini cu incendiul de la sediul Partidului 
Socialist din Bulgaria, spun că autorii sunt români, apoi îşi cer 
scuze de eroare. Nuntă mare, țânțari mulți. 

Meciul de fotbal Poiana-Oţelul Galaţi (2-2). Brucan şi Militaru 
îşi primesc porția de bobârnace pentru „disidența” lor 
anticeauşistă. Preşedintele Iliescu pleacă în Iugoslavia, noi la 
filmul „Tootsie”, cu formidabilul Dustin Hoffman. O comedie 
spumoasă, el joacă în travesti rolul unei actrițe care 

impresionează, dar (ei) nu-i convine că e totuşi o mască (= 
minciună). Diana e în voiaj pe Valea Prahovei. 


3-4-5 sept., luni-miercuri. După multă corectare, ultima 
întâlnire cu Anda înainte de examen [|...] 

Jacques Cousteau a venit la noi să vadă Delta noastră, care ar fi 
în mare pericol. Masacru în Libia. Bush şi Gorbaciov se pregătesc 
să se întâlnească la Helsinki. Boris Elțîn cere demisia guvernului 
Rîşkov. Victoire merge pentru prima oară la noua ei instituție 
şcolară. Teatru TV, „Mincinoasa” de Bricaire şi Lasayagues, o 
comedie a unei trupe franceze, cu multe glume dar şi cu excese fără 
piper. 

Din nou la corectură, din nou relaxare cu amicii la un han 
spre Valea Doftanei. Grupul de americani care ne vizitează 
crede că e bine la noi şi că vom primi clauza. Gherasân a venit şi 
povesteşte despre sejurul din Bulgaria: e bine, sărăcie, românii 
(trei sferturi „romi”) cară tot peste graniță. Nu-i iese din minte 
că e nevoie să facem ceva mai productiv decât „Evenimentul” de 
unde nu iese nici un beneficiu: o librărie, un anticariat, o 
prăvălie. „Nu vez’, mă, toț' să căpătuiesc, iar noi tragem mâţa de 
coadă” [...] Carmen e mândră de „realizărili” din Bulgaria, 
acolo se înaintează, aici dăm înapoi. Incendiul, mai spune ea, a 
fost o diversiune, socialiştii şi-au dat foc sediului. Ea e 
„bulgăroaică”, dar numai atât? 

Presa relatează despre vizita preşedintelui Iliescu în 
Iugoslavia şi despre întâlnirea premierului Roman cu suedezii. 
Comisia parlamentară de anchetă a evenimentelor di 13-15 iunie 
se deplasează pe Valea Jiului. Răsculaţii de la Săpânța îi iau ca 
ostatici pe doi trimişi ai Parlamentului. Am mustrări de 
conştiinţă față de sterilitatea mea de cititor şi scrib. 

Ce-o fi făcând Vio pe la Kiev? 

6-7 sept., joi-vineri. Ostatecii de la Săpânța au fost eliberați. 
Oamenilor ăştia cu „Cimitirul vesel” le-a intrat în cap că ei sunt 
mai deosebiți, au ei o condiţie şi o vizibilitate aparte... Saddam 
Husein cere „popoarelor arabe” să lupte împotriva celor care au 
trădat „cauza arabă”. E un apel care denotă disperarea. 
Octavian Paler ia atitudine împotriva englezului Michel Castex, 
autoeul unei cărți despre Revoluţia română: „O minciună mare 
cât secolul”, cu ideea că revoluţia n-a fost decât o cacealma, un 
complot. 

Scriu şi-i expediez lui Sergiu Adam la „Ateneu” articolul 
„Romanul şi continuitatea”. În Republica Moldova, Basarabia, 
mari necazuri cu găgăuzii şi „nistrenii”, asmuţiţi pe de lături. 
Mircea Snegur şi Mircea Druc se întâlnesc cu Gorbaciov. O ieşi, 
poate, ceva bun. Lui Jaruzelski i se cere demisia. Nu, zice 
polonul, nu voi ceda presiunii străzii, trebuie o soluție 
democratică. Prof. Mânzatu dă amănunte despre „tragicul 
episod” de la Tg. Mureş, stârnit şi ațâţat de etnicii maghiari. Ora 
filmului politic. „Sentință suspendată”, polonez. El, în 1949, 
antistalinist se ascunde în pivniţă la Ea. Au un copil, stă acolo 
ani în şir până moare Stalin şi e reabilitat. La dezbatere nu-l 
recunosc decât pe Eugen Simion. 

La librărie, doamna Cocoş, şef, susține să o ajut pe fiica sa 
pentru facultatea de litere. Vrabia mălai visează. La şcoală, îl 
admir pe Stelu Mărunţelu, prof. de istorie, se face împărțirea 
catedrei: XI A, XI B, XI C (filologie, aici voi fi diriginte), XII A. 
Interesant, Diana iar se duce la o nunta unei colege, la Beliș. 
După consultarea unei fătuci pentru limbi străine (probleme de 
limbă română), scriu la romanul-jurnal. Explodează o uzină în 
Făgăraş, se deplasează acolo primul ministru. La vamă, 
întreprinzători de toată mâna duc (ce duc?) peste hotare. 
Femeile, fetele mai ales, îi preferă pe turci, obiecte, valută. 
Cristina a stat acolo, la un patron, mult timp, s-a întors plină de 

lucruri şi de aur spre satisfacția lui Florin, soțul... 


8 sept., sâmbătă. Vremea se menține mohorâtă. Țârâie. În 
țară plouă mai bine. Ascult emisiunea literară la „Şopârlița”, 
Gelu lonescu, Monica Lovinescu, Virgil lerunca vorbesc despre 
literatură şi politică, despre revistele „Steaua”, „Astra” şi altele 
[...] Observ minimum minimorum lumea politică, fac antipolitică. 
Bush se îndreaptă spre Helsinki, cercul de fier se strânge în jurul 
Irakului. Lumea are nevoie de URSS, zice Gorby. În Peninsula 
Coreeană continuă negocierile pentru unificarea Coreei... 

Se dau sancțiuni dure echipei Rapid care a făcut-o de oaie: 
suporterii rapidişti au pătruns pe stadionul din Piteşti, au 
agresat, au fost luați în rânci, arestări În loc de aerul tare al 
democraţiei, avem gustul amar al democraţiei. Ne vom pricepe, 
oare, vreodată, cum devine chestia cu democrația? Că nu poate 
exista aşa ceva fără cultură şi civilizație?. Pornind de la cultura 
şi civilizația noastră, care a fost, şi îmbogăţțind-o cu exemple ale 
marii culturi şi civilizații planetare, occidentale înainte de toate. 
Scuze. 

Vremea se mai înseninează. Diana e în nuntă mare prin 
Transilvania. Anul Alecsandri a ajuns la apogeu (comentarii de 
Mircea Anghelescu, loan Holban, Cristian Teodorescu, Ileana 
Ene, lon Munteanu, Valentin Silvestru ş. a.). La Uniunea 
Scriitorilor avu loc Colocviul traducătorilor de literatură 
română. Au deschis Andrei Pleşu, ministrul culturii, şi Mircea 
Dinescu, preşedintele U. S. 

Meridianele umorului şi ale cântecului. E prea mult ca să 
notez. Vedem filmul „Doamna judecător”, cu Simone Signoret, 
şi fiindcă la „Grădină” e nuntă în draci, mă culc în dormitorul 
Dianei. 


9-12 sept., duminică-miercuri. Bat la maşină multă vreme 

din romanul-jurnal. Pentru odihnă, filmul „Arest preventiv”, cu 
Lino Ventura, Guy Marchand, Romy Schneider. Vine Diana 
frântă de oboseală. Ea, ca mine, nu se poate odihni în deplasare. 
Eu nici acum, din cauza nunții (ca la nuntă populară) de la 
„Mon jardin”. În sufragerie circulă țânțarii, mă aşteaptă. 

La nea Vasile Lungu, în vizită, cu colegii Dabija, Borza, 
Cobrea, Gavriliţă, Mihăileascu. Aere piciorul în ghips de multă 
vreme. Vorbe, vorbe, didactice şi politice, afecțiune bahică. Aşa- 
i la noi în provincia cea mică. Acum mai avem televizorul. Se 
vede că organismul cere unele escapade, aşa ajung la Gherasân, 
la Ghiţă, la cabinetul lui Bâlcan pentru o plombă. Nu văd piesa 
de teatru „Hanul enigmelor” de Marica Beligan, doar ascult ce 
povesteşte Vasile Gogea despre demonstrația de la Braşov, la 
care au participat personalități politice precum Ana Blandiana, 
Marian Munteanu, Stelian Tănase... 

Citesc mai toată ziua „Creaţie şi morală” de Marin Preda. 
Doar două pagini mi pot bate la maşina de scris. Şi s-o admir pe 
Ludmila Gurcenco (în modestul film „Aplauze, aplauze”). 

În ţară lucrurile s-au mai aplanat, vin străinii (puţini) să se 
intereseze de cooperare. „România Mare” dă cu barda. 
Privatizări rizibile. La o emisiune televizată, nişte elevi cer 
imperios ca în drepturile lor să intre şi acela de a-i schimba pe 
profesorii lor, că, zice unul, „nu s-a schimbat nimic de la 
Revoluţie încoace”. Prejudiciabil la sentimente este meciul de 
fotbal Scoţia-România. Transmite Cristian Topescu, înscrie 
Cămătaru şi pierdem cu 2-1. 


13-14 sept., joi-vineri. Un consiliu profesoral de început de 
an şcolar e mai animat. Nimereşte greşit fata care vrea 
consultație la limbi străine, n-aş face nici la limba română dacă 
n-am duce aşa lipsă de venituri. Amuzant: o caricatură îl arată 
pe un senator american cerând ca jumătate din salariu să li se 

plătească în... lei. 

„Războiul sfânt” a intrat în criză. Embargo de pretutindeni. 
Ministrul de externe irakian se duce la Moscova să ceară sprijin, 
dar i se cere pace în Golf [...] 

lar începe moda veche cu Consfătuirile. Harababură. 
Nimeresc în sala mare de la Casa de cultură, stau o vreme (cu o 
carte pe genunchi) şi mi se şopteşte că acolo sunt educatoarele, 
consfătuirea noastră e la sala mică... Ziua de naştere a 
consoartei, „distracție” cu familia Mirică. Transcriu din 
„România Mare”: „Am putut urmări cu multă plăcere la 
televizor un interviu acordat în limba lui Dante de dl Petre 
Roman unui post de televiziune italian. După câte ştim, tânărul 
nostru prim ministru mai vorbeşte, ca pe apă, franceza, engleza, 
spaniola, rusa. De ce o fi domnia-sa mai puțin intelectual decât 
„gânditorii” de la GDS, sau liicenii şi palerii noştri, care nici 
româneşte nu ştiu ca lumea? Ce-au ei cu băiatul acesta, sunt 
ofticați că nu i-a ales destinul pe ei? Nu te lăsa Petrică tată, nu te 
uita la invidioşii ăştia, dă-i înainte tot aşa!” Câţiva intelectuali 
nu se lasă mai prejos, elegant-polemic („grotesc”, „nomina 
odiosa”) , dar şi mai verde româneşte („duhoare”, „împuțind 
aerul”)... „Puterea indică un drum cu totul diferit decât 
barierele alegerii; şi anume, tunelurile şi canalele subterane şi 
invizibile ale vieţii” (Emerson). Florin Manolescu scrie delicat şi 
profund despre „corosivele” lui Creangă. Dan Mănucă, coleg şi 
prieten cu Remus, e din ce în ce mai activ publicistic. 
„Maiorescu şi perspectiva deontologică” e cea mai recentă 
contribuție publicistică a sa,la cei 150 de ani de la naşterea 
marelui critic (merită, de data acta, calificativul). În temă sunt şi 
I. Negoiţescu, Aurel Martin, Teodor Vârgolici, Ştefan Aug. 
Doinaş, Dan C. Mihăilescu („Viața Românească”). Filmul 
pakistanez „Partizanii internaționali” are ca erou principal pe 
scriitorul Salman Rushdie, autorul Versetelor satanice. El este 


160 


C. Trandafir 


prezentat ca un ucigaş al musulmanilor, fiind secerat de un 
fulger la sfârşitul filmului. 


15-16 sept., sâmbătă-duminică. Nu mai am chef de nimic. Îmi 
iau familiuța şi mergem la Fântâna cu Cireşi. E timp frumos, 
găsim cunoştinţe, bere şi natură cât vezi cu ochii. 

Acum am putere să mai citesc şi să mai mâzgălesc papirusul. 
Şi pentru că e week-end, ba o Teleenciclopedie, ba „Străzile din 
San Francisco”, ba varietăţi internaționale şi - se putea altfel? -, 
ba Actualități. Suntem totuşi oameni ai timpului nostru [...] 

Victoire, Diana şi dna Mirică se duc în târg la Băicoi... Între 
timp. Soseşte Vio de la ruşi, îmi povesteşte pe scurt ce a făcut pe 
la ei: Ermitaj, Muzeul Puşkin, clădiri vechi şi noi, magazine. O 
întreb dacă a avut vreo întrevedere cu Gorbaciov. Mi-a adus trei 
cărți, lame de ras, pastă de dinți. Ei şi-a luat pliante şi cizme cu 
zorzoane, iar maică-si şi soră-si - nici nu mă interesează. 

Nu se putea fără un film, mai cu seamă o ecaranizare: „Marile 
familii” după romanul lui lui Maurice Druon, cu Michel Piccoli, 
Jean-Pierre Aumont, Georges Marchal. Mai mult nu spun decât: 
formidabil. 

Citesc din romanul „Suplinitorul” de Romulus Dianau. 
Scriitorul Alex. Leo Şerban intră adânc în prezent şi găseşte că 
totalitarismul continuă” : „Istoria de până acum a Frontului este 
aceea a unei crase incompetenţe, la toate nivelurile. Este 
suficient să luăm ca exemplu <epitomul> culturii comuniste, 
produsul de vârf al acestui sistem (mă refer la primul ministru) 
pentru a înţelege că nu se poate spera nimic în sensul acesta”. 
Instructiv cu deosebire este serialul „Intelectualii şi puterea 
politică de azi” sub semnătura lui lon Caraion. La literatură îl 
citesc pe Ştefan Agopian şi-l descopăr pe Filip Florian. Julien 
Green a împlinit 90 de ani. 

17 sept., luni. Deschiderea anului de învățământ. Un nou 
mod, fără discursuri tembele, fără prea multe chestiuni 
colaterale, cu Te Deum al preoților. De-ar vedea tovarășul 
Ceauşescu ce se petrece, s-ar sinucide. Se anunță dirigintții, 
clasele şi repartizează manuale (aici e jale). În drum spre Şcoala 
nr. 2, mă întâlnesc cu Cezar Damian (Cezărică) şi-i spun că, orice 
s-ar întâmpla, el rămâne comentator la „Evenimentul”, care are 
probleme grele. Chiar ne apucăm de numărul următor după 
această insuportabilă pauză. Vorbesc scurt cu directorul 
Diaconu despre schimbarea de clasă a elevului Popovici. Îi 
comunic medicului şi-mi consultă tensiunea: 15/9. „Firma” mea 
de meditator cu succes de sută la sută îmi provoacă 
nemulțumiri, o voi compromite prin refuz sistematic. 

Alexandru Bârlădeanu nu-i român, n-are studii 
academicianul („Expres”), Iliescu e „țigan bulgar”, Roman (de 
mai multe nații). La Strasbourg a fost şi dl Radu Câmpeanu, 
unde a solicitat să fim onorați „eşalonat”. La Constanţa, docherii 
fac grevă. Asociaţia „Timişoara”, în frunte cu Vasile Popovici, 
organizează un miting de protest față de deformarea 
contribuției lor la Revoluţie. Piața Comună a hotărât, la 
Bruxelles, semnarea acordului cu România. Avocatul nostru, 
Franţa. Vestea o transmite Gianni de Michelis. 

Diana se culcă mai devreme, e obosită, pune prea mult suflet 
şi efort. Vio se uită la „Antoniu şi Cleopatra”, teatrul din Cluj, 
cu Gina Patrichi şi Anton Tauf. 


18 sept., marți. Politichie matinală. Totuşi, programul de 
ajutor pentru țările est-europene ne exclude, deocamdată. 
Anglia şi Olanda atârnă mai greu. ÎN Aula Academiei se discută 
despre coeziunea europeană. Sunt aici ministrul Adrian Năstase 
şi Corneliu Mănescu. La Palatul Cotroceni, întâlnire între 
preşedinte şi o delegaţie a sindicatului „Frăţia”. S-a reluat 

procesul foştilor membri CPEX acuzați de genocid. Ţările 
occidentale îi expulzează pe militarii irakieni acreditați pe lângă 
ambasadele irakiene care, şi acestea, sunt limitate, suspectate, 
puse pe ducă. Mitterand şi Kohl îşi exprimă consensul în 
privința Golfului şi a Europei, doresc să nu se ajungă la război, 
Uniunea Sovietică să reuşească în reformele sale. Racheta 
Columbia întârzie să decoleze din cauza unei mase de aer rece. 

Elevii de la clasa filologică sunt firavi, îi cunosc din anii 
trecuți, vom „înainta înainte”, cu siguranță. M-am hotărât să 
limitez filmele, pofta de imaginar şi de alte lumi, în favoarea 
lecturii şi a romanului-jurnal. 

La noi, la Câmpina, zice Primăria -„centrul vital”, „oraşul nu 
stă pe roze”. Este condamnabilă atitudinea pasivă şi chiar „de 
frondă” a conducerilor unor întreprinderi şi instituții, ca urmare 
a autonomiei de drept pe care şi-au obținut-o. Noul primar, dl 
Eugen Bucur, şi vechiul şi simpaticul secretar, dl Paul 
Moldoveanu. Priorităţi: locuinţe, aspectul edilitar-gospodăresc, 
autoaprovizionarea. Răbdare şi calm, căci cu răbdarea treci 
marea... 


19-21 sept., miercuri-vineri. Plouă. A început procesul 
primarului de la Săpânța. S-a decis: SUA va organiza Olimpiada 
din 1996. Protocolar, ambasadorul SUA la Bucureşti, Green jr., 
declară că e încântat de poziția României. La Snagov are loc azi 
întrunirea miniştrilor pentru Reformă din Europa estică. Şi 
plouă. 

Meciuri de fotbal în Cupele europene [...] 

Senatul şi-a reluat activitatea în sala Omnia. Şi Camera 
Deputaţilor - şase articole în discuție, amendamente. Ion Iliescu 
îl primeşte pe Vadim Zagladin, discută şi chestiunea întâlnirii 
cu Gorbaciov. Tot el, se întâlneşte cu ambasadorul RFG, privind 
relațiile bilaterale, şi cu o somitate italiană. Dl Ion Raţiu se 

călătoreşte la Stasbourg. Ioan Alexandru conversează cu 
Alexandru Stark. Bulgaria, Polonia şi România cer ajutor 
Japoniei, ca urmare a pierderilor pricinuite de embargoul 
irakian. Război civil în Liberia. Nicu Ceauşescu a fost 
condamnat la 20 de ani detenție. 

Vremea se înseninează, dar a murit loana Radu. Deodată s-a 
făcut frig. 

Cam tânjesc, nu prea mai am forță. Mă remontez cu ideea că 
sunt „sportiv” şi am în proiect lucruri frumoase de îndeplinit. Şi 
mai sunt personajele din carte aproape de mine, deşi Diana stă 
prea mult la şcoala ei. Victoire e chemată la Ploieşti de şefa ei s- 
o numească... şef. Vio citeşte, se lasă şi ea de prea mult „serial” 
(„Familia Guldenburg”). Nu mai pot citi şi (ciudat) adorm în 
condiții optime. 


22-23 sept., sâmbătă-duminică. Se împlinesc azi nouă luni de 
la Marea Revoluţie din Decembrie 1989. Comemorări. Guvernul 
se întruneşte şi discută probleme economice, comerţ, strategii, 
structuri, mecanisme, turism, privatizare. Şi Polonia vrea să 
trimită un grup militar în Golf. Premierul Lukanov declară că 
există pericolul unui război civil în Bulgaria. 

A murit antrenorul Ardeleanu. 

Veşti de la „Europa liberă”. N-am scăpat de obişnuință [...] 
Dan Petrescu reproşează ziariştilor de la „Dreptatea”, lui Viorel 
Ştirbu, că se pronunță „după ureche” în legătură cu Muzeul 
Literaturii. lon Lăcustă trece la roman şi Eugen Simion 
comentează „Calendarul de nisip”. În urmă cu 20 de ani, 1970, 
Eugen Ionescu public piesa Jeux de massacre. Premoniţie genială? 
Consemnare în „România literară”: „La Câmpina apare bilunar 
EVENIMENTUL SOCIAL ŞI ARTISTIC. În nr. 11 (dar de ce anul 
II ?), un articol despre Vasile Paraschiv, «un supraviețuitor al 
terorii», cu unele date noi. Din păcate, articolul e nesemnat”. 

Am răspuns: „Anul II, pentru că e anul II. Nu vă vine să credeți 
că am apărut în 1989? Articolul e o continuare a unui serial şi e 
semnat cu inițialele G.R.T.” Sean Connery a împlinit 60 de ani, a 
fost paznic, artist de circ, detectiv, a vrut să fie fotbalist, a jucat 
în roluri mici şi, apoi, Vronski din „Ana Karenina”. Steven 
Spielberg consideră că Sean Connery este cel mai atractiv bărbat 
al zilelor noastre. 


24-25 sept., luni-marţi. Doru Năstase la Palma de Mallorca. 
Saddam Husein atrage atenția americanilor asupra unui război 
fulger. El spune că ocuparea Kuweitului este definitivă şi 
ireversibilă. Arabii toți răsar din cort, se întâlnesc la Teheran, 
iranienii şi sirienii cer imperativ retragerea Irakului acasă. Criză 
economică mare în Grecia, în stare să se transforme în criză 
națională (Constantin Karamanlis). Tentativă de asasinat (pusă 
pe seama irlandezilor) asupra d-nei Tatscher, în vizita sa la New 
York. Cei de la Ploieşti o pun e Victoire şefă la Clubul şcolar. În 
sfârşit, Vio iese la plimbare, cu o fostă colegă a ei, poveste 
ciudată care merge în „roman“. Mă sună Florin Dochia de la 
„Revista Nouă” din Ploieşti, îmi spune că au mai pus treburile 
la punct, că vor apărea mai regulat, acum numerele 3-4, vor fi 
sponsorizați. Că-mi fac rubrică permanentă, că e bine să intru în 
colectivul de redacție etc. Să mai vedem, m-ai luat prea repede, 
să mai cujetăm. Dar nu merge, îmi dau seama. Dacă aveam 30 de 
ani... 

Economistul („de renume mondial”) Anghel Rugină vine din 
America şi vrea să-şi aducă sprijinul. O comisie formată din zece 
persoane pleacă la Strasbourg. 

Mă necăjeşte tare maşina de scris, text prost, urât. Plouă. 
Plouă torențial [...] Am amețeli, am obosit. 


26 sept., miercuri. Dionisie Şincan se miră de abundența 

presei (câtă frunză, câtă iarbă), de libertatea ei. Probitate nu 
trebuie? Peste tot, numai demonizare, hăituială. Mai bine 
„negativism” decât festivismul de care greață mare s-a 
sedimentat în noi. Dar şi mai bine ar fi dacă ar funcționa, în loc 
de injurii golăneşti, polemismul şi chiar pamfletul de tip 
arghezian sau reportajul bogzian sau foiletonul interbelic. 
Hotărât lucru, libertatea presei e bună, dar se cuvine înțeleasă 
libertate în sensul ei adânc, nu să mergi gol pe stradă şi să 
urinezi în plin centru public. 

La Strasbourg, azi, comisia noastră parlamentară face eforturi 
pentru a obține statutul de observator special. Ministrul 
finanțelor, Teodor Stolojan, semnează la New York un 
document bancar de aderare a României la Corporaţia 
mondială. Anton Vătăşescu conduce o comisie economică la 
Moscova. Şi turcii vin la Bucureşti în stabilirea de relații 
economice. Ambasadorii Allan Green jr. şi al Spaniei, şi o 
delegație „Amnisty International” la Cotroceni. Saddam 
Hussein ameninţă iar că va face praf şi pulbere America [...] 

Maşina de scris mă ţine pe loc. O duc la reparat, se zice că 
persoanele de aici sunt neserioase, dramatizez ca să fac 
impresie. Victoire a fost numită directoare la Clubul şcolar. Vio 
a vrut să plece la Bucureşti pentru cămin, dar nu găseşte cheia 
de la camera lor. E la Diana care e la şcoală. Cristoiu e mazilit de 
la „Zigzag” şi pus în frunte Adrian Păunescu. lau „Luceafărul”, 
slăbuț. Rețin dialogul cu Radu Tudoran (Sânziana Pop), „cel mai 
citit prozator român al sfârşitului de mileniu”. La numai 35 de 
ani (neîmpliniți) s-a stins din viață poetul Aurel Dumitraşcu, 
frumos tânăr, frumoasă poezie. 

Meciul România-Polonia (2-1, golurile noastre, Ovidiu Lazăr 
şi Badea). Olimpicii noştri de la Ploieşti îi înving pe cei polonezi 
(2-0). Poiana - CSM Suceava: 2-1 [...] 

27-28 sept., joi-vineri. A încetat din viață Alberto Moravia 
(83 de ani). Adio, „Ciocciara! Ion Iliescu pleacă în SUA. Comisia 
parlamentară de anchetă „13-15 iunie” îşi continuă 
interogatoriile cu generalul Chiţac şi Diamandescu. Sunt chemat 
să iau maşina de scris, reparată, de fapt curățată (200 de lei!). Şi 
profit de bunăvoința ei. Aş profita mult şi bine, dacă un grup de 
jurişti nu m-ar pofti la vecinul jurist Şercău, la palavre şi 
udătură [...] 

Petre Roman s-a întors din Belgia, unde a fost invitat de 
ministrul Jaques Delorme, preşedintele în exercițiu al CEE 
(comunității economice europene [...] 

Vine Vio de la Bucureşti, au aranjat camera la cămin, e jale cu 
cazarea. Lucrez în forță, 80 de pagini la maşina de scris. Diana 
stă toată ziua la şcoală, mai ales că anul acesta are definitivatul. 
Eugen Barbu a fost eliminat din Uniunea Scriitorilor. Interviu 
amuzant cu prozatorul şi cu Mircea Dinescu (confruntare 
separată). Eugen Barbu, mare scriitor, susține că-i patriot, o fi, 
național-ceauşist, n-a fost la US de vreo 30 de ani..., ba a fost o 
dată, replică zgubiliticul, cu o geantă în care avea „documente 
de la Securitate”... „Numesc postmodernism un fenomen în 
esență contradictoriu, în mod decis istoric şi în chip inevitabil 
politic” (Linda Hutcheon). Eugen Simion scrie despre 
„deşerturile” lui Buzzati), iar Nicolae Manolescu despre cartea 
lui Dan Petrescu, „Tentaţiile anonimatului şi alte eseuri”. Vreau 
să spun că şcoala critică de bază îşi continuă acțiunea. O 
combinaţie de tip G. Dimisianu, Alex Ştefănescu, Ion Simuţ. Pe 
aliniamente, Mircea Horia Simionescu, Ştefan Aug. Doinaş, 
Alexandru George. E bine, există continuitate. Dar literatura 
noastră de ficțiune intră într-o criză impardonabilă față cu 
documentul, esteticul față cu eticul [...] 


29-30 sept., sâmbătă-duminică. Ne vizitează preşedintele 

Bulgariei, premierul Italiei (Giulio Andreotti), preşedintele 
Turciei. Solojan, la FMI (Fondul Monetar Internațional). Sunt 
mai mult decât ageamiu la chestii economice şi financiare. Nici 
că-mi pasă. Şi marxismul doar ne învață că „materialitatea” 
primează față de toate celelalte. Anton Vătăşescu, în drum spre 
țară, se opreşte la Chişinău şi convorbeşte cu Mircea Druc. Se 
semnează pactul de cooperare economică şi culturală româno- 
francez (sau invers). lon Cristoiu publică o scrisoare literară 
de... Zoe Ceauşescu, îi face un portret ca la mama lui. Dar, 
deocamdată, „disidentul” şi „revoluţionarul” Cristoiu a trecut 
pe tuşă, în locul lui vine Adrian Păunescu. Ce ți-i şi cu presa asta 
„liberă”, revin ceauşiştii şi se înmulțește paroxistic presa de 
scandal. 

Vreme frumoasă. Nu mi-am îndeplinit norma la „roman”. În 
vizită (pentru Diana, bag seamă) vine un june pleşuv, cam 
răgălios, zice că-i student la Politehnică, ar putea să-şi mai 
cumpere nişte țoale, probabil că e sărac, dar fumează țigări 
multe şi scumpe [...] Telefon de la Cezar Damian, îmi anunţă o 
întrevedere, vrea să dea un concurs pentru Centrul de presă al 
Ministerului. Interesant. Şi eu aş fi făcut gestul acesta dacă eram 
mai tener. „Din dragoste pentru Ivy”, cu Sidney Poitier. 

IX. Octombrie. Există nervi de toamnă 


1 oct., luni. Am spus că politica nu mă interesează decât ca 
observator: aud, văd, notez, nu-i timp de comentarii. Ca fenomen al 
realității umane. Nu mă lasă inima să nu consemnez în jurnal ce se 
întâmplă în ţară şi în lume în acest an zbuciumat de început de 
lume nouă, nu zic mai bună. Ştiu însă că dacă e „democrație” (fie 
şi „originală”), e sau va fi mai bine, nu s-a descoperit până azi 
altceva mai de Doamne-ajută. Se afirma despre comunism că e 
societatea cea mai bună posibil, „pe culmile cele mai înalte” - şi s- 
a înţeles cât de grozavă e: totalitarism. Asta nu înseamnă că 
tentațiile dictatoriale nu-şi vor mai arăta colții [...] 

Constat că exagerez cu cronica evenimentelor „mari” într-un 
jurnal intim ceea ce nu miroase a bine. Ce dacă e demonstrație în Irak 
şi cei prinşi sunt pedepsiți aspru? Ce dacă premierul Rîşcov arată că 
lucrurile stau foarte rău la ei? Mai degrabă să bag de seamă că se 
anunță mare eveniment câmpinean: „adunarea generală a 
reprezentanților salariaților din Casele de cultură care au aderat” etc. 
Directorul, Constantin Radu, ne atrage atenția să consemnăm 
minunea asta. Şi să remarc, iarăşi, că Diana, firavă, face exces se 
conştiinciozitate. Că a reînceput sesiunea de toamnă a Cenaclului, 
unde citesc Vasile Ilinca, Thalia Muşat, epigramiştii, Noemi Pavel: 
„Roua dimineţii / mi-a scăldat gleznele / într-o mare de speranţă. / 
Glasul pădurii / şi-a pierdut păsările / în albul de ger. / Noaptea cea 
lungă / s-a transformat în floare / iar eu lângă ea...” 

Meteorologic, frumos. Vio se pregăteşte şi pleacă la studenția 
dumneaei. Azi, la Ateneu se întâlneşte Comitetul Olimpic național, 
unde participă şi Juan Antonio Samarange. De mult vreme nu m-am 

mai întâlnit cu prietenul Onea. Ne mirăm cât de bine ne înțelegem noi 
doi. Zâmbete largi, priviri dulci. Îmi permit numai să-i spun, amical, 
că n-are vână de ziarist. Mă înțeapă o albină şi mi se umflă mâna ca a 
unei doamne supraponderale. De la librărie, iau „Balanţa” de Ion 
Băieşu şi „Tentația anonimatului” de Dan Petrescu. Vine Cezărică 
Damian şi discutăm mult despre concursul pe care vrea să-l susțină 
la ziaristică. Diana „n-are timp” să-i vadă ochii albaştri. 


2 oct., marți. Mă ademenesc Actualităţile, sunt, cum s-ar spune, 
un om al timpului meu. N-am ce face. lată, se reiau lucrările 
Parlamentului. Şi, cel mai mare eveniment, se semnează 
documentul pentru unificarea Germaniei. La miezul nopții se va 
da semnalul unei noi Germanii. Delegaţia Românie, condusă de 
Adrian Năstase, participă la această Conferinţă pentru Europa, 
dezarmare, noi relaţii ş. a. Lina Ciobanu neagă orice fel de 
vinovăție. Se fac mari pregătiri pentru serbarea Germaniei Unite 
de la miezul nopții. leri s-a semnat la Bonn tratatul cu Uniunea 
Sovietică de retragere a trupelor sovietice. 

Se aude că în țară e vânt şi plouă, aici e timp frumos, merg într-o 
bluză la şcoală. Totuşi cerul se încețoşează. În „România Mare”, 
C.V.I., Eugen Barbu et comp nu se lasă, se războiesc nemilos cu 
ungurii, cu Liiceanu, Paler, Manolescu, apără securitatea țării, declară 
Revoluţia din '89, din Timişoara, o năvală a vandalilor sub impulsul 
„agenturilor”. ÎI iau de „barbă” pe Vasile Popovici. 


3 oct., miercuri. Prima zi a Germaniei Unite. Serbarea a început la 
ora 0. Preşedinte este Richard von Weitzecher, cancelar Helmut Kohl. 
Un stentor citeşte fără nici un regret necrologul RDG. Telegrame de 
felicitări din toată lumea. Petre Roman cu Samarange. Mitterand 
procedează la remanierea guvernului Roquart [...] 

Şi plouă. Dan Deşliu vorbeşte la televizor, nervos, îi atacă pe 
Eugen Barbu şi Vadim. Se enervează şi mai tare când reporterul îl 

întreabă: „Asasinarea culturii a fost numai sub Ceauşescu, nu şi mai 
înainte?” Întâlnire cu Gherasân şi cu Cristi Oprescu, dezbateri literare 
şi „energizante” (cu măsură). Returul Cupelor europene, Steaua dă 5 
boabe irlandezilor, Craiova abia un gol albanezilor, Anderlecht se 
mulţumeşte să le acorde două goluri ploieştenilor. Ascult meciurile 
Dinamo-Dublin (1-1), Atletico-Poli (1-0 în min. 88). Doamne, ce de 
timp se duce pe apa Sâmbetei... 


4-5 oct., joi. Ion Iliescu se întâlneşte la ONU cu Javier Perez de 
Cuellar şi cuvântează la tribună. Trimite un mesaj lui Von 
Weitzecher. Petre Roman expediază şi el telegramă lui Kohl, îl 
primeşte pe ambasadorul Germaniei şi discută despre ţelurile noi 
Germanii, o nouă Europă. Gorbaciov trimite un emisar în Irak pentru 
a-l convinge pe Saddam să plece din Kuweit cât mai repede. [...] 

Intru în raiul-infernul hârțoagelor. La şcoală, beneficiez de 
prezenţa lui nea Vasile şi a lui Mişu, are ore de istorie la noi, aranjat 
la patru ace. Prima oră la a XI-a B, noua mea clasă, ore multe per total, 
peste norma didactică. Înnorări în nord, temperaturile maxime 15-25 
de grade. A venit Vio şi, nu înţeleg de ce, mă bucur. 

Actualități. Nu rețin decât că s-a întors Iliescu, că de el s-au 
îndrăgostit madam Thatcher şi Audrey Hepburn (Auzi: 
„fermecător”!). Că Adrian Năstase se înfăţişează cu alocuțiune la 
întâlnirea „celor 77” (?) de la New York. Că Bush e satisfăcut de 
reducerea armamentului convenţional în Europa. Că alegerile 
parlamentare din Germania vor avea loc pe 2 decembrie, - o 
Germanie Unită nu va fi niciodată un pericol pentru nimeni... 


6-7 oct., sâmbătă-duminică. Vio continuă lecţiile (autodidactice) 
de franceză, se gândeşte la viitoarele călătorii. Cu engleza stă bine, la 
fel cu italiana. Descopăr un nou foarte bun prozator, Horia Ursu. Din 
„Vatra” menţionez modul isteț al lui Al Cistelecan de a scrie despre 
lucruri serioase, textele consacrate lui Mircea Vulcănescu şi paginile 

de jurnal ale lui Mircea Zaciu şi Livius Ciocârlie... Gazetele 
„Minerva” (Bistrița), „Porto-Franco” (Galaţi), Argeş”, „Convorbiri 
literare”, la locul lor menit din cer, autori vechi şi noi care nu lasă 
domeniul vraişte: Cornel Moraru, N. Oprea, Mihai Dinu Gheorghiu, 
Daniel Corbu, Viorel Dinescu, lon Chiric, Sterian Vicol (aceştia doi 
din urmă, scriitori de-ai noştri, din popor, de la Galaţi). Agopian e 
subtil, ca Arachelian. Sfaturi de la sosia mea, Dustin Hoffman: „Pe cei 
care aspiră să devină actori i-aş sfătui, în primul rând, să citească în 
fiecare zi câte o piesă. Să caute să nu locuiască în marile oraşe. l-aş mai 
avertiza că în America 90 la sută dintre actori sunt şomeri şi cel mai 
îngrozitor lucru pentru un actor este să se trezească dimineața 
conştient că nu-şi poate dovedi talentul, pentru că nimeni nu-i oferă 
această posibilitate”. Două precizări: Dustin e mai în vârstă şi mai 
scund, alții susțin că Al Pacino e mai aproape de mine. Eu aş vrea să 
seamăn cu Umberto Eco. 

Zi călduroasă, de vară. Demonstraţie cu Nica Leon în frunte 
(lozinci anticomuniste, antiiliesciene), film cu Edmond O'Brien şi 
Pamela Britton („Sosit mort”), întâlnire la New York Năstase- 
Şevadnadze. Când aude de ţară la New York, un român plânge, o 
recunosc pe Nina Cassian, un domn se recomandă Camil Petrescu, 
fiul lui Camil Petrescu... E ceva cu „Scutul Deşertului”, austriecii 
sunt chemaţi la urne, englezii propun ataşarea lirei de moneda 
europeană. 


8-9 oct., luni-marți. Am visat scene din prima tinerețe, la Griviţa, 
suplinitor (pe semne fiindcă înainte de a veni Moş Ene, citeam 
„Suplinitorul”, modest), cu Valeriu şi Corneliu Popa, Cuta, Angela, 
Virginica, Talea Preda. O, tempora! Nostalgic atât cât pot eu să fiu... 

Pe Câmpia Libertăţii de la Blaj a fost înscăunat Arhiepiscopul şi 
Mitropolit greco-catolic, Alexandru Todea. În Austria, câştigă 
socialiștii lui Franz Wranitzki. O elevă de la a XII-a A se mărită. Fetele 
nu vor să mă mai ajute la „roman” (chestii cu adolescenţa), mă decid 

să fac două volume şi temporizez. Îmi permit chiar să merg la vecinul 
Mirică şi să executăm câteva mişcări paharnice [....] 

lar şedinţe ale Parlamentului (economie, acte normative, 
cultură, fonduri UTC, legea contenciosului administrativ, proiecte 
de lege, banca europeană, aprovizionarea populaţiei, oho). 
Întâlniri cu o delegaţie britanică-evreiască, comisii ale drepturilor 
omului, în cadrul Tratatului de la Varşovia (Bucureşti), din 1968 
România nu a participat niciodată la manevre. Studenţii sunt în 
grevă din cauza lipsei de locuri în cămine. Cancelarul Franz 
Wranitzki cere intrarea în comunitatea europeană. Premiul Nobel 
pentru medicină revine la doi americani. OK! 

Diana lucrează la o planificare de vreo zece zile! Nu-i a bună. 
Junele se prezintă la meditaţie, vor musai să intre la facultăți. Filmul 
spaniol „Stupul”, neorealism italienesc, povesteşte despre o casă de 
randez-vous şi cu nişte oameni săraci. Un criminal ucide în câmp trei 
femei după ce le violează (pe rând) şi le ia bijuteriile. 


11-12 oct., joi-vineri. Un domn, semnează ca elevii: Teodorescu 
Alin, trimite o scrisorică în care şi exprimă ataşamentul față de 
revista noastră şi „stupoarea” că lipseşte de câteva luni. „Ce s-a 
întâmplat? Vi se pun piedici, care e cauza?” 

Anton Vătăşescu: situație economică dificilă, nu se munceşte, 
nu sunt condiții pentru un salt. Corneliu Coposu a plecat la 
Londra unde are loc Congresul Partidului Conservator. Itzak 
Shamir începe consultări în vederea elucidării cauzelor care au 
provocat gravele incidente din Ierusalim. lrakienii susțin că fac o 
rachetă periculoasă, iar Pakistanul se laudă că deţine tehnologii 
pentru producerea armei nucleare. Deh! 

Îi scriu lui Constantin Vremuleţ, şef la „Porto-Franco” (editură), în 
legătură cu romanul-jurnal. El e un bun prozator şi îl sfătuiesc să nu 
citească manuscriptul. La dispensar, Dianei nu-i găseşte vena să-i facă 
injecție. E slăbită, mi-e milă de ea, dna losifescu, vecina, va rezolva cu 

înțepătura. La o şedinţă cu părinții de la a XI-a C, „Ascuţita” 
organizează un “protest” împotriva directoarei, că i-a „mutat” pe 
elevi după-amiază, şi împotriva mea, că sunt prea exigent [...] 

Dan Hăulică e numit ambasador român la UNESCO. De la 
Casa de cultură, Costică Radu mă asigură de două bilete la un 
spectacol de varietăți. 

Premiul UNESCO pentru drepturile omului i se acordă lui 
Văclav Havel. Liviu loan Stoiciu şi tovarăşii săi combat tare la 
„Contrapunct”. 

Octavio Paz primeşte premiul Nobel pentru literatură pe 1990. 


13-14 oct., oct., sâmbătă-duminică. Am visat. Eram cu un grup de 
prieteni, necunoscuți, ba afară, ba înăuntru unde m-am aşezat pe un 
pat, să mă culc. La un moment dat, unul dintre ei numai zâmbet şi 
extrem de vioi, vorbeşte cu toți, se îndreaptă către mine şi discutăm 
nu ştiu ce. E mai „tras” la față decât îl cunosc de la televizor. E Ion 
Iliescu. Afară. El se urcă pe o motocicletă îmi face semn cu mâna 
(„Iliescu să rămână, / Dar să nu mai dea din mână”), zâmbeşte 
extrem de larg şi bag seama că, de fapt, e lon Raţiu, cu papionu-i în 
picăţele, demarează brusc şi dispare pe drumul de ţară... Tot în vis, 
văd mormântul lui Zarifopol şi pe cruce un text pe care nu-l pot citi, 
dar recunosc semnătura mea... Răsare o femeie şi pornim pe coclauri 
într-un loc necunoscut, cu unele mici indicii că e Pechea. Când 
desluşesc mai bine, văd că femeia e Margaret Thatcher, cea care 
spusese în realitate că nici într-un caz nu se poate „trata” cu Saddam 
Hussein [...] Treaz, mă întărâtă faptul că m-am zărghit politiceşte. De 
ce nu l-am văzut şi nu am vorbit cu Dan Hăulică?! 

Dan Preda la Matinal. Se simte că e începător. Va progresa, că e 
ambițios şi bine dotat. 

Consoarta îmi ia „România literară”. „Cazul Eugen Barbu” de 
Nicolae Manolescu, în loc de cronica literară. E aici şi „Dosarul unui 
plagiat”, Incognito (Andre Malraux, K. Paustovski, Ilia Ehrenburg, 

Mihail Kolţov) Mă delectez cu „Prepeleacul” lui Constantin Toiu: 
„Intelectualii în politică, se ştie, vânează himere: himere superbe de 
care omenirea are atât nevoie în mersul ei către perfecțiune, însă 
realitatea, realitatea, această nevastă acră şi cicălitoare, cu viziunea ei 
meschină şi imediată, de azi pe mâine... În preajma conflictului 
ruso-turc ce se apropie, singurul care rămâne lucid, este un politician 
de mare finețe, un manevrator subtil. Brâncoveanu, înțeles şi el cu 
partea creştină, însă judecând totdeauna la rece situația. Un 
Kissinger bizantin”. Ehe, „Bătălia canonică - de la critica americană 
la cultur română” de Virgil Nemoianu. Nasc şi românii oameni. Şi 
Soljeniţîn într-un articol din presa sovietică: „Ceasul comunismului 
a sunat, dar edificiul de beton nu s-a prăbuşit. În loc să ne eliberăm, 
riscăm să fim zdrobiți de ruinele sale”. 

Ele s-au culcat. Văd filmul „Drumul spre Santa Fe”, cu Erol Flyn 
şi Olivia de Haviland. Adorm bine! 


15-16 oct., luni-marți. Nu cumva încep să mă vindec de insomniile 
străvechi şi continui? În tot cazul nu voi ajunge vreodată să dorm 
precum ciubotele mondiale. Proaspăt, încep treburile în forță. 
Deocamdată, corectură. Mă ajută şi Diana. Un capitol întreg îl bat la 
maşina de scris, până acum - 140 de pagini. După cele şase ore la 
şcoală, revin cu acelaşi spor neobişnuit, în ipostază de scrib [...] 

Abia pe înserate trec la registratură. A încetat din Viaţă, la New 
York, dirijorul Leonard Bernstein în vârstă de 72 de ani. La Catedrala 
din laşi, sărbătoare grandioasă de ziua Sfintei Parascheva. Tinerii 
studenți de la Academia de Poliție (!) depun jurământul, con 
participazzione estraordinare di Petre Roman şi Doru Viorel Ursu. Se 
propune ca numele Academiei să fie „Alexandru loan Cuza”. Irakul 
se arată dispus să poarte un război de durată, muncitorii noştri de 
acolo se află sub protecție. Alegeri municipale în Ungaria, alegeri în 
Grecia, pregătiri pentru prezidenţialele din Polonia. Vin la noi nişte 
japonezi şi canadieni, pe probleme de economie. [...] 

Teatru, „Amadeus”,cu Radu Beligan Răzvan Vasilescu şi Irina 
Mazanichis. O minunăţie! 

Altă minune: Lui Mihail Gorbaciov i s-a acordat premiul Nobel 
pentru Pace! 

Şi meciul secolului la şah: Kasparov-Karpov. Gari declară că 
vrea să demonstreze că-i cel mai mare şahist al tuturor timpurilor. 
Spectacolul e fascinant. Gasparov a sacrificat regina! 


17-18 oct., miercuri-joi. Da, la Casa de cultură are loc adunarea 
culturalilor democrați, în frunte cu amicul Costică Radu. 
Comitetul director: Preşedinte, Constantin Şovre (Caransebeş), 
Prim-vicepreşedinte, Florin Dochia (Ploieşti), Secretar, Constantin 
Radu (Câmpina). Diana şi Vict. se duc la analize, apoi vine acel 
student pleşuv. Meciul de fotbal România-Bulgaria îl văd la finul 
Dan Caisă. Prestând un joc foarte bun, echipa noastră... pierde cu 
3-0! Şi tineretul a încasat-o, la Ploieşti, cu 1-0. 

Peste 2000 de militari britanici ajung în Arabia Saudită. Gorbaciov 
face eforturi pentru a stopa conflictul din Golf, să nu degenereze în 
război. Ion Iliescu la TIB, Petre Roman prezintă programul de 
reforme în Parlament. Grevă animată la Panificaţie. Piaţa Comună 
oferă 4,5 milioane de dolari pentru orfanii din România. 

Bineînţeles că Diana stă mult la şcoala ei, că au şi o şedinţă. Îl caut 
pe Gherasân, ne întâlnim cu Cristi Oprescu la o halbă şi stabilim 
apariţia „Evenimentului” după trei luni de întrerupere. Renaştem 
odată cu conflictul româno-țigănesc din localitatea „Mihail 
Kogălniceanu”, nelegiuiri,, cuțite, topoare, furci, incendieri. 

De la cenaclu, rețin un catren cu rime foarte bune: 

În vremuri critice sau calme, 
Nici nu mai ştii sorocul cum ni-i; 
Cei ce băteau cândva din palme 
Acuma bat vârtos cu pumnii!” 
Petru Dumitriu scrie că „România nu este o insulă”. Dorli Blaga 

se plânge de spusa lui Eugen Barbu cu „asemănările de destin” 
între el şi Lucian Blaga. Dan Deşliu acuză „insanitățile” lui 
Păunescu, N. M. denunță manipulările sondajelor. „Ficţiunea- 
nonficțiunii” se numeşte un amplu „fragment critic” despre Ion 
Creangă, sub semnătura lui Eugen Simion. Fragmente dintr-un 
interviu al lui Eugen lonescu apărut în revista US din Serbia: 
„Lumea este o minune îngemănată cu orori”. 


19-20 oct., vineri-sâmbătă. Vreme caldă cu cer variabil, la 
Bucureşti 9 grade, aici 15-18. Telefon de la sora Caterina, tata s-a 
„opărit” lucrând la cazanul de ţuică. Se simte rău ca după arsuri,dar 
îşi va reveni, e „tare”. Nepotul „a căzut” la examenul pentru şcoală 
postliceală. Cred că nici nu s-a dus la examen, el vrea să devină 
„patron”. Analizele Dianei au ieşit bine şi se duce la Bucureşti, la Vio, 
să se plimbe. Telefon de la Tase, zice să-i trimit orice pentru publicat 
în „Sinteze”, gazeta domniei sale. Nu am nimic, decât roman-jurnal. 
Să-i expediez un fragment însoțit de poza Thaliei Muşat, ceea ce şi fac 
numaidecât. La ore, mai destins. Interesant, elevilor le place 
„Sărmanul Dionis”, ca proză, şi cum este comentat textul. 

Miting mare la Timişoara împotriva comunismului, a lui lon 
Iliescu şi a guvernului. Bush promite țărilor din est ajutor pentru 
consecințele Golfului şi-l primeşte p Evgheni Primakov Ministrul 
Itzak Shamir alertează în legătură cu pericolul palestinian şi al altor 
arabi. Au fost condamnații infractorii şi profanatorii de la Tg. Mureş, 
care au rupt drapelul românesc de la statuia lui Avram lancu. La 
Facultatea de Litere din Bucureşti, sub portretele lui Vianu, 
Călinescu, Cioculescu, afişele anunţă un concurs de „urlete”. 

Victoire pleacă la Pechea, vine Gherasâm în chestia revistei, apoi 
vine „Trenul groazei”, un film ca să sperie copiii, îl recunosc pe Telly 
Savalas. Şi plouă cumplit... 


21-23 oct., duminică-marți. Am rugat-o pe Vict. să treacă şi pe la 

Griviţa, să aflu exact ce-i cu tata. Vremea se va răci. Acum plouă. Pele 
împlineşte azi 50 de ani. La mulți ani Nascimento! Îi scriu lui Tase, de- 
ale noastre, publicistice. ÎI întreb şi cum e cu politichia şi răspunde 
evaziv. Totdeauna a fost extrem de prudent, adică înțelept şi fără haz. 
Acum dă de înţeles că se implică.. 

Congresul Sovietului aprobă programul guvernului de trecere la 
economia de piață. Cică sunt „mari recorduri” la TIB şi ecouri 
nemaipomenite. Petre Roman şi Andrei Pleşu, alți miniştri români se 
află în Luxemburg pentru a semna tratatul CEE, Piaţa Comună. lon 
Iliescu, în concordie cu biserica. În Liban e asasinat un ministru şi 
toată familia lui, pe motiv că l-au sprijinit pe Michel Aoun, cel mai 
reputat disident al lor. lon Ţiriac sponsorizează inițiativa pentru 
ocrotirea copiilor orfani. 

Manifestaţie la împlinirea a zece luni de la Revoluţia din 
Decembrie, lozinci anticomuniste şi antiguvernamentale. E mai 
rece, mai multă ploaie, lapoviţă, ninsoare. Havel cere dizolvarea 
Tratatului de la Varşovia. 

Nu pot lua legătura cu Alexandru să aflu de situaţia lui tata. 
Vine Diana, târziu, de la şcoală, vedem împreună filmul „Roata 
Norocului”, cu Marlene Dietrich, George Kennedy, Mel Ferrer, un 
fel de western. 

Vremea nu s-a liniştit. La radio se comentează seara culturală 
de la Paris, prilejuită de reluarea relaţiilor cu UNESCO. 
Cuvântează Dan Hăulică. Spectacol Enescu, „Medeea”- regia 
Andrei Şerban [...] Dar, la radio, şi vocea cântăreţei Jennifer Rush! 
Se reia, la Curtea Supremă, procesul de la Timişoara. În Republica 
Moldova sunt mari seisme, separatiştii fac urât. 

A încetat din viață, la vârsta de 78 de ani, Patrick White, laureat 
al Premiului Nobel pentru literatură în 1972. Îl sun pe Sandu 
Brezeanu, coleg de limba română, şi spun că s-a acordat premiul 
Heimito von Doderer (pasiunea sa) lui Robert Menasse, aşa că e 
cazul să se lase păgubaş. 

24-25 oct.,miercuri-joi. Primul lucru pe care îl fac dimineaţa (pe 
la 5) e să ascult radioul, să notez în jurnal: s-a votat, cu majoritate 
de voturi, legea societăților comerciale, o „lege de şomaj”. Petre 
Roman a vorovit cu Mitterand care ne-a asigurat că vine anul 
următor în România. Tot sprâncenatul nostru premier a vizitat 
sediul NATO de la Bruxelles. Şi Secretarul general, Werner, 
„amenință” că vine la începutul anului 1991 la Bucureşti. La 
rândul său, Andrei Pleşu se întâlneşte cu omologul său francez 
care, şi acesta, va veni în vizită la noi [...] 

Mai citesc din „Sâmburele înflorit” de revoluționarul Apostol 
Gurău, un prozator de rang superior, dar rătăcit rău în politichie. 
Am citit şi recenzia pozitivă a lui Val Condurache la această 
carte... Vreme rece, rece, Victoire care sosi spune că pe la Galaţi e 
vreme polară. Oho, Sindicatul învățământului din Câmpina şi-a 
ales şi el conducerea: Rodica Popescu - lider, vicepreşedinţi, 
Maxim Blank, Virgil Rusu, Elena Brezeanu, Constanţa Buruiană, 
Gherasim Rusu. Ne aşteaptă timpuri luminoase... 

Mircea Snegur vorbeşte despre primejdia „dispariţiei“ 
Republicii Moldova. Marş de protest în fața Ambasadei sovietice 
din Bucureşti, împotriva Rusiei care învrăjbeşte naționalitățile 
moldovene. Se aniversează al 45-lea an al ONU. La Viaţa 
parlamentară rosteşte discurs un senator de Galaţi, îl zăresc şi pe 
Palade al nostru, pe Radu Câmpeanu [...] 


26-27 oct vineri-sâmbătă. Azi, de sfântul Dumitru, îl felicit pe 
directorul Dianei, amicul meu, Gavrilescu. Zero grade. Nu am cea 
mai bună dispoziție... La ore, mă arăt forte. Apoi cu cei mai apropiați 
„băieți” ne „fezandăm” niţel, ne păstrăm pentru diseară. 

Sinteza politică! Parlamentul nostru protestează față de 
tentativele de dezmembrare a Republicii Moldova, prin crearea 
„republicilor” găgăuze, transnistrene. La Cluj, prima convenţie a 

forurilor antitotalitare. Nu se mai află picior de cetățean român în 
Kuweit. Au dat bir cu fugiţii şi din Irak. Macedonenii se supără că 
n-au fost băgați în seamă la Conferința Statelor balcanice. Naveta 
Atlanta a trecut cu bine testele, e gata de lansare a unui satelit care 
să „vadă” peste tot, în Golf mai cu seamă. 

Aranjez cu Dorneanu să mergem la Protopopul Dumitru 
Costică, deasupra Comarnicului. Îi scriu lui Alexandru, cumpăr 
un album şi mergem împreună cu soțiile noastre la aniversarea 
sfinției sale. Mai vine familia Andreescu (popa şi profesoara) şi 
petrecem până târziu în noapte. Povestea e delicioasă [...] 

Asta nu mă împiedică să iau cunoştinţă, la lumina zilei, cu ce se 
petrece în țară şi în lume. Sinteza sintezelor. Economia merge prost, o 
delăsare cvasitotală. Adrian Severin se dedă la interviuri. Bucălatul 
ochios e deştept. În Albania, ia sfârşit întâlnirea miniştrilor de externe, 
vorbeşte Adrian Năstase. Petre Roman primeşte o delegație 
guvernamentală suedeză. Păi, ştiri numai de la Putere? Dan Preda la 
radio, nu mai e „disperat”, parcă degajă destindere. Liderii găgăuzi 
sunt dispuşi să renunţe la secesiune, să dialogheze cu Chişinăul. 
Antitotalitarii de la Cluj au dărâmat statuia ostaşului sovietic. 
Preşedintele Societății „Limişoara”, George Şerban, crede că 
Securitatea funcționează ca în „epoca de aur”. 

Actualitatea culturală, la „Europa liberă. Monica Lovinescu 
relatează despre scriitorii noştri care s-au întâlnit la Aix-en-Provence. 
După 50 de ani, Bucarest est! N-am avut noi dizidenți, dar a fosto 
straşnică „rezistenţa prin cultură”. Pomelnic: Doinaş, Paleologu, lon 
Pop, Lucian Raicu, Romulus Rusan, Mihai Sin, Dumitru Țepeneag, 
Ana Blandiana, Ileana Mălănciociu, Octavian Paler, Gabriel Liiceanu, 
Nicolae Manolescu, Gelu Naum, Ov. S. Crohmălniceanu, loan 
Groşan, Paul Goma, Mircea Martin, Mircea Iorgulescu, Florin Iaru... 
Cică din bloc de gheaţă au ajuns în baltă. Rilke ar fi murit din cauza 
unor trandafiri pe care-i culegea ca să-i dăruiască. Nica Leon şi-a 
făcut un guvern personal. 

28-29 oct., duminică-luni. Vreme schimbătoare cu cer noros. 
Totuşi e mai cald. Mihaela Gavrilescu telefonează şi vesteşte că e 
bine. Diana vorbeşte cu Vio la telefon, a avut de lucru la proiect 
etc. Nici un semnal de pe la noi, nu mai ştiu nimic despre tata. E 
cazul să merg, acolo, la fața locului. 

Chiar că m-am intoxicat de socio-politică (Manifestări de 
solidaritate cu moldovenii de peste Prut la Bucureşti, laşi, Constanţa, 
Bacău. În Polonia a început dezbaterea electorală, şase candidați, prin 
tragere la sorți primul e Watesa. Lucrările de la Timişoara, 
„Democraţia şi drepturile omului”, continuă pe secții. Sunt aici 
Adrian Marino şi Mihai Ursachi care cere să fie adus în faţa justiției 
„cetățeanul Iliescu”. Prima linie aeriană directă România - New York. 
Mihail Gorbaciov a sosit la Paris venind din Spania). 

La noi în Câmpina e răcoare, Gherasân şi Nae Stanciu (înfăşurat 
într-un pulover alb şi gros de lână, cu gulerul pe gât, parcă-i Henrik 
al VIII-lea) mă convoacă la alcătuirea definitivă a revistei. 
Concetăţenii sunt fericiți, discordiile funcționează bine, conducătorii 
ne dau informații pe care le trecem în gazetă. Fireşte, cel mai bine ne 
înțelegem cu politicianul Biță, participant şi la „ieşirile” noastre 
sportive. Sunt şanse să se primească în curând, prin prietena oraşului 
nostru, dna Ann-Mari din Elveţia, utilaje necesare pentru 
salubrizarea urbei luminoase. 

In girum imus nocte et consumimur igni (Noaptea mergem în cerc 
şi suntem consumați de foc). Să citim vorba latinească de la coadă la 
cap! E tare! „Unii oameni spun atât de des contrariul a ceea ce 
gândesc, încât câteodată nimeresc exact ceea ce ascund” (Rivarol). 
Florin Manolescu îl numeşte pe Ion Stratan „un Urmuz liric”. 


30-31 oct., marți-miercuri. [...] Se aşteaptă alte ploi. Cerul e 


acoperit cu ceață, mare umiditate. Alături de Gherasân (mă 
copleşeşte, seamănă cu Florin Piersic), ducem macheta la Tipografie. 

Am rezolvat-o şi pe asta. Eşuăm la Nina Bardezi, unde sunt personaje 
ilustre ale urbei, ironicul Gheorge Stanciu de la „Petrol”, țeapănul 
Alin Ciupală, Doru Victorian. Cel mai frumos e Doru, armeanul, şi 
ceilalți doi au staturi impozante. Dar am consultaţie cu „studentele”, 
vine şi tatăl uneia dintre ele, militarul Zahanagiu (fost elev al meu la 
seral, mai mare decât mine), iacătă-l şi pe Gherasân, vreau să ne 
simțim bine, fără politică, şi ne simțim... 

Dar se poate să nu vedem că aburii vin de la fierbere? E anul 
şarpelui (cu clopoței, orb, şarpele casei, de baltă, alergător, cu rât, 
de copac, de mare, şarpele-indigo, jartieră, negru, regal - mănâncă 
alți şerpi). Transportul e blocat în mai multe județe din cauza 
grevei, declarată acum ilegală. Preşedintele Iliescu („nea lon”) s-a 
întâlnit cu şefii unor partide din cele vreo sută: Corneliu Coposu, 
Radu Câmpeanu, Victor Surdu, Claudiu Iordache (pohetul). Între 
altele, au discutat despre situația din Moldova. Probleme 
ecologice controversabile cu frați bulgari, alde Jelev. Huseinii îşi 
continuă atrocitățile. Salman Rudhdie a mai scris o carte, nu tace, 
în ciuda fundamentalismul. 

Cluburile de fotbal în mişcare cu privire la unui meci, dacă se 
adună şi „mercenarii“ la Roma, unde are loc meciul Brazilia-Restul 
lumii, la împlinirea celo 50 de ani ai lui Pele. La spectacol se află 
mărimi precum Sofia Loren, Romina Power, Al Bano, Amstrong (cel 
de pe lună), Nana Mousscouri, prima soție a lui Pele, actuala Miss 
Brazilia 1990). E şi pentru propagandă electorală, Pele candidează la 
preşedinţia Braziliei. Scorul, 1-2, un gol înscris de Hagi [...] Aranjez 
cu dl. Spulber să scrie rubrica de sport, iar Cristi Oprescu pe cea 
muzicală. Mie îmi revine „Alecsandri 100”. Trec pe la librărie, s-au 
scumpit mult cărțile, un roman 40-60 de lei bucata. lau de la poştă 
plicul de la marele critic, istoric literar, ziarist în tranziție, pletosul 
Tase. Sunt 3 numere ale publicaţiei sale „Sinteze”, cu proza şi chipul 
Dianei, cu un interviu al meu: „Sunt un sudist”. 

X. Noiembrie. Un anume fel de bătălie 


1-2 nov., sâmbătă-duminică. Suntem la mijlocul toamnei şi 
febra politică zgâlțâie lumea, nu mai puțin Câmpina, unde nu sunt 
demonstrații de stradă, dar hârjoneli partinice cât pofteşti şi nu 
pofteşti. Doamnele Drăgan, Carmen, Nuţa sunt mai patetice, se 
dedică trup şi suflet formațiunilor îndrăgite, opuse celorlalte 
detestate. La masculini, nu se mai pune problema aşa de veninos, 
ei se cinstesc şi polemizează la aceeaşi tarabă. Eu, pe lângă 
stimulent al disputelor, am rămas cu o bubă scriptologică. Mi-a 
intrat în cap că trebuie să fie „cronicar al clipei”. Măcar pentru 
anul acesta. 

Încerc o selecție draconică. De astăzi se pune în aplicare 
liberalizarea prețurilor, hotărâre care stârneşte un potop de 
adversități. Parlamentul votează o lege pentru ocuparea funcțiilor 
prin concurs, potrivit competenţei. Ar însemna, adaug, că jumătate 
din posturi ar trebui să rămână vacante la un concurs absolut corect. 
Se omagiază, azi, 62 de ani de la înființarea Radiodifuziunii române. 
Dintre țările est-europene, nouă şi Albaniei „Cei 21” nu ne acordă 
sprijin economic. Din punctul meu de vedere (scuze), vina o poartă 
deopotrivă Puterea şi Opoziția. După atâta bătaie cât au luat 
jumătate de veac, acum se bat între ei ca chiorii. Repet, consens total, 
nu se poate şi nu-i bine, contrariile se întâlnesc. Măcar în vremuri de 
reconstrucție. Cum e posibil să fie atâta duşmănie? Unii urlă că s-au 
săturat de România [...] În codul penal pakistanez se introduce 
pedeapsa cu moartea pentru cei care îl supără pe Mahomed! 

Vremea s-a încălzit şi-i senină. În meciul de şah Kasparov-Karpov, 

scor 4-4. Lucrez pentru comanda implicatului Tase, de la cea mai 
bună foaie din țară, „Sinteze”. Nişte bucățele publisticoide. A 
venit Vio (marele eveniment al microclimatului nostru). Zice că va 
cădea guvernul şi ea îl admiră (mai puțin acum decât în 
decembrie) pe Roman cel sprâncenat. Deocamdată, ele se uită la 
filmul „A fost odată un ticălos”. 

Ascult radioul, caz rar, împreună cu consoarta. Presupun că pe 
dumneaei o interesează numai persoana mea, întrucât ce 
„trăncănesc ăştia” se scrie şi la ziar, se aude şi se vede şi la 
televiziune. Liberalizarea prețurilor nemulțumeşte pe braşoveni şi 
bucureşteni, habar n-am cum devine asta. Petrică susține că 
liberalizarea va crea convulsii, dar sunt măsuri pentru a stopa 
deraparea. Ambasadorul SUA la Naţiunile Unite arată că vor fi 
confiscate fondurile Irakului din străinătate pentru 
recompensarea statelor care au avut de suferit de pe urma 
tensiunii din Golf. Tensiuni între ortodocşi şi greco-catolici, de aia 
e necăjit, pe semne, Gherasân. Acestui bărbat neverosimil nu poti 
să-i dai de capăt. În Transnistria se produc mari tulburări, situația 
e foarte încordată. Adevărat sau nu, Gorbaciov se arată îngrijorat, 
vrea păstrarea integrității Republicii Moldova. 

În țară mai plouă pe alocuri, la Bucureşti şi pe aici, temperatura 
oscilează între 10 şi 19 grade C. Numai că La Bucureşti sunt şi 
demonstraţii [...] Am o stare de somnolenţă, aşa mi se întâmplă 
când prind noaptea o bucată de somn mai bună. După ore, vine 
gigantul Sandu Brezeanu la mine, vine şi vecinul losifescu să-i dau 
„România Mare”, pe care n-o am. 


3-4 nov., sâmbătă-duminică. Dimineaţă citesc orbitoarele 
„Sinteze” şi din cartea lui Apostol Gurău, fac un plan al capitolului 
de roman care a mai rămas. Încerc să prind Iașii, pe Alexandru. 
Zadarnic. Mie nu-mi spun ce e cu tata din două motive, parcă am 
mai spus: ori e foarte bine, ori e foarte rău (şi nu vor să-mi creeze 

stări deprimante, pe un fond hipersensibil la veşti nefericite). 

Scriu în jurnal. Monomania nu mă iartă. La Câmpina nu se 
întâmplă mare lucru, confruntări locale şi minimale. Reduc la 
maximum. Petre va efectua o vizită la Bonn, la invitația lui Kohl. 
Năstase se întâlneşte cu ungurii şi face, bineînţeles, declarații. Mircea 
Snegur se întreține cu Gorbaciov şi cere, de la televiziunea 
moscovită, restabilirea ordinii în Basarabia. Vernisajul Expoziţiei 
Brâncuşi la New York. S-a aprobat înființarea a peste 100 de societăți 
comerciale. Se acordă un credit de 300 milioane de dolari pentru 
centrala atomică de la Cernavodă, continuare a proiectului canadian. 

Vreme răcoroasă, dar nu friguroasă. Diana iar se pregăteşte de 
o nuntă, la Buzău. Drăguţa Vio iese cu mămuca ei şi ambele fac 
diverse cumpărături. Manifestanţii strigă, fluieră, guvernanţii dau 
din colț în colț. Eu şi Vio vedem filmul „Magnificul” cu Jean-Paul 
Belmondo şi Jaqueline Bisset. 

Iese un soare ca mierea (poetic!), bună vreme pentru o excursie. 
Egal şi nul, la Ploieşti şi aici (Poienița). Georgel aduce pe un 
părinte şi pe copilul lui minune, să văd dacă e bun de ceapa ciorii. 
[...] În sfârşit, telefon de la Alexandru, tata e încă în spital, dar e 
vindecat. Nici el nu s-a dus la spital, la Galaţi, i-au luat carnetul de 
conducere... Vine Diana de la nuntă, zice că se mărită cu băiatul 
acela. Mi se pare cam pripită treaba, eu am râs n-am spus nimica... 


5-7 nov., luni-miercuri. Mitinguri de solidaritate cu românii de 
peste Prut, la Bucureşti şi Sibiu. Vor fi scoase la licitație toate 
spaţiile comerciale şi turistice. Pentru stabilirea ordinii şi liniştii 
publice, Ministerul de Interne ia hotărârea să intervină pentru 
repunerea circulaţiei în drepturile ei, să se introducă prerogativele 
statului de drept. Snegur strânge hățurile. Belgia şi Olanda solicită 
o întâlnire de urgenţă a celor 12 din Comitetul Economic European 
(CEE) pentru a determina Bagdadul să-şi revină în simțiri. 

Se anunţă ploi în Banat, Crişana şi Maramureş. Valorile termice 

sunt pozitive. La noi e soare şi bine, totuşi timpul se va mai răcori. 
O conduc pe Vio la autobuz pentru plecarea la Bucureşti şi, fără 
nici un efort, dau peste Doru, Georgel, Ghiţă Corbul şi Dan Preda. 
Manifestaţie în Piața Universităţii, ritm bine pus la punct. 
Intervine poliția. 

Regret că nu am vigoarea de povestitor a cronicarilor noştri. Dau 
vina pe existența prea multor evenimente la ordinea zilei, unele nu 
atât de importante, într-un timp limitat. Totuşi jurnalul nu e o 
cronică nici un roman, el dacă nu înregistrează şi banalitățile, oricât 
de anoste, dacă nu cade adesea în truisme şi repetiţii, nu se cheamă 
jurnal. [...] Se constituie o comisie unită guvern-sindicate, Roman e 
contestat de Opoziţie că n-a fost confirmat de Parlament. Se reiau 
audierile privitoare la evenimentele din 13-15 iunie. Controverse 
Ceontea-UDMR. Gorbaciov va întreprinde o vizită în Germania, 
problema externă acută rămâne tot cea din Golf. Vremea se mai 
înfrigurează. După şapte ore în Camera Deputaţilor, se adoptă 
Legea referitoare la soluționarea conflictelor de muncă. Adrian 
Severin se duce în Franţa pentru a prezenta programul de reformă. 
Năstase la Roma cu Gianni de Michelis. Ungaria e prima țară fostă 
comunistă, care e primită în Consiliul Europei. Presa independentă 
anunţă apariția Alianţei Civice (AC), care reuneşte sub tutela ei 
diverse grupări, cum ar fi, de pildă, Asociaţia 15 noiembrie din 
Braşov, Solidaritatea Universitară. 

Telegrame sovieticilor cu ocazia lui 7 Noiembrie, ziua lor 
națională. Paradă militară la ei, SS25 ar fi cea mai grozavă armă 
militară... 


8-9 nov., joi-vineri. Sfântul Mihai. Parlamentul discută despre 
prețuri, pro şi contra. Abuzuri de prețuri, prețuri umflate ilegal, 
aşezarea prețurilor pe o bază reală, măsuri luate în pripă. La 
lucrările Parlamentului participă şi o delegație parlamentară 
australiană. lar s-au adunat câteva sute de persoane pe carosabil, 

poliția îi „apără”. 

La manifestația de la Moscova cineva trage două focuri de 
armă, teroristul este imobilizat, unii poartă portretul lui Stalin, se 
strigă „Jos mâna de pe Lenin!”. Ripostează „radicalii” în frunte cu 
Boris Eltîn, care cer „jos comunismul”. Backer la Moscova cu 
Şevardnadze. Wałęsa spune că va renunța la conducerea 
„Solidarităţii”, după alegerea sa la preşedinţia țării. 

La Bucureşti, minus 3 grade, la noi 4-6 dimineaţa. Nu mai 
vorbesc despre catastrofa Dinamo-Sporting Lisabona. Incalificabil. 
Mă asistă la oră dna Gabriela Teodorescu de la Inspectoratul 
şcolar. „Noapte de decemvrie” de Macedonski, la a XII A. Elevii, 
foarte buni. O conduc pe dna inspectoare la autobuzul pentru 
Breaza, îi este frig, insp. şef Nica îi zburătăceşte prin județ. Ion 
Dumitru e pe la şcolile generale. Pe Diana n-o asistă pentru că va 
veni la inspecția pentru definitivat. 

la naştere firma-consignație „Pelsev” (Pelceac & Severin). 
Prima minune capitalistă în urbea Magului Hasdeu. Ion Iliescu 
pleacă la Tokio, participă la sărbătorirea încoronării împăratului. 
Agenţia Tass: Dictatură militară? La Paris, sub conducerea lui 
Michel Rocard, reuniunea miniştrilor pentru reforme în estul 
Europei, participă Adrian Severin şi Eugen Dijmărescu. La 
alegerile prezidenţiale din Irlanda o femeie, dna Robinson, are 
prima şansă. O sută de ani de la naşterea lui Charles de Gaule. 
Demonstraţie la Timişoara împotriva prețurilor. 

Telefon de la Alexandru din laşi: Tata a murit! 


10-13 nov., sâmbătă-marți. Alexandru a mai apucat să-mi 
spună că „i-a stat inima”, Caterina, sora noastră, e la Galaţi să-i ia 
trupul neînsuflețit de la spital. Om în putere chiar la 82 de ani, n-a 
fost nimeni lângă el să încerce o resuscitare... Am, ca şi în cazul 
mamei, sentimentul că nu-i adevărat. Pierdere a controlului 
realității [...] 

14-16 nov., miercuri-vineri. La Galaţi, trec pe la Universitate, 
discuţii fructuoase cu Valentin (Ţurlan) şi cu Mitică (Dumitru 
Tiutiuca). Neapărat să vin din primăvară la catedră, să intru în 
funcțiune, cu sun simulacru de perfecționare. Facem, eu şi şeful de 
catedră Mitică, „un plan” al temelor de istoria literaturii române. 
Scriu un articol la „Viaţa nouă” cu modul în care s-a produs 
decesul la Spitalul județean, nici măcar nu l-au anunţat la timp 
familiei. La editură cu Vremuleţ, Mircea Mihai, Radu Mihăescu, 
Ion Chiric. Ajungem la „Mioriţa”, ei pleacă la Tecuci, eu rămân cu 
Frosin şi Gurău, de aici la gară... 

Trei ani de la revolta bravilor braşoveni, preambulul revoluției 
noastre. Mitingul Alianţei Civice, nonviolent. La liceul „Petrol”, 
Gherasân e îmbufnat că „l-a costat scump să acopere nişte 
câştiguri”. Nu mă pricep deloc la afaceri. La Bucureşti, o delegație 
a țărilor estice şi alta vest-germană, acorduri cu Pactul de la 
Varşovia pentru dezarmare. Şi o delegație a Parlamentului 
European. Demonstraţii la Braşov, Bucureşti ş. a. m. d. 

Reprezentanţi ai braşovenilor („15 noiembrie”) vin în 
Parlament, cer ca justiția să-i reabiliteze moral şi material pe 
luptătorii anticomunişti de la Braşov din 1987. În capitala noastră 
se deschide o secție de presă a Parlamentului European. la ființă 
PSM sub preşedinţia lui Ilie Verdeț, fost prim-ministru comunist. 
Miniştrii țărilor baltice sunt oaspeți ai guvernului francez. 

Lucrez toată ziua fără prea mare spor. Diana pleacă la Bucureşti 
într-un autobuz coordonat de Doru Victorian. Îi duce gustări Vio(letei). 


17-20 nov., sâmbătă-marți. Am inima grea. Un acut sentiment 
al vinovăţiei. lau diazepam!? [...] Primarul Ştefan Ciurel 
demisionează. Elțîn cere demisia guvernului Rîşcov, Gorbaciov - 
agitat. Victoire doarme... E o stare a ei normală, şi din cauze 

autumnale, şi din cauza tensiunii mici. 

La sediul UNESCO se găsesc vorbe bune şi pentru România, 
„très positif”. Timpul s-a încălzit aşa de mult, caloriferele fierbinți, 
încât trebuie să dau drumul la geam. Ascult un concert Demis 
Russos şi răsfoiesc ziare. Tase scrie în „Sinteze” cu multă prudență 
despre violenţă. 

Nemultumiri, crâcneli la apariția noului partid (PSM) de esență 
comunistă. Se cere dârz interzicerea lui, feseniştii sunt vinovați de 
apariţia lui etc. Viorel Nicolae Oproiu este instalat nou primar al 
Capitalei. Toate mărfurile găsite în stocuri vor fi confiscate, puse la 
vânzare cu prețurile vechi [...] Coroanele de flori depuse la 
monumente, semnul crucii făcut cu exces de zel, zâmbetele largi, 
îmbrățişările de operetă - toate acestea nu pot ascunde setea de 
putere. Toţi vor puterea. Populism, naționalism, iluzii spulberate. 
Soluția cea mai corectă este alternanța democratică, separarea 
puterilor. „O ceas cu cuc o ceas cu cuc / ce iute mai trec anii / În 
goana vântului se duc” (Ştefan Baciu). 

Marin Sorescu e tradus în limba albaneză (vol. „Vino să-ți spun 
un cuvânt”). În urmă cu 10 ani murea la Paris Roland Barthes, 
accidentat de un camion când traversa strada... 


21-24 nov., miercuri-sâmbătă. Cald, până la 15 grade, dar, 
dimineața, zero grade la Băneasa şi 5 la Filaret .PSM susţine că n-are 
de-a face cu comunismul. l-auzi! Miting fesenist, iese cu 
ciomăgeală. Organele de ordine privesc ca la teatru. Margaret 
Thatcher n-a obținut majoritatea ca lider al partidului conservator. 
Fac figură de piețar, iau gogonele pentru murături, ceapă... 

Ion Iliescu e la Conferinţa de la Paris, Gorbaciov, Gonzales, 
Mitzotakis... Petre Roman pleacă pentru cooperări în țările latino- 
americane (Columbia, Uruguay, Argentina). Urmează vizita lui 
Adrian Severin în Germania şi Marea Britanie. Membrii asociației 
„21 decembrie” manifestă împotriva puterii, strigă, ameninţă, se 

închină, spun rugăciuni în genunchi. Aparatul de ordine nu face 
față terorismului, traficului, prostituţiei. Şi la Ploieşti se 
întemeiază o demonstraţie de protest împotriva prețurilor [...] 

Lucian Pintilie povesteşte cum a făcut filmul „De ce trag 
clopotele, Mitică?”. Cică Raportul în Parlament al lui Virgil 
Măgureanu, şeful SRI, a făcut senzaţie, acuză în dreapta şi în 
stânga. Atenţie la Ungaria şi la alte „Agenţii”. O ţară democratică 
are nevoie de un serviciu de securitate foarte puternic. 
Evenimentele din 13 iunie au fost „opera extremiştilor”. Veşti rele 
de la Moldova cu „republica Nistreană”. Bush serbează cu oştenii 
americani Ziua Recunoștinței. Saddam spune că nu va război, dar 
dacă va fi nevoie, vor lupta cum numai arabii ştiu să lupte. 

Cald cum nu s-a mai văzut. Moţăi ataşat de „Contemporanul”, 
„Convorbiri literare”, „Luceafărul”. 

La Bucureşti, Simpozion internațional pentru dezvoltare în 
sud-estul Europei, progres constituțional, justiție independentă, 
pentru o nouă securitate în Europa. Devansarea alegerilor în aşa-zisa 
republică nistreană, îngrijorare, apel al lui Snegur pentru legalitate. 

Lucrez. Mă asistă Țuca-Vio. Victoire pune murături, vine 
„mirele“ cu un ranțipliu nou până în pământ. Zice că e „țărănist”, 
că a protestat multă vreme în Piața Universităţii, se miră că mă 
culc aşa devreme, pe la 12 noaptea. Diana merită mai mult, măcar 
un liberal... 


25-27 nov., duminică-marți. Conducerea PNȚ, la mormântul 
lui Virgil Madgearu cel suprimat de legionari. ÎI întreb pe „ginere” 
cine a fost Virgil Madgearu şi zice că nu le are cu istoria. Miting la 
Reşiţa, anticomunist, antiprezidenţial şi antiguvernamental. Se 
recomandă ignorarea alegerilor ilegale ale separatiştilor 
transnistreni, să se păstreze calmul, că nimeni nu-i va recunoaşte. 
Ciocniri la Sofia între opoziție şi proguvernamentali. Bush aprobă 
şi-i felicită pe englezi pentru suplimentarea forțelor în Golf, dar se 

manifestă pretutindeni pentru evitarea războiului. 

Niţă Petre mă sună la telefon şi-mi spune că are pe soția lui la 
seral, mă invită să-i văd „ferma”. Şi-o văd. 

Comemorarea lui Nicolae Iorga, 50 de ani de la moartea lui 
tragică. Inclusiv la reuniunea celor două Camere. Se discută şi 
despre ceremoniile care vor avea loc de 1 Decembrie. Radu 
Câmpeanu şi lon Raţiu îşi exprimă speranța unei unități de voință 
la Alba Iulia. loan Alexandru se înflăcărează până la explozie. 
Vremea caldă, cerul variabil, izolat burnițează. La „şambra” lui 
Gherasân pentru numărul din decembrie al „Evenimentului”. 
Diana şi cu Vio se pornesc la Bucureşti. Nicolae Manolescu începe 
comentariul la „epopeea” Levantul de Mircea Cărtărescu, iar 
Eugen Simion scrie despre volumul „Interiorul unui poem” de 
Ştefan Aug. Doinaş. Ştefan Cazimir publică un lung studiu-eseu 
despre „N. Iorga şi profilul spiritual al popoarelor”. Pentru Tase: 
În revista „Polemici” (nr.6) de la New York un anume Al. Buican 
scie un amplu „esseu”, „Posteritatea lui Bacovia şi <Istoria> lui 
G. Călinescu. Demolare a lui Călinescu. 

Filmul „Robii” după Somersett Maugham, cu Bette Davis şi 
Leslie Haward. Eu am văzut şi varianta cu Kim Novak şi Laurence 
Harvey. 


28-30 nov., mercuri-vineri. Îl primim (eu şi Luncă) pe 
inspectorul-poet Ion Dumitru şi-l plasăm, la inspecția pentru 
Diana, de la Şcoala nr. 8. Onorariu de la „Sinteze”. Sărmanul Tase, 
ce se mai străduieşte, parcă-l văd meticulos şi moale! Inspecţia a 
decurs în condiţii excelente. Răgaz la „Muntenia” cu inspectorul, 
Gherasân şi Mişu. Acasă, Florin C. mă aşteaptă şi mă ia cu anasâna 
la avocatul Şercău, vecinul dedesubt... 

Reluăm legăturile cu Vaticanul. Senatul marchează unirea 
Bucovinei cu patria mamă, manifestare populară la Suceava, în 
acest sens [...] 

Neaşteptat, în Anglia prim-ministru este John Major. În 
„Luceafărul”, infantilisme politice, la pupitru Agopian. Călin 
Vlasie: parodie acidă în „Contrapunct”: „Ismail Barbu şi Vadim 
Turnavitu”. Din păcate, încă nu ştiu despre Călin Vlasie. 

Se iau măsuri pentru asigurarea aniversării civilizate a Zilei 
Naţionale. Deputaţii constată că la Ministerul de Interne dotarea e 
precară. Vine Cezar Damian şi-i dau nota pentru „Tineretul liber”. 
„Un raport pentru (ne)liniştea noastră” se intitulează replica 
semnată N.M. cu privire la Raportul SRI prezentat de Virgil 
Măgureanu în Parlament. Petru Dumitriu priveşte „Viitorul 
României”. 

Plouă. Ninge... 

XI. Decembrie. Şarpele cu clopoței 


1 dec., sâmbătă. Pentru prima dată, Ziua Naţională a României. De 
la Alba lulia răzbat colinde. Aici, azi, e un adevărat templu. 
Ceremonial, salve, Te Deum, serbări, artificii. lau cuvântul: Ion Iliescu, 
Corneliu Coposu (proştii şi canaliile huiduiesc), Sergiu Cunescu, Radu 
Câmpeanu (liber, emoționat şi emoționant), Viorel Faur, udemeristul, 
tătarul, Claudiu Iordache, Ciontea, Victor Stănculescu... Alții (borfaşii) 
cer „demisia” Preşedintelui şi a Guvernului. De Ziua Naţională, caz de 
sălbăticie. O mai fi pe undeva aşa ceva? Dacă o ținem aşa, rele vremuri 
ne aşteaptă. A nu se confunda țara cu idioții şi fanaticii... Serbări 
pretutindeni, Bucureşti, laşi, Constanţa, Sibiu. Declaraţia 
Parlamentului. Sub patronajul Academie şi a Ministerului de Interne 
are loc o sesiune de comunicări la Cluj, în legătură cu Marea Unire. 

La Câmpina e cald. Vin pețitorii, familia Pâslaru de la Balta 
Albă. Stăm de vorbă, „petrecem” toată după-amiaza. Ca tot 
românul în sărbătoare, vedem un film, „Cuibul viespilor” după 
„Gaiţele”, cu Tamara Buciuceanu, Gheorghe Dinică, Coca 
Andronescu, Marin Moraru etc. 

Ei se culcă, eu ascult ştirile şi notez numai atât: Irakul respinge 
ultimatumul, manifestă şi ei împotriva rezoluţiei, se vor organiza 
întrevederi până la 15 ianuarie pentru a se obține retragerea din 
Kuweit, Gorbaciov şi-a amânat cu o zi vizita în Republica 
Moldova, găgăuzii şi nistrenii n-au venit în Parlament, Biserica 
Catolică cheamă să se voteze în favoarea lui Lech Wales, demisia 
lui Lukanov... 

2-4 dec, duminică-marțţi. Oaspeţii pleacă, rămâne numai 

tenerul pleşuv. Ninge cu fulgi mărunți, temperatura e peste zero 
grade, apă pe jos. Fac o recenzie pentru Viorel Dinescu. Slogane 
din „Dreptatea”: „Iliescu, ce mai stai, / Vine regele Mihai!”, 
„Demisia, demisia, / Ca la Sofia!”, „Revelion / Fără Ion!” 
Consoarta are premoniţii: „Sameni vânt, culegi furtună”. 

Nu mai ninge. Îmi pare rău. Tenerul pleacă, peţita rămâne [...] 

Victorie decisivă a lui Helmuth Kohl. Bush întreprinde o vizită în 
America Latină. Mzowieczki cere să fie sprijinit Watesa, apoi să 
formeze un partid de opoziție. Civilizație. Nava cosmică sovietică 
pleacă în cosmos, e şi un ziarist japonez, care a şi început să 
transmită veşti. Ministrul Năstase s-a întors de la New York, în 
interviu spune că se va merge „spre un dialog constructiv, de 
substanță”. Confruntări în Parlament pe tema 1 Decembrie (se 
învinovățesc unii pe alţii, chemări la concordie). Ionel Săndulescu 
cere demisia guvernului. Bat procesul-verbal de la inspecția Dianei. 

Vreme rece, senină. Întâlnire cu tataie Pietcu îmi povesteşte ce 
barbar s-au purtat feseniştii (şi ceilalți, adaugă) la Alba Iulia. La 
şcoală, destindere cu nea Vasile, Doru şi conu' Mihăiţă pe teme 
mai sărbătoreşti. 

Alte ştiri anunţă întâlniri ale lui Iliescu cu reprezentanți ai 
diasporei, plus prințul Ghica. Ministrul american al apărării cere 
ca Saddam să fie sancționat numaidecât. Jelio Jelev e desemnat 
drept primul om al Bulgariei. 


5-6 dec., miercuri-joi. Îl visez pe moş Simion, fratele lui tata, 
care se preschimbă, fantastic, în diverse chipuri. Şi într-o capră 
care spune că „nu-i în viaţă, în altă parte”... 

A fost ziua minerilor, Sfânta Varvara. Alte decrete, alte legi, 
şedinţă de politică externă. Doru Viorel Ursu şi-a încheiat vizita în 
Spania, Eugen Dijmărescu şi delegaţia pleacă în Italia, iar Răzvan 
Teodorescu şi delegația, în China. Bush umblă prin America de 
Sud, în Argentina e linişte după lovitura militară. În Uniunea 

Sovietică, un grup de „deputați ai poporului” cere instituirea stării 
de urgenţă, expulzarea din Dumă a balticilor, a moldovenilor, cere 
ajutorul armatei pentru salvarea patriei (sic). Resortisanții 
albanezi fug în Iugoslavia. DI Iuga e tot în greva foamei... 

Sporeşte aspectul hibernal, fulguieşte, ninge. Pentru prima dată, 
clasa de Filologie mă irită. Gherasân îmi aduce paginile 1 şi 4 din 
„Evenimentul” pe decembrie. Eugen lonescu: „Sunt foarte bucuros 
şi vă mulțumesc că jucaţi piesa mea Ce formidable bordel! la 
Bucureşti. Vă rog, de asemenea, să mulțumiți celor doi traducători, 
Florin Nicolau şi B. Elvin, pe care nu-i cunosc şi vă doresc mult 
succes...Vă rog să credeţi în sentimentele mele amicale”. Despre 
Virgiliu nu s-a spus totul. Dovadă, Colocviul internațional de la 
Gubbio, unde s-au întâlnit mari latinişti din multe țări. 


7-8 dec., vineri-sâmbătă. A nins şi a plouat toată noaptea. 
Acum, plouă mai straşnic. Mă simt vinovat față de tata, cum am 
fost şi față de mama. N-ar fi trebuit să-i iau la Câmpina? Au fost ei 
în spitale mari, la laşi şi la Galaţi, dar soră-mea n-a putut să se țină 
în preajma lor, cred că au fost lăsaţi în voia sorții [...] 

În loc să scriu la carte, mă ocup, ca de obicei, cu nimicuri. lau 
presa „toată”, iau şi solda şi ajung la tipografie. Mai este numai 
pagina 3 şi - gata. La Casa de cultură facem repetițiile. La Club, 
dna directoare, consoarta, îmi arată cabinetele, interioarele, n-am 
fost până azi pe-aici. Merg şi la ore, după cum Diana ia calea 
Bucureştilor, iar Victoire umblă pe la Breaza. Vine murată. La 
maşină bat câteva pagini, iar din Câmpina şi din ţară sunt aşa de 
multe ştiri, că abia mă abțin să nu consemnez câteva: 

Anticipând sărbătorile, Belgia şi-a retrimis emisarii cu două 
misiuni: oficializarea înfrățirii oraşului Renaix (Ronse) cu 
Câmpina şi acordarea de ajutor umanitar destinat sistemului de 
învățământ şi sanitar. Şefului delegației, Jean-Marie Hosped, i se 
acordă diploma de cetățean de onoare al oraşului nostru. Crucea 

Roşie din Kehl, oraşul-frate, aduce două TIR-uri la Spitalul 
orăşenesc şi la liceul „Petrol”. Aşa avem, prin Gherasân, hârtie 
pentru gazeta noastră. 

La Santiago de Chile, George Bush e întâmpinat cu aplauze: 
„Go home!” şi cu intervenţia în forță a Poliţiei. Echipajul 
cosmonauților acordă interviuri „de sus”. Delia Budeanu, 
frumoasă şi acră, îl ironizează pe Emanoil Valeriu, Anca Fusariu îl 
intervievează pe dl Iuga, bărbosul revoltat. 

Noi vedem filmul „Anna Karenina”. Soţia, hipersensibilă, 
plânge cu două rânduri de lacrimi.[...] Bătăi în uşă. Lulu de la 8 are 
probleme cu robinetele, doarme şi se inundă pe tot palierul. 

Reflexul nu-mi dă pace: presă, radio [...] „Climatul de 
înțelegere” pune în discordie puterea şi opoziția în Parlament. 
Programe şi proteste, suspiciuni, tensiuni, responsabilități civice. 
Radu Câmpeanu nu-i de acord cu tentaţia puterii în GDS şi în 
Alianţa Civică. „Acţiunea politică a luat-o înaintea gândirii politice” 
„ decide „oracolul de la Dămăroaia”. Irakul eliberează ostaticii, dar 
nici gând să se retragă din Kuweit. Naveta Columbia „vede” ceva 
rar prin galaxii, găuri foarte negre. Legea funciară, în Parlament. 
Tensiune enormă, Guvernul se ţine într-un fir de aţă ori aşa pare. 

Cezar Damian vrea din tot sufletul să devină ziarist, aranjăm 
un articol. Are stofă. 


9 dec., duminică. La şcoală, mişcări didactice liniştite, ca ale 
unui lac bătut de vânt. Încă puţin la maşina de scris, spre încheierea 
„opului” romanesc. Iubitul Costică Radu întrevede o existență 
luminoasă a gazetei noastre, să treacă sub patronajul Ligii 
culturale. Gherasân se teme că poate pierde frâiele financiare, care 
sunt deja ofticoase. Primăria se plânge de alte angarale, e în pragul 
bilanţului, de unde reiese că serviciile către populație şi 
aprovizionarea sunt „îngreunate”. Conducerea ICSM-ului „ia 


Ia 


decizii ferme” în privința spațiilor excedentare, solicitanților li se 

pun beţe-n roate. Primarul Bucur şi vicepreşedintele Cautiş sunt de 
acord ca toate spațiile nefolosite, de pe raza oraşului, să fie date în 
folosință diversă, locuitorilor. Multe spaţii din urbe au devenit 
gropi de gunoi, cuiburi de infecţie. Dar solicitările de locuinţe nu se 
adresează Primăriei, ci conducerii întreprinderilor şi instituțiilor, 
cu aportul sindicatelor etc. „Ştirişti” noştri scriu despre preotul 
loan Robescu de la Lunca-Mare, „omorât de securitate”. Dar ei 
sunt şi literați get-beget, compun versuri şi proză (Doina Ilie, 
Gherasim Rusu Togan, Mih. Lupaşc), scriem despre Nichita, 
Creangă. Teodor Victorian traduce din Bulat Ocudjava („Cum Ivan 
Ivanici a fericit o ţară întreagă”). Ce mai vorbă lungă, e o dinamică 
politică şi culturală cum n-a mai fost vreodată pe lume. 
Socio-politichie? Scurt, că timpul costă bani, tot am căzut 
pradă, ca un muscoi în plasa păianjenului. Studenţii conduşi de 
Marian Munteanu protestează ultimativ: Demisia! Primăria 
Capitalei nu mai aprobă demonstrații, marşuri („concertate”) 
pentru mâine Radu Câmpeanu s-a întors din Elveţia, a vorbit în 
numele țării, Regele Mihai a fost invitat la Timişoara cu prilejul 
zilei de 22 decembrie. În Golf sporesc ostilitățile, comasări de 
trupe, ostatecii americani eliberați, în Serbia-Muntenegru au loc 
primele alegeri democratice de după război. În Polonia, ultimul 
tur de scrutin, 58% pronostic în favoarea lui Watesa. Furtună de 
zăpadă în Anglia, oprirea circulaţiei şi a electricității. De ce nu 
ninge puţin şi la noi? Numai „furtuni” de scandaluri? Luna 
decembrie era cea mai frumoasă pentru mine şi, cred, pentru toți 
românii, sărbători, omăt, vacanţă... Îmi place mult când ninge. 


10 dec., luni. Anghel Rugină susține că propunerea sa de 
reformă economică e cea mai bună cale. El cere să se dea o 
proclamație pentru lămurirea populaţiei. Victorie categorică a lui 
Lech Wałęsa. Astăzi se încheie la Bucureşti Conferința asupra 
drepturilor omului. La Sinaia ia sfârşit Convenţia PNL-aripa 

tânără. Convenţia de la Cluj o alege staroste pe Doina Cornea, 
alături e marele teoretician literar şi european Adrian Marino. 
Liga studenților îşi termină şi ea lucrările la Timişoara, obiectiv 
principal: grevă generală. Şevarnadze şi Backer, la Huston, dezbat 
reducerea armamentului strategic. Piaţa Comună se pregăteşte să 
acorde ajutor alimentar Uniunii Sovietice. În acest timp, cei doi 
cosmonauti ruşi, plus japonezul, se întorc pe pământ. 

Un front de aer cald face temperaturile pozitive. Mergem la 
tipografie, eu şi Gherasân, luăm numărul pe decembrie al 
„Evenimentului”. DI Bălu (dânsul nu are nimic în acest număr) se 
retrage din colectivul de redacţie al revistei noastre, dar ştim de ce. 
Se deduce că nu e de acord că Gherasân s-a autointitulat 
„redactor-şef”, era mai bine democratic, apoi nu-i în spirit 
gazetăresc să apari cu mai multe semnături în acelaşi număr, de 
acord, şi mai cred că nu-i convine „orientarea” care nu prea se 
orientează politic unde vrea dânsul. Mie cel mai mult îmi palce 
cum scrie Viorel Cernica, de exemplu, „Însemnare despre măsura 
umană a limbii”. Cumpăr „Roza vânturilor” de Nae lonescu şi 
„Gog” de Giovanni Papini. Mă precipit la citit [...] 


11-12 dec., marţi-miercuri. Azi se întâlnesc cele două camere să 
dezbată tulburările din ultima vreme (?) şi proiectul de Constituţie 
[...] Irakul susţine că nu va ceda nici o palmă de pământ din 
Kuweit. Slobodan Miloşevici câştigă alegerile în Iugoslavia. 
Năstasae e în Grecia pentru contracte. Premiile Nobel au fost 
remise ieri la Stocholm, iar cel pentru pace, la Oslo. Povesteşte nea 
Vasile că şi studenţii gălățeni de la Politehnică vor intra în grevă 
generală. Ce revendică?, întreabă reporterul un student care 
răspunde cu un „ă” prelung. Mă priveşte ironic, că-s gălățean şi 
fiindcă intenționez să merg acolo ca profesor asociat. 

Încălzirea continuă, nu mai plouă, corectez teze... Seara, filmul 


ys 


(nu scapă!) „Câştigul surpriză”, cu James Stewart şi Paulette Colbert. 

Noaptea plouă iar, fără oprire. Notez dimineaţă ce-am văzut 
aseară la actualități şi ascult în zori la radio, am ziarele şi revistele 
la îndemână. lată, brevis: Comisia de redactare a Constituţiei 
(Iorgovan, Lăzărescu explică „secretele” importantei iniţiative. În 
Senat, televiziunea e luată la refec, 25 de salariați au cuvântat şi 15 
senatori. In Camera Deputaţilor, comisia financiară comentează 
drepturile eroilor martiri. Bogdan Baltazar mi poartă cuvântul 
despre colaborări financiare, bancare, îmbunătățiri funciare şi 
economice ş.a.m.d. Liga studenţilor din Timişoara declară gravă, 
organizează pichete, studenţii de la Tirana demonstrează 
împotriva ultimului bastion stalinist. 

Plouă, plouă uneori în rafale, în Bucegi ninge viscolit. A apărut 
primul număr al revistei”litere”, editat de Cartea Românească. 
Excelente traducerea „Recviem pentru un vechi cadavru” de 
Vintilă Horia şi „Cearta sufletului cu trupul” de Pavel Chihaia. 
Zâmbire: Immanuel Kant a fost femeie! 


13-14 dec., joi-vineri. leri, în Parlament, Adrian Severin 
răspunde la interpelări, în special privitor la redresarea 
economică. Doina Cornea a întemeiat un „Front antitotalitar”, 
reclamă demisia guvernului şi constituirea unui „comitet 
dirigent”.Tot ieri, Parlamentul a votat legea funcționării 
Ministerului de Interne şi legea suspendării cetățeniei române 
celor care aduc prejudicii țării. A început Congresul Alianţei 
Civice. Eşec în discuţiile dintre cele două Corei. Congresul 
Partidului Naţional Creştin de la Chişinău al Mihai Carp, deputat 
PNL. Demisionează din partidul său şi devine „independent” în 
Cameră. Greva studenților continuă, „pichetele” nu îngăduie 
intrarea la cursuri. Dl Mihai Şora, ministrul învățământului, spune 
că totul se petrece paşnic. Vio vine acasă. Bagdadul e de acord ca 
Bacher să viziteze Irakul pe 12 ianuarie. E cam aproape de 15! 
Slobodan Miloşevici, noul prezidente al Serbiei, cere consens 

pentru ieşirea din impasul constituțional. Îi fac o vizită lui nea 
Norel Manea la invitaţia sa prietenească. La politică e feroce. 
„Trebuie lichidaţi, împuşcaţi, spânzurați”. lepuraşii au devenit 
hiene, viermii s-au transformat în vipere. Lichidăm şi noi mai 
multe pahare cu un vin nemaipomenit. 

Visez urât, un sinistru, apocalipsă, ca în „Guernica”. Mă 
trezesc imediat şi mă amuz pe seama coşmarului, înseamnă că 
sunt impresionabil, efect al discuţiei cu nea Norel. Că ploaia nu-i 
cauza, cum susține consoarta. Îi expediez lui Ion Chiric, pentru 
„Porto-Franco”, textul solicitat. Ultimul episod din „Anna 
Karenina”, cu Nicole Piaget (Anna), Robert (?) Wilson (Vronski). 
Victoire îşi şterge lacrimile pe furiş... 


15-16 dec., sămbătă-duminică. Mă trezesc pe la 4 şi nu mai pot 
adormi. Citesc „România literară”. Dan Deşliu adresează „Scrisoare 
deschisă către Nicolae Ceauşescu”, patru coloane de revistă. A fost 
disident: „Am avut un prieten de tinerețe, inginerul Gheorghe 
Ursu, activist, cândva, în organizația universitară Bucureşti. A fost 
schingiuit de nişte securişti zeloşi, mai acum trei ani, pentru că 
scrisese ceva într-un jurnal intim. A murit sub tortură, domnule 
preşedinte, cum -a mai întâmplat şi cu alții, nu puțini.. dar ca Doina 
Cornea, care n-a făcut decât să-şi apere dreptul la opinie, garantat 
de constituție, cum fac şi eu, chiar în acest moment?” (9 martie 
1989). Henriette Yvonne Stahl, „Amintiri despre lorga şi Enescu”. 
Gheorghe Crăciun. „O femeie de carne, o femeie de fum”. 

Vreme caldă, umedă şi plângăcioasă. Marian Munteanu a fost 
ales preşedinte al Alianţei Civice; vor urma, prin rotaţie, 
Baladiana, Băcanu, Manolescu, Stelian Tănase, Şora, luga. 
Declaraţie a Departamentului de Stat al SUA la aniversarea unui 
an de la Revoluţia română: pace, nonviolență, prosperitate, 
întărirea democrației. Nicu Vlad nr. 1. Cei mai buni antrenori de 
fotbal ai lumii: Beckenbauer, Milutinovici, Bilardo. Cei mai buni 

fotbalişti: Lothar Matheus salvatore Schilaci, Diego Maradona. 

Întâlnirea Comisiei pentru cultură şi mass-media a Parlamentului 
cu părțile în divergență ale televiziunii. 

Cu două pastiluțe am dormit şapte ore. Câteva partide din 
opoziție se întrunesc şi fac o alianță pentru un guvern de coaliție 
care va salva țara de la pierzanie. limişorene organizează o 
sărbătorire proprie a unui an de la victoria Revoluţiei, programul e 
publicat în „Adevărul”. Vreme neguroasă, încât trebuie ținut becul 
aprins. Nu-i frig. Aş vrea să ningă. Fac o recenzie dublă la recentele 
cărți ale lui lon Chiric şi lon Panait. La televizor, imagini de la 
rebeliunea legionară. Imagini cu Liviu Rebreanu de prin 1930! 
Dezvelirea statuii lui Mihail Săulescu, alo Predealul! Transmisiune 
de la Timişoara, oraşul erou, împotriva celor de la putere, inclusiv 
Parlamentul. Manifestanţi vin în Piaţa Universităţii, intervin 
scutierii şi deblochează. La Chişinău, Adunarea Poporului 
proclamă Republica Moldova, autonomă. 

17-18 dec., luni-marţi. Manifestările comemorative de la au 
continuat cu veche Timişoara, azi va fi zi de doliu. Rosteşte un 
discurs Petre Roman, respinge „suflarea pustiitoare”, va rămâne 
„partener cu înțelepciune”. Nu va ceda, va rămâne pentru a-şi 
îndeplini mandatul. În Piaţa Unirii din laşi, adunarea sprijină 
„solidaritatea cu cauza sfântă” a Republicii Moldova, 
independenţa ei. Bagdadul nu doreşte să abordeze serios dialogul, 
Bush e dispus să meargă la Bagdad. La nevoia noastră de imaginar 
adăugăm, în primul rând, filmul. Cel văzut aseară şi-a plasat 
acțiunea în Transilvania. Eroul, John Moriz (Anthony Quinn), 
căsătorit cu Suzaba (Virna Lisi) trece prin mari avatarii: e luat 
drept evreu (jandarmul care o jinduia pe Suzana îl declară aşa) şi 


xer 


trimis la săparea unui canal. Evadează cu un grup de „vrei ai săi 
în Ungaria. E trimis ca „ungur” în Germania, e socotit exponent 
tipic al germanismului din secolul al XV-lea şi-i făcut SS-ist. li 


ajută pe prizonieri să evadeze, soția e forțată să divorțeze, Traian, 

fiul popei, (Sergio Reggiani) , e împuşcat, germanii sunt înfrânți, 
Quinn ajunge la Tribunalul de la Nürnberg, doi ruşi au violat-o pe 
Suzana, are un copil de doi ani, pe lângă cei doi băieți ai lui 
„lankel, Janos, Johan”. E absolvit de vină, soseşte „acasă”, 
fotografiile ziaristului, zâmbetul larg al lui Johan salvatorul. 

În Parlament e comemorată revoluţia care a izbucnit în 
decembrie la Timişoara, e condamnat „mitingul” de ieri pentru 
reacții grobiene şi bestiale. Altercaţii, Dumitraşcu, Radu, Ceontea, 
dur Patriciu împotriva lui Radu Câmpeanu, acesta nu replică dar 
se desolidarizează de Cerveni. Iliescu, Roman, Claudiu lordache,, 
Radu Câmpeanu se întâlnesc în ideea de a se forma un guvern de 
concentrare națională. Problema e ce vor spune celelalte 80 de 
partide,peste 100 de asociaţii care, nepolitice”, vor puterea. Se 
aplaudă constituirea Republicii Moldova... 

19-20 dec., miercuri-joi. Alianţa Civică cheamă la miting pe 21 
decembrie, paşnic, în haine negre. Werner, secretarul NATO, ne 
urmăreşte evoluția (involuţia), vrea să ne ajute. Occidentale spun 
că ajutorarea Moscovei are ca scop asigurarea păcii în Europa. 
Data de 3 ianuarie a fost desemnată ca data limită întâlnirii dintre 
Saddam şi James Bacher. Bush amenință că dacă nu există o 
înțelegere, vor ataca Irakul, nu ca în Vietnam, ci va fi o lovitură 
rapidă şi fatală [...] 

Îi scriu lui Mache Vremuleţ în legătură cu noua mea idee de a 
face două părți din cartea mea. Kasparov-Karpov: 11-9. După ore, 
închei situaţiile, acasă citesc „Iubirea şi Occidentul”, cartea lui 
Denis de Rougemont. Ticu Dumitrescu citeşte un text prin care 
afirmă că n-a fost şi nu este legionar, că-i dă în judecată pe cei care 
au spus asemenea enormitate. Primarul capitalei cheamă la 
rațiune, la demonstraţii comemorative decente. În Parlament, 
proiectul legii funciare. Zgomotul şi furia. 

Dan Preda ciripeşte la radio, sumarul presei. În „gospodăria” 
noastră nu se face nimic constructiv, după o lună nu a fost 

vânturată varza. Trimit felicitări, le scriu lui Alexandru şi 
Caterinei, nu pot merge la praznicul de sâmbătă, deşi mi-ar face o 
mare plăcere, explic motive credibile... Fulguieşte nervos şi 
mărunt. Ninge toată ziua aşa, fără să se depună. Diana stă toată 
ziua la şcoală, devotament cam tălâmb. În Luceafărul, Agopian e 
acid, Dan C. Mihăileascu trage în stilul lui sincopat, care va să zică 
- dialogal, conversativ; în scris băiatul, că verbal are un mare 
defect de pronunție a cuvintelor. Dar el e scriitor, nu orator. 


21-22 dec., vineri-sâmbătă. Adorm repede, dar mă deştept la 
ora 2. Readorm după o oră cu aerisire, ceai şi diazepam. Aflu că la 
Timişoara fu manifestări dure. Claudiu Iordache huiduit, fluierat, 
îşi depune, simbolic, mandatul. Proteste vehemente ale feseneului. 
În Parlament altercație pe subiectul legii funciare. Restituirea 
lăcaşelor greco-catolice, cred că spre liniştea ciufutului Gherasân. 

Ştire-bombă. Şevardnadze şi-a prezentat ieri demisia, pentru a 
se opune, astfel, dictaturii sovietice. Îşi exprimă gratitudinea față 
de Gorbaciov, acesta dezaprobă hotărârea marelui premier, voia 
să-l numească vicepreşedinte al Rusiei. Toţi politicienii democrați 
din lume regretă enorm. Gorbaciov se întâlneşte cu deputații din 
Republica Moldova şi-i asigură că va declara nule „republicile” 
găgăuză şi nistreană. 

Profesorul Anghel Rugină, de pe la Tecuci de baştină, a fost ales 
membru de onoare al Academiei Române. 

Avem consiliu profesoral, apoi încep elevii cu colindele, 
conduşi de fata lui Sandu Brezeanu... Acasă la noi e Gherasân, 
povesteşte despre circul făcut în biserică de Ciupală şi Onea la 
înmormântarea lui Dan Rădulescu, spre stupefacția părintelui. 
Onea plânge urlând, Ciupală incriminează „puterea comunistă” [...] 

„România literară” a crescut la 10 lei. „Cui i-e frică de Alianța 
Civică?”, întreabă N. M. Puterii actuale, îşi răspunde. Premiile 
Ateneu: Z. Ornea, Laurenţiu Ulici, Nicolae Dabija şi Leo Butnaru, 

Eugen Uricaru şi Cristian Teodorescu. Unde ne sunt scriitorii, se 
întreabă altcineva. Răspund şi eu într-un articol ce se mai întâmplă 
cu condeierii în anul de grație 1990. Şi pronostichez cu scepticism. 
Lucian Pintilie. „Trist an şi solda-i mică”. 

Vreme senină. Diana pleacă la Balta Albă. La telefon vorbesc cu 
Tiutiuca şi-mi spună că postul „meu” nu-i dat publicității. 

Un an de la Victoria revoluţiei. În ţară, aniversări, comemorări, 
coroane, parastase, recitaluri de colinde, tulburări stradale. Aşa-i la 
înghesuială. Are loc dezvelirea unui monument la Cimitirul Eroilor. 

23-25 dec, duminică-marți. Primim telefoane şi ilustrate cu 
urări de "Sărbători fericite". Şi vom mai primi, după câte ne dăm 
seama... Azi, facem şi noi acelaşi gest sufletesc şi sărbătoresc. 
Pentru cunoştinţele cele mai apropiate, rude, prieteni. În plus, eu 
dau şi câteva telefoane, dintre care le menționez aici, pe cele către 
admirabilii Tase Călin, zis Padre, şi Remus Zăstroiu, zis Grecul. Zi 
de odihnă, scriu o recenzie. Mă supăr pe Vio, nu vrea să scrie nimic 
pentru „jurnalul Calliopei”, personaj din romanul-jurnal. Vin 
copiii cu Moş Ajun. „Ne dați, ori nu ne daţi?”. Nici Adina nu vine 
să dea o mână de ajutor, vreau să aflu psihologia adolescentelor. 
Cel mai bun este tot un film: „Poveste din Philadelphia”, cu 
Katherine Hepburn, James Stewart şi Carry Grant. 

Bună dimineaţa la Moş Ajun. Minus 40 de grade în vestul SUA, 
15 persoane şi-au pierdut viața. La noi e rece (aici minus 4-5 
grade), în special în Transilvania e rece, în Moldova sunt înnorări. 
Lucrez la maşina d scris, Victoire şi Vio merg în piață şi cumpără, 
din belşug, carne de pasăre şi de porc. Gherasân a plecat iar în 
Ardeal, ne spune Carmen, țărănistă foarte mâhnită. O 
compătimim. Ne promite un molid. Vin elevii mei de la a XI-a cu 
colinda. Înseninare. Colinde pretutindeni în ţară. Ştirile sunt 
numai externe, protagonişti Gorbaciov şi Saddam. Primul e 
împuternicit să facă ordine în republici, al doilea amenință că 
primul atac va i împotriva Israelului. Şi când te gândeşti că muti 

sunt de partea Irakului, te apucă uimirea interogativă... 

Crăciunul. Vreme frumoasă, dar rece. Apel la pace şi dreptate 
de la Patriarhul Ierusalimului. Victor Babiuc, ministrul justiției, 
comunică un apel al primului ministru: să fie identificați şi 
pedepsiţi toți marii vinovaţi ai „epocii de aur” şi din timpul 
revoluției din decembrie. Slujbă de Crăciun la Patriarhia Română. 
Politrucii sunt reduşi la tăcere, nici un ziar, nimic la radio, la 
televizor despre ei. Vio aranjează bradul (molidul). Luminaţii în 
oraş, colinde, colinde... 


26-27 dec., miercuri-joi. Regele Mihai şi soția sa au venit în țară 
cu un avion privat. I se cere returnarea dacă a venit neoficial, fără 
vize. Cei mai mulți se îngrijorează până la înspăimântare de 
această „rezolvare” Nu caracterizez situaţia, vreau doar să spun că 
țara se adânceşte în discordie, ceea ce e trist. Apeluri de pace, 
dialog, rațiune. Scandări: „Iliescu de Crăciun / Este porcul cel mai 
bun”... Boris Elțîn cere ca Vinerea Mare şi Crăciunul să devină zile 
de sărbătoare la sovietici. 

În afară Golful atrage cel mai mult atenţia [...]. Se instituie 
proiecte de legi în Republica Moldova, pentru trecerea la 
economia de piaţă. 

Vine Diana cu amorezul ei după ce au trecut prin Bucureşti. La 
Actualităţi, discuţii de part et d'autre despre nefericita întâmplare 
cu regele. Pe ecran, „Melba”. La citit, pagini din „Roza vânturilor”. 

Iarnă nu foarte rece cu urme de zăpadă. Cam minus 2 grade, cel 
puţin la Bucureşti. Tinerii pleacă la munte, Predeal sau Poiana 
Braşov, le recomand Pârâul Rece. India acordă ajutor în grâu 
sovieticilor! Parlamentul de la Chişinău stabileşte zilelele naționale, 
sărbătoreşti, care sunt în general religioase, fără 7 Noiembrie. 
Gorbaciov îl propune pe Ghenadi lanaev ca vicepreşedinte al 
Uniunii Sovietice. Slovenia şi-a declarat independenţa, dar nu se 
desprind de lugoslavia. Kasparov şi-a adjudecat iarăşi titlul de 

campion mondial la şah. „România liberă” deplânge expulzarea 
regelui. Alte fițuici (republicane!) îl prezintă pe fostul suveran ca pe 
un invadator. Care a pătruns forțat în țară. 

Vizită a Mihaelei Gavrilescu, a Monicăi Zahanagiu, Victoire e 
pe la Dida şi, apoi, la finii Pătraşcu. 


28-29 dec. Vineri-sâmbătă. Vremea se încălzeşte, pe alocuri 
plouă, în alte părți ninge. Producție „dublă”, dar aprovizionarea 
tot suferă. 28% din suprafața țării a trecut în proprietatea țăranilor. 
În direcția Golfului se îndreaptă noi trupe americane. Atacul va fi în 
februarie. Se acordă lui Gabriel Andreescu premiul pentru 
Drepturile omului. După presă şi... margarină. Mă scufund în ziare 
până apare Gherasâm şi Florin Daia. Acţiunea principală, manevrarea 
unor păhăruşe, dezbatere de fond: venirea în țară a regelui, 
expulzarea lui. „Fraudulos!”, „legitim!”, cu argumentație savantă... 

Ministrul de interne trebuie să informeze cum a „pătruns” 
regele în țară. La Cotroceni, se întrunesc cei care au făcut parte din 
primul CESN. Nu vin Doina Cornea, Ana Blandiana, Domokos 
Geza, Ion Caramitru, Gabriel Andreiescu [...] Suntem primul 
importator al SUA şi al treilea exportator. Teodor Stolojan prezintă 
proiectul de buget pe 1991. Prințul Paul de Hohenzolleren e în 
țară, pe la Țigănești, Curtea de Argeş, la mormintele strămoşilor. 
Israelul se teme de atacul Irakului prin Iordania. 

Plouă. De fapt, ninge apos. Au fost desemnați marii noştri 
fotbalişti. 1. Gică Popescu, 2. Iosif Rotariu, 3. Dan Petrescu, 4.lonuț 
Lupescu, 5. Lăcătuş, 6. Rednic, 7. Hagi (?), Lung, Timofte. Ar fi fot 
bună o ninsoare ca lumea, şi ar fi nins dacă era puțin mai rece. La 
Teleenciclopedia, Victor Hugo, amorez până la moarte. Contraziceri 
acerbe pe tema regelui. La Cotroceni, toasturi cu membri ai 
ambasadelor 

Un policier cum „monştrii” Alain Delon, Jean Louis Traitignant, 
Renato Salvatori. 

30-31 dec., duminică-luni. Fetele au schiat epuizant, acum trag 
pe dreapta, să se recupereze. Ultimele şedinţe pe anul cestea ale 
Parlamentului, Senatul se va întruni pe 3 ianuarie 1991, ia Camera 
Deputaţilor pe 7. Spiritul sărbătorii la români se intensifică paralel 
cu jocul politic. Speranțe, bucurii, dezamăgiri, tristeți. Wałęsa a 
propus un tânăr de 39 de ani în demnitatea de prim ministru. Ieri s- 
au comemorat 57 de ani de la asasinarea lui I. G. Duca. Anglia 
trimite spre Golf portavionul Invincibles. Romanul îmi ia mult 
timp, dar lucrez cu plăcere. Iubesc povestea. Literatura fără poveste 
e ca nunta fără lăutari. La Cluj, Doina Cornea se află în fruntea unor 
manifestanți. „Jos lliescu!”, „Jos Guvernul!”, „Trăiască regele!” 
Scandări: „Re-ge-le Mi-hai!”, „Mi-hai!” Filmul „Cineva acolo sus mă 
iubeşte” despre Rochy Marciano, cu Paul Newan. 

Mă amuz, la radio, cu Paul Grigoriu şi Octavian Vintil. 31 dec. 
este ziua din an care îmi place cel mai mult. Aş vrea să ningă [...] 

Americanii fac tot ce e posibil pentru rezolvarea paşnică a 
conflictului din Golf. Parlamentarii români se întâlnesc cu liderii 
sindicali de la Timişoara, care îşi expun nemulțumirile. Primarul 
general al capitalei discută cu Ministerul de Finanţe despre 
construcții de locuinţe. les cu Victoire în oraş. Mai întâi, scriu în 
condica de la centrala termică: „Pe 30 şi 31 dec. a. c. n-a fost 
căldură şi apă caldă. Ca pe vremea lui Ceauşescu. E cineva 
interesat ca treburile să nu meargă bine tocmai în aceste 
momente?” Şi mai jos mă iscălesc. Citeţ. Trecem pe la Rodica, 
întâlnire cu Mişu Cosmineanu, ne plimbăm, e vreme frumoasă. 
Conjuncţie cu doftanistul Ciupală şi Bebe Văleanu, politici până în 
pânzele albe [...] 

Ciudăţenie. Adorm la prânz o oră. Înseamnă că mai pot lucra şi 
să particip la Revelion ca în prima tinerețe. Se poate face baie! 

Începem Revelionul în trei şi continuăm la noi şi la familia 
Mirică, uşă-n uşă, nici nu le mai închidem. Programul la televizor 
ne însoţeşte masa plină. Pupături, hăulituri, bubuituri, artificii... 

